**ZAPIS**

 Do piyrszi klasy za nami prziszły dwie pani nauczicielki. Nauczicielka Nogowo nóm powiedziała, że sóm ze szkoły muzycznej a że se prziszły miyndzy nas podziwać, jak umiymy gdo śpiywać. Tak nas wywołały jednego po drugim a gdo se jim zamówioł, tak se go spytały, na jaki instrument by se chcioł nauczić. Janusz na skrzipce, Stasio na gitare, Włado na klawiyr. Dziełuchi z naszi klasy isto nie umiały moc śpiywać, bo nieskorzi do prziprawki z nami żodno nie chodziła. Jak prziszła raja na mie tak jo spuścił:

- Jadą, jadą dzieci drogą ... - To se jim zamówiało.

- A co jeszcze umiysz?

 Spómnioł jo se na stare dobre czasy strowióne w jeslach. Napnył żiły na karku a spuścił:

- Pochodují vojáci, po silnici, po práci...

- Bardzo pięknie. I na co byś chciał grać?

 Bez rozmyślanio jo odpowiedzioł, że na skrzipce. A to tymu, bo my dóma nic inszigo ni mieli a strasznie se mi podobało, jak mi nikiedy mama na nich grała do uszka. Skrzipce my mieli stare trzisztwierciówki, kiere mojimu ujcowi za wojny darowali Żidzio przed tym niż ich wywiyźli tam, zkiyl se uż nie wrócili. Ujec se na nich nigdy uczić nie zaczón. Zato mojóm mame musiały uczarować, aj choć musim prziznać, że od tej doby, co jo na nich kapke uż umioł wiyrzgać, mi nigdy nie chciała zagrać. Także z piyrszi klasy polski szkoły podstawowej przi kościele, wedle kierej ciecze Łómnianka a chybie na nióm ciyń wielki kasztan, nas nawerbowali ku muzyce yny sztyróch synków. To znaczi, że Jabłónków ni mo ani jednóm muzykantke polski narodowości, kiero by była rocznik 63.

**PRZIPRAWKA**

 W czasie kiedy syncy odłupowali ze ściany obrócónej ku piekarni eternit a chybali z nim do gałynzi wielkigo kasztana, z kierego se sypały zielóne jeżki a z nich po rozłupniyniu wylóz kasztan w podobie żranio do leśnych zwiyrzónt, my sztyrzo nowopieczóni drugocy, kierzi se dziwajóm na piyrszoków zwyrchu, szli po piyrszi roz do muzycznej szkoły. Każdy z jednym ze swojich rodziców. Tam nas posadzili do ławek a powiedzieli nóm, że bedymy teraz chodzić rok do prziprawki. Wypłoszónymi oczami jo se dziwoł kole sebie a tak poznowoł dalszich muzykantów naszigo roczniku, kierzi to kajsi docióngnóm, albo też ni. Z tych co to kajsi docióngli tam byli Přemo a Oluś. Z tych, co se na to wykaszlali dość nieskoro, to był Jura, Roman, Zdeno, Miloš a dalszi. Czesko szkoła była aj na rozdziół od polski dobrze zasobióno muzykantkami. Były tam Renata, Marcela, Martina, Maruška, Dana a inszi. Wszecko klawiyr, huśle, gitara. Każdy wtorek z nutowym zeszitym a ołówkym my se schodzali w prziziymnej klasie muzycznej szkoły o drugi popołedniu.

 Nauke nas ucziła piekno nauczicielka. Wieczór se mi dokóńca aj o ni śniło, tak jo jóm mioł rod. Ale to yny do tej doby, niż se mi dziynki tymu, żech eszcze nie umioł rozpoznać na zygarku kiela je godzin, podarziło przijść o pół godziny nieskorzi. Wlóz jo do klasy a tam uż wszecy siedzieli w ławkach. Jo był z tego tak wywalóny, żech zostoł stoć z odewrzónóm gymbóm a ani jo nie pozdrowił. Piekno nauczicielka o wyglóndu Paniynki Maryje mie z krawalym okantowała:

- Jak to, že neumíš pozdravit a omluvit se, že jsi přišel tak pozdě!?

 Jo, uczyń polski szkoły ji nie rozumioł, co to po mie chce. Jak se mogym omówić sóm dookoła sebie? Tak jo tam zostoł stoć z odewrzónóm gymbóm a ze strachym w oczach dali. Óna to z nerwami nie wydrżała, wyskocziła ze stołka a zaczła mie fackować. Jo se momentalnie rozryczoł a cały zbytek lekcje jo musioł przestoć w kóncie na gańbie. Moji nowi koledzy se mi po ukóńczyniu lekcje śmioli a uczitelka kiejsi wzhledu Paniynki Maryje, teraz wszak nejwiynkszi torby pod słónkym mi powiedziała:

- Příště si takové chování odpusť.

 Ślubowoł żech ji, że ja, ale stejnie mi fórt nie było jasne, czim jo se przewinił.

 Godziny jo se naucził poznować. Z nauki jo se wszak do dómu wracoł czim dali, tym nieskorzi. Ni móg jo se nauczić nuty, tak żech zostowoł z kolegami fórt po szkole. Zbytek roku żech tóm uczitelke uż nie nawidzioł. Ale do piyrszigo roczniku żech se stejnie przeszkroboł, choć z odrzitymi uszami. Z polski szkoły był tyn szczynśliwy eszcze Janusz. Z czeski przeszli wszecy przedtym mianowani.

**ZACZÓNTKI**

 A uż opadujóm dalszi kasztany. W hudebce piyrszi rocznik, w szkole trzecio klasa. Praktycki gry na huśle mie zacznył uczić Jabłónkowski wirtuoz, brat dyrektora hudebki Leon. Nejpiyrw nóm popisoł, jak se kiero czynść huśli nazywo. Potym nas ich naucził drżeć a nakóniec doszło ku tymu, żech se naucził drżeć smyczek a wyłudził jo na nich piyrszi kwik. A pómału, ale fakt strasznie pómału se zaczinało grać nejpiyrw na wszeckich próznych strunach a potym se aj palcami zaczło struny prziciskać ku hmatniku. Na kóńcu szkolnego roku były piyrszi przedehrawki, na kierych jo uż był schopny zagrać Halí belí, Ovčáci, Na tý louce, Pod naším okýnkem a dalszi pieśniczki, kiere ni miały wiynkszi tónowy rozsah, niż na jednej strunie w piyrszi poloze. Dalszim rokym my uż mieli dwoje przedehrawki do roka. Jedne na półroczu, drugi na kóńcu roku. Tyn, kiery se chodził na nas dziwać yny na ty przedehrawki, tak móg widzieć, że rosnymy, jak grziby po deszczu. Też isto aj po muzykantski strónce my musieli iść kapke do przodku, bo etudy, kiere my dostowali zadane nacwiczić dóma, były coroz delszi. A za huślowym kluczym przibywało fórt wiyncej krziżków a beczek a nuty były coroz gynściejszi.

**WYUKA**

 Wohlfart, Kayser, Mazas, Malat, Szewczyk a dalszi. Przichodzały na mie chwilki, co mie to zaczinało przestować bawić. Syncy uż isto pióntym rokym stargowali ze ściany szkoły eternit, na kiery uż dosióngli yny my, bo do szóstej klasy se uż chodziło do inszi szkoły. Ale my muzykanci z nimi ni mógli dwa razy w tydniu drżeć partyje, bo na nas czakali w hudebce naszi naucziciele. Każdy dziyń ćwiczić podle nut mi uż lazło na nerwy, bo to nie śmiało być króci niż pół godziny. Snażił jo se naszim nadchynyć, że tego uż móm dość. Uż mie to nie bawi. Ale to jich wubec nie zajimało. Odgłoszować mie nie bedóm, bo jak żech na cosi roz zacznył, tak to musim docióngnyć aż do kóńca. A stejnie ni mogym nigdy wiedzieć, na co se mi to kiedy przido. Tak żech se musioł tropić dali. Do hudebki żech chodził z wielkóm niechyncióm. Też tak aj wyglóndało to grani. Z wykrzikym "falešně!" mi Leon złómoł uż drugi smyczec za moji hudebni kariery o głowe. Jo na nic nie czakoł, rozryczoł se, zbalił fidlatka a uciyk do chaupy. Dwa tydnie żech se mu tam nie ukozoł. Aż na to prziszła mama a pytała se mie czymu. Tak żech ji to wszecko hned wysypoł a óna szła za nim robić krawal. Tak se uż do kóńca roku chowoł Leon ku mie pieknieji a snażił se mie do granio wiyncej zachyncić, coż se mu aj podarziło.

**KOLYNDA**

 Przed świyntami mi mama dała zeszit z kolyndami, kiere były rozpisane w nutach. A ty żech se musioł kromie etud a kónsków, kiere móm grać na przedehrawkach, do Wiljie nauczić. Jak my mieli ostrojóny strómek, tak żech to dóma zagroł. Mama na to, że to je piekne. Teraz to skocz zagrać starce na Staróm poszte a potym eszcze do pani Badurowej. Zpoczóntku jo se wzpiyroł, ale starce se to też strasznie podobało, aż se borok przi tym rozpłakała. Tak żech ji to musioł zagrać eszcze roz. Starzik z ujcym Brónkym też pocichu posłóchali a potym mi wszecy strasznie dziynkowali a dali mi po dziesiynć korón a można aj wiyncej. Starka mi poradziła, abych zaszeł zagrać aj do pani Byrtusowej a pana Byrtusa, kiery mioł drzewianóm noge a prawie tymu jo se go wdycki tak strasznie boł. A głównie tej nogi, jak jóm nikiedy na dworze luftowoł a ón przi tym był dóma. Ale ni mioł jo se też czego boć, bo byli obo ku mie strasznie szikowni a też jo dostoł od nich jakisi tyn grejcar. Pani Frankowa, kiero nas strasznie ni miała rada, bo każdóm chwilóm na nas wyleciała z mietłóm, że ji marasimy po siyni, albo że robimy krawal pod jejimi oknami, aj choć óna sama narobiła eszcze wiynkszi, mie też zawołała do sebie a była ganc inszo przi tym strómku a w tej świóntecznej naladzie. Tak żech uż po czworte groł Lulajże Jezuniu, Przybieżeli do Betlejem, Dzisiaj w Betlejem, Męndrcy świata, Cicha noc, Wśród nocnej ciszy a dalszi a dalszi kolyndy. A kapsa eszcze wiyncej zciynżkła u pani Badurowej, kiero uż osiym roków chodziła o bierłach, bo se kiejsi przi ceście do kościoła złómała noge a ta se ji uż nigdy nie zagojiła.

 Na kóniec kolyndowanio jo wdycki klepoł u ciotki Jewki, kiero też jak pani Badurowo uż roki bywała sama a prawie we Wilije miywała miano. Miała ganc biołe włosy a wdycki mówiła, że se strasznie boji śmierci. A teraz mogym na wszeckich tych ludzi, kierym jo wtedy groł uż yny spóminać a to yny w dobrym. Jak jo mioł iść grać na drugi rok, tak ni żebych se yny nie wzpiyroł, ale aj żech prziszeł na to, że u czim wiyncej ludzi bedym kolyndowoł, tym wiyncej se wykolyndujym. To znaczi, żech chodził aj tam, kaj mie żodyn nie posyłoł. Korónka przibywała ku korónce. Tu z kolyndowanio, tu ze śmiergusta, sem tam cosi dały aj ciotki. Aż jo se jednego czasu, a to uż mi było jedynost roków, przigłosił ku ministrantóm.

**OD CZYRWÓNEJ KU KRZIŻU**

 To uż zaczinało wynoszać prawidelniejszi przijmy. 2 Kčs za msze, 5 Kčs za pogrzyb, 10 Kčs za wiesieli. Na pogrzebie albo wiesielu nas nikiedy pogrzebowi albo wiesielowi obdarzili aj wiynkszim obnosym, co było nikiedy aj 50 Kčs. Kromie ministrowanio jo chodził aj roz za tydziyń do pioniera. Roz se mi wydarziło, żech musioł iść o 13.00 na pogrzyb a o 15.00 nóm zaczinała pioniersko zbiórka. To znaczi, żech musioł iść do kościoła w pionierski koszuli a szatku, bo jo se go nie umioł sóm zawiónzać. Na to żech chynył ministrantski habit a potym chodził po kościele albo kierchowie jak kómunista przewleczóny za świyntego. W tym roku żech aj popiyrszi groł na dwóch masowiejszich akcjach. Ta piyrszo, to była jakosi kulaciejszo rocznica VŘSR, na kierej my grali Podmoskevské večery a inszi narodni, wojynski a a budowatelski melodyje z Ruska. Na Wilije my zaś grali na pawłaczi w naszim katolickim kościele parafijalnym kolyndy. Jedno aj drugi w przibliżnie stejnym obsadzyniu jak nastrojami, tak aj muzykantami. Ale samo że z inszimi dyrygentami. Także jo w dzieckich rokach lotoł podobnie, jak cituje we swoji spóminkowej ksiónżce Jaroslav Seifert od Chvalme pana Boha ku Proletáří všech zemí, spojte se!

**SPOTKANI Z BIGBITYM**

 Nikiere wikendy naszo polsko pioniersko drużina "Rude Wiewiórki" jeździła z czeskóm pionierskóm grupóm "Čtyřlístek" do Koszarzisk, kaj my społu strowili krasne chwile. Dopołednia były na programu wszelijaki branne gry, albo fuzbal, wolejbal, ping-pong a inszi turnaje. No a wieczór my do tej ósmej miywali dyskoteki, na kierych była dokóńca aj możmość zatańcować. Leciały wtedy sprawne hity, jako Mexiko, Malovaný džbánku, Nejsem gladiátor a tak. To był taki piyrszi impuls ku tymu, aby mie chytnył bigbit. Tymu jo ale ganc przepadnył o letnich feryjach miyndzy pióntóm a szóstóm klasóm, jak naszo pioniersko wedouco na taborze we Wyndryni smykała ze sebóm wszyndzi radio. A roz u wody tam z niego zaczła wychodzać nejkrasniejszo melodyja, jakóm jo do wtedy mioł możność słyszeć. Było to Sugar Baby Love od skupiny Rubettes. Wedouco se nazywała Danka a była ganc gupio do hippies. Robiła nóm perfektni dyskoteki a o każdej skupinie nóm wdycki cosi opowiadała. Tak żech poznoł Beatles, Nazareth, Sweet, Deep Purple, Uriah Heep, Led Zeppelin a kupa dalszich.

 Jak żech se wrócił z tabora nabity nowymi wiadómościami o rockowej muzyce, tak żech se hned z tym pochwolił swojim znómym. Przekwapiło mie na wiynkszości z nich, że óni uż o tej muzyce przeważnie wiedzieli o moc wiyncej. Głównie Wiluś, kierego starszi brat mioł skoro wszecki wyszi mianowane skupiny na barewnych plagatach a ty mioł przilepióne na ścianie. Wszak kóńcym feryj aj w mojim pokoju nie było widzieć gołej ściany, choć sie zy mnóm ojcowie fest wadzili. A w tych włosatych straszidłach, co smykajóm ty szyroki galaciska, że sie jim ty nogawice do sebie zaplyntujóm óni nie widzieli nic inszigo, niż chuliganów.

 Nejkrasniejszi letni zażitek były Wianki przi Olzie, na kierych jo móg być do 21.00. Stoli my przed Bidonami jak wywalóni a widzieli my w nich tych nejwiynkszich borców.

- Kurnik, taki włosy jako tyn Stasio bych chcioł roz mieć.

 To uż było cosi. A od tych dob zaczły taki a jim podobne problemy.

**JEDYNIE ROCK**

 Feryje uż downo skóncziły, ale Sugar Baby Love było w radiu fórt nejwiyncej słychać. W tym roku aj u nas zaczła być popularnio nowo szwedzko skupina ABBA. Pieśniczki Honey Honey, Waterloo, Dancing Queen, Mammamia a jim podobne nas doprowodzały na wigilijkach szkolnych przi tańcowaniu, albo na pionierskich dyskotekach, kierych przibywało. Zaczinali my se uż aj wiyncej dziwać po dziełuchach a taki dyskoteki, to była nejlepszo przileżitość ku tymu, aby my se na nich yny nie dziwali. Abnormalnie nakażóny bigbitym żech se pómału zacznył stydzieć za to, że chodzim do hudebki na huśle a wdycki jak mi z nimi trzabyło iść, tak żech se dowoł pozor, aby mie z nimi żodyn nie widzioł, a głównie ni ta dziełucha, przed kieróm żech wdycki czyrwiynioł.

 Ivan, Přemo, Oluś, Jura, Roman a Olin założili rokowóm kapele Bonako (bordel na kolečkách). Grali repertuar Deep Purple, Zeppelinów, Uriaszów, Santane - hardrock. Ivan, Přemo a Oluś zostali tej muzyce wierni do dzisiejszka. No a mie fórt smoliły ty huśle, kiere bych uż nejraczi nigdy nie widzioł. Ale dóma to było fórt dookoła:

- Jak żeś to uż roz zacznył, tak tóm szkołe musisz dorobić do kóńca.

 Tak żech se uż ni móg, i przez to żech prubieżnie ćwicził pół godziny dziynnie, doczkać, aż wyndym ze szkoły. A potym szup huśle pod łóżko a pokój od nich aż do śmierci.

**ZAPÓMNIANE HUŚLE**

 Leżóm smutne huśle pod łóżkym. A jo każdy wieczór na to łóżko lygóm, bo´ch je dobity jak pies. A potym z niego rano wczas stowóm, oblykóm se do mónterek a na kole jeździm na swojóm piyrszóm brygade w żiwocie, za kieróm dostanym jakisi pyniyze. Cały miesiónc my drzili na szkółce Pod Pannami a sztyrnost dni po brygadzie w pióntek przed Gorolskim Świyntym my dostali wypłate. Cosi żech se dołożił z pyniyz, kiere mi zbyły od ministrowanio, a po Gorolu siednył z ojcami na cug a rozjechali my se do Ostrawy kupić nowy gramofón. Jak uż żech go mioł, tak mie nic inszigo nie zajimało, yny zganiać deski. U nas w tyn czas strasznie lecioł teraz uż niebogi Jura Schellinger. Też isto jedyny w Jabłónkowie móm całóm jego diskografie. LP od Báječní muži aż po Nám se líbí a single od Dělám Hů! po Zemětřesení, kiere uż za niego naśpiywoł Jiří Hop. Eszcze dzisio mogym powiedzieć, że to była dlo mie nejlepszo czesko muzyka. Šípková Růženka, aj choć muzyka przebrano od Purplów, zaś je nejpiekniejszo pieśniczka a to isto tymu, że jóm człowiek objewił w tych nejkrasniejszich rokach.

 Każdóm chwile my mieli u Pika mejdany przi magiczu, winie a babach. U pieśniczek skupiny Smokie my cucali wino, kurzili, tańcowali, śmioli se, mówili, przekrzikowali se, mieli se radzi a inszi wiecy.

 Tonio Paduch zaś roz przismycził z internatu nahrawki od nowie wznikłej skupiny Katapult, kiero za krótkóm dobe wydała swojóm piyrszómi płyte. Drugi LP jo se kupił po spartakiadzie, na kierej my z naszigo ucziliszczo ćwiczili w Pradze swazarmowskóm skladbe. Katapult groł skoro wszyndzi. W każdym baru, sklepie a z każdego radia. Po spartakiadzie jo objewił aj miyndzy inszimi dalszóm nowóm deske od Olympicu - Prázdniny na zemi. Chwile przed tym objewym jo przestoł kamaradzić z Pikym a to tymu, że ón se naszeł babe a zacznył z nióm nawszczewować putyke. Doł jo se do kupy z Petrym, u kierego jo uż kiejsi pore razy nagrowoł anglicki dobre grupy a też aj z Aniołym. A tak zaczło nowe obdobi w mojim żiwocie. Obdobi piyrszich a dalszich czepowanych piw.

**ODPRUSZÓNE HUŚLE**

 Kromie tego, że my o tych feryjach jeździli po prziległych dziedzinach na bicyklach za piwym, bo nas tam aspóń żodyn nie znoł, tak my ścigali aj inszi wiecy. Głównym tematym naszich rozmów była wszak muzyka. Kromie tego Peter a Anioł umieli cosi zabrzinczeć na gitare a to było piekne. Przeważnie grali tyn Katapult a Olympic. Sem tam aj cosi pieknego a mie nieznómego, bo to było starszi.

 Przed naszóm chaupóm na teraz uż niebogi ulicy Rudé Armády my wdycki wieczór growali badminton. Siostra wtedy też chodzywała do hudebki na gitare, tak żech ji jóm wdycki zebroł na schódki przed chaupe a syncy o pauzach wygrowali.

 Nikiedy nas aj napadło zebrać rubzaki, nałożić ich spacakami, piwami, żwarami a potym wyrazić do kopców. Bez gitary to ale nie szło. A to był dziepro bengal. Eszcze nóm nie było ani siedymnost a uż nałotani jak bómby my śpiywali z nadszenim:

 - My jsme staří somráci, my vyserem se na práci a půjdem do ulic.

Wtedy mi dóma dowała siostra lekce na gitare. Naucził jo se nejpiyrw pore akordów, potym jo se zegnoł zeszit a zganioł do niego pieśniczki. Piyrszi były Nad chajdou, Červená řeka, Svobodárna,Vojín XY, Hlupák váhá a New Orleans. Żodnymu jo se z tym nie chwolił, aż my zaś roz szli na czunder. Jak uż groł po Petrovi Anioł asi podziesiónte Hlupáka, tak żech go popytoł, aż mi pojczo gitare.

 - A na co? Gdo to zaś mo posłóchać, to twoje brzinczyni?

 Pomyśloł jo se:

 - No dobre, ty szaszku bez rytmu!

 Jak jóm wszak odłożił nieskorzi na trowe, tak żech jóm zdrapił a zagroł Vode a Ptáków od Olympicu. Obo zostali nejpiyrw siedzieć z odewrzónymi gymbami a dłógo nic nie mówili. Jak my uż śpiywali przi ogniu Slzy tvý mámy, Šípková Růženka, Holubí dům a dalszi citówki, doszło nóm wszeckim, że tyn świat je stejnie strasznie krasny a muzyka je jego krasnym dopełniynim Wtedy se aj zrodził napad założić skupine.

 Hned na drugi dziyń se aj tak stało. Jo wycióngnył zpod łóżka po dwóch rokach abnormalnie zapruszóny futral, doczista jo go opucowoł od cyntimeter hrubego prochu a ze slawnostnim pocitym żech go odewrził. Struny były nacióngnióne. Starcziło yny doladzić a namazać kalafunóm smyczek. Zkusił jo se Fibichowóm Sonatine, co jo groł ostatni roz na przedehrawkach. A ak jo był dziepro przijymnie przekwapióny ze zjiszczynio, żech to eszcze ganc nie zapómnioł!

 U Anioła my chcieli zladzić do kupy gitare, basgitare a ty huśle, ale były z tym straszne problemy. Gitare z huślami my jako tako zesztelowali, ale tóm base ni a ni. A tak był z naszigo experymentu yny jedyn wielki bordel. Rozeszli my se z tym, że podrugi to beje lepszi. Yny że ku tymu uż nigdy nie doszło, bo Anioła my w tyn dziyń z Petrym wyszkyrkli ze gry, ale yny jako muzykanta.

**BECZKI**

 Zaczli my prawidelnie trenować. Nejpiyrw u nas dóma, ale jak my se rozrośli o jednego czlena zwanego Kocur, tak my sie przekludzili na Gorolplac do Sztadwaldu. Wczelorsko buda, kiero była całym rokym odewrzito nóm słóżiła przez jesiyń, zime, wiosne, lato a kónsek babigo lata za zkuszebne studio. Zkuszke my wdycki zaczinali New Orleansym. Potym były dalszi pieśniczki, jako Vojín XY, Hlupák váhá, Osmý den, Jásná zpráva, Slzy tvý mámy, Holubí dům, Šípková Růżenka, Kytky, Hotel Kalifornia, Anděl, Yesterday, Michele, Nebe nad hlavou, Snad jsem to zavinil já, Povídej a kupa dalszich hitów. Aranżma było ganc jednoduchi. Gitary grały przibliżnie to same a głównóm melodyje jo odegroł wdycki na huśle. Tak samo my to robili aj z lidówkami. A stejnie to było dupne, jak my spuścili A ja sám, A já sú synek, Beskyde, To ta Heľpa a pokraczowali my dali. Grali my to z wielkóm werwóm. Na jesiyń my se tak akurat starczili rozjechać a uż tu była zima. Świyczka pełniła funkcyj otopu a zarówno aj oświetlynio. Petrowi, jak śpiywoł, szła od łepu para. No a nóm przi mówiyniu a głównie przi śmiychu, kierego nigdy nie chybiało. Sem tam se aj stało, że nasze brzinczyni przicióngło jakigosi gościa, przeważnie na ceście z Ameryki albo idóncego do Ameryki. Roz dokóńca aj po budzie lotały kamiynie. Nas to ale nie odradziło. Podarziło se nóm tu przezimować a uż tu była wiosna. Ociepliło se, przibyło światła. Tym padym my uszanowali na świyczkach.

 A potym uż prziszła matura. Także chwilke pauza. A jak uż mioł człowiek „zkoušky z dospělosti“ za sebóm, tak my zaczli robić beczki. Gitarzista Kocur tam na nich wszak z nami nie chodził, bo se nie chcioł miyszać do inszi partyje. Beczki - to był wubec wrchol naszi doczasnej kariery. Kole sebie nikiedy wiyncej niż tricet nawalónych a my jim ni mógli zagrać nic inszigo, niż fórt dookoła jedyn a tyn sóm repertuar. A wszecy byli stejnie spokojóni a wyli jak turzi. Pry my z tymi beczkami, co były na scenie Pastuszce, robili aj „veřejné pohoršení“. Mieli to dokóńca podchycóne aj policajci. Były rzeczi, że tam nalywómy synkóm, co eszcze ni majóm osiymnost roków a obłapiómy tam dziełuchi, kiere sóm wszecki pozewlykane do pasu, coż na nikiere wyjimki prowda nie była.

 Roz jo w kocowinie po ranu słożił pastuszackóm hymne, kieróm my potym śpiywali na melodie Hej Jude od Beatlesów:

 *Pivo, to je náš lék*

 *Ráno vstanu, už na mě čeká*

 *Já vím, není ho tak moc*

 *Je ho pouze řeka*

 *Pivo je náš sen*

 Ni móg jo wtedy wubec wiedzieć, że to beje mój piyrszi tekst. Doszło jednego dnia wszak ku tymu, że my se go w kocowinie po ranu na Pastuszce mógli zaśpiywać ostatni roz. Dalszi beczki se z tómteż hymnóm odbywały w Pustinie, kaj na nas uż żodyn z rozumnych starych ni mioł. W lecie my se sem tam zeszli z Petrym a gitarzistóm Kocurym we Sztadwaldu. Na jesiyń to uż wszak było czim dali tym smutniejszi. Dostali my z Kocurym powolawaki prawie w dobie, jak Progress wydoł na singlu Muž, který se podobá odvrácené straně měsíce. Jak my grali przed pszczelorskóm budóm ostatni czwortek przed nastupym na „základní vojenskou službu v délce trvání 24 měsíců“ obo do Hradce Králové Kdepak jen ty kytky jsou, tak my mieli wszecy łzy w oczach. Wiedzieli my, że to uż nigdy nie beje. Ta kapitola uż pro nas skóncziła. Opona we Sztadwaldu se za nami zacióngła a uż se nigdy nie odewrze. Snad kiedysi po wojnie, ale to uż beje cosi inszigo.

**PTAKOPYSK ŚPIYWAWY**

 Na wojnie było piyrszi spotkani z muzykóm przi powelu:

- Pohov, volno zpívat… Okolo Hradce… raz dva tři čtyři… levá dva!

 Drugóm pieśniczke, co my se musieli nauczić, tak nazywali Přes spáleniště.

Tóm my musieli śpiywać aj na przisiyndze, ale ku tymu nie doszło, bo mie przed tym przewelili do Kuchynie u Malacek, kaj jo cały miesiónc absolwowoł kurs parawycwiku. Tam my to sice po wycwikowej strónce mieli o moc twardszi niż przijimacz, ale zato o sobotach a niedzielach było blisko ku gitarze. Byli tam na rocie dwo Cygóni a ci grali tak, jak se na czornóm barwe patrzi. U nas młodych paraganów był aj Ľubo Širota z Prešova, kiery i choć był bioły, tak pry wyrostoł z Cygónami a naucził nas perfektni pieśniczki w jejich jynzyku. Także w sobote przi łacnym burczaku, albo winowicy prziniesiónej z dziedziny przez płot, my robili naszim instruktoróm szou aż kajsi do północy. Pieśniczki typu Androverdan, Emo a O poštaris były na piyrszim miejscu listopadowego żebrziczku kursu młodych padaczkarzów.

 Po absolwowaniu zeskoków nas posłali każdego ku "mateřskému útvaru" a tam nas nie czakało nic inszigo niż makaczka a rajony do weczerki. Także na grani nie zbywało czasu. Aż roz, a było to 6 marca 83 roku my se dwo Tomaszowie a jedyn Miro, dostali na wychazke a nawalili se jak bómby, bo było czymu. Przi ceście na rote my na buzeraku wyli Somraków a tu nas kdosi osłowił.

- Já vám dám vysrat se na práci. Dejte mi vojenské knížky!

 Z hruzóm my zjiścili, że to je deveťák. Miyndzy mnóm a Mirym był Tomáš Válek, kiery jak my go puścili z duwodu uwolnić se rynce, aby my mógli ty dokumenty dołować z kapsy, zesunył sie bezwładnie ku ziymi.

- Odveďte ho na rotu, žádné blbosti a ráno se mi hlaste na deveťárně.

 Całóm niedziele my makali na buzeraku jak magorzi a w pyndziałek uż było „hlášení“ u mojigo naczelnika.

- Co jste to vlastně zpívali?"

- Ale, však to znáte, Somráky"

- Jo, hovadiny, na to tě užije! To vás nemohla napadnout nějaká jiná?!"

Za patnost minut se mie doł zawołać do kanclu a prawi mi:

- Tak Tomanku, tady máš zpěvník Pětadvacet do pochodu a dřív, než se ty všechny písníčky nenaučíš, tak nedostaneš vycházku. To abys věděl, co máš podruhé zpívat, když se ocitneš ožralý na buzeráku.

 Cosi jo uż z tego zpěvníka umioł. Cosi jo se ucził o każdej wolnej chwilce albo po weczerce na hajzlu. A we czwortek jo prziszeł za naczelnikym do kanclu.

- Náčelníku, já bych měl na vás prosbu.

- Jakou?

- Mohl bych dostat vycházku?

- A cos už zapomněl, na čem jsme se domluvili?

- Ne, právě že nezapomněl

- A to už jako umíš?

- No můžeme to vyzkoušet

- Tak mi dej zpěvník.

 Chwile w nim szkartowoł, aż se wybroł Pětadvacet kamarádů.

Odśpiywoł jo mu to całe. Eszcze jo musioł przidać Přes spáleniště a było to w suchu.

- Tomanek, co mám s tebou dělat?

- No pustit mě na tu vycházku.

- Tak dobře, ale už žádné hovadiny!

**PŘES SPÁLENIŠTĚ**

 Przed mazakami jo se zminił, że umiym kapke grać na huśle. Mój stary pies vojín Vlk a wypłoszóny szpagi četař absolvent Matejíček dali dokupy dwie gitary a grali cosi we stylu country, folku a trampiady. Jak jo dostoł piyrszi opuszczak, tak żech mioł od starych przikaz, że se nie śmiym zpatki bez huśli wracać. A mie na tóm wojne tak cióngło, żech ich posłóchnył. Hned na drugi dziyń po PŠM mie wszecy obkliczili kole kasliku a musioł jo im grać. No to była hruza. Narobił jo se z tym yny ostudy. Ale postupnie jak jo se z tymi gitarzistami zegrowoł, tak mi to zaczło iść. Było wszak widzieć, że sóm o moc wiyncej w przodku podle muzyki, kieróm my grali z Petrym a z Kocurym. A też na mie kładli wiynkszi naroki. Kromie trzóch pieśniczek, kiere my prziprawowali na diwizni koło ASUTu, jo se naucził pore country instrumentalek, jako trzeba Fuggy albo Suzanne. To uż był pro mie kapke skok do przodku. Na ASUT jo se ale nie dostoł, bo prziszeł dálnopis aż z Přerova: *Uvolněte jednoho vojáka základní služby se specializaci ČVO 407 ošetřovatel padáku na výpomoc po dobu jednoho měsíce.*

Naczelnik powiedzioł:

- Tomanku, jsi nejmladší, děláš průsery, tak půjdeš na bržďáky.

 Vyhnanství v Přerově se z jednego przecióngło na trzi miesiónce. To znaczi, żech od apryla do zaczóntku siódmego miesiónca na huśle ani nie sióngnył. Ale żech tam aspóń cosi pochycił na gitare. A to dokóńca aj po rusku. Był to song o wytahu. W originale Lift, lift slożnaja maszina. Jak żech se wrócił do Hradce, tak obo człónkowie naszigo experymentu byli miyndzy sebóm powadzóni. O graniu z nimi uż nie było ani słychu, tak jo se na padaczkarnie tropił z huślami sóm. Aż tu chwałabogu prziszła piyrszo dowolenka, kaj jo se konecznie z Petrym móg zagrać na wrcholku jednego z naszich kopców beskidzkich zwanego Nowina dosłowa nadrzóne instrumentalki we stylu country a przedwiyść se z dalszimi kónskami czi uż na huśle albo na gitare. Ón też nie zahaloł a pochwolił se z pore nowymi wiecami. A tak my se pómału zaczli zeznómować z porťackóm muzykóm. Przed kóńcym łorlapu my zorganizowali spóminkowe szou na Pastuszce, ale uż w miynszim słożyniu, także yny u kibla piwa a jakisi tej gorzołki. A potym zpatki do pakárny z tym, że do roka a do dnia beje zy mie zaś człowiek.

**WOJNA - II. CYKLUS LŠU**

 Vojín Vlk a četař absolvent Matějíček uż byli w cywilu. Ale prziszła se nowo możność produkowanio muzyki. Brylaty meteorkarz vojín Balcar alias O´nore de Balcar, se prziwióz gitare. Był to zażrany pionyrski vedoucí odchowany na trampskich pieśniczkach. Także było co makać. Przed ludziami my z tym sice nigdzi nie wylazowali, ale zato my se wydrzili na szłósznóm úroveň a przi tym nóm przijymnie uciekoł rok. Nasz repertuar tworziły pieśniczki o tych nazwach: Tvůj čas, Blues Folsomské vesnice, Rovnou, Toulavej, Krinolína, Kingstontown, Stíny na prérií, Bessie, Carriboo, Ascalona, Loď John B, Krutá válka, Rosa, Tulácký blues, Růže z Texasu, Oranžový express, Little Big Horn, Vlak 0.05, Stovky vlaků, Frankie Dlouhán, Dál, dál, Poraněný koleno, Chajda drnová, Velrybářská výprava, Mississipi blues, Tramp, Dokuď tráva bude růst, Drak od bílé skály, Já odcházím, Mrtvej vlak, Hobo, Hlídej lásku, Tak už mi má holka mává, Hej kočí, Mám svý děvče mám, Ročník 47, 17 dnů a eszcze można jakisi instrumentalki.

 Także podle cywilu repertuar znacznie szyrszi a interpretacznie daleko na wyszszi urowni. O´nore był główny śpiywok przi doprowodu swoji gitary, no a jo go podbarwowoł a semtam miyndzy slokami chynył solo. Aj wokale zaczły stoć za to.

**WALECZNO TWORBA**

 Kromie granio jo napełniowoł swój wolny czas czitanim literatury, kieróm mi przeważnie doporuczowoł spolubojownik Miro. Z nim my se po całe dwa roki aż na wyjimki nie rozłónczili. Społu my aj filozofowali na wychazkach u piwa, kierych było czim dali tym wiyncej. A tam my uważowali o naszi prziszłości, smyslu żiwota, wzniku świata, teologii a wubec o całym tym hemżyniu, kiere je schopne ludzki rozum pojnónć. Ón mie wdycki dostowoł swojimi pesymistyckimi zajimawymi nazorami na świat. Nejwiyncej mie wszak dostały jego básně. Ty mie też inspirowały ku tymu, żech roz po flamu w kocowinie słożił swojóm piyrszóm pieśniczke, kiero se nas bezprostrzednie tykała. A to była *Balada o PVS Štábní čety*. Za nióm prziszła dalszo pieśniczka prociwalecznego charakteru Atomová Karkulka. Potym pore básníček na stejne téma *Kariéra v zeleném, Výčitky*, *Služba,* Naší lidé.

 Konecznie prziszła dłógo oczekiwano drugo a ostatnio dowolenka. Każdodziynne pobyty na bazynie mie prziwiydły ku napisaniu trzeci pieśniczki *Nádrž snů.* Były to wubec nejkrasniejszi dni wojny. Przez dziyń na bazynie, wieczór u gitary w Ameryce a tam żech machrowoł. No a w nocy z mojóm tehdejszóm laskóm, kiero miała też synka na wojnie. Dowolenka uciykła jak woda kóńcym sierpnia z bazynu. Zpatki do pakarny, ale uż bez huśli. A jako że uż ku kóńcu wojny każdymu drugimu jebie, tak to same to robiło aj zy mnóm a odbijało se to na tej oto tworbie. Pieśniczki Pomatené blues a Cug swobody. Basniczki *Svědek aparát*, *Poslední pozdrav*, *Katapult* a *Plno listí*. Też były aj piyrszi prozy: Beskidzki postrach a Chaos.

 Aż jak my byli za branóm, tak jo słożił basniczke, kieróm uż zarzadzim do powalecznej tworby. Ta se nazywo Nikdy!

**REKLAMA**

 W sobote po nawratu z pakarny nigdzi nie była żodno akce. Awszak popołedniu jo potkoł Koze, kiery mie pozwoł, aż przijdym do jejich garaże. Rekruci tam pry stawiajóm beczke. Nie wiedzioł jo sice kiero garaż to je, ale poznoł jo jóm uż z daleka. Ojscane mury, poodewrzóne dwiyrze a z nich se wykulowoł kurz jak z kumina werkowego a nieobadany krawal. Jedynie toto może być Kozowo garaż!

 A była. Ludzi w ni było kolem dwaceci. Na poczóntek jo musioł wypić piwo z małego krygliczka, w kierym se kiejsi przedowało mini piwo. Słodki produkt z želé. Dziepro potym mi dali krygel ze słowami:

- Pij, kiela starczisz!

 Było dobrze a głównym tematym była wojna. My co prziszli, straszili tych, co pujdóm poniedzieli. Potym se stocziła debata na muzyke, kiero nas fórt doprowodzała przi debacie a wychodzała z reproduktoru Kozowego magicza. Nie chybiała ani gitara, na kieróm mie nejwiyncej zaujnyła gra Libora a Janka. Jo ich w tej dobie eszcze ani porzóndnie nie znoł. Byli to folkowi nadszency a w jejich repertuaru głównie figurowoł Nohavica, Plíhal, Pepa Nos a dalszi, o kierych jo tak akurat słyszoł na wojnie. Hned jo na tóm muzyke zabroł. Pieśniczki jako Když mě brali za vojáka, Generál Vindišgrétz, Krabička cigaret, Vodíková puma, Disko, Je jaká je, Drupi-Zagorová tam znali wszecy. Teda wiynkszość partyje. A jo był z tego gupi. To żech zaś prziszeł na wojnie o jakisi tyn przehled. W rocku sice ni, bo z polski telewizje jo se go yny zdokonalił, ale w pasywnej spotrzebie folku najisto ja. Też jo im ale hned na to musioł ukozać, że mi ta stróna muzyki ni ma ganc cudzo a spuścił jo na gitare dotychczas wymyślóne pakarny. Wszimnył jo se, że to wszecy żeróm, tak żech jim aj zacznył recytować basniczki. Po nich uż yny kołowoł zeszit z mojimi fotkami z wojny. Zrobił jo wojnie takóm reklame, że se rekruci uż yny z nieciyrpliwościóm dziwali po zygarku a pry:

- Uż aby my tam byli!

 Ludzi w garażi przibywało a dymu też. Gdosi nas tam narachowoł sztyrycet. Chodzili my se strzidać na pole. Głównie za kyslikym a babami. Ku tańcu wygrowało prawie niebogigo Schellingera Hrrr na ně! Jak do garaże wtargła Kozowo mama a zaczła krziczeć:

- Jezusmaryja syncy, dyć Ivan z Pepóm uż downo spióm a wy tu robicie bordel, jak kdybyście dziepro zaczinali. Ale już szmarujcie ku chaupie!

Nawalóny młody Pitkin ji na to odpowiedzioł:

- Drž hubu!

 A potym my se zaczli pómału tamstyl wytracać. Aż tak bufeťacki jo mioł wstymp do cywilu.

**ZBYTEK ROKU 84**

 Piyrszi tydnie my sem tam cosi zagrali z Petrym u nas w piwnicy. Repertuar głównie stary, ale też my do niego przibiyrali nowe pieśniczki. Głównym zdrojym inspirace była kazeta Oheň z dříví eukalyptu od Zelenačów a pieśniczki Wabigo Daňka. Z Kocurym my se uż z nastrojami nie zeszli nigdy. Też se nóm we dwójke jaksi miyni darziło. Mieli my ale pocit, że by nas Kocur stejnie z biydy nie wyrwoł. Prawim se, że z tym trza cosi robić. Też roz, a uż to było w dziesióntym miesióncu, my nakupili jakisi to wino a szli zaspóminać na Pastuszke. Sice uż yny sztwiercina starej gardy, bo zbytek był na wojnie, ale zato to było krasne. Zaś se śpiywało lidowki, Olympiki, Katapulty, Přízemí od Genů - no stary repertuar z Petrym. Też se mi ale darziło krasnie chytać na huśle ku pieśniczkóm Janka a Libora. To mie fakt chytło, tak jo se rozhodnył, że to nie beje marne zagrać se z nimi czynścieji. Na kóniec żech na Pastuszce ze słowami: Závěr patří mistrům zamachrowoł ze swojimi pieśniczkami, ku kierym przibyły dalszi trzi a to *Třinec*, Pod jabłónkowskimi, a *Těžká ztráta*.

 Na Mikołajówce w PZKO mie osłowił Šmudla, kiery je o siedym roków starszi a prawił, że by to zy mnóm zkusił na gitare. Też pry cosi skłodo no a o mie słyszoł, żepry móm dobre teksty. Jako podminke żech mu ale ułożił, że beje z nami groł aj Peter. Wtedy żech na piyrszi a ostatni zkuszce w tym składzie mioł możność zeznómić se z bluegrassym, ale strasznie chaotycki zagranym. Ku dalszi zkuszce uż nie doszło.

 Przibyły nowe pieśniczki. Prajzfolklór, Tragedium Colleum a básníčka Tuzér. Zażili my dwie romantycki noce na Nowinie we słożyniu jo, Peter, Janek a Libor. Toć że bez gitar a huśli by to nie szło. Ani bez szwajsowanego czucza. W nocy my przi baterce pod gołym niebym a na nim rozsypanymi gwiozdami czitali Komenskigo Labyrint světa a ráj srdce. Przez dziyń se spało. To był moc mysticki tah.

 Przed świyntami mie też o dobrych siedym roków starszi bliźniocy Szpyrcowie prebywajóncy wiyncej w PZKO niż dóma, nawerbowali, abych z nimi zkusił naprubować na Wigilijke jakisi kolyndy. Jasne żech nie odmówił. Lulajże jezuniu, Przybieżeli do Betlejem, Cicha noc, Dzisiaj w Betlejem a Wśród nocnej ciszy my na dwoje skrzipce, gitare, klawiyr a fletne naćwiczili tak pieknie, że jak do tego mały Janusz zacznył śpiywać, tak ludzie świóntecznie nastrojóni mieli aż łzy w oczach. Tak my musieli jeszcze przidać zaś jednóm z tych samych, co my uż grali. Potym se młodzi zeszli nawyrchu. Gitarzista Roman spuścił rock´n´rolly, jo se przidoł na huśle, Szpyrcowie se nie chytli a było szou jak cyp. Żeby z Romanym? Zatym jo se z huślami z żodnym tak nie rozumioł, jak z nim. Też ale uż ku tymu planu nie doszło.

 31.12.84. Po odpołedni szichcie błóndzim od 23.00 do 24.00 po Nowinie a ni mogym nónść w tej wielki fujawicy chate. Naroz żech widzioł jakisi światło. Zaśnieżóny strómek, na nim świyczki a kole niego trampi, kierzi stojóm a czakajóm na Nowy Rok.

- Gdo tam?! - zaźniało a baterka mi zaświyciła do oczi.

- Partyzan!

- Aaa Toman! Kaj se tu bieresz?

 Wyświetlił żech jim, żech był domówióny z Jankym, Liborym, Kajóm a Dankym na Blizzardu, ale tam żech nie doszeł. Potym buchnył szampus, Vlajka, wszecko nejlepszi do Nowego Roku, za chwile spotkani z nocleżnikami Blizzardu, pozwani na Fox Hull, kaj my byli do drugi. Podarziło se mi tam ze swojimi pieśniczkami dostać trampów, kierzi nie byli yny z Góralie. Także krasny poczóntek Nowego Roku, od kierego jo czakoł eszcze cosi krasniejszigo.

**DO LATA**

 W zimie po Nowym Roku żech był pore razy na Nowinie z osadóm Fox Hull. Pokażde jo tam mioł ze sebóm huśle. Šmudla wypalowoł na gitare Jackův smích, Když jsem byl chlapec malej, Můj děda bejval blázen a podobne bojdki. A jo do tego zmatku improwizowoł country fiddle. Dało by se to klasyfikować na taki mini country bal. Z Petrym my uż growali jakosi miyni. Akurat z Jankym my se sem tam zeszli a zkuszali ty wiecy, co jo se naucził z O´norym De Balcar. Był to głównie Pacifik a repertuar trampskich kapel. Też my aj zkuszali cygański repertuar, co jo podchycił od šialenego Ľuba Š. Także z tym granim to nie było nic moc. Zato tworba se pierónym darziła. Marceli z Bystrzice, do kierej jo był zabuchany aż po uszi, żech słożił lirycznóm pieśniczke Od A moll. Inaczi też wznikły basniczki *Fanytyzmus* - ta ostrze odsóndzo zaślepióność urczitej grupy obywateli. Sen - moja beznadziejno sytuacyj w robocie. Opět, kiero przipómino dalszi umrzici pampónia Sowietski wlady.

 Po marnym usiłowaniu o Marcele to była pieśniczka Izidor Kopecki, kiero krytyzowała zkorumpowanego celnika a w dalszim lecie se stała jabłónkowskim hitym. Na wiosne my se wybrali na krasny czunder na Muráňskóm planine.

 A uż tu był maj a z nim piyrszi powojynne swazarmowski zeskoki. Sranda od rana do wieczora a muzyki eszcze wiyncej. Szkoda, żech wtedy niechoł huśle dóma. Mioł bych se popiyrszi w żiwocie możność zagrać z oprawdzickim banjistóm. Tam jo se zeznómił z małóm przigupióm Alenóm, z kieróm my se hned abnormalnie rozumieli. Wysledkym tego zeznómiynio była pieśniczka Hrob a czynste pobywani na swobodarce jabłónkowskigo sanatoryja. W tej dobie se mi strasznie podobały powidki Poe´a, Balzaca, Maupassanta a „prokletí básníci“, jakimi byli Bodlaire, Rimboud atd. To mie eszcze nainspirowało ku napisaniu Smrti a Nedbalosti. Jak żech był u spolubojownika Mira, tak tyn sie tymu nie starcził dziwić, zkiyl ty napady bierym. Ale w zeszicie kiery mi pojczoł, mioł eszcze wiyncej powalecznej tworby niż jo.

 Bliżiło se lato a mie moja robota zaczła lyźć na mozek a eszcze wiyncej mój 120 kg ciynżki majster. Odezwóm na tyn problem były dalszi dwie basniczki *Únik* a Náš pán Mistr.

**PORTA 85**

 Porta je każdym rokym kóńcym piyrszigo tydnia w lipcu. To znaczi strzoda, czwortek, pióntek, sobota. We wtorek jo mioł eszcze odpołednióm. Czakoł jo z rubzakym na perónie. Za chwile przijyżdżoł cug od Jabłónkowa. W oknie była rozerzwano patryja.

- Heej, heej! Tu my sóm!

- Hoo hoo! - odpowiedzioł jo jim jako sprawny pezetkaowiec przi piskotu hamujóncego cugu. Wagón był nasz. Byli tam Opic, Janek, Libor, Pydych, Leoš a Elek, z kierym jo se eszcze wtedy moc nie znoł. Było aj co wypić a aż do Bogummina było wiesioło. Tam nóm kapke nalada zklynsła, jak my widzieli, kiela ludzi z nastrojami se w tamty stróny wybiyro. A jak my byli rozjechani, tak se nóm podarziło urwać całe kupeczko. Cyrkus zaś nanowo. Grali my na Liborowóm gitare. Chwile jo, chwile Janek a chwile Libor. Elek z Opicym grali kostki. Byli my dobici. Niechali my granio a snażili se kapke zdrzymnyć. Jo se spamiyntoł aż w Pradze. Było uż widno. Z Pragi do Plznia my eszcze cestowali ze dwie godzinki. Tak daleko na zapadzie żech eszcze nie był. Ze zfifranego okna cugu se mi nejwiyncej podoboł Karlštejn.

 Konecznie my se dobónckali do miasta oswobodzónego Ameryczanami. Wymotali my se z banhofu a chladali jakisi odewrzóny bufet. Ku jedzyniu se chcioł każdy dać piwo. Prodawaczka nóm zkóntrolowała obczanki. A to mioł Elek 25 roków, Pydych 22, jo 21, Opic 20 a Janek z Liborym po 18. Po wypiciu niechutnego bahna my ze zastawkóm u prioru widzieli czynść Plznia, dostali se ku tramwaji a na rade miejscowych my nastómpili do tej prawej, kiero jechała ku Lochotínu. Tamstyl uż było lehki trefić do kempu, postawić jedyn stan a do niego narwać bagle. Jednoduchi wszak uż nie było stoć frónte na piwo. Opic z Pydychym se tam starczili zkolegować z ciesziniokami, co mieli ze sebóm wolkmena a brónili se przed porťackóm muzykóm hardrockym a metalym. Wedle naszigo stanu se dźwignył nowy, w kierym bywoł Mimin ze swojóm połowiczkóm. Tak a teraz by my se tu mógli kapke rozglóndnyć.

**VÝSTAVIŠTĚ**

 Wyrazili my ku lochotínski scenie. Tam my zjiścili, że se tam nic nie dzieje. Główny program zaczino aż o 18.00. także nóm nie zbywało nic inszigo, niż se pómogać na dalszóm scene, jak wystympujóm przeważnie „hvězdy“ a „nesoutěžní kapely“. Tym arealym je Výstaviště. Zjiścili my, jaki tam mo być program. Opic a Elek áš se urwali, że nóm pujdóm do nejbliższi putyki kupić piwo a my aż jim kupimy listki, na kiere była ogrómno raja. Po dwaceci minutach my se wybrali ku lokalu tóm samóm cestóm co óni. Nie było problemu tóm pajte nónść. Zakurzóny pajzel se nazywoł U Námořníka. U rogowego stołu siedzieli Elek z Opicym a z nimi eszcze dwie jakisi opice. A jak se uwolnił dłógi stół, tak my se wszecy siedli ku niymu a przi sztyróch piwach se skamaradzili aj z tymi opicami. Jedna była z Bogumina a nazywała se Mikeška. Ta drugo miała eszcze dziwniejszi miano - Flašková a była z Opawy.

 Na głównym pódiu grała jakosi trampsko skupina, na kieróm my wubec nie byli zwiedawi. Gdosi zagłosił, że U Sudu graje Lojzo - bratysławsko to kapela, kiero wystympuje w teplakach a radiónkach a śpiywo pry sprawne kóniny, jak opowiadoł Janek. A stoło to za to. Dupne! Po piyrszi jo słyszoł pieśniczki jako Toreádor Karol, Zita Obezita, Učitelka chémie.

 Pełni krasnych pocitów my szli po tym koncertu ku głównej scenie. Ławki uż były wszecki obsadzóne, tak my musieli siedzieć na chodniku. Nakóniec my nie byli sami. Prawie dogrowała skupina Samsona Lenka - Máci. Po nich mieli nastómpić Janoušek a Vondrák z Brna. Sóm to śpiywajóncy naucziciele, kierzi mieli abnormalnie zabawny repertuar a super komentarze. Nejwiyncej wszak zabrała pieśniczka, z kieróm roześpiywali całe publikum, a to Užívejte světa, blíží se kometa. A po nich frajer Karel Plíhal. Noga na stołku, na ni oprzóno gitara a sziszlawym głosym śpiywoł swoje nejkrasniejszi pieśniczki aż po ty nejstraszniejszi pakarny. Pry je „kotelník“. Modrá knížka, Pojďme si hrát se slůvky, Akordy, Myš, Pohádkapatrziły ku tym pieśniczkóm, kiere mi do dzisia tamstyl źnióm w głowie. Przed sebóm a wedle sebie jo mioł partyje z Jabłónkowa a dwóch przibłyndów. Wszecy my posłóchali jak oparzóni. Jak my se po trzecim przidawku dźwigli ze ziymie a odchodzali ku wychodu, tak my uwidzieli jakómsi grupke, kiero grała na gitare, banjo, housle, base a mandoline.

- To je Uragán z Trzyńca - prawił Pydych.

- Ty vole! Dyć jo tego brylatego synka zkiylsi znóm! Dyć to je Buble, bywały czlen piwnigo klubu Špína!

 A uż jo wiedzioł, że go móm zarzadzić miyndzy tych od nas o piynć aż dziesiynć roków starszich gibasów z Jabłónkowa. A nie lyzło mi to do głowy, czymu jo na tego synka ganc zapómnioł.

**LOCHOTÍN**

 Kole 18.00 my szli lochotínskóm scene. Prziszli my aż po zaczóntku. Konferancyjer uwiód piyrszóm soutěżnióm kapele, a to byli prawie Uragáni z Trzyńca. Szłapało im to wybornie. Mieli bożskóm zpiewaczke Lenke Hallamowóm. Údajně trzynieckóm Olivie Newton John. Eszcze wiyncej bożski mi ale przipadoł houslista Franta Wawrzacz. Był jo w duchu strasznie rod, że tam wystympuje z nimi aj stary jabłónkowian Buble. Sukces owszem nic moc. Po nich nasledowała prażsko skupina Newyjou, kiero też grała country. Przi jejich programu było możne widzieć aj country taneczki jejich taneczni skupiny. Było to piekne, ale country mie nikdy jaksi moc nie brało. Konecznie prziszła zapława folku. Bratři Ebenové, na kierych se mi podobało akurat to, żech tam widzioł telewiznigo kamarada Válečka, mie niczim nie nadchli. Strasznie se ta jejich muzyka snażi wyboczować z normalnich koleji. Zato nikdy nie zapómnim na wystymp svitavski cygónski skupiny Točkolotoč. Instrumentalita jak cumel a o wokalach ani nie mówim. Akurat se mi nie podobały nikiere trapne wykrziki nawalónych a można aj krziźwych posluchaczów, kiere były na konto barwy muzykantów. Bo to była tego wieczora asi fakt nejlepi zagrano muzyka. Choć wystymp Trzebońskich Pištców a Střepów z Jihlawy było też perfektni, ale na drajv Točkolotoču to ni miało.

 Po 21.00 my uż byli dość dobici muzykóm, tak my se zhodli na tym, że se pujdymy odpocznyć od ni ku piwu a potym ewentualnie spać. A też my aj tak zrobili. Flaškowo a Mikeška se wszyndzi cióngły z nami. Wystoli my pore raji na piwa a parki a szli se gotować na nocleg. Awszak na spani nie było ani pomyślyni. Perfektni humor, kiery pramenił z recese nas wszeckich krasnie zbliżił. Dziwali my se na tóm Porte jak na trapne divadlo a na każdego kamarada, jak na eszcze trapniejszigo komedianta, kiery se dokonale przetwarzuje. Elek se przi tym snażił uchodzać o přízeň Flaškovej. Priszka ku słowu gitara. Zaś samozrzejmie figurowali Janek z Liborym a moja skrómność. Abnormalnie jo se po Liborowi przi gitarze wybłoźnił a wszimnył żech se, że to Flašková moc żere. Zadziwali my se do oczi a uż to było skoro wszecko jasne. Od tej doby my se zaczli żrać nawzajem. Dłógo my eszcze kecali, niż my zcichli a potym uż było słyszeć yny sem tam ozywać se gitare albo inszi instrumenty, kiere doprowodzały pieśniczki w nocznim taborziszczu.

**U STANKU**

 Rano my jaktakż postowali. Piyrszi problem - susziło a głód. Odebrali my se ku obchodu. Marcela z Naďóm se wszak na dopołedni urwały, bo Naďa miała domówiónego zcuka z jakimsi wagabundym. Po ceście ze sklepu ku zatopiónymu łómu, o kierym nas informowoł Opic, my narazili na stanek. Ludzi tam nie było żodnych a piwa wpysk. Tak my hned wkurzili po jednym. Elek zagłosił:

- Eszcze jedno a pujdymy.

Także my dali eszcze dwa. Łóm był perfektni. Ludzi strasznie mało a wody zaś moc. Brzyg tworziły skały, z kierych jedna miała wyszke przez patnost metrów. Tóm musim zwladnyć, prawił jo se a uż jo z ni lecioł po nogach na pstrónga, kiery w ostatní chwili ugnył. Nienadarmo żech też był u paraganów. Dobrze my se we wodzie bawili. Eszcze lepszi humor niż na suchu. Za jakómsi chwile se dobelhały do łómu Marcela z Naďóm a eszcze z jakimsi ztroskotańcym. Óne mu mówiły Kawasaki. Elek go ale podle wzhledu pomianowoł nejprzesnieji - Rumcajs. A to mu uż zustało. Awszak nie została mu Naďa, za kieróm przijechoł. Tóm mu klofnył Libor. Rumcajs przesto ihned zapadnył do naszigo recesnigo humoru.

 Na obiod my samozrzejmie nie szli nigdzi indzi, niż ku stanku. Co my obiadwali kromie piwa, to wóm uż ni możym zjiścić. Ale zato my se tam krasnie udomowili. Jak my tam zaczli wywodzać, tak se tam za chwilke nazbiyrała aj skupinka miejscowych borców a cióngła to z nami. A to była dziepro Porta. Trzicetnik za każdy kelimek my uszanowali, bo sztamgastóm se leje do szkła. Auta każdóm chwile zastawowały a posłóchały, o czim se to tu śpiywo. Co to je za nowo scena? A my jechali po wyrobie tak dłógo, aż my zjiścili, że uż mómy po wieczerzi. Także se eszcze okómpać a zaś do pakarny miyndzy "kamaradów". Nie wiym, zkiyl se tam nabroł Ruda, ale jakosi nas naszeł. Wyburcowoł mie ku tymu, abych se z nim zagroł na gitare. Tak my grali stylym dwie pieśniczki jo a dwie ón. Syncy szli sledować drugi soutěżní wieczór a uż aj prziszli zpatki. A my z Rudóm fórt grali. Jego specialita były pieśniczki od Brontosaurów.

**RECESE**

 Na drugi dziyń rano mie budził Elek:

- Toman stowej

- Niech mie na pokoju!

- Stowej! Idymy do Łómu.

- Wczasi nie wylezym, pokiyl nie wylezie tamtyn Słowiok z tego stanu!

Elek se nasmolił, odepnył mu ferszlus u stanu. Wlóz do postrzodka a trzepoł z nim:

- Słowioku stowej, bo Toman nie chce stować wczasi, niż ty nie wyleziesz ze stanu!

- Čo chceš?! Nechaj ma na pokoji! Celú noc tuna robitě brajgel a ešte tak zavčasu zrána otravujete!

- Nie móndruj a stowej Słowioku!

A tak mu dokuczoł, że Słowiok ze stanu wylóz a tym padym jo był donucóny se wyszkrobać ze spacaku. Ale jak jo widzioł Słowioka, tak mi go zabyło żol. Cosi tam borok mamroł pod nosym w tej jejich rzeczi. Najisto o tym, że se myśloł, że na Portě je pekná muzika a samozrejme všetsi sú tuna kamaráti a on sa tuná dostane medzi takúto pakáž.

 Zebrali my pyniyze a drzili ku sklepu. Kisłe ryby, jakisi tyn rożek a wio ku stánku z gitaróm. Jedno, drugi, treci. Elek:

- Eszcze jedno a uwidzimy. Eszcze uwidzimy a pujdymy.

A fórt tak dookoła. Ku tymu muzyka Rosenka, Umbalalajka, Disko. Na chwile łóm z wodóm na spamiyntani. Sklep. Nakup kupa litrów czucza a przez Plzeň na Slovany na nawszczewe za Mirym, kiery prawie dosłógowoł ostatni miesiónce wojny. W zogrodzie pro nawszczewy było pokraczowani w opijaniu se a w bawiyniu. Bawiło se tam z nami aj kupa dalszich wojoków, kierzi nóm upijali czuczo a śmioli se naszim heftóm a pieśniczkóm. Dalszo nowo scena na Porcie. Potym był przesun do niedaleki gospody a tam bigo aż do ćmy. A zpatki do pakarny miyndzy kamaradów. Chlastani czucza aż do północy. Zprýznění trampski hymny na "Granát vzhůru letí" a aż cosi strasznego. A szikowny tah. Wszecki prózne flaszki my nazukłodali przed Słowioków stan.

**FINALE**

 Rano było przebudzyni nieprzijymne. Kocowina jak byk. Jacysi kamarádi szli prawie kole a ukozali na Słowioków stan, przed kierym było pełno flaszek z rybizu, jabczoka a enziánu a zagłosili:

- Tam spí ta čunáňata, co tu dělají vždycky v noci takový bordel.

A zaś sklep, stanek, łóm, w kierym my sice wydyrżeli dzisio nejdeli ze wszeckich dni a przez krótkóm zastawke u stanku, kaj my se rozłónczili z miejscowymi kamratami ochmelkami my se dobelhali do naszigo kempu. Chwile my se legli na trowe a pojczowali se wolkmena. Metal źnioł pod tym gołym niebym naczuchłym porťackóm atmosferóm przedawkowanóm kamaradami strasznie romantycki. Drżeli my se z Marcelóm za rynce a było nóm kapke luto Elka, kiery z nióm mioł podobne umysly jako jo. Kazeta dograła a my se prawili, że se zóndymy mrknyć na koncert vítězů. Gdo to wygroł se uż teda moc nie pamiyntóm, ale zajimawy był koncert Dáši Andrtovej Voňkovej, kieróm żech wtedy słyszoł popiyrwsi. U ostatnich pieśniczek Žalmana a Nezmarów aj mie recesiste ta nalada tak dojnyła, żech se eszcze wiyncej ku Marceli przitulił a prziznoł se ji, żech je do ni pako. Porta 85 skóncziła. Taki krasne tahi a flamy se uż nie opakujóm.

**BALALAJKA**

 Asi tydziyń po Porcie przijechoł Miro na opuszczak. Domówili my se, że zrobimy przed zabawóm kibel we Sztadwaldu. Zeszło se nas tam kole szóstej isto z dziesiynć ze starej beczkowej partyje. U ognia se na gitary grało Petrów, Janków, Liborów a mój repertuar. Jak my roześpiywali chorál Ej padá padá a nacwiczili my na szejść głosów Balalajke, tak my uż aj wypróźnili drugi kibel. Gdosi se prawi:

- Pójcie zaśpiywać na muzyke Balalajke, to beje siła jak cyp!

A nie zmylił se. Do kulturaku my dorazili o 23.00. Zabawa była w pełnym próndu. Warzónka też. O pauzie my zaszli za Stasiym - śpiywokym a kapelnikym Bidonów, w kierym my fórt eszcze widzieli Pómbóczka. Domówioł żech to z nim głównie jo. Naloli my do niego pore półek a przeswiedczowali go, że to beje dobro sranda. Nie musi se niczego boć. Za chwile my uż stoli za mikrofonami a raz, dwa, trzi, sztyry.

- Umbalalalalala umbalalajka...

Drugi głos to same akurat o takt ze spóźniynim. Postupnie se przidało wszeckich szejść a jo z tych głymbek wyjechoł o oktawe wyszi. Nieskorzi o dwie. Nie wiym zkiyl se tam naroz nabroł Hickel, ale każdopadnie zaasahnył do naszigo programu wykrzikym do mikrofonu:

- Wy kurwy!

A uż se to wszecko zwyrtło a zwukarz Turek nóm scióngnył wszecki mikrofony. Prziszeł Stasio a werzejnie nóm podziynkowoł jako Experymentalnymu Wokalnymu Ansamblu za pieknóm kulturnióm wlożke. A nas siedym, bo o Hickela wiyncej, se odebrało dokrowić ku warzónce, kiero fórt eszcze ciykła próndym. Zabawie my ale isto prónd przeruszili, bo to hned po nas musieli zrychtować Bidoni. Wszecy se z nas robili cypa. Elek nabuzerowoł partyje aby po nas chciała autogramy. A my se twarzili, jako że to je samozrzejme a rozdowali ich. Musim se wszak prziznać, że jo wtedy popiyrszi na werzejności śpiywoł do mikrofonu, a to uż je skok jak pierón.

**TEXTARZ**

 W lecie bywo zwykym chodzić na bazyn. Po zawrziciu bazynu było zwykym zawrzić Ameryke, pokiyl człowiek ni mioł zrowna odpołednióm albo nocznióm szichte. W Ameryce nikdy nie chybioł Koza. A też tam wtedy nikdy nie chybiała jakosi gitara. A jak żech tam był jo, tak żech se samozrzejmie musioł na nióm zacznyć przedwodzać ze swojimi pieśniczkami. A ty se Kozowi podobały. Głównie teksty. W tej prawie dobie grali Bidoni w sestawie Stasio śpiyw, Přemo bicí, Oluś solówka, Miloš basa, Marian warhany a Ivan zwany Koza też warhany a śpiyw. Tyn ostatni mianowany był szoumen jak se patrzi. Roz my zrobili aj krasne bigo za pionyrskim taborym u Ameryki. Wtedy jo tam przismycził huśle a z Kozóm my improwizowali aż do rana. Jak muzyke, tak aj teksty. Zasoby se zdały niewyczerpatelne. Koza mi wtedy doł nawyrh, abych Bidonóm zrobił jakisi tyn tekst.

- Czymu ni?

- Tak se domówimy a jo cie prziwiedym na zkuszke.

 A też se aj tak stało. Za tydziyń jo był miyndzy nimi w kulturaku. Kóniecznie jo uż mówił aj ze Stasiym jak ze sobie rownym. Ci dalszi to byli dobrzi znómi z hudebki. Ze Stasiym my zabańczeli u piwa do zawierecznej. Kapke żech go obeznómił ze swojóm tworbóm, kiero se mu aj zamówiała. Odkludził żech go ku chaupie a tam mi wpakowoł kazete, aż na cosi z tego zrobim słowa, nejlepszi ponaszimu. Za tydziyń żech był na muzyce a pod lampóm mu czitoł Radegast. Zebroł to hned bez namitek a za tydziyń uż to grali na zabawie pod nazwym Straszidło z piwa. Jak po zagraniu Stasio uwiód miano autora, tak partyja buchła do śmiychu a jo nie wiedzioł, jak se móm twarzić.

**GOROL U KÁJE**

 Na piyrszi Gorolski Świynto po wojnie przijechała aj Flašková s Mikeškóm. Do 20.00 my siedzieli w sestawie jo, Janek, Libor, Elek, Kája a óne dwie eszcze z jednóm kamoszkóm w Ameryce. Tamstyl my se wybrali do Sztadwaldu a kapke se tam poztracali. Uż cały dziyń to było nagnióne. Czechofilskim jedowatym jynzykóm sie zaś zaczło pełnić powiedzónko:

- Tu je widzieć, jak mo Pómbóczek Poloków rod. Zaś im drze do skury.

 O dziesióntej my byli durch przechcani. Eszcze z dwóma prażakami, kierzi byli u Miminowej starki na feryjach, my se odebrali do Káje. Tam uż byli o cosi miyni mokrzi Janek, Kája, Náďa a Veronika. Nie starczili my hadry porozwieszać po radiatorach a uż zaś kdosi dzwónił. Samozrzejmie że Elek z Flaškowóm. Mokre hadry były wszyndzi. Ni yny po radiatorach, ale po stołkach, w kómpielce, no kaj se dało. A my niż se polygało też jak se dało, tak my odewrzili jakisi to wino. Jak nóm dochodzała ostatnio flaszka, tak aby w ni nie ubywało, dolywali my jóm fórt wodóm. Z czegoż wypływo, że my godzine pili yny czistóm wode. Nad ranym my se powiedzieli dobranoc a stejnie my nie spali. Snad yny Elek, Janek a Prażacy.

 Wtedy ty deszcze trwały isto tydziyń. Były z tego tak rozwodnióne rzeki, że se wygłosiła powodniowo pohotowost trzecigo stopnia a mie to nainspirowało ku napisaniu dalszi pieśniczki pro Bidonów, kiero se nazywała Powódź.

**BLUEGRASS**

 W sobote przed czundrym na Šírave my se zeszli w Ameryce domówić na odjazdu. Gdosi tam nadchynył, że na Koszarziskach je jakisi bluegrassowy festiwal. Tak my se prawili, że se tam pujdymy podziwać. Zachwile my uż zjyżdżali przez Milików z Warcopa ku gospodzie U Samca na kołach. Było tam zaś pełno zasmolónych kamaradów a do uszi dociyrała country muzyka, kiero mi nikdy jaksi moc nie mówiła. Zdała se mi strasznie daleko od naszich gorolskich problemów. Tak my se siedli na ławke przed Samca a gónili po jednym do gospody po piwa dlo wszeckich. Jak my se uż kapke zliskali a dość dowywodzali, tak se partyja rozhodła jechać do chaupy. Yny jo z Kowołym se szli podziwać do głównego centra zabawy.

 Było widzieć, że uż przeglónd kapel skóńcził a na scynie uż była yny pozbiyrano partyja. Z każdej kapely gdosi. Wiynkszość posluchaczów tam była nawalóno. Muzykanci wszak szłapali wybornie, aż se mi to zaczło podobać. Wubec to nie było lehki. Nejwiyncej se mi podoboł houslista z Uragánu, kierego jo uż zażił aj na Porcie. Jak dograli aj óni, tak żech uż yny zaregistrowoł, że po areálu je rozchybanych pore skupinek, od kierych se ozywało country. A w tej jednej jo zaś spatrził brylatego gitarziste też ze skupiny Uragán. Był to Buble. W jego bliskości zaś jakisi kowbojiczek w kłobuku strzyloł z koltu. Było widzieć, że Bublego to sere, tak go napadnył słowami, aż se powadzili. Potym se kowbojiczek odmotoł ku strómu, kiery był daleko asi trzicet metrów od Bublego skupinki a tam zasiednył ku swoji partyji. Porwoł gitare, nasadził na kark harmónie a zacznył wypalować kowbojski odrhowaczki. Mie a Kowołowi se to aj zapodobało, tak my se przidali ku nim. Było uż po północy, jak jo se od niego pojczoł gitare a zacznył na ni wypalować swoje hity. Ci co tymu rozumieli, tak zustali siedzieć z odewrzitymi gymbami. Emek z Nowsio, co patrził ku kowbojiczkowi fórt prawił:

- To sóm teksty jak cyp!

 A posluchaczów przibywało. Przewalił jo cały swój repertuar a strzidali my se potym z kowbojiczkym, kiery se uż nazywoł Luboš. Mierziało mie, że tam ni móm huśle. Nad ranym my zalegli.

 Przebudzyni nie było nijak przijymne. Wedle nas leżoł w potoku utopióny synek. Także muzyka dziwokigo zapadu, strzelba z koltów, kupa chlastu a nakóniec kóniec - to była podoba bluegrassu, z kierym jo se wtedy popiyrszi roz w żiwocie spotkoł.

**ŁACHOWANI**

 Czunder na Šíravě był fest niewydarzóny. Hned piyrszóm noc my tam zażili wielkóm burzke. Wichrzica z deszczym nóm smiytła stan ku ziymi. Na drugi dziyń my na nic inszigo nie czakali, yny siedli do auta a na cug a wio ku chaupie. Cały zbytek dowolenki my przeflakali w Jabkónkowie. A to stoło zato. Był to tydziyń poczciwego łachowanio. Dopołednia na grziby, albo do mie, do Libora, Janka a popołedniu do putyki. Łóm do zawierecznej, potym za Ameryke a tam aż do rana. A bigo z Kozóm u gitary. A tyn mie zwerbowoł, abych przismycził w sobote na muzyke huśle, że tam rozjadymy Izidora.

 Był jo z tego małożiwy. Wiynkszi szczynści mie uż isto ni mógło spotkać. Całóm sobote jo dóma zkuszoł. Na zabawe jo uż prziszeł o 20.00. Przez wstympne jo przeszeł bez płacynio ze słowami:

- Jo tu dzisio grajym.

 Z huślami pod pazuchóm żech se to pakowoł przez sal ku stołu, kaj siedziała partyja a dobiyrała se mie, na co tu móm ty huśle. Tu piwo, tam półka a po 22.00 mie Koza nagłosił a jo wylóz z huślami a spuścili my tego Izidora. Nejkrasniejszi zażitek tego lata. Kaj se na to grabała Balalajka. Normalnie żech widzioł, jak partyja z rynkami do wyrchu wyskakowała meter do wyszki. No fantastycki szou. A potym gratulacyje a zaś półki. Wtedy jo zrobił aj piyrszi krok ku tymu, abych se kapke bliżi zeznómił z Marcelóm z Bukowca przi ploużaku od Whitesnake w Kozowym podaniu. A po tej muzyce mi uż leżała w głowie yny óna. A z tego mojigo rozmyślanio wznikła basniczka Rozpaky, kieróm jo ji wienowoł dziepro za dwa tydnie na tahu za Amerykóm. Za trzi dni mi na nióm krasnie odpowiedziała a uż my se mieli radzi.

 Awszak mój postoj ku ni se przed Slezskimi Dniami zacznył miynić, bo na nich miała przijechać aj Flašková a jo nie wiedzioł, jak z tej situace wybruslić. Wybruslił jo z ni ale tak, żech se wtedy ożroł jak bómba a niechoł to tak. Skóncziło to tak, żech z jednóm z tych Marcel społ u Kozy a rano my se w dobrym rozeszli.

**RZESZYNI**

 Po feryjach nasledowała szniura zabaw z Bidonami, na kierych jo wdycki zagroł a zaśpiywoł Izidora. Mioł jo nadzieje, że se mi podarzi ku nim wmóntować. Było to wtedy mój nejwiynkszi sen. Ale pochopił jo, że óni by tak bardzi chcieli, abych jim pisoł yny teksty a to mi uż moc nie wóniało. Jednacze jak uż móm głos, tak to chce aj własnóm interpretacyj. Doszeł jo ku tymu, że tam zaczinóm grać cypa. Śpiywać Izidora na każdej zabawie mi uż przipadało tak jednotwarne, żech se przipadoł jak papuga na gałynzi stereotypu. Aspóń że to partyja żrała coroz wiyncej. Teksty jo jim wszak pisoł fórt dali. Na Jadwidze na Mostach Bidoni zagrali piyrszi roz Gippsy Kiss od Purplów z tekstym ponaszimu W gipsu pysk. Szkoda że Stasiowi nigdy ni ma porzóndnie rozumieć, także partyja to stejnie brała jako anglicztine. Też jo w tej dobie napisoł straszidelnóm Balade o prokletých 3/4 houslích a też jo jóm wienowoł Bidonóm z tym, aby se ku tymu zrobili muzyke. Jejich zwukarz Turek mie wszak dziubnył rzeczóm:

- Ty byś se mioł wykaszlać na pisani tekstów a zacznyć to z ksiónżkami.

 Narażoł isto na to, że balada miała trzicet slok. Odpowiedzioł jo mu, że uż ich pore czako na wydani.

 Uważowoł jo o swoji sytuacyji. Jeśli tak bedym robił dali, tak teksty zaniknóm w Stasiowym podaniu a to mie odradzi od dalszigo skłodanio, jedynie założić se swojóm skupine. A potym na jednej ze zabaw za mnóm prziszeł kowbojiczek Luboš - znómy to z bluegrassu na Koszarziskach a prawi:

- Ty Tomasz zakłodómy w Gródku country kapele. Jo słyszoł, że grajesz dobrze na huśle. Nie chcioł byś to z nami zkusić?

- Jo ci na to powiym tela. Jo by se raczi osobnie wiyncej przikłónił ku folku, ale podziwać se tam z huślami mogym przijść. Domówmy termin a je to.

- Tak we czwortek o 17.00 na hrziszczu w gródku. Pasuje ci to?

Szichta mi wychodzała, tak żech powiedzioł: - Ja.

# Z GRÓDKU DO PLZNIA

**ODRHOWACZKI**

 We cztwortek jo wylóz z cugu a maszyrowoł ku tymu hrziszczu. W zadku wedle tenisowego kurtu była modro drzewianno budka, z kierej było słyszeć zwuk basgitary. Zaklepoł jo na dźwiyrze a wlóz dali. Byli tam trzo syncy.

- Ahoj.

- Nazdar. - Luboš mie przedstawił.

- Tak to je Tomasz.

 Podoł jo se rynke z basgitarystóm Zbysiym Kotasym a z dwanościstrunnym gitarzistóm Vašym Kluzym, z kierym jo kiejsi ministrowoł. Luboš mioł też ze sebóm gitare a harmónike. Tak my na chwile cosi o sebie mało niewiela pomówili. Aj o tym, co chcóm grać a potym padnył nawrh, aby my to wyzkuszali. Był wrzesiyń 1985 roku, jak w naszi sestawie popiyrszi zaźniały pieśniczki jako Pátý patník, Třista jezdců poštovních, Když jsem byl chlapec, Oranžový express, apod.

 Zkuszki my mieli dwa razy w tydniu. Podobało se nóm, jak to dobrze szłapie. Syncy uż grali delszóm dobe przedtym, niż jo prziszeł, także yny do tego starcziło zamóntować huśle. Kóńcym dziewióntego miesiónca prziszeł z wojny harcowian Rosťa Kluz. Dalszi człónek kapely, kiery robił rytmike nejpiyrw na rómpli a nieskorzi na bymbynku. A pieśniczek przibywało - Na vánoce ráno, Já odcházím, Pojedou, Cizinec, Bílej sníh, Hej nandej, Hobo. Country kiere jo kiejsi ni mioł rod, se mi zaczło naroz strasznie podobać. Na huśle se mi nie grało z żodnym nigdy tak dobrze, jak z nimi. Basa szłapała a zdało se, że aj gitary. A miyndzy slokami, kiere śpiywoł Luboš albo Vašo solowały moje huśle albo harmónika. Vlak z Friska, Rok 1849, Little Big Horn, Blues Folsomské věznice. Yny mie mierziało, że ni móm eszcze zrobiónóm żodnóm pieśniczke swojóm, kiero by tu pasowała. Z tych kiere jo mioł, mi zatym żodyn nie schwolił. Tak my jechali dali odrhowaczki. Matternhorn, Severní vítr, Amazonka, Rajda copatá a dwie w kierych jo solo śpiywoł a to Poraněný Koleno a Ascalona. Przi tym aj instrumentalki, kiere jo prziniós ze sebóm. Nazywały se Suzanne a Foggy. Eszcze my ni mieli ani miano a uż tu był grudziyń 85 a z nim piyrszi kszeft a to grani na Rybowym przepijaniu swobody, na kiere my brusili nasz skrómny repertuar.

 Kromie tego se mi aj darziła własno tworba. Tóm se zapisujym do modrego zeszitu. Przi piyrszi szichcie na graniku żech wychynył liny a pieśniczke pomianowoł Porucha. Na muzyke amerycki skupiny Doors żech zrobił tekst Powinność a doł go Bidonóm. Po rozchodu z - uż nie wiym kim - żech se zacznył moc kolegować z Alóm, aż to przerosło z moji stróny ku ni w cosi wiyncej a była z tego pieśniczka K moři, kiero była tak piekno, żech na to od ni dostoł dopis, co kopoł.

 **RYBOWE PRZEPIJANI**

 Prziszeł piyrszi nasz wystymp przed ludziami. Odegrowało se to w jabłónkowskim PZKO na rynku. Ryba przepijoł swobode a pozwoł nas jako kulturnióm wlożke. Byli my z tego dość nerwowi. Prziszli my tam, jak uż była partyja za stołami. Dostali my pojeść. Na wyrchu my naladzili instrumenty a zeszli na dół ku mikrofonóm. A że my ni mieli nazew, tak nas napity Ryba uwiód słowami:

- A teraz Wóm zagraje Grupa Dupa z Gródku!

 Partyja tóm muzyke zpoczóntku żrała. Odrhowaczki sie sypały jedna za drugóm. Jak my widzieli, że uż partyja nie posłócho, tak my zrobili pauze. A gorzoła sie loła. Jeść też było co. Magnetofón warczoł na pełne kule. Ryba se nas pytoł, jeśli eszcze bedymy grać.

- Uwidzimy podle sytuacyje.

 W tej nejlepszi zabawie PZKOwców przi magiczu jim go Ryba wypnył a zagłosił:

- A teraz wóm Grupa Dupa odegro drugóm czynść swojigo programu!

 Żodnymu z Poloków to tam jaksi nie było w nos. My to wyczuli, ale przezto my zaczli grać drugóm czynść country odrhowaczek. Przibyły ku nim aj dalszi z elpiczka Oheň z dříví eukalyptu od Zelenáčów, jako Chajda kůrová, Bobův hrob, Kde našli muži hrob, Kočovníci… Rozeżrano magiczym partyja nas wubec nie brała ważnie. Jedni kecali, dalszi se śmioli albo wadzili. U jednego stołu dokóńca aj grali karty. A my grali pro sebie, bliźnioków Szpyrców, Karła K. a Rybe, kiery uż społ z głowóm na stole. Główne wszak było, że my dograli do kóńca.

 A wtedy my se powiedzieli, że to tak dali nie pujdzie. Musimy zacznyć skłodać swoje pieśniczki, aby my tych ludzi tak dostali, że nie bedóm mieć czasu na żodnóm inszóm czinność kromie posłóchanio. A drugo wiec. Trzeba wymyśleć nazwe, aby se nóm uż nigdy żodyn nie dowolił powiedzieć Grupa Dupa. A tak my mieli za sebóm piyrszi wystymp.

 Dwa tydnie po nim były świynta a po nich Sylwester, na kierym jo przedniós nowóm angażowanóm basniczke *PF 86* a zaśpiywoł nowe pieśniczki. Dvě povahy - chynci ku robocie flakacza a „uvědomělého občana naši vlasti“ a Vizitke národa - co je krytyka na werzejne zachody.

 Sylwester se odegroł na Kympie w budzie u bratrańca Danka we słożyniu jo, Peter, Janek, Libor, Danek ze staróm, Kaja ze staróm, Marcela a Naďa z Porty. Miała tam być aj Flaškowo, ale nie przijechała. Eszcze tam było cosi partyje, ale uż se ich wszeckich nie pamiyntóm. Zpoczóntku to była mizeryja, ale jak se cosi wypiło, tak była aji sranda. Głównie jak Peter zacznył opowiadać swójóm omletóm przigupióm bojdke o Jożowi a Trudce. Rzwali my śmiychym aż do rana.

**PLODNO MARÓDKA**

 Do Nowego Roku jo wstómpił z kupóm nowych przedsiewziynci, jako trzeba przigłosić se na wyszke albo grać na Porcie w Plzniu. Też jo ale do niego wstómpił pieknie nascypany, coż było wysledkym czundru na Slovenský kras, jak my spali pod szirakym. Dostoł żech maródke. Ta była abnormalnie plodno na tworbe. Każdóm sobote jo był na balu, także mama nadowała, żech je wiyncej w ancugu, niż w piżamu. Na jednym z nich żech se zabuchoł do jednej Stáně. Tego wysledkym była pieśniczka Návrat čarodějky. Eszcze ale przedtym niż żech na tóm maródke szeł, prziszeł Zbysio Kotas na zkuszke z tym, że kóńcym stycznia mo być w Trzyńcu Country Saloon. Tam że o nas dobrze wiedzóm a rachujóm z nami.

- Dobre, ale co tam bedymy grać?

- No musimy zrobić jakisi program. Ale to muszóm być hity! To tam musimy wszeckich schować. Zkuśmy każdy wymyśleć aspóń dwie pieśniczki.

 Luboš mi zagroł jakisi niedorobióny Béžovej vlak, abych pry na to zrobił tekst.

 - A może to być po naszimu?

 - Tym lepszi! - odpowiedzieli mi na to.

 Po zkuszce jo szeł na szichte a na kibloku (kbelíkový jeřáb) żech cały wieczór skłodoł pieśniczke na Lubošów motyw Béžovej vlak, a ni mógło z tego wylyźć nic inszigo, niż nasz doteraz nejwiynkszi hit Werkowy cug. A hned na drugi dziyń wio na tóm maródke a na ni żech z dłógi chwile wypłodził dalszi dwie pieśniczki: Garniec pyniyz a Rum - Śliwka. Maródka se przecióngła aż do lutego.

 Country Saloon se przełożił na marzec. Na zkuszki żech chodzić ni móg, ale na balu jo żodnym nie chybioł. Koza roz za mnóm prziszeł z kazetóm, aż mu otekstujym jego pieśniczke. Eszcze w tyn wieczór jo mu jóm wrócił aj z tekstym To jsem dopad. W lutym żech Bidonóm otekstowoł ploużaka anglicki grupy Maryllion a pomianowoł go V parku u piána. Ta pieśniczka - a kromie tego basniczka *Tanec* - były obie darowane włosatej Martinie z Piosecznego. Óna wszak o tym nigdy nie wiedziała.

**U BUREGO**

 Country Bal przełożili z marca aż na maj. Ale w tym trzecim miesióncu se nóm przitrefiły inszi dwie możności se zagrać. Był to swazacki bal a dwa tydnie na to zabawa. Tu se dziepro owierzimy, jak zabiere repertuar, kiery był uż z naszigo sóndka.

 Hned po maródce my go zaczli zkuszać. Moje trzi pieśniczki - Werkowy cug, Rum - Śliwka, Garniec Pyniyz a Lubošowe - Píseň tiráku, Boty a Vašowo pieśniczka - Vstávej z tý pece. Wszecki były wyborne yny było trzeba na nich drzić a drzić. Na balu groł Zkrat. My se z nimi domówili, jeśli by nóm nie umożnili se zagrać taki dwaceciminutowy blok. Prawili że ja. Trema była morowo, tak my cosi mało niewiela łykli. Ale jako na popiyrszi roz my to odegrali dobrze.

 Zaczli my Hardstreetym, coż je instrumentalka na motiwy Sedmi statečných a miyndzy tych szejść naszich my wmóntowali Suzanne a Foogy Mountain. Sukces, jako że na popiyrszi, my skludzili niesamowity. Aj z akustykóm my byli spokojni. To uż se nie dało ale powiedzieć o tej zabawie, na kierej groł Gladys. Ta była hned za tydziyń. Piskało to jak hróm a żodyn to nie regulowoł. Eszcze nóm nawiyncej jedyn z nich dokuczoł a piskoł tam do naszi muzyki cosi na harmonium. Ale co, wszak óni nas ludzie dziepro zacznóm brać ważnie - powiedzieli my se wtedy a nie robili se z tego ciynżkóm głowe. A ni mieli my czymu. Tworba se darziła. Nowo pieśniczka Marcowo przigoda u grupy nie przeszła przez cenzure, bo to było o kościele. Musioł jo to zmiynić z kościoła na ogrodnictwo. To uż zebrali. Z dalszóm pieśniczkóm z wysoce moralnim czeskim tekstym Krach, my se ni mógli dać rady po muzycznej strónce, także do dzisio egzystuje w mojim zeszicie z modrymi deskami. Semtam se jóm zaśpiywóm tak yny dlo sebie u gitary. Tak samo se pobrukujym aj pieśniczke Odpověz, kiero je wienowano Lence z Lyskigo.

**COUNTRY SALOON I.**

 Dlo nas był piyrszi, dlo trzyńczanów wszak uż trzeci. Ku repertuaru, kiery my grali w Gródku przibył aj Jozef a Rosťowo pieśniczka Zlatokop. Także my tam jechali z dziesiynci kónskami, kiere my mieli przigotowane na ostro a z jednym polotowarym Tragedium Colleum. W Gródku my se dali scuka o drugi popołedniu a zkuszali my to eszcze dwie godziny. O czwortej my wyjechali autobusym a ztremowani my szmarowali rowno do SD (dzisiejszi Dům kultury Trisia). Tam wisioł plagat a na nim wypisane kapely Uragán, Unce, Drops, Koukol, Tyrkys, Modřina a Blaf R. Było jasne, że nas napiszóm na kóńcu. Eszcze dobrze, że nas wubec napisali.

 A teraz jak my prziszli ku takimu nazwu? Miesiónc przed Country Saloonym my zrobili zamiast zkuszki taki pokec o tym, jak se bedymy nazywać. Każdy prziszeł ze swojim. Obstoł yny mój nazew Rónt a Zbysiów Blaf. Dostały oba po nejwiycej głosów. Domówili my se na tym, że se bedymy nazywać Blaf R, abych se nie czuł pokrziwdzóny. Plagat my se przeczitali a prawóm nogóm my wkroczili do SD. Hned se nas tam wszimnyły jakisi dziełuchi a pytały se nas, co my sóm za grupa. Przedstawili my se. Na to my dostali swojóm hosteske, kiero nas zakludziła do szatny, kaj uż byli inszi muzykanci.

- Připravte se, za patnáct minut máte zvukovou zkoušku.

 Hónym my se naladzili a wypłoszóni z nastrojami wlyźli do salu. Każdy se tam na nas dziwoł, jak na sprostych nowaczków. Postawili my se za mikrofony a mieli my cosi spuścić. Musieli nas usmierniować, jak mómy iść z nastrojami ku mikrofonóm a z jaki dalki śpiywać. No czuli my se tam naprości lempli. Jak my odzkuszali, tak my mieli do poczóntku przehlidki czas. Pokiyl to było możne, tak my se snażili zkuszać. Jo mioł fórt obawy, że tam pogorymy jak hadry, ale Zbysio mie ucieszowoł:

- Co?! Dyć my tu sóm nejlepszi. Taki szou, jako my tu nie zrobi żodyn.

 A mioł recht. O pół siódmej to zaczło. Uwiód nas konferecyjer Pepa Grim, kierymu se mówi Mlok a zaczli my instrumentalkóm Hardstreet. Hned po ni solidni aplaus. A nie zrobili go yny czlenowie naszigo fanclubu, kierzi tam byli obleczóni w kowbojskim a mieli kolty, ale aj wszecy ostatni. Spuścili my Rum - Śliwka. Ohlas abnormalni. Vašowóm Tak vstávej z tý pece. Ohlas słabszi. Cug do werku. Aplaus ni mioł kóńca. Lubošowe Boty - nic moc. Garniec Pyniyz - zaś siła. To uż był ale przidawek. Wszimnył jo se, że wszecy klaskajóm. Zdało se mi, że se na nas dziwajóm z wyrchu syncy z kapely Drops. Jaksi my jim tam isto nie wóniali.

 Po nas grały dalszi kapely, kiere były interpretacznie o dziesiynć schodów lepszi. Banja, mandoliny, gitary, huśle. Wszecko na swojim miejscu oproci naszimu zmatku, kiery wychodzoł z dwóch gitar, basy, huśli a šroťaku. Awszak taki szou jako nóm se uż nie podarziło zrobić żodnej kapeli. Na plakatu było napisane, że beje wygłoszóno anketa o nejlepszóm kapele, śpiywoka a pieśniczke. A naroz nie było nic. Akurat pauza a po ni kiero kapela chciała, tak mógła grać do tańca. Samo że my se tam hned wmóntowali, aby my nie wyglóndali, że jako wiyncej nie umiymy. W szatnie my se przigotowali tyn zbytek. Píseň Tiráku, Jozefa, Suzanne, Foogy a Rosťowego Zlatokopa. A aji my eszcze musieli przidać Werkowy cug. Ludzie nas ze scyny nie chcieli puścić, tak my przidali aj Tragedium Colleum. Grać chciały ale aj inszi kapely.

 Siedli my ku naszimu fanclubowymu stołu a dali se po piwu. Byli my wszecy w siódmym niebie. Taki uspiech nie czakoł żodyn.

- Tomasz, jo by chcioł z wami pomówić. Mogym na chwile?

- A, Buble! Mie uż Stasio Kantor cosi nadchybowoł, że byś chcioł z nami grać.

 Przedstawił jo go skupinie jako bywałego czlena skupiny Uragán. Cztenarzi uż go znajóm z widzynio. Starczi se spómnieć na Porte w Plzniu 85 a na Bluegrass na Koszarziskach. Dotychczasowy kapelnik Zbysio Kotas na to powiedzioł:

- No to je piekne. A na co grajesz?

- Na gitare. - A obuli my se do niego.

- Ale jak żeś se wszimnył, tak uż mómy gitary dwie. Ty posłóchej, jo cosi słyszoł, że żeś kiejsi parził na banjo. Umiysz to eszcze?

- Piynć roków jo na to nie groł, ale zkusim to.

- Wiysz co, my ci dómy miesióncznóm delacyj. Jak se bejesz czuć, tak zawołej na 3144 a domówimy zkuszke, na kierej ci powiymy jeśli ja albo ni. Bieresz?

- Ja!

 A tak dlo nas skóncził Country Saloon I.

**VERNISAŻ**

 W maju se darziła aj tworba. W piyrszim rzyndzie to była basniczka Sbratření. Kozowi jo dlo Bidonów otekstowoł Zeppelinów a pomianowoł jóm Zlomyslnost postižených. Na muzyke starej anglicki grupy Sweet jo słożił pieśniczke Grazli. Pro skupine Blaf żech wymyśloł nowy hit Beskidy, kiery se nóm wszak fórt nie darziło rozjechać. Prziszeł dalszi kszeft. Otmar Kantor był człónkym „výtvarného kroužku“ w Karwinej a organizowali wystawe obrazów. Pozwali nas, jeśli by my jim nie prziszli na poczóntek zagrać. Tak daleko my eszcze nie grali, tóż czymu ni? Przed wystympym se nas pozwała jedna pani do kancnaryje a tam na nas wychciywała wszecki możne udaje. Było to skoro jak u wyslechu, ale zwladli my to. Naladzili my a konecznie se dostali przed skupinke isto trziceci artystów a zaczli ich tam dosłowa bawić. Było widzieć, że se jim to podobało, bo my musieli eszcze po koncercie dłógo z nimi siedzieć, popijać wino a śpiywać. Śpiywali my aj całóm ceste w cugu aż do Gródku. Zkuszki my fórt mieli dwa razy do tydnia. A na nich my drzili doteraz zrobiónych jedynost pieśniczek naszigo reposza a sem tam my zagrali jakómsi tóm odrhowaczke. To my aji zagrali przi beczce na ranczu naszimu fanklubu, kiery był wdycki obleczóny po kowbojsku z koltami a w kłobukach. A musim prziznać - to mi na tym country bywało wdycki proci sierści.

**BUBLE**

 Maj kóncził a syncy se mie na jednej zkuszce pytali.

- Ty a co tyn twój banjista? Isto na to zapómnioł. Wszak niechejmy to tak a jak se nie ozwie, tym lepi.

 W robocie na odpołedni mie majster wołoł ku telefónu. Zebroł jo sluchatko a w nim se ozwało ciynkim głosym:

- Tu je Paweł, czau Tome. Tak co, kiedy mocie zkuszke? Wiysz, że by my to wyzkuszali.

- Jutro o pióntej czakej na mie na banhofie w Gródku.

- Dobre tak o pióntej aj z banjym ja?

- Ja. Tak ahoj.

 A potym jo se dziepro uświadomił tóm hruze z całej sytuacyje. Ani nie wiym, z czego jo mioł taki strach. Czi z tego, że se z nim nie bedym rozumieć, albo z tego, jak se na mie bedóm syncy dziwać, żech ich na nic nie upozornił a przismycził go tu. No tak jo se nad tym staroł, że se mi o tym w nocy śniło. Sen był isto taki. Z naszóm teraźniejszóm zestawóm był z nami aj na prubie banjista Buble a grali my jednóm z naszich odrhowaczek. Po wszeckich groczach jo se dziwoł, jak se twarzóm a wszimnył jo se, jak se Zbysiów a Lubošów pohled spotkoł a obo z uznałościóm kiwli głowami a prziszpulili tak wargi, jak gdyby se chcieli powiedzieć - to banjo ale szłapie!

 Na drugi dziyń jak jo jechoł na zkuszke, tak jo se spotkoł w cugu z Pawlinóm. Opowiadoł jo ji o swojim stawu a snu, co sie mi w nocy prziśnił. A eszcze żech jóm ujiścił:

- Uwidzisz, że jak beje cug zastawować, tak tu beje po perónie chodzić synek w brylach z banjym a kaszkietym na głowie, beje se nazywać tak jak ty, akurat w mużskim rodzie.

 A tak sie stało. Aj tyn sen se genau napełnił. A od tej doby zaczła konecznie szłapać aj pieśniczka Beskidy. A uż tu było za miesiónc paradni lato. Popiyrszi my Beskidy zagrali w Trzyńcu przed wchodym baraku Bublowego sómsiada, kiery wydowoł swojóm cere. Kromie tego my aj zagrali Zlaté střevíčky. W lecie była aj zabawa za zabawóm. To mie nainspirowało ku tymu, abych napisoł basniczke *Čas změní i oslovení*. Wienowano była eszcze roz Lence z Lyskigo. Wznikła w tej dobie aj pieśniczka Koszarziska, kiero se stała hitym a zarówno z nióm Píseň němého pastevce na muzyke Luboša Raszki.

 Potym pauza. Jechoł jo z Petrym, Bruderym a Mirym na Orlickóm przehrade. Tam se mi dobrze darziło wyrzadzić na huśle z hasziszakami, kierzi grali Nohavice a podobny folkowy repertuar. Krasnie jo pogorzoł z jednym prażakym, kiery na mie wyjechoł z Plíhalym a Mertóm. Disharmonicki jazzowe akordy mie totalnie odrownały.

**CZUNDER**

 Po czundru pore zkuszek a basniczki *Úřednice kantýnářky* a *Vztah k abstinenci*. A hned potym dalszi czunder ze skupinóm. Ale bez Bublego, kiery mioł swojóm rodzine a z nióm aj starości. Na Wielki Dařko jo przijechoł o dziyń nieskorzi. Było 18.00. Wszecy uż tam mieli w lampie. Musioł jo zaroz wycióngnyć huśle a przitwardzić z nimi muzyke. Wieczór se chlastało. Przez dziyń se jeździło na łódkach, kómpało albo utracało pyniyze w automatach. Nikierzi cypóni grali karty. No czunder nie był wubec podle mojich przedstaw. Aspóń że była ta muzyka.

 Ale ukozoł se nowy problem. Jakosi my se przestowali rozumieć z Lubošym. Wszimnył se tego aj Ciczo ze złómanóm klicznióm kościóm. Wyświetlił mi to tak, że widzi na Lubošowi zowiść ku tymu, żech je lepszi niż ón. Dwo soliści tam być ni mogymy. A mioł prowde. Było to widzieć czim dali tym wiyncej. A jo ustómpić nie chcioł. Czunder sie jako tako przewalcowoł. Z Ciczym a Pydychym my odjechali o dziyń wczasi. Isto nas to tam uż nie bawiło.

 Hned potym jo se zuczastnił jabłónkowskigo Železnego muža, na kierym jo skóncził z 36ci zawodników siedymnosty. Wieczór było szou we Sztadwaldzie u beczki. Chcioł jo ich tam wszeckich dostać tym, że eszcze w tyn dziyń słożim basniczke o nazwu Jablunkovský železný muž. Przi pijatyce jo im to przeczitoł a skludził aplaus. Jo, Koza, Jim a Honza z Brna, my se fórt pojczowali gitare z rynki do rynki. Wszimnył jo se, że mie zaczino żrać bywało Liborowo Soňa, tak żech tego wyużił a w tyn wieczór jóm zbalił. W niedziele przijechała z czundru gródecko partyja a zorganizowała poczundrowóm beczke u Olzy, na kierej żech był aj ze Soňóm a popiyrszi roz tam zaśpiywoł trzi cyganerie ponaszimu.

**GOROL 86**

 A uż tu by Gorol a z nim aj szanca se na nim zagrać. No to była pro nas szpica. Nawrhli nóm to sami Bidoni, kierzi tam mieli w sobote wieczór grać zabawe. Także my w sobote dopołednia z nimi domówili zkuszke na mikrofóny w jabłónkowskim kulturaku. Pochwolili nas, że my zrobili z tym banjym piekny krok do przodku. Pómógli my jim w połednie nałożić aparature do trambusa a też jóm aj rozłożić we Sztadtwaldu. Tam uż se ludzie zaczli schodzać hned popołedniu. Program zacznył o 17.00 na głównej scynie. Ze zwukarza Turka na ostatnióm chwile wylazło, że ni mogymy grać na jejich aparat, bo majóm mało mikrofonów. Choć jo se odwołoł na Bidonów, tak se wszecy wymówiali, że to fakt zależi yny na jejich zwukarzowi. Także my byli z jejich stróny wyrzóndzóni. To je jedyn z przikładów „za dobrote na żebrote“. Wszecy z Blafu uż to wzdali. Grać se isto dzisio nie beje.

 Mie to ale nie dało. Zaszeł jo za zwukarzami z głównej biny, że mómy taki a taki problem. Ci mie posłali za reżiserym, kiery był głównym szefym programu na Gorolu. Ón w tym ale widzioł problém a prawił, że o tym musi wiedzieć Jura spod Grónia. Yny że tego nigdzi nie było. Po dwaceci minutach chladanio żech se z nim potkoł a wysypoł mu wszecki nasze starości, a ón prawił, że ni ma problem. Chcioł yny słyszeć o czim grajymy. Powiedzioł żech mu pore tekstów i że dobre.

- Dobrze syncy, jak doćwiczóm akrobaci z Wyndrynie, tak mocie pół godziny czas na waszóm muzyke.

 Gorol Młynek nas uwiód. Yny my se ukozali na scynie a uż był aplaus. Spuścili my instrumentalke Banjo z mlžných hor. Dalszi repertuar był cziście charakteru gorolgrassu a skludził wielki aplaus. Zagrali my Werkowy cug, Rum - Śliwka, Garniec pyniyz, Beskidy, Koszarziska a Jozefa. Ku nazwu stylu naszigo granio my prziszli w Trzyńcu na Country Saloonu, jak se nas Franta Wawrzacz pytoł:

- A co je to vlastně za styl, který hrajete? Je to bluegrass, nebo newgrass?

 A jo mu na to:

- To beje isto Gorolgrass.

 Za tydziyń uż to było w Hutniku. Gorolgrass se jako pojem za nami cióngnie do dzisia jak gad. Sukces na Gorolu my skludzili morowy i przez to, że my byli bezmali mizernie nazwuczóni. Było słyszeć pry yny mój śpiyw, huśle a banjo. Po piyrszi roz w żiwocie my wszak grali przed tak moc ludziami.

**DOZWUKI LATA**

 Wtedy na tym Gorolu była aj Flaškowo z Mikeškóm. Jo se jim ale w sobote nie wienowoł, bo żech mioł w głowie yny Soně, a z tóm jo strowił zbytek wieczora. W niedziele my szli na bazyn. Z nami aj Marcela, kiero w tóm noc spała u Kozy. Pijatyka zaczła uż dopołdnia a strzidała se z kómpanim. Soňa tam eszcze nie była a jo se zacznył mieć rod z Marcelóm - bywałóm miłóm z Porty. Nikdy jo jóm nie przestoł mieć rod, tak żech przeca nie robił nic złego. Soňa ale uwidziała, że se drżimy za rynce, ale mie to było jedno. Żodyn inszi w tyn dziyń ani wieczór do mie nie egzystowoł. Byli my swoji a boli my se tego, że nas tyn niedzielny wieczór na wdycki rozłónczi. Była to w mojim żiwocie nejkrasniejszo niedziela na Gorolu. Prziszeł pyndziałek a z nim spotkani ze Soňóm a odpowiedź na pytani:

- Coś to tam mioł wczora za kocze na tym bazynie?

 Wymówił jo se fakt gupie, a to zeżrać ni mógła. Ale nakóniec my se w tyn pyndziałek eszcze mieli radzi aj ze Soňóm. Wymówka źniała tak:

 - Wiysz, jo uż mioł cosi w lampie a jak jo skocził po glacy, tak żech z nióm strasznie naraził na dno a skryncił przi tym aj szkarednie z karkym. Zdało sie mi, że je po mie. Po tym jo ni móg tóm głowe uż narownać a taki żech prziszeł ku stołu. Widzioł jo yny na ziym, tak jo se siednył ku dziełuszi, kiero miała stejne sandały jako ty a chycił żech jóm za rynke. O tym że żeś to nie była ty, żech ni mioł ani szajnu.

 Za dwa dni żech siedzioł u Stania z Falóm. Bawili my se o babach. Fala opowiadoł, że łoto społ z jednóm szesnostkóm u Kozy a zdało se mu, jak gdyby leżoł ze swojóm młodszóm siostróm. Aż go potym była za to gańba. Mie doszło podle inszich okolności z kim to asi było. Prawił żech se, że se ji za to pieknie pomścim a krejdóm napiszym przed jeji barak na chodniku: Fala zkurwił Soňe!

 To sie ale nie spełniło. Ale eszcze tego wieczoru na tyn temat wznikła pieśniczka Báseň o křídě. Dłógo jo ni móg usnyć. Chytła mie silno sraczka. Gorónczka zaczła górować aż na 41°. Na drugi dziyń mie zawrzili z uplawicóm. Tam jo se lycził patnost dni. A o tym lyczyniu je dalszo pieśniczka a ta se nazywo Na infekčním.

**COUNTRY ČTVRTEK**

 Na Slezskich dniach my siedzieli u wina ze Zbysiym kotasym a z Petrym. Jo uż go mioł delszóm dobe w zamiaru zapojić do Blafu jako zwukarza. Przi biołym winie a cimbalowce my to rozebiyrali a domówili se, aby prziszeł do klubowny SSM, kaj my se po feryjach z grupóm przekludzili. Mieli my tam na pore zkuszek pojczanóm aparature od Kryzysu. Szłapało nóm to dobrze aj na nióm. Peter se snażił zwuczić jak nejlepi.

 Country čtvrtek był w trzynieckim klubu a dało by se powiedzieć, że dość wydarzóny. Nieprzijymność nóm wszak zrobili Daxoni, kierzi nóm zebrali kiśnie, co my tam mieli. Nahónym my musieli zganiać nowe. Zaczóntek se spóźnił o godzine. Zagajili my to instrumentalkami Banjo z mlžných hor, Rak to ni mo lehki, Rak to mo ciynżki, Suzane, Huśle z Beskid. Potym pieśniczki Zlatokop, Boty, Tirák, Vstávej z tý pece, Dřevorubec. Drugo połówka była gorolgrassowo. Beskidy, Koszarziska, Werkowy cug, Rum - Śliwka, Jozef, Niymy pastyrz, Garniec pyniyz a nowy hit Wróbel. Yny że tóm drugóm połówke my uż nie zagrali tak dobrze. Byli my nawalóni. Partyja se wszak bawiła dobrze a o tym to było. Zwukarz szłapoł na jedniczke. Potym mi przestowoł w muzyce wóniać Vašo ze swojóm dwanostkóm a Rosťa ze šroťakym. Zjiścił jo, żech nie był sóm. Stejnego nazoru byli aj Buble a Zbysio. Nieskorzi se ukozało, że aj Luboš.

**BLUEGRASS KARVINÁ**

 Za tydziyń po Country čtvrtku był w sobote w karwinej Bluegrass Session. Na Koszarziskach im go tym rokym zarazili. Żodnymu inszimu kromie mie a Bublego se tam nie chciało jechać. Tak aspóń sami dwo. Dziynki jego sklerozie my gospode w kierej se to miało kónać, ni mógli nónść. Tak my tam dojechali aż na drugóm połówke. Sal durch narwany. Prawie grali Tyrkysacy. Fleki nóm tam z biydóm drżeli czlenowie słowiacki kapele Vodopád z Brezna a z Nuggetu z Frenštátu, z kierymi se znoł Buble. Za chwile my jich mieli możność aj słyszeć. Nugget był super, Vodopád słabszi. Na kóniec było to nejlepszi. Drops z Karwinej. Miało to siłe. Był w jejich muzyce abnormalni drajv. Było widzieć, że ci syncy do tego wkłodajóm wszecko.

 Potym były country dyskoteka. My se z Pawłym pojczali od włosatego blóndzioka Jencka z Ostrawy gitare a szli my kapke naćwiczić pieśniczki z naszigo bloku gorolgrass. Jo mioł pojczane huśle od fiddlera z Dropsu. Jak nóm to za gospodóm uż we dwójke jako tako szło, tak my z tym wlyźli do postrzodka a w siyni to roztoczili. Przidali se ku nóm syncy z Nuggetu. Zrobili my szou jak sie patrzi. Wszecy nas posłóchali z odewrzónymi gymbami a wszecy z dyskoteki se przekludzili do siyni. Jak my odegrali cały repertuar, tak żech przebroł Bublemu gitare a spuścił songi po naszimu aj po czesku ze swojigo repertuaru. Partyja to żrała jak hróm. Chcieli po mie adrese a podobnie. A jo że ja. Nie napisoł ale żodyn. Alena, kiero przijechała z Vodopádym mi powiedziała:

- Keď som ťa zprvu zbadala, tak si mi pripadal taky zakriknutý až skoro vystrašený. A z teba sa vyklbalo takéto číslo. To by som o tebe nikdy nepovedala. Gde prosím ťa na tie texty chodíš?

- Ale víš, to jde nápad kolem hlavy, já udělám chňap a hned to tam vtlačím a zmixuju to na písníčku.

**NIEWYDARZÓNE AKCJE**

 Akcji na jesiyń było wpysk, choć nijak moc ważne. Z roboty od nas odchodzała na pyndzyj granfirka. Jo jóm eszcze jednóm szichte przedtym zaskakowoł, jak zadzwónił telefón:

- Tomasz, wiysz że idymy we strzode zapijać tóm pyndzyj na tóm Szkubnie? Co gdybyś ku tymu wymyśloł jakómsi basniczke?

 Za dziesiynć minut jo uż mu przez telefón czitoł gotowy Sonet dlo granfirki. We strzode jo uż go na Szkubni śpiywoł z gitaróm. Piyrszi werkowy uspiech.

 Ku niewydarzónej akcji patrziło Lubošowe przepijani swobody na Gródku. Extra jo zwóli tego jechoł do roboty pytać wolno. Dalszóm sobote se Luboš żynił. Z Bublym a ze Zbysiym my mu zagrali na gminie Zlaté střevíčky a dostali za to liter gorzoły. Zdrzónzgali my se za kulturakym.

 Osada Fox Hull na Nowinie nas pytała, aby my jim prziszli zagrać na 15. wyroczni ogiyń. Syncy z grupy a fanclubu kierymu se uż wtedy mówiła Čejenowo banda. Prostě żodyn z nich ni mioł ani szajnu, jak taki potlach wyglóndo. Że to miała być prohibice, to żech nie wiedzioł ani jo. Słyszoł żech, że tam mo być beczka. Wszak zbytek Blafu a Čejenowo banda se isto myślała, że tam bedóm stanki z gorzołkóm a bina, na kierej se beje tańcować a robić bordel. Też to potym aj tak dziwnie wyglóndało.

 Ze szichty jo przijechoł rowno do Bocónowic, jak mieli u Maryny na mie czakać. Był uż tam dobry brajgel. Luboš groł Hasičów a jim podobne wypalowaczki. U gitary se strzidali z potetowanym Knedlóm. Na Nowine my prziszli z krawalym a odewrzitym czuczym. Był jo se jisty, że nas tam moc pieknie nie prziwitajóm. Przijnyć nas wszak musieli. Čejenowa banda aż na miejscu zjiściła, że se nie wybrała nejlepszóm akcje, ale wracać se hned zpatki se nie godziło. „Kamarádi zapálili oheň“ a my siedzieli kole niego. Atmosfera była napiynto. Zkuszali my jóm uwolnić muzykóm, na kieróm nóm odpowiadało smutne - umííí! Wywrcholynim było, jak Rudý Bratr w parochni se przewalił przez poswatny kruh, wycióngnył patyk z ognia a od niego se odpolił wajgla. Wyprali go od ognia. A to se jim jako Čejenowej bandzie nie podobało. Pół godziny po tym odeszli a duszowali se, że to był piyrszi a ostatni potlach w jejich żiwocie. Jak se na kóniec potlachu rozdowały placki, tak żech stejnie dostoł tóm nejkrasniejszóm za śpiyw.

**KRYZA**

 Zaczli my na zkuszkach trenować lidówki. Pozwali nas na wiesieli. Bublego kolega wydowoł cere. Miało to być kóńcym listopada. Vašo jaksi zacznył wyniechować zkuszki. Zaczły z nim być czim dali tym wiynkszi problemy. Jak na prube prziszeł, tak zaś nie zwladoł akordy. Był proci nóm pozadku a strasznie nas hamowoł. A tak my se dostali do bludnego kruhu. Napiynci miyndzy nami wzrostało. Zaczinali my se miyndzy sebóm żrać. Eszcze do tego aj wlóz incydent, kiery jo zrobił w PZKO. Pry cosi strasznego jo se dowolił. Dostoł jo nabidke od prezesa, że bych jim na Mikołajówce móg zagrać ty swoje śpiywki ponaszimu.

 Skludził jo z nimi wielki sukces. Po ukóńczyniu za mnóm z wyczitkóm - coch se to dowolił - prziszeł Zbycho. Powadzili my se. Wiynkszina ludzi u naszigo stołu se zastowała mie. Dyć to sóm przeca moje pieśniczki, jo je jejich autor, tak czymu bych se jich ni móg bez jakisi jejich zgody zaśpiywać kiedy a kaj chcym? Zbycho zaś twierdził, że jak uż roz cosi dóm skupinie, tak to ni móm prawo grać na werzejności sóm. A ni mógli my se domówić. Jak jo to mówił Bublemu, tak mi przikiwnył, że móm na to prawo. Vašo z Lubošym stoli na Zbysiowej strónie. Rosťovi to było jedno. Czim było bliżi ku wiesielu, tym se to miyndzy nami zgorszowało. Dało se czakać, że se po wiesielu cosi stanie.

**WIESIELI**

 A było tu datum, z kierego nie wiym jeśli wszecy, ale jo mioł abnormalnie wielkigo lufta. Wiesieli w Kostkowie. Repertuar zwladnióny tak na 50%. Wszecko my musieli śpiywać ze zeszitu kromie naszich countryowek, kierymi my se uwiydli. Ty my zagrali z jistotóm. Gorszi uż to wszak było z lidówkami. Vaša, kiery nie znoł akordy, my tajnie scióngli na minimum. Nakóniec jakosi było. Każdóm pieśniczke my zagrali dwa razy a miyndzy każdóm zwrotke my wmóntowali solo. Albo na huśle, na harmónike, czi na banjo. Basa sice też sem tam uciykła, ale głównie że był rytmus a ludzie tańcowali a śpiywali z mojim a Bublego dwugłosym pieśniczki: A ja sám, A já su synek, A já taka dzivočka, Andulko Šafářová a podle abecedy lidówki aż do Z. A ludziska tańcowali a wykryncali sie, jak mógli. Dokóńca nas aj pytali o delszi pauzy a głównie czynścieji. Mieli my strach, że nóm repertuaru nie starczi a ani my go nie ścigli za tóm sobote przegrać.

 Na smiłowani nas pytali, aby my prziszli zagrać aj w niedziele. Wykryncali my se, jak my mógli. Dopadło to tak, że my stoli zaś na drugi dziyń za mikrofonami a wiesielowi nóm dali kubert, w kierym było osiymnost stówek. No ty wiesiela, to je kszeft. To by chciało rozjechać. Wszak za tym żech se stoł yny jo a Buble. Zbytek se duszowoł, że to było piyrszi a ostatni wiesieli, na kierym grali. Że pry ich z tych lidowek boli głowa.

**ODCHODY**

 Przed aj po wiesielu se dość tak darziła własno tworba. Wznikły nowe pieśniczki. Rekviém pro violoncello, Bláznová obhajoba a hororowo pieśniczka, kieróm my nieskorzi zarzadzili do repertuaru naszi grupy - Kovárna.

 Uż delszóm dobe jo był zabuchany do Táně, kiero se niedowno rozeszła z Kozóm. Nie wiedzioł jo, jakim stylym ji to wszak móm dać znać. Była dokóńca aj jako kelnerka na tym wiesielu, jak my grali a jo nic nie podniknył. Roz przi ceście do roboty my społu zaczli pomówiać jednego Tadka a z ni wylazło, że ji wyznoł laske jakimisi nieobratnymi basniczkami. Jo ji na to powiedzioł, że ji ukożym, jak to robióm proficy. Hned w tyn dziyń żech ji napisoł dwie. A to hned pieśniczki. Ta piyrszo se nazywała Anylýza tváře Tvé a drugo Kantýnská. Wynik tych dwóch śpiywek byk taki, że my kapke wiyncej upewnili nasze kamaradzyni.

 Hned za tydziyń po wiesielu mioł Vašów tata pindziesióntke. Ślubili my mu, że na nióm pujdymy zagrać. Podle tego, jak my zagrali na wiesielu, to było straszne. Yny piyrszi dwie rundy wyszły jako tako. O szóstej Zbysio Kotas musioł uciekać, bo mioł kszefty z drugóm kapelóm - Brygadóm, kaj bymbnowoł. Base chycił Luboš a Buble porwoł gitare. Za chwile tam do mikrofonu zaczły joszczeć jakisi trzi ciotki a całe se to zwyrtło. Miyndzy nami muzykantami to nie zrobiło nic inszigo, niż złóm krev.

 Hned na dalszi prubie my se zeszli yny sztyrzo. Jo, Buble, Luboš a Zbysio. Rosťa prziszeł aż o godzine nieskorzi z tym, że nóm sice na wiesielu prawił, że po Nowym Roku z nami skónczi, ale sytuacyj se zmiyniła na tela, że se z nami rozhodnył skónczić hned. Szokowoł nas. Przemówiali my go, aż nie gupnie. Stoł ale pewnie za swojim. Prawił, że wiy, że na to ni mo a uż go to nie bawi. Rozeszli my se w dobrym a powiedzieli mu, że jak beje chcioł kiedy przijść, tak mo odewrzóne dźwiyrze. To ale uż żodyn nie powiedzioł Vašowi, kiery prziszeł z takóm samóm rzeczóm za tydziyń.

 Tam uż szło ale o pysk. Mało chybiało a pobili my se. Tela prowdy żech o sebie eszcze nigdy nie wysłechnył. Je żech pry sobec, kiery se dziwo yny na sebie, idzie za swojim a drugich nie toleruje. Na zkuszkach se pry nie robi pry nic inszigo, yny moje a moje pieśniczki. Na to żech mioł ale zdrowy argument.

- A jak chcesz, aby se robiły inszi pieśniczki? Dyć kromie sztyrzóch, co mocie do kupy z Lubošym, ście uż nie zrobili kromie jednej Rosťowej nic!

 Z niego ale dali wylazowało, że uż mu je z tych mojich pieśniczek szpatnie. Wyczuł jo uż w tym z jego stróny ku moji osobie jakómsi averze. Na rowine my se powiedzieli, że my se stejnie nigdy moc nie musieli a dwo tacy w kapeli ni mogóm być. Także ón to bali. A zrobił dobrze. Ale do dzisia, jak go kiedy spotkóm, tak czujym w jego oczach wyczitke, aj choć se twarzimy, jako że je wszecko w porzóndku.

**WILIJÓWKA**

 20. listopada my mieli domówiónóm na Harcowie wilijówke uż w nowym. Jak prawił Luboš, plewy odpadły a zostało zdrowe zorko a fakt, że nóm to zaczło lepi szłapać. Rytmika a aranżki przesniejszi a co było główne, że se ztraciła napiynto atmosfera. To była dziepro radość grać. Pieśniczki moc nie przibywały, ale zato my jich jednóm wedle drugi pieknie wybrusili. Jak żech wlóz na Harcowie do gospody a spytoł se wrchnigo Bulawy, czi tu byli syncy z instrumentami, tak mi prawił, że ni.

- Bo wiycie, my tu dzisio mieli grać.

- O ni! Tu se dzisio nie gro - prawił pan Bulawa.

 Za chwile se przismycził Buble z banjym.

- Żodne taki syncy, tu se grać nie bedzie!

- Ale bedzie!

 A grało se. A jak dobrze! Partyje se zeszło morowo. Putyka praskała we szwach. Dokóńca aj zawiereczno godzina se przecióngła. Taki kszeft tam pry eszcze latoś ni mieli. A za sztyry dni była Wilija, kiero mie inspirowała ku napisaniu nowej pieśniczki Kolynda. Chwilke przed Sylwestrym jo czitoł Majakowskigo. Tyn mie zaś nainspirowoł ku napisaniu nowej basniczki *Osobní názor na proletářskou poezii*. Sylwester wszak był smutny. Dopołednia jo se zmóntowoł U Stańka. Wieczór mi trzabyło iść na noc. Nowy Rok 1987 jo prziwitoł na graniku z kocowinóm w głowie.

**PRZIPRAWY**

 Nie wiym, kaj se to w nas zebrało, ale we dwanostym miesióncu my naszli tóm odwage, że se przigłosimy na Porte. Musieli my posłać piynć tekstów pieśniczek, z kierymi pujdymy do konkursu. Aby se Luboš nie czuł ukrziwdzóny, tak my tam posłali dwie jego. Píseň tiráku a Boty. Moje były Beskidy, Koszarziska a Wróbel. Od Wróbla jo czakoł jisty sukces. Także my od zaczóntku roku zaczli twardo makać. Każdy rok jakosi zaczino. Tyn 87. ale zacznył źle. Wedle polemicki basniczki *City moje*, przibyła w modrym zeszitu *Poslední Marska*. Taki uż je żiwot.

 Nasze pruby na Porte przerusził mój tydniowy pobyt w Jesenikach, jak jo jechoł z Mirym na skije. Tam żech se poznoł ze światowóm Lenkóm, kierej jo napisoł nejkrasniejszóm pieśniczke ze wszeckich do teraz, a to Zimní pohádke. Była z tego láska jak maj. Nejkrasniejszi tydziyń w mojim żiwocie. A potym zpatki do roboty, na zkuszke, do dómu, do knajpy a tak dookoła. Dowiedzieli my se, że stejnie nie bedymy grać wiyncej niż trzi pieśniczki. Tak my wybrali yny Wróbla, Tiráka a Koszarziska. O to lepi my to nadrzili. Oblastni koło Porty w Hawiyrzowie miało być 14.02.87. Do tej doby jo starcził eszcze słożić dwie pieśniczki. Nejwiynkszi targus z naszigo pieca odchodzoł do pyndzyje, tak żech mu na Szkubni zagroł Nostalgie łopaty.

**HAWIYRZÓW**

 W Hawiyrzowie my mieli prezentacje uż o 8.00. O 7.00 my z dobróm naladóm wyjechali z Jabłónkowa. Z nióm my se aj niechali wyfotografować w loutkowym salu kulturnigo dómu Petra Bezruče. Tamstyl nas przeszibowali do naszi szatnie a powiedzieli nóm, że o 11.30 mómy zwukowóm zkuszke. Ta se wszak spóźniła a zaczła aż o 12.15. Hónym my zagrali na aparature nasz repertuar. Przi trzeci pieśniczce powiedzioł reżiser Kaplan stop a prziszeł za nami, jako za każdóm kapelóm.

- Hoši, asi tolik. Ty máš zatím nejlepší country hlas, co jsem tady slyšel. Basa vám šlape dobře. Banjo jakž takž. Ale ty na tu kytaru neumíš vůbec. To chce nějaké odrážky. Rozumíš!? Jinak jste velice perspektivní kapela. S tím nářečím to je parádní myšlenka. Tak se snažte!

 Jo teraz nie chapoł, co se móm o tym myśleć. Czi z tym mómy strzelić a iść ku chałpie, albo se eszcze za tóm chwilke wymakać tak, aby my wszecki mianowane niedostatki przekónali. Dość tak zkruszóni my szli na obiod a po nim jo szeł na „písničkářskou soutěž“. Dość si to tam wlykło. Jo był na raji dwanosty a do tej doby tam nie była żodno bómba. Konferancyjer mie uwiód:

- A teď pro zpestření vám zazpívá Tomáš Tomanek dvě písničky ponaszimu.

- Já vás zdravím. Půjčil jsem si od kámoše kytaru.

- Je moc drahá, tak na ni dávej pozor! - prawił mi.

- Tak já na ni budu opatrný a radši zahraju jenom na dvě struny Kolyndu, ve které se snažím zachytit rozdíl mezi tím, jak probíhají vánoce u normální průměrné rodiny a u notorického alkoholika, který je zaměstnancem Narodního výboru a jezdí s popelnicemi.

 Na to partyja reagowała wybuchym. Wybuchi były aj miyndzy slokami a klaskani nakóniec ni mioło kóńca. Dalszóm pieśniczke żech zaśpiywoł cygańskóm ponaszimu. Hadry, kible a smiatoki. Eszcze wiynkszi ohlas. Nie chcieli mie puścić z biny! Ale przidać jo nie śmioł, bo bych był dyskwalifikowany. Nie czakoł jo na kóniec, bo my byli domówióni w szatnie na zkuszke. Kapke mie potym popuściła nerwozita a o to wiyncej żech se zacznył wierzić.

 Aż tu zaczła Porta samotno. Miało grać 25 skupin. Dali nas do drugi połówki. O postup do krajskigo koła bojowały tu ty skupiny: Tabu, Duo Pas, Nebozez, Vizita, Špína, Vrtáci, Folkovjanka, Rozkol, Sk. Jiřího Míži, Modřina, Tyrkys, Lenka Halamová, Naše věc, HS Ještěrka, Vouci, Blaf, Bažina, Hlahol, Zálesáci, Tarakan, Opavská čtyřka, Paradox, Kompromis, Calata a Astra z Bastra. To była wszecko naszo konkurence. A my ze Zbysiym siedzieli w piyrszi połówce programu w salu a porotcowali sami. Tak ci wypadnóm, ci nas dostanóm, ci odpisani... Pauza.

 Wtedy jo se dowiedzioł, żech mioł w konkursu jednotliwców tela samo głosów jak dziełucha, kierej dali piyrszóm cene, bo przi rozhodowaniu kómu jóm udzielić, mie tam nie było. Po pauzie dwie kapely a po nich my. Mlok nas pieknie uwiód a my spuścili Koszarziska - abnormalni aplaus. Tirák - nic moc. Wróbel - wybuchi a salwy śmiychu a nadabnormalni aplaus. Z czimsi takim my wubec nie rachowali. W szatnie my se pore razy cykli ruma a szli sie dziwać dali do sali. Po konkursu grali Domino, Petr Rímský, Jacksong a Jaroslav Samson Lenk. Wszecy my byli nerwowi. Ni mógli my se doczkać wysledków, kiere były taki:

 *Vavříny nejcennější si odnesli hudebníci z Ostravy - Tyrkys, Modřina a Duo Pas. Do krajského kola, které se bude konat poslední březnový víkend v Šumperku, postupují další čtyři skupiny - Tabu, Vizita, Bažina a Blaf.*

 Fakt?! Ale tak to zaźniało. A wyszło to aj przez tydziyń w gazecie. Syncy se rozjechali ku chaupie. Jo ale zostoł w kulturaku ze Zrzkym, Jenckym, Piškotym a dalszimi ostrawiokami aż do rana. A jak my nie sejsznowali w siyni, tak my posłóchali Samsona, kiery też kapke popity walił ze sebie nieuwierzitelnóm kupe pieśniczek ze swojigo rozumym niepojyntnego repertuaru.

**ŠUMPERK 87**

 Aż przi ceście autym nóm doszło, że se nóm ostatnióm dobóm fest darziło. Prawili my se, że po uspiechu przichodzajóm nieuspiechi a psychicki my se na to przigotowali. Szanca na postup stejnie była minimalnio. Z trziności kapel, kiere postómpiły do krajskigo koła, mógły do finale postómpić yny trzi. O postup miały bojować tu ty grupy: Blaf, Modřina, Tabu, Tyrkys, Vizita, Vrtáci, Entuziasté, Folk-lór, Piáno, Tik tak, Damián a Klubko.

 Pore my jich słyszeli na zwukowych zkuszkach. Cosi my uż znali z Hawiyrzowa. Szatnie my mieli wroz z Folk-lórym. Także konkurencyj była fest. Zwukowke my zwladli jako tako. Po ni prziszła za nami młodo holka organizatorka, że by z nami potrzebowała domówić czas na nagrowani pro rozhlas. Ooo! To uż je cosi. Domówili my to na 20.00. A potym uż yny nerwy. Sem tam po półce a czakani. Byli my drudzy na raji. Żodyn wygodny flek. Ale co se do robić. Na scene my wylyźli ztremowani. Postawili my se za mikrofony a czakali, aż nas uwiedóm do kóńca. Spuścili my Koszarziska. Po trzóch taktach my grani przeruszili a Luboš powiedzioł - basa. No nie była nazwuczóno. Zaczli my nanowo. Było widzieć, że my nie sóm dóma. Tam jak my byli zwykli na wybuchi śmiychu, było cicho. Za solami nie zaklaskoł też żodyn. No a potlesk był minimalnie o połówke słabszi niż w Hawiyrzowie.

 No dało se to czakać. Skoro prózny sal nóm ani ni móg rozumieć. Atmosfera w šumerskim salu nie była ani z połówki tako, jak w Hawiyrzowie. A to mówili aji wszecy ostatni. Z dalszich kapel se mi nejwiyncej podobały Tyrkys, Modřina se Starou písní a Poslední párty no a olomoucki Folk-lór. Nejmiyni ze wszeckich zaś Damián, w kierym śpiywała wtedy nieznómo Leona Machálková.

 Nagrowani w rozhlasu chytło skluz aż dwie godziny. Przed nami nagrowoł Duo Pas - wtedy też jeszcze mało znómy Radek Pastrňák a René Sas. Dwo syncy na gitary, kierzi grali jazzowe instrumentalki od Di-Meoly, Santany, Pako de Luccii a dalszich szaleńców. W Šumperku wszak ni mógli wystympować jako soutěžici, ale jako hosté, bo se zprofesionalizowali. Konecznie tamstyl wylyźli a nas puścili dali. Nejpiyrw nóm rozhlasacy sejnyli każdy nastroj ekstra. Potym wszecki do kupy. To same zrobili aj z głosami a prawili, że mogymy zacznyć z tóm pieśniczkóm o tym wróblowi. Tak my spuścili. Asi trzi razy my musieli zwóli kiksu zastawić a zaczinać znowa. Lepszi uż to było z Koszarziskami. Trzecióm my chcieli dać Tiráka, ale jim se to nie podobało.

- Radši nějakou ponaszimu! - tak my se domówili na Beskidach. Każdóm pieśniczke se musiało zamówić:

- Jedna, dvě, tři, Beskydy. Hudba Dave Dudley, text Tomanek Tomáš.

 Ty Beskidy my uż zamówiali po trzeci. Absolutnie se nie darziło. Jo uż powiedzioł rozhlasakóm:

- Víte co, my už toho radši necháme, jo?

- Tak to ne hoši! - ozwało se z tlampacza.

- To je hezkej kousek a budeme se s ním trápit tak dlouho, dokud se nepovede. Třeba i do pěti do rána. A pak si dáme štamprlu!

 Z takóm nas dźwigli na duchu a ixty pokus se podarził. Zawołali nas do wozu a tam my se to mógli posłóchnyć a popijać przi tym rum. Wypili my go całóm flaszke a byli my z tej nahrawki tak nadszóni, że my se domówili, że to rano przijdymy stoczić na naszóm kazete. Była północ jak my se dostali z nahrawacigo wozu. A potym ku baru a eszcze se poprawiało. Totalnie jo se opił. Rano mi było strasznie. Z salu jak był nocleg, jo se len tak tak dobelhoł ku kulturaku. Tam żech hned porwoł Portýra a wyczitoł pořadí: Damián, Modřina, Tyrkys. O nas skoro nic. To my zaś to przesrali na całego. Aspóń tyn rozhlas stoł za cosi. Przi ceście zpatki my tóm kazete fórt dokoła posłóchali a ni mógli se ji naposłóchać. Za dwa tydnie dowali Wróbla ostrawskim radiu.

**COUNTRY SALOON II**

 Zaczóntkym kwietnia se kónoł w Trzyńcu dalszi rocznik Country Saloonu. Tym razym to nie było w SD, ale w Klubu. Grało tam szejść kapel: Nuget, Rozkol, Tyrkys, Uragán, Cizinci a Blaf. My nastómpili jako drudzy. Każdo kapela musiała dać piynć kónsków. My se wybrali samozrzejmie zaś Werkowy cug, Koszarziska a Wróbla. Aby nie było Lubošowi żol, tak Tiráka a Němého pastevca. Musieli my też aji przidać. Także eszcze Beskidy. Uspiech zaś abnormalni, ale instrumentalnie straszne. Zdało se mi, że my eszcze nigdzi tak hnusnie nie zagrali.

 Odegrały wszecki kapely a my to wygrali. Też było za tydziyń w Hutniku napisane, że: „V divacké soutěži se ukázalo, kolik které kapele přijelo příznivců…“

 Dalszi rocznik wszak dokozoł, że to nie była prowda. Potym se sejsznowało. Naszo grupa miała grać aż kajsi o 1.00 po północy. Kolem 23.00 my sejsznowali partyji yny tak na schodach. W salu jak groł Tyrkys, było prózno. Zato jak prziszła raja na nasz blok, tak my byli uż tak zrychtowani, że mi naprzikład fórt wypadowały teksty. Musioł jo śpiywać na na na… Kotasowi pry zaś z rynki wypadła basgitara. Znómi za nami chodzili, aż tego niechómy. Ale my, a głównie jo, se nie dali powiedzieć. Aż nóm wypli sztróm a wypiskali nas. Straszne.

**KRYTYKA**

 Na dalszóm zkuszke przikludził Buble jakisi individuum. Przedstawił go jako Jarde, jego bywałego instruktora na banjo a aji aj jednego ze zakladatelów trzynieckigo Uragánu. Prziwióz hned ze sebóm aj gitare. Prawie pry zaczóntkym tydnia se tu przikludził z Pragi a naszeł se tu uż aj robote a chce tu zostać na fórt. Bezmali groł kiedysi z prażskóm kapelóm Newyjou. Teraz że sztuduje na konzerwatorzi a chcioł by se na nas podziwać, jak nóm to szłapie, ewentualnie se z nami aj brzinknyć. Nic my proci tymu ni mieli. Też my se podle tego ale starali grać. Do wszeckigo nóm papryczkowoł. Pry nas nie chce żodnego napadnyć instrumentalnie, to by se pry nie dowolił, ale tej muzyce chybi „přesné aranžmá“. Sem tam nóm to aj ujedzie rytmicki. A co je nejwiynkszo boleść, tak dynamika. Zciszowani u solów a a tak podobnie. Inaczi to chce yny makać, makać a makać. A je ważne, aby aranżki robił yny jedyn człowiek.

 O 20.30 my se rozjechali każdy ku chaupie. Yny jo jechoł do werku na nocznióm. Hned o 22.00 mi wołoł Buble, że Jarda by chcioł z nami grać, co pry na to mówim? Jo był z tego samozrzejmie nadszóny. Buble mi to wszak rozmówioł, dobrze go pry zno. Ni mo pry dobróm noture. Tak my se domówili, że uwidzimy a wyrzesziło se to samo. Jarda se wrócił zpatki do Pragi ku babie a dziecku.

**TRAMPSKI WIESIELI**

 Jencek z Ostrawy pozwoł naszóm kapele, aby my prziszli zagrać na Ostry ku jego trampskimu wiesielu. Żodyn wszak ze synków ni móg, albo nie chcioł. Także to zbywało yny na mie. Wszak jak znóm ostrawioków a gor Jenckowóm partyje, tak tam o muzykantów biyda nie beje a nie zmylił jo se. Przi ceście ku chacie po pas we śniegu jo dognoł gitarziste Zrzka z kamoszami. Na chacie uż był Jencek ze swojóm staróm. Yny my se kapke zagrzoli a ubytowali, tak uż my musieli wybalować instrumenty a grać. Jencek groł na gitare, Zrzek pokuszoł dobro, jo housle. Eszcze tam była basa, ale tyn co na nióm groł, mi jaksi nie pasowoł. Kole 20.00 se tam przismyczili dwo syncy z Trzyńca. Chatarz Jura ich tam nie chcioł przenocować ani jednóm noc. Podarziło se jim a też aj nóm go przemówić, aby jich aspóń tóm jednóm noc niechoł. A był to pro nas aj przinos, bo mieli ze sebóm szejść litrów warzónki. Grali my przi tym, co my starczili wypić aż do trzeci rana. Yny jo na drugi dziyń odewrził oczi, tak żech widzioł nadszenca Zrzka z gitaróm a uż mie werbowoł abych wycióngnył housle. Grali my całe dopołedni a wubec my se nie opakowali. Partyje se zeszło asi trzicet.

 Wiesieli zaczło o 13.00 a my ze Zrzkym byli przigotowani w jadalni. Jak se odewrziły dźwiyrze a zaczli wchodzać wiesielnicy, tak my spuścili Pohádke. Szerif jejich osady jich potym oddoł a dłógo jim czitoł z Biblije. Dali przipitek a wiesielowy obiod - gulasz. No a ku niymu jedno piwo a fajrónt z kwitym. Rozdowały se podarunki a czitały se winsze a telegramy. Jo wtedy po ceście na Ostry słożił dwie basniczki. Důkaz šťastného života. Jako podarunek żech mu doł eszus. W nim były twarużki a z drugóm basniczkóm Tvarůžkové vyznání lásky. Po gościnie se zaś grało. Wydrżeli my u muzyki aż do północy. Zeznómił jo se tam wtedy z dziełuchóm, kiero miała 26 roków a nazywała se Jarka. Leżała w łóżku nady mnóm. Bulczeli my skoro aż do rana. Ale ku sebie mie nie puściła. Całóm dobe my se ale drżeli za rynce, aż my usnyli.

 Rano jo stowoł jako jedyn z piyrszich, bo mi trzabyło iść na odpołednióm. Wycióngnył jo od ni adrese. Ze wszeckimi jo se rozłóncził a głównie podziynkowoł Zrzkowi za to, że se mi z nim wybornie grało. Do teraz żech delszi maratón nie zażił. Pióntek od 18.00 do 3.00 a w sobote od 8.00 do 24.00. To był wykon!

**SCARBORRO**

 Z Jarkóm my se zaczli dopisować. Głównie to były basniczki. Piyrszi roz w żiwocie żech dostoł od baby basniczke. Ta moja ody mie se nazywała Na chatě a dzisio jóm rzadzim ku tym nejgorszim, kromie tego se mi aj darziło w inszich basniczkach. *Náměstek a holubi*, Pan Raszka Teofil, Méně lesů - více básní. W maju nas nowo osada Scarborro pozwała na „zakládající oheň“. Kromie Bublego tam mieli być wszecy z Blafu. Pozwoł jo na tóm akce aj Jarke. Rano o 10.00 my byli domówióni na banhofie w Jabkónkowie. Jaksi se mi to w głowie rozleżało a raczi żech chcioł, aby tam nie była wubec. Czakała wszak z krosnóm na ławce. No mój ty smutku, pomyśloł jo se, ta wyglóndo. Ganc cosi inszigo niż jo se jóm przedstawowoł. Jak jo to na tym Ostrym widzioł? Co tu z nióm teraz bedym robić? Je żech ale dobry herec, tak żech margirowoł radość ze spotkanio. Yny aby mie z nióm widziało czim jak nejmiyni ludzi. A hned pich z nióm do Mrózka. Tam my u dwóch piw zabili cosi czasu.

 Pozwoł żech jóm do kwartyru. Naszi nie byli chwałabogu dóma. Tam my se tropili do 15.00 a konecznie my wyszli ku Girowej. Do Młynów my dorazili o 16.30 a syncy uż tam byli. Było tam aji kupa inszi partyje. Było widzieć, że se miyndzy sebóm moc nie znajóm. Zabawa mizerno, tak my spuścili nasz gorolgrassowy repertuar. Hned sie dźwigła nalada jak trampóm, tak aj mie. Nie musioł jo zaś na chwile być z Jarkóm.

 Ogiyń trampi zapolili aż poćmi. Podle foxhulackigo wyroczaku to było 100 a 1. Była sranda. Muzyka ni miała kóńca a beczka była bez dna. Ganc jo zapómnioł na swojóm połowiczke. Ukozoł sie tam nadziejny pisniczkarz - młody Ameryczan. Wszeckich nas tam dostoł swojimi protestsongami a ze śpiywym pozpatku. Spać my szli dziepro nad ranym. Chwałabogu że każdy do swojigo spacaku.

 Obudził nas piekny słóneczny dziyń. Skoro wszecy my se wybrali na girowiańskóm chate. Utworziła se z nas perfektnio partyja, co mie zachróniło. Nie zależało wubec na jakichsi indiwidualitach. Z Girowej my zeszli do Bukowca. W gospodzie Pod Lipóm my wycióngli instrumenty a parzili tam aż kajsi do 17.00. Potym na autobus a ku cugu, kiery uż czakoł na banhofie, ale Jarka jak na potwore wubec na niego nie śpiychała, tak ji ujechoł. A na to jak teraz pojedzie, mi odpowiedziała - stopem. Rozłónczili my se a domówili na tym, że za tydziyń frnknymy na Pulčínské skály. W pióntek jo ji ale posłoł telegram: *Nemůžu přijet, jsem nemocný. Toman*

**WSZELIJAK**

 Ślosorze z naszi partyje z roboty organizowali smażyni wajecznice u Tyrasa. Zkiylsi se dowiedzieli, że mómy skupine. Upytali mie, abych zwerbowoł całóm partyje. Tak se stało, że my w tym miesióncu grali uż drugóm akce w przirodzie. Jak my tam dorazili, tak ich uż tam było kupa krasnie zliskanych słónkym a gorzołkóm. Snażili my se jim grać, co chcieli. Ni mógli my wszak wszeckim rozeżrańcóm być po nucie. Nikierzi po nas chcieli aż grómy Utrzi pitke. Ni żeby my to nie byli schopni zagrać, ale to bych nie śpiywoł ani do kanału. Byli tam wszak aj tacy, kierzi naszóm muzyke abnormalnie żrali. Ci nóm aspóń zrobili wielkóm radość a zachrónili to. Nakóniec nóm piekie zapłacili.

 W Trzyńcu doszło ku tragedyji. Siedymdziesiynciroczno baba zabiła sikiyróm swojigo chłopa, kiery prawie społ. Potym go chynyła do zyngruby. Wieczór jak tatów chladoł syn ze swojóm babóm, naszli matke wisieć na górze. Pry to zrobiła ze żarliwości. Na tóm tragedyje a eszcze na brygade u sómsiadów przi pucówce jo reagowoł satyrycko-dramatyckóm pieśniczkóm Straszidelny plac Puczoków.

 W czerwcu jo był aj na wiesielu swojimu kamoszowi w Trstenej. Dalszo letnio laska. Przi nawratu mie zaścigła nowina. Młodzi syncy przed wojnóm mieli beczke a rano naszli utopiónego w kałużi Petra Žižke. Był to dobry kamosz od mojigo sómsiada. Jo jako o piynć roków starszi synek se wdycki z nimi bawił na zogrodzie. Luboš mioł wymyślónóm pieknóm pieśniczke. Ni mieli my ku ni tekst, tak żech go zrobił. Pieśniczka mo filozoficki nadech, zamyślo se nad żiwotym na naszi planecie a nazawo se Gwiozdy.

 Na świecie sóm aj radośniejszi rzeczi. Wydowała se mi segra. Na gminie żech ji z Bublym zagroł na gitare Pohádke. Potym u Mrózka na elektryke pieśniczke, kieróm żech jim słożił podle fotek - Album. Dwa dni było solidni szou. Gorzołki wpysk. Ani na mandolin party to nie było o nic z tóm gorzołóm słabszi. Wystympowali my tam popiyrszi, ale uspiech my skludzili morowy. Repertuar my dali skoro tyn sóm, co na Country Saloonu w Trzyńcu. Kuliczek w „soutěži o cenu diváka“ my mieli sice nejwiyncej, ale nóm jóm nie uznali, bo my ni mieli mandoliniaka, tóż tak…

**JAKOSI BEDZIE**

 Był kóniec szkolnego roku. Mioł jo po noczni. Nie dało mi to a przed połedniym jo stanył a rozjechoł se na kole ku banhofu. Była tam! Nauczicielka miała na rynkach pełno kwiotek a jakisi tyn darek. Był żech strasznie rod, żech jóm tam zaścignył. Óna była też z tego szokowano. Snażił jo se jóm zwerbować na sobote do gór. Domówili my se na 8.00 u cugu.

 Na drugi dziyń w pióntek my mieli w Nydku z partyjóm z roboty akce. Robili my rojberke. Był piekny czas, jedzynio a gorzołki było wpysk. Mieli my tam magicz a kromie tego jo robił randal na gitare. O 22.00 żech w dobrej naladzie dojechoł do chaupy. To wszak było mało a tak żech wyrwoł z piwnice bicykel a wio do Piosku na zabawe. Tam uż była w rozjechano partyja. Peter, Bruder, Ciczo, Elek, Jura, Lucka a Renata. Pore razy jo szeł z Renatóm tańcować. Ani nie wiym, jak se to stało a za chwile uż była rynka w rynce. Ku chaupie żech jóm wióz na kole z pore zastawkami a jedna tymu, że ji keta porwała suknie. Na drugi dziyń żech se ozbudził aż o 8.15. Musioł jo se sóm sebie wynadać do howad. Nigdy żech ni mioł tóm noture, abych to cióngnył na dwie stróny. Także nie do se nic robić, uż je nieskoro. Trzeba iść zrobić szlus na banhof. Eva uż tam na mie pół godziny czakała. Omówił jo se ji za spóźniyni a aj za to, że tego dzisio raczi niechómy. Stejnie je gupi czas a mie je eszcze gorzi po zabawie. Isto cosi wyczuła, tak mi dała pokój.

 Do odjazdu jejigo cugu zbywała godzina, tak my se szli przynść po Nowsiu. Aż mi to było luto, że zachybujym do autu znómość z dziełuchóm, z kieróm se tak fajnie rozumiym. Tak bych se z Renatóm najisto ni móg nigdy pokecać. Ale już było nieskoro. U cugu my se rozłónczili. Isto se każdy z nas pomyśloł - jakosi beje. Albo - nějak bude. Na kóncu szóstego miesiónca jo napisoł basniczke *Výrok alkoholika před popravou.*

**CZUNDRY**

 W drugi połówce lipca my wyjyżdżali o 10.00 z Jabłónkowa rychlikym na isto nejlepszi czunder w naszim żiwocie. Jo, Miro, Peter, Bruder, Libor a Lajosz. Wio do Jaroměřa, kaj my jechali za Mirowym brachóm, kiery tam słóżił. Do 22.00 w gospodzie a do północy u huśli a gitary w parku. Na fajrónt pochod przez Jaroměř ze śpiywym *Maszerują polskie dzieci, maszerują raz i dwa, i śpiewają lewa, lewa, prawa...* aż do zgupniyno. Rano my se przebudzili w trzeszniowym sadu. Śniodani gotowe. Autobusym do České Skalice a tamstyl przez Babiččino údolí.

 Na korbie naklaďáku, kiery my stopli, se dojechało na jakisi banhof. Tamstyl my cugym dojechali do Malých Svatoňovic, jak se narodzili bratři Čapkové. Krziżowóm cestóm my se szkrobali nawrch do Orlickich gór. Tam to był sóm bunker. Nocleg my mieli paradni w lesie blisko rozhledny. Dalszi dziyń zaś marsz do Radvanic, jak była uranowo szachta a cugym na Adršpach my dojechali do Skalnigo miasta. Po skałach my wylazowali aż do ćmy a potym se robiło bengal aż do jednej w nocy. Było to w gospodzie a bez nastrojów to samozrzejmie nie szło…

 Dopołednia wigwam na polonudaplażi. Jak se ochłódziło tak wio na cug a nowe cesty. Aż do północy my se włóczili cugami. Jak my tego mieli dość, tak my wystómpili a chladali nocleg. Rano zaś na cug. Rovensko. A tamstyl uż było widzieć hrad Trosky, jak my mieli domówiónego scuka z Kutuniym a jego koczkóm. Społu z nim my dobyli jednóm z wieżi Trosek. Putowani Czeskim Rajym było wubec nejkrasniejszi. Przez Hruboskalsko do Sedmihorek. Nocleg u rybnika. Tam szou do skororana. No a na drugi dziyń zaś posilóni o Pepików z Budwaisu przesun do Prachowskich Skał, zkiyl my se uż wracali do dómu. Dóma nas zaścigła nieprzijymno zprawa. Jura Cicvárek, kiery mioł przed czundrym buraczke, umrził. Nie był to sice żodyn nasz wielki znómy, ale we wieku 21 roków to je straszne. Nawiyncej kromie śmierci se w tym samym roku starcził ożynić a stać se ojcym.

 Zaczóntkym ósmego miesiónca my jechali z niekompletnióm skupinóm na dalszi czunder. Do Wychodnich Czech na Pastvinskóm přehrade. Tym razym autami. Czas był szpatny a fórt padało. Także człowiek od tego ni móg nic inszigo czakać, niż se myśloł. Chlast a muzyka bez banja. A fórt dookoła u jednego stanku. Prawił jo se, że to był ostatni czunder z grupóm w mojim żiwocie. Za ty dwa czundry mi w modrym zeszicie zaś przibyły dwie pieśniczki: Poctivého nepálí a Młodzi a starzi.

**U ŻIDA**

 Hned w niedziele po czundru my se domówili, że by nie było złe zrobić jakisi to szou w Ameryce. Słowo dało słowo a z Ameryki nas wygnali. Isto se Jarča polynkała tej wielki basy. Tak my zkusili szczynści U Żida. Wydarziło sie. Obsadzili my extrówke. Bandy było wpysk. Grali my jednóm pieśniczke za drugóm z naszigo repertuaru. Dokóńca my mieli aj porote. Breburda, Bizóń a Elek nóm ukazowali na palcach body. Ku piwóm zaczły przichodzać coroz czynścieji półki. Jak my uż grali Hasiczów, tak Ciczo chodził z kłobukym a wybiyroł na muzykantów a na zaswiecónych posluchaczów. Gospode zawrzili a my sie przeszibowali na Piosecznóm, kaj miała być muzyka. Ta wszak naszim przichodym oficyjalnie skóńcziła. Nieoficyjalnie wszak dziepro zaczła. Za nieutracóne wybrane pyniyze, ku kierym przibywały dalszi, sie piło fórt dali a wiyncej. Muzycyrowali my aż kajsi do 1.00. A rano, jak uż to bywo, trzabyło iść na szichte.

**ELEK**

 Roz jo przijechoł z odpołedni a dziwóm se, w kuchyni se świyci. Jak jo odemknył dźwiyrze, tak do siyni wlyzła segra a spytała se mie, czi żech uż to słyszoł o tym Elkowi. Od taki otazki człowiek nigdy ni może nic czakać.

- A co? - spytoł jo se ji. Pry że se dzisio zabił w traktoru…

 Ganc żech zostoł z tego gotowy a ni móg jo tymu uwierzić. Całóm noc mi to nie dowało spać. Nahrawki z Porty 85 jako trzeba Kometa albo Plíhalowe pieśniczki mi promitły całóm Plzeň a wszecki zażitki z Elkym. Rano żech zaszeł do Mira. Tyn o niczim nie wiedzioł. Jak my szli ale zpatki do miasta, tak wisiało w skrzińce o jedno parte wiyncej. Dziepro wtedy jo tymu uwierził. U Stania my se zliskali jak hobli. Na drugi dziyń jo Marceli Flaškovej posłoł telegram: *Gorol bude letos smutný. Eliáš má v pátek pohřeb.*

 W tyn sóm dziyń jo od ni dostoł svatební oznámení. Gra osudu. Piyrszi roz w żiwocie jo groł kamoszowi z Bublym nad grobym prawie we chwili, jak go spuszczali. Chcioł bych, aby se cosi takigo uż nigdy nie stało. Byli my pozwani od jego tatów na pogoszczyni do kulturaku. Tam my se uż z Pawłym przed zagranim Pohadki posilniowali rumami. Także nóm nie chybiało moc a z płaczu my se przegryzli do taki tej wiesielszi pogrzebowej nalady. Óno je stare arabski przisłowi „Člověk se směje, aby nemusel plakat.“

 Za chwile my uż przed gospodóm w czornych stejnokrojach grali nasze pieśniczki. Jak sie zećmiło, tak naszo flampartyja w czornych krawatach uż siedziała u Stania. A zaś muzyka a ku ni gorzoła. Aż my se przepracowali do winarny. Przedtym jo se wszak skocził do dómu przewlyc do cywilu a gnoł żech se to na schuzke z Romanóm, kiero mie miała czakać u Lenki na kwartyru. Nie była tam wszak. Do Lenki my se ale stejnie dostali po zawrziciu winarny. A tam my truchlili aż do doby, niż mi budzik, kiery jo zebroł ze sebóm z chaupy, oznómił, że trzeba iść na szichte. Oderwoł jo flaszke od gymby, rozłóncził se z pozostałymi a szeł cosi zarobić, abych móg żić dali.

**MOHELNICE**

 Na Mohelnický Dostavník żech jechoł po noczni szichcie autym. Hanka szoferowała, wedle ni siedzioł Buble a wedle mie jego podarzóno cera Danuška. Do Mohelnice my dorazili aż popołedniu, bo my se dłógo zdrżeli w Olmiku u ocznigo. U Bublego to je isto taki, co oczóm chybi, to uszóm nadbywo. Nie wiym jaki to beje z jego ceróm.

 Na miejscu eszcze z kapele nie było nikogo. Tak my se kapke zasejsznowali z banjym a huślami. Trampów uż w arealu było kupa. Za chwile uż aj z nami spolupracowoł Jencek na gitare. Syncy z fanklubu, kierymu se mówi Čejenowo banda, dorazili aż o 18.00. Nie zapómnieli ze sebóm weznyć aj beczke nošowicki dziesióntki. Wieczór był piyrszi koncert. Grały pardubicki Stopy a po nich budejowiczocy Nezmaři. Po tych recitalach przebiygało promitani trampskich filmów. Celkem to szło. Nejlepszi wszak było sejsznowani kapel. Dziełucha a dwo syncy na huśle. Dalszi dwo grali na gitare, przi czim tyn jedyn z nich jóm wymiynił za klarinet. To było cosi nadhernego. Grali wszecko na przani. Nieskorzi jo se dowiedzioł, że to je folkowie - folklorni Trdlo z Pardubic. A co to tam je wedle? Ze zwiedawości żech se przesunył ku skupince kónsek dali. A tam żech mioł możność uwidzieć Paganinigo Mohelnickigo Dostavniku - jihomorawak odchowany na folkloru. Jak se wszecy rozlyźli, tak żech se dobelhoł ku stanu, jak siedziała Čejenowo banda kole nabitej beczki.

 W sobote dopołednia jak przebiygły pruby kapel, tak my se zagrali u naszigo niedopitego sóndku. Prawie dojechali Tyrkysacy. Wycióngli nastroje a kombo a na ceście nóm ukozali, jak se robi muzyka. Posłóchli my se jich a pokraczowali dali. Zbiyrało se piwo za piwym. Wygrali my uż wszecki nasz repertuar. Przidoł se ku nóm Bill z Tyrkysu a na gitare Jencek a grało se dali. Na konkurs my dorazili kapke nieskorzi. Porzadi było Country metro, Opavská čtyřka, Tyrkys, Hec, Folk-lór, Trio Albatros, Kečup, Vrtáci, Modřina, Domino, Střepy, Trdlo, Pohoda. Po Vrtákach żech se na to wykaszloł.

 Zacznył żech se smykać z huślami po arealu. Chwile żech groł z Lubošym, Pawłym Liberdóm a Piškotym, kiery se chcioł ku nóm wmóntować do kapely. My wszak go nie chcieli, bo był z Ostrawy. Tymu my rozhodnuti odkłodali na neurczito. Tym razym na Bluegrassový festival pod Ostrym. Naroz se jaksi zećmiło. W dobie jak przebiygoł country bal, tak żech se smykoł z huślami od jednej skupinki ku drugi a myśloł żech se, żech je diabeł a robim wiater. Wiater żech skóńcził robić u Dropsaków, przi kierych żech kole północy zjiścił, że mi to jaksi nieladzi. Jak jo se im omówioł za to, że jim to psujym, tak mi odpowiedzieli: - To nekazíš ty nám, ale my tobě.

 U naszich stanów uż wszecy spali. No a tym pro mie skóncził Mohelnický Dostavník.

**SLEZSKI I.**

 Ostatni dziyń feryj żech se w kraťasach a z wizóm przez pleco wybroł na wander po Beskidach. Był żech sóm ze swojim drugim Jo, kiere mie nabadało ku tymu, że bych se uż mioł konecznie puścić chlastu a nónść se jakómsi dziełuche. Przi nawratu do dómu jak żech przechodzoł most przez Olze, se mi zwysził tep. Duwodym tego rozruszynio było, że go z opacznej stróny przechodzała aj uczitelka ze zwlasztni szkoły. Eva. Mioł jo co robić, abych ze sebie wymyndził Ahoj. Tak mie to zaskocziło. Jasne żech nie był schopny puścić se z nióm do debaty. Do tej my se wszak zaczli puszczać coroz czynścieji w cugu, jak żech jeździł z noczni albo na zkuszke.

 Dalszo akce, kiero nas czakała, były Slezski dni. Do tej doby se mi aj mimochodym podarziło spichnyć dwie pieśniczki: Na zemi kulaté a Gorzołka je jak gad z bajki. To że bedymy grać na Slezskich, było strasznie nahónym zorganizowane. Wypadła jim kapela Lokálka z Hradce Králové. Tak czymu by my jich nie zaskoczili. Scuka my se dali o 15.00 pod Akatami. Była tam aj Eva ze swojimi ochrancami przirody. Mieli tam jakómsi brygade w Mionszi. Dali my po piwu a szli my z grupóm ku Łómniance prubować. Luboš mioł wtedy wystup. Strzikły mu nerwy. Ale uklidniła go Božka. Mój nazor je, że nie umiy grać a wyskakuje.

 Zaczinało nowe obdobi chłódnych wztahów. Yny aby my to jako tako odegrali. Repertuar my mieli przigotowany na takich 40 minut. Jeśli nóm to dzisio wyndzie, tak tu zrobimy szou jak cyp. Na pódiu Lomňanka nas o 20.00 oragizator uwiód jako kapelu Blaf z Hrádku nad Nisou. Zpoczóntku nie szło nawiónzać kontakt z publikym. Akurat dwo algeniocy se przed nami zmiatali na parketu. Przi dalszi pieśniczce se wszak publikum ośmieliło a przibliżiło se ku nóm. Nieskorzi uż tańcowali. Nie chcieli nas za żodnóm cene puścić ze scyny. Konferencyjer jim musioł ślubić, że za godzine bedymy grać na podiu Křínov. A zaś to same. Aplaus niesamowity. Szef cieszińskigo kulturaku Večeřa nas fórt otrawowoł.

- Kluci, kolik stojíte? Já vás koupím.

- Ja ale nas ni mo gdo przedać.

A stejnie nas nie zebroł ani zadara. Mieli my wtedy krasny pocit, że nóm Łómno leżi u nóg. A roz to nie beje yny Łómno. Evke żech uż tam w sobote nie zaścignył. Za to z jejich przedsedóm jo przi piwu pokecoł a snażił, jo se z niego wycióngnyć, z kim óna parzi.

- No přece se mnou!

 A radość z uspiechu była tatam. W niedziele mi to nie dało. Snażił żech se jóm za każdóm cene nónść. Podarziło se mi to. Byli my społu aż do jejigo odjazdu dochaupy a mojigo na szichte. Jak żech ji mówił o rozhoworu z Peťóm, tak wszecko poprziła a powiedziała:

- Ty ho totiž ještě vůbec neznáš!

**KOSZARZISKA II.**

 Bluegrassowy festiwal był w tym roku dość nieskoro. Aż w drugi połówce września. Czas nie był nejlepszi. Uż dopołednia loło jak z cebra. U Samca żech był z kapely piyrszi. We wyczepu wszak uż siedzieli Ostrawiocy. Blaf se kompletnie zeszeł aż popołedniu. Kromie nas tam był eszcze kompletni Nuget z Valmezu, Rozkol a Modřina z Ostrawy. Czas sie nakłónił ku zaczóntku. Deszcza nie ubywało. Modřina wyszła z nawrhym, że by zagrali w salu U Samca do tej doby, niż se na polu wybiere. Aby se jaksi rozumnie napełnił czas. Dokóńca ani auto z aparaturóm eszcze nie doraziło. Także wszecy to zebrali. Jejich godzinowy blok była fantastycko pohoda. Po nich na wypełniyni mezery eszcze wystómpił kytarista ze Słowiacki skupiny Jumpers. Jak dogroł, tak Mlok wylóz z przekwapiynim.

- Kamarádi a kamarádky, teď se můżeme konečně přesunout ven, kde na nás čeká již připravena skupina Poutníci z Brna!

 Wszeckich to szokowało. To teda żodyn nie czakoł. A pro nas to było uż durch moc. My mieli nastómpić hned po nich. To uż je teda przedskupina jak se patrzi. To zaś dopadnymy. No ale co nóm zbywało?. Mlok nas fantastycki uwiód a my to zaś fantastycki zorali. Głównie ale że to zebrali ludzie. Nie było to pry o nic miynszi szou niż na Poutników. Nejgorzi zaś samozrzejmie wyszło nazwuczyni. Tego problemu se snad nikdy nie zbawimy. Holt twardzi amaterzi se nie zaprzóm. Gorszi o moc to wszak miały ty dwie skupiny po nas. Rozkol a Nugget. Eszcze jim do wszeckigo zaczło loć. Ludzie se hónym wytracali. Pore nadszenców tam wydrżało do kóńca.

 W gospodzie U Samca se rozjechoł na pełno Coutry Bal. We wyczepu praskały ściany. Pipa se nie ścigła zastawić. Pojczoł jo se gitare od Jencka a snażił se w tym humbuku na sebie upozornić. Objewił se wedle mie jakisi włosaty flamender, aż mu jóm raczi dóm. Spuścił rock´n´rolly a eszcze ku wszeckimu ponaszimu. Na nic jo nie czakoł, porwoł huśle a hónym bigo. Synek odłożił gitare a naroz sie ztracił. Tak yny po nim siaróm zasmerdziało. A jo mu całóm dobe mówił:

- Ty mi wóniosz. My bedymy cosi musieć dać z tóm muzykóm dokupy.

A tak sie złożiło, żech ani nie starcził zjiścić, zkiyl je.

**PIONIERZI A PAMPÓNIE**

 Mama mie pytała, jeśli by my jednóm strzode nie prziszli zagrać dzieckóm do Pionyraku. Moc mi to nie pasowało. Partyji też bardzo ni, ale nakóniec ku tymu przistómpili. Dziecka se pobawiły, my też a na wiyncej my se fajnie rozegrali na dalszóm akce, kiero nas eszcze w tym dniu czakała. Autami my se musieli przesunyć do Cierlicka, jak mieli weczirek akademiczti wiedcy, to znaczi papalaszi. A to nóm nie było po chynci, grać jakimsi wypasiónym żebrakóm. Zprostrzedkowoł to wszecko Brónek S. przez Miklera - szefa okresni kultury. Także my od tego czakali jakómsi protekce. Doczkali my se asi tego, że przi piyrszi rundzie, kieróm my grali, se pampónie miyndzy sebóm normalnie bawili, jak kdyby nas tam nie było. O klaskaniu nie było ani mowy. O pauzie prziszeł za nami jedyn solidniejszi z nich a omówioł se za kolektyw a za sebie. A to takim zpusobym. Pry aż se z tego nic nie robimy, ale że óni nas tu stejnie yny majóm za taki bod programu, kiery se musi zapisać do zprawy. No teda złote dziecka w Pionyraku. Chcieli my to zbalić, ale gdosi nas zacznył przeswiedczować, aby my spuścili folklor. Dali my kónsek wiesielowego repertuaru. To kapke zabrało. Przi ostatni rundzie se nóm jich podarziło zaujnyć do tej miary, że nas tamstyl nie chcieli ani puścić. Także se nóm ty kurwy podarziło kapke przewychować a za to my od tych prachaczów dostali jedno LP a trzi numera czasopisu o ochrónie przirody.

**DOBYWANI**

 W dziewióntym miesióncu se z tworbóm moc nie darziło. Była tam yny basniczka Otázka pro inspiraci. Ani akce my wtedy do dwanostego miesiónca ni mieli naplanowane żodne. Akurat Country Bal w Gnojniku, kiery organizowali Ostrawiocy. Tam se mioł z nami popiyrszi roz zagrać Piškot, kiery se ucził pasaże na mandoline podle naszich nahrawek. To obdobi było pro mie wtedy we znaku dobywani uczitelki ze zwlasztni szkoły. Roz jo jóm pozwoł do Trzynieckigo Klubu na folkowego pisniczkarza Aleša Kvapila. Nie był ón sice nijak mimorzadnie nadany, ale tyn wieczór nie wygumujym z pamiynci. Przi nejkrasniejszi pieśniczce w drugi połówce my se konecznie nieśmiało dotkli rynkami. Obloł mie nadherny pocit. Aż mie to zelektryzowało. Tak krasnie mi eszcze isto nigdy nie było.

 Tydziyń na to był piyrszi rocznik Cieszinskigo Folkowego Wieczora. Eva tam miała być też. Przi ceście do Cieszina żech słożił pieśniczke Vyvrhel. Za widna tam atmosfera wazła. Prziszło mało ludzi a było moc muzyki jako Awocado, L+M, Kantoři, Folk Tým. Z Evóm jo se potkoł hned przed tym, niż se zećmiło. Prawie śpiywoł Petr Rímský, jak my pod strómym na ławeczce siedzieli a drżeli se za rynce. Przi instrumentalce od Carlosa Santany podaniu Duo Pasu my se popiyrszi roz całowali. A potym nasledowoł dłógi głymboki rozhowor o tym, jak by se móg wywijać nasz wzajemny wztah. Tego rozhoworu se wszak Eva nie chciała moc zuczastnić. Aż z ni wylazło, że mo na wojnie synka. Pry żech ji ale ni ma wubec lhostejny. Była by rada, gdybych ji trzeba robił spolecznika. Jako trzeba na bazyn, albo sem tam na góry a podobnie. Jako na kompromis żech na to przistómpił a hned jo to wyużił ku tymu, żech ji doł nawrh, aby my szli prziszły tydziyń na kopce. Aspóń na niedziele. Domówili my se ku tymu samymu cugu jak ostatni roz. Tym razym to uż wyszło. Żodno zabawa z Renatóm uż dziyń przedtym nie była. Wyszkrobali my se na Nowine a przez Kozubowóm to przeszli na Slavíč. Dziepro po ceście do Łómnej żech zaś zautocził na tyn temat. Samozrzejmie zaś bezuspiesznie. Przi czakaniu na cug mi dała na moje pytani:

- Evo, nezkusíme to spolu? - nawrh:

- Víš co Tome? Necháme tomu radši volný průběh.

 Zdeptany jo na to przistómpił. Biehem tydnia jo se snażił ku tej sytuacyji zmiynić stanowisko. Zacznył jo se na to dziwać z flegmatyckigo hlediska. Schuzke my mieli domówiónóm na cztwortek. Padało. Mieli my dwa parazole. Sama mi powiedziała, że to je gupi, aby my szli każdy pod inszim. Tak jo skludził tyn swój a zebroł do rynki tyn jeji. Chytła mie pod pazuche a szli my do kina. Asi se z nióm cosi dzieje, napadło mie. W kinie dowali Starców na chmelu. Cały czas żech o jejóm rynke ani nie zawadził, aj choć mi z nióm szkubało. Na stanowiszczu mi przed odjezdym autobusu powiedziała:

- Tome dnes bych se tě já chtěla na něco zeptat. Nezkusíme to spolu?

- Víš co? Necháme tomu radši volný průběh.

 Prawie lecioł večerníček - A je to!

**GNOJNIK**

 W jednóm listopadowóm niedziele jo zebroł Eve do Ostrawy na Modřinoviny. Grały tam ty kapely Terč, Bluegrass Nova, Vědro a Modřina. Tam my se domówili z Piškotym a jego brachóm Zajacym na Country Balu, kiery mioł być hned zaczóntkym grudnia w Gnojniku. Nawerbowoł jo tam aj Evke. Óna zaś swojigo brache. Country Bal był dość mizerny. Każdy, muzykantów niewyjimaje, tam musioł słożić wstympne 30 Kčs, za kierych dostoł 10 000 guldenów. Była tam aj herna, w kierej móg człowiek nabyć albo pozbyć swój majóntek. Wszecko było piekne aż na dwie wiecy. Prohibice a to, że se tam partyja miyndzy sebóm moc nie znała. Byli tam sami trampi a jim podobni, kierzi sóm skoro wdycki dziwni. Program był asi taki. Od 21.00 zaczła nauka country taneczków, przi kierej my po miesióncznej pauzie zkuszali w szatni nasz repertuar.

 W salu była ćma. Yny na jewiszczu świyciły świyczki. Grali my bez aparatury. Przi instrumentalkach se nóm podarziło roztańcować publikum. Szłapało nóm to dobrze. Aj nasze pieśniczki miały celkem uspiech. To znaczi, że se sice nad jejich obsahym żodyn nie pozastawowoł, ale tańcować se na nich dało. Po godzinie granio my wyczerpali cały nasz repertuar. Miała pokraczować country dskoteka. Ta se ale jakosi nie chytła. Także ostatnim bodym programu był Mikołaj z Czertym. Robili ich samozrzejmie Piškot ze Zajacym. Każdego se pytali, jeśli był „hodný“. Dareczki stejnie dowali aj tym co „hodní“ nie byli. Potym se uż każdy robił co chcioł. Syncy z naszi grupy potajnu pili śliwke. Jo ze Zrzkym sejsznowoł. Nikierzi trampi też. Gdo chcioł, tak pił zode za Guldeny albo pokraczowoł dali w hazardnich grach. Jak uż Zrzka muzycyrowani omierziało, tak jo nabidnył Evie a Davidovi, aby my se szli zagrać trzeba do szatny. A za chwile tam uż źniały pieśniczki od Brontosaurów, Žalmana, Nezmarów na housle a dwie gitary. Szli my spać aż kole drugi w nocy. David to zasieknył hned. No a my se mieli po piyrszi roz strasznie radzi.

**PF 87**

 Do kóńca roku my eszcze kromie zkuszek a przigotowań na dalszóm Porte ścigli eszcze jednóm akce. Drugi rocznik wilijówki na Harcowie. Co inszigo móg od tego człowiek czakać niż to, że se tam wszecy nawalóm. Ale to, że mi nejciynżejszi gródczan siednie na huśle, to jo teda nie czakoł. Eszcze szczynści że poddała yny kobyłka a dusza. Chwała Bogu nie dosiednył. Wilia była tego roku mizerno. Był żech na graniku a meditowoł. Odpołednio szichta na Wilije ni ma moc przijymno. Eva mi dziyń przedtym zrobiła radość krasnym darkym. Dostoł żech od ni ksiónżke z lidowóm poezjóm pod nazwym Láska a smrt. Za tych osiym godzin żech rozebroł cały tyn latośni rok a nie zapómnioł przi tym aj na swojóm tworbe. Za ostatni trzi miesiónce tego było dość bogato. Basniczki. *Hospodské kdybycestování*, Akutní, *Železnice lásky*. Dlo Bidonów to był tekst ku sprawnej rockowinie Rockn´roll. Jedna pieśniczka na zawrzici se nazywała Múza. No a na graniku żech na ostatnióm chwile słożił basniczke Vánoční a pieśniczke Služební. Naszi na mie dóma czakali do 23.00 z wieczerzóm a nakóniec to było aj wydarzóne. Wydarzóny był celkem aj Sylwester, kierego my strowili z Evóm a z jejimi kamoszami, kierzi chrónióm zbytki przirody na Nowinie. Pogoda przez dziyń była letnio. Noc ta zaś była Majowo.

**PIOSECZNO**

 Z klubu młodych za nami prziszli, czi by my nie chcieli zorganizować z nimi na Piosecznej Country Bal. Prawili my że ja, ale jako podminke my se ułożili, że tam beje musieć być aj country diska. Miała to być naszo piyrszo akce z kulturakym. My z ni chcieli wytrzaskać aspóń ciepłóm izbeczke a zřizovatela. Dopołednia my przewożali osobakami aparaturze. Głównym zwukarzym był Peter. Po obiedzie my se zeszli z kapelóm ku rozestawianej aparature a zaczli prubować. Buble przijechoł z Piškotym a tyn prziwióz ze sebóm bratrańca Tima, kiery se za chwile projewił jako wyborny banjista. Mioł krasnóm zasobe ameryckich klasyckich odrhowaczek. Było widzieć, że se na niego mogymy spolegnyć a ani nie bedymy potrzebować magicz.

 Wzniknył wszak problem. Zaczła morowo kiksować aparatura. O 18.00 musioł Peter zajechać do kulturaku po inszi mix. Zpatki przijechoł aż o 19.00. Sal był pełny a nieciyrpliwy. Jako tako se to podarziło nainstalować a my mógli spuścić. Przi piyrszich pieśniczkach to szumiało jak hróm. No straszne! Ludzie, kierych my wyzwali ku tańcu, isto nie wnimali rytmus, bo se zaczli wracać ku swojim stołóm. Dali my pauze. Drugo runda uż była lepszo. Peter kapke zwuczyni porychtowoł. Spuścili my instrumentalki, podle kierych se partyja ucziła country taneczki. A to morowo zabrało. Dalszóm runde odśpiywoł Tim, przi czim aj maścił na banjo, no a my mu z Bublym a Piškotym robili zbytek kapely. Przed północóm se ku nóm na scene przignoł nie wiym zkiyl Zrzek. Byli my z tego dobrze wyjewióni. Eszcze my nie dograli a uż był naladzóny a brzinczoł z nami. Przi ostatni rundzie kieróm my odegrali, se nóm dobrze podarziło roztańcować partyje. W tym nejlepszim żech musioł odynść. Odeszeł ze sceny aj Buble, bo po niego przijechała Hanka. Hned po północy my z Mirym a Bruderym siedli do cugu a wyjechali do Tater na skije. Śniyg my tam wszak nie zaścigli, tak my se chynyli na wysokohorskóm turystyke.

**HAWIYRZÓW**

 Na Porte do Hawiyrzowa my se tego roku gotowali o moc poczciwieji niż łóni. Wszak też aj podminki my mieli lepszi. Konecznie my zkuszali w cieple. Nietrzabyło hajcować a palce nie marzły. Do konkursu my przigłosili piynć pieśniczek. Werkowy cug, Śmiergustowo, Kovárna, Úryvek a Tuberacki krzciny. Doszli my ku tymu, że aby nóm ludzie latoś wiyncej rozumieli w Šumperku, gdyby my se tam nahodou dostali, tak bedymy musieć zagrać kapke wiyncej czeskigo repertuaru. Także my wybrali Tuberaka, Kovárne a Úryvek, kiery był wienowany ku spómince na niebogigo Elka.

 Zeszli my se w cugu. Zbysio a Luboš zhóntowani po flamu. Buble przilóz aż w Trzyńcu. No a Piškot czakoł uż samozrzejmie w Hawiyrzowie. U prezence my se uż nie musieli latoś ani przedstawiać. Dostali my wisaczki, ukozali nóm szatnie a mógli my se prziprawować na zwukowóm zkuszke. Na tej my zagrali wokalowe faze wszeckich trzóch pieśniczek. Po odegraniu za nami prziszeł tak jako aj łóni rejža Milan Kaplan:

- Hoši, oproti loňsku jste se stoprocentně zlepšili. Jste perspektivní kapela. Už jenom kvůli tomu nářečí. Držím vám palce!

 No tak to uż nas teda podźwigło na duchu morowo. Dali my se rozchod. Jo a Buble z Piškotym drżoł po kupie. Zbysio z Lubošym se kajsi ztracili. Jak my se wrócili asi godzine przed zaczóntkym do szatnie, tak Luboš społ nawalóny na klawiyru. Na Piškotowe ozbudzyni odpowiedzioł kiwniynim rynkóm a nieartykulowanym wyrazym we twarzi: eee! Co z takim? Jedynie go eszcze niechać. Zaczóntek se bliżił. Mieli my grać w piyrszi czynści przed kóńcym. Chwałabogu se Luboš spamiyntoł, tak my ścigli naladzić a w humbuku miyndzy inszimi kapelami se to aj jako tako przegrać. Odegrało siedym kapel. My byli ósmi. Przed nami robiła szou frydecko kapela Ledová Petarda. Úspěch morowy. Mieli my strach, jaki też to beje z nami. Awszak zbyteczny. Uż yny jak my se objewili na scenie, tak se rozeźnioł wielki aplaus. Mlok nas uwiód eszcze krasnieji niż przed rokym. Wszecy my mieli pocit, że my zagrali dobrze. Aż na niepatrne kiksy, jako że Piškot ujechoł w solu, albo jo przi Úryvku wraził smyczcym do mikrofonu a podobnie. W szatnie nóm Vrtáci powiedzieli, że to było ganc dobre.

 Drugóm połówke my nie sledowali. Robili my przi flaszce szou za kulisami. Przerusził nas Karel Světnička alias Jeff:

- Hoši, připravte si nějakou písničku. Budete odměnění cenou diváka. Máte nejvíc hlasů.

- Radostný výkřik - Hurááá!

- A co do Šumperku? Nic?

- Asi ne!

 Aż po dwaceci minutach jo se dowiedzioł, że do Šumperku pojadymy też. Tak to uż je teda uspiech. Cene nóm przedoł Samson Lenk. Chwolił nas, że to je wyborne a że se chce eszcze dzisio zy mnóm pomówić. W baru żech mu po skóńczyniu zagroł pore swojich pieśniczek. Rzwoł przi nich śmiychym, awszak dziynki gorzołce my sie nie domówili na niczim konkretnim. Z naszich strón kromie nas do kraja postómpili Vizita, Tyrkys, Naše věc, Modřina, Mondo Mando, Vrtáci a FM Band. W Hawiyrzowie jo se aj tego roku zuczastnił „pisničkařrzski soutěže“. Z nowóm pieśniczkóm Kaper żech nie pochodził. Kromie tej pieśniczki mi przibyły w repertuaru basniczki Žena a uhlí, Kysučtí Slováci, Šaty dělají člověka a pieśniczka Niewydarzóno.

**U BRANDYSA**

 W piyrszóm marcowóm sobote był w Cieszinie Country Bal. Mioł grać na nim Rozkol, Vrtáci a my. Yny że z naszi kapely to skoro żodnymu nie pasowało. Tak my to odmówili. Na tóm sobote my wszak mieli domówiónóm zkuszke. Przijechali na nióm aj Tim ze Zrzkym a werbowali mie abych szeł z nimi a z Piškotym popołedniu zagrać do tego cieszińskigo motorestu U Brandýsa. Jo wszak mioł odpołednia, tak żech se móg akurat o tym niechać śnić. Ale uż całóm cestóm na szichte jo szpekulowoł, jak na to. Przewlyk jo se do mónterek a szeł somrować za majstrym. Szło to jak po maśle. Za chwile jo uż siedzioł w cugu z Timym, Zrzkym a Piškotym a wypalowali my amerycki bluegrassowki. Na Country Balu wszak była yny jedna kapela a to Vrtáci. Rozkol nie przijechoł. Także nas prziwitali z radościóm. Po poczóntkowym bloku Vrtáków nastómpiła naszo sestawa na hónym pomianowano II. Jakost. Nazew pełnie odpowiadoł tymu, co my tam przedwiydli. Horror. Váňa groł base, kieróm nie znoł, Zrzek uciekoł z rytmu. Jo też groł ganc mimo. Ci, co se na nas snażili tańcować, se na nas gupie dziwali. Także po zagraniu piynci kónsków my byli abnormalnie radzi, że to mogymy zabalić.

 Była tam wtedy aj Eva. Toch se zaś sieknył krasnóm ostude. Szli my se zaszić raczi do wyczepu a tam se prziprawowali na dalszóm rundiczke oslawowanim Tomasza. Sami my nie chcieli wierzić, że to muzyce pómógło. Je sice fakt, że se zlepsziły aj odposlechi, także my se mieli aj czego chycić. Konecznie podle nas byli ludzie aj schopni tańcować. Coutry Bal skóncził o 22.00 jak zawiyrali gospode. Po rozłónczyniu z ostrawiokami, z kierymi żech do prziszłego Blafu rachowoł jako z czlenami, my eszcze z Evóm szpacyrowali dwie godziny w nocznim Cieszinie. Niedziela ta wszak była eszcze krasniejszo niż sobota. Na bieżkach z Jaworowego na Slavíč. Krasno beskidzko romantyka. Żiwot je krasny.

**MDŽ V SD**

 Na 15.3. my byli przez trzynieckigo discofila country Milana pozwani do SD zagrać na MDŽ pracownicóm polskich szkółek. O 15.00 nas uż tam czakoł Franta Wawrzacz a spytoł se nas, czi bedymy chcieć grać na aparature. Odpowiedzieli my mu, że raczi ni, bo by my w tym mieli o to wiynkszi chaos.

- No jak chcecie - odpowiedzioł nóm.

- Ale uwidzicie, że was nie beje słyszeć.

 Nauczicielek uż tam było morowo. Z muzykantów tam był yny jo a Paweł. Tak my se szli podziwać na wystawe fotografii. Przi oglóndaniu beskidzkich motywów nas osłowiła Elkowo mama.

- Syncy, jo by wóm chciała strasznie pieknie podziynkować za to, jak ście Elkowi pieknie zagrali na pogrzebie.

 A rozpłakała se. My z Bublym zostali stoć jak przikuci a nie wiedzieli my, co na to mómy powiedzieć. Paweł se jóm sice snażił pocieszić słowami, że uż to taki je a że se z tym nie do nic zrobić. Ale óna wybuchła w eszcze wiynkszi płacz. Było to strasznie smutne…

 Przed pióntóm prziszeł Piškot a po pióntej Luboš ze Zbysiym. Luboš samozrzejmie nawalóny jak hobel. Nalada zaczła być fest napiónto. Organizatorka programu nas fórt poganiała aby my śpiychali, że uż se na nas czako. No a my eszcze nie byli ani naladzóni. Luboš se nie był schopny trefić ani na struny. Buble go za to kantowoł a ón chytnył nerwa a zacznył na cały głos rzwać nieoglóndaje sie na to, że tam sóm aj organizatorzi:

- Jo se wóm ku… mogym na całe grani wy...

Strzelił gitaróm o ziym. Eszcze że tak szikownie, że ji nie ubliżił. Harmónike ze stojanym naraził Bublemu na kark tak, że mu skoro rozbił bryle. To uż był wrchol. Buble mu uż chcioł dać przez łep, ale eszcze wczasi żech zmiynił cały wystymp tym, żech mu powiedzioł:

- Synku, to se pisz, że dzisio grajesz z nami ostatni roz.

A hned zaś zacznył rzwać po mie a nadować mi, żech je podrazak a podwraťak, kiery za jego plecami mówi o tym, że go chce wychynyć z kapely. Bo na tóm gitare nie umiy grać.

- A umiysz snad?

- A co ty umiysz?!

Do naszi słowni potyczki wpadli organizatorzi.

- Syncy niechcie tego wadzynio, dyć to je straszne. Pójcie uż fakt raczi grać. Ludzie tam uż na was czakajóm.

 Dali nóm napić wina a jako tako nas uklidnili. Z niedoladzónymi nastrojami my wlyźli do salonku a odegrali piyrszóm runde. Było to straszne a o to gorszi, że se na nas prziszła podziwać aj trzyniecko kapela Uragán. Ludzie se ze zadku ozywali, że nas ni ma słyszeć. Syncy se sice snażili grać kapke pociszi, aby mi było rozumieć, ale jaksi to moc nie pómógło. Chwałabogu że se nóm podarziło jako tako przegryźć do kóńca piyrszi połówki. O pauzie my se uż snażili nie wadzić. Domówili my se ale na tym, że se po akcji siednymy w lokale a pieknie wszecko rozebierymy. Uklidnióni my drugóm połówke odegrali o cosi lepi. Country Milan nas pozwoł na wieczerze a tam nóm przemówioł do dusze, aby my se uż nigdy nie snażili o cosi podobnego. Że to je nejgorszo wizytka kapely, jak sie zacznóm miyndzy sebóm wadzić. A mioł prowde. Nasze wztahi uż były pieknie rozharane. Byli my uż w tej dobie rozdzielóni na dwa tabory. Jo, Buble a eszcze Piškot a Luboš ze Zbysiym byli praktycki dziynki naszimu uzawrzónymu paktu nucóni też piyc społu. Duwod był w tym, że my w nich widzieli paradnióm brzde naszigo wywoju. To wszecko my se krasnie wymówili na rowine. Mimo to aj Luboš powiedzioł swój celkem rozumny nazor na nasze instrumentalni kwality.

- Buble - nadprůměrný banjista, Tomasz - nadprůměrný houslak, Piškot - nadprůměrný mandoliňák, Zbysio - průměrný basák, a ón průměrný kytarista.

 Zebroł jo to ale z małóm oprawóm. Je to trzeba ohodnocić wszecko o jedyn stopiyń niżi. To znaczi z nadprumněru zrobić pruměr a z pruměru podpruměr. To uż mu samozrzejmie jaksi moc nie wóniało. Jo eszcze wysłowił swój nazor, że uż z Bublym dłógo szpekulujymy nad tym, że se isto od nich urwiymy a dokóńca że uż mómy aj wymyślóny swój przipasowany sytuacyji nazew Urwańcy. Ale że z tym eszcze nie bedymy moc śpiychać. Poczkómy na krajski koło w Šumperku a podle tego, jak tam dopadnymy, tak z tego zrobimy zawiery. Rozeszli my se w dobrym a aj uż celkem w dobrej naladzie ku chaupie.

**ŠUMPERK**

 A jak dopadła Porta w Šumperku? Nad oczekiwani dobrze. Jo tam uż cestowoł w pióntek popołedniu. W Cieszinie ku mie przisiedli manželé Horákovi - dwo człónkowie Vizity. Także cesta jako tako uciykła. W kupeczku my se aj fajnie zagrali. W Šumperku byli ze znómych Piškot, Zrzek a Tim. Sestawa z Country Balu na Piosecznej. Od organizatorów żech dostoł strawenki pro całóm kapele a pokyny na ubytowani. Program uż tam zaczinoł w pióntek. Jako piyrszo wystómpiła modernio countryowo skupina Holátka. Po nich był Damiján. Točkolotoč a konecznie Bluegrass Nova o nowym nazwu Blandgrass. Pióntkowy program uzawrził brněnski pisniczkarz Slávek Janoušek.

 O 22.00 my se wydali chladać ubytowne. Doszli my do internartu. Tamstyl nas posłali do sali, kieróm my naszli aż przed północóm. Mieli my zasobe flaszowych piw, także se sejsznowało aż do rana. Była to szpica. Timowo suwerennio anglicztina a eszcze kwalitniejszo gra na banjo była doprowodzano mojimi czynsto niepodarzónymi huślami, Zrzkowóm gitaróm a mandolinóm od Piškota. Nie chybiała ani basa o kieróm se opiyroł Jencek strzidaje se ze Žaludym z Morawskigo Berouna, kiery je inaczi wynikajici recytator krasnych basniczek. A prawie ón zacznył mieć po pore godzinach pełne zymby bluegrassu a prawił, aż uż zagrajymy cosi normalnigo. Żodyn se wszak ku niczymu normalnimu ni mioł, tak żech se z nim na chwile przekludził na chodbe a tam my kapeczke relaxowali folkym. Miyndzy inszimi pieśniczkami żech mu aj zagroł tóm nejnowiejszóm, kiero se nejpiyrw nazywała Klasyka, ale teraz uż Śpiyw starych pachołów.

 W sobote był o 10.00 Blaf w komplecie. Na zwukowej zkuszce nóm Werkowy cug natoczili na video. Jeff a kupa dalszich kolegów nóm poradziło, aby my tam nie dowali tyn Úryvek. Sóm my kapela, kiero je typicko narzeczim a moja čeština źni dziwnie. Także radzili zmiane repertuaru. Na hónym my se domówili na Beskidach a wysomrowali na organizatorach szatnie na zkuszani. Mieli my pocit, że to szłapie, ale przezto my do ostatni chwile zkuszali. Konkurence była samozrzejmie zaś tak twardo a można twardszo niż łóni. Entuziasté, Modrás, Babí léto, Klubko, Folk-lór, Kapr, Damiján, Vizita, Tyrkys, Naše věc, Modřina, Mondo-Mando, Vrtáci, FM Band.

 Byli my isto trzeci na raji. Przekwapił nas wszak aplaus, z jakim nas prziwitało šumperski publikum. Zaczli my Tuberackimi krzcinami. Asi w połówce piyrszi zwrotki my zjiścili, że ni ma nazwuczóny śpiyw. Zaś jak łóni. Zastawili nas a my se zaczli w klidu eszcze roz. Nerwy mi kajsi uciykły mimo, bo żech groł ganc z klidym. Pokrok. Ludzie se oproci łóńsku śmioli tekstóm na prawych miejscach. U Werkowego cugu rzwali śmiychym a u Beskid klaskali do rytmu. Także uspiech. Jak my czakali w szatni na raje na nagrowani do ostrawskigo rozhlasu, tak za nami prziszła svazaczka Marcela, niech se przigotujymy pieśniczke, bo my isto wygrali cene diváka. Mój nazor był, że to je gupota, bo to sóm dziepro wysledki piyrszigo koła.

- No ale máte tam nejvíc hlasu. To už těžko někdo trumfne.

 Buble na to:

- Jasne, pójmy cosi naćwiczić, co my tu nie grali.

- Paweł, dyć teraz czakómy na rozhlas a tamto eszcze ni ma jiste, czi to je nasze czi ni. Niechómy cene zatym cenóm a raczi se prziprawimy na to nagrowani.

- A gdo tu je kapelnik, jo czi ty? - A uż my byli w sebie.

 Drugo połówka skóńcziła. Do studia my se eszcze nie dostali. Prziszła zaś za nami Marcela.

- Takže jste to přece jen hoši nevyhráli. Vyžrala to Naše věc.

- No widzisz ty wole!

 Ale Paweł był na mie dali nasrany. W niedziele my prziszli z kazetóm do wozu a nagrali se od rozhlasaków Tuberacki krzciny, Werkowy cug a Jedno rano. Także uż szejść rozhlasowych nagrowek. Wysledki uż były znóme od północy. Piyrszi Damián, drugo Vizita a Folk-Lór, trzeci Tyrkys. Prziszła za nami Silence.

- Kluci, já pořádám v Plzni na Portě countryovou scénu. No a prostě jste tam vybráni jako exotická kapela do bloku Humor v country. Doufám, že s váma můžu počítat!

 Zatocziło se nóm z tego w głowie.

- Jinak stravu vám poskytnout nemůžeme a cestovné taky neproplatíme. Pouze budete mít účastenku, takže všechna vystoupení uvidíte zdarma.

- Berem!

 W głowie se nóm z tej radości toczić nie przestało.

**COUNTRY SALOON III.**

 W kwietniu była jedyno akce a to w Trzyńcu - piónty Country Saloon. Dlo nas samozrzejmie dziepro trzeci. Dorazili my na trzecióm godzine, ale zaś yny jo, Buble a Piškot. Luboš ze Zbysiym prziszli aż o 17.00. Luboš jak rzić. Zbysio celkem normalni. Prziniós dokóńca informace, że dzisio na własne uszi słyszoł w radiu Werkowy cug. Kapke nas to sice pociesziło, ale dziynki Lubošowej hibie została atmosfera napniónto, jak przed napiyncim praskłe eczko u gitary.

 Przi poradzie kapelników na nas wyszło, że bedymy po uwodni skladbie Tennessie Waltz wystympować piyrszi. Też se aj tak stało. Zaczli my jako wdycki w Trzyńcu Werkowym Cugym. Straszne. Piyrszi zwrotki pry wubec nie było słyszeć. Mikrofony piskały, muzyka była bordel. Tuberacki krzciny nie były o nic lepszi. U nowej pieśniczki, kiero se nazywała Śpiyw starych pachołów, nas zacznył zwukarz kapke chytać a ludzie se celkem śmioli tekstu. Wyklaskali na nas przidawek. Zagrali my Rum - Śliwka. Ludzie klaskali jak urwani. Po nas był Rozkol, Vrtáci, Drops a Tyrkys. Była wygłoszóno anketa o nejlepszóm skupine, zpiewaka a pieśniczke. Trapas jak hróm, ale nas wybrali jako nejlepszóm grupe. Nejlepszo pieśniczka była Pláče od Tyrkysu. Śpiywok nie był wybrany. Cene przedali konferancyjeru Janu Heřmanovi z Karwinej.

 Po soutěži wystómpiła jako host Lenka Halamová. Rajko ji robił doprowod na gitare. To było cosi przepieknego. Do sejsznu po nich miały grać jednotliwe kapely. Zaczinali Vrtáci. My mieli być na raji kajsi po północy. Jo se wszak domówił z majstrym, że se bedym musioł o 22.00 ukozać w robocie a jak to beje w porzóndku, tak przijadym zpatki. Wysoki piec wszak w porzóndku nie był, tak nie zbywało, niż se przewlyc do mónterek a nadować przi robocie aż do rana. Publikum nas odsóndziło za to, że my zgrabli cene a nie wystómpili na jamsessionu. O miesiónc nieskorzi jo se dowiedzioł, że tam wubec doszło ku taki wiecy - pry my we wszeckich dyscyplinach ankety urwali nejwiyncej głosów. Organizatorzi ale nie wiedzieli, jak to wyrzeszić, tak se snażili wyhowieć każdej kapeli, aby nie była ztratno.

**MANEWRY A PUSTEVNY**

 Na 12.5. my zaczli pómału organizować z Klubym Mladých w Jabłónkowie naszóm drugóm akce. Mioł to być Gorolgrass na Piosecznej, ale 8.5. jo dostoł powolawak na manewry. Nástup był na 10.5. do Štěpánova u Olomouce. Było to na 21 dni. To był szkrt przez rozpoczet. W pyndziałek żech se tam o 10.00 nagłosił a w pióntek żech uż był dóma. Cały wikend w Jabłónkowie a zpatki do Olmiku, zkiyl nas przewelili z bywałymi spolubojownikami do padakowych składów w Čeladnej. Z 21 dni żech był 11 nocy dóma.

 31.maja mi rehabilitace skóńcziła a zaś było trzeba wstómpić do żiwota, po kierym se ale stejnie nie ścigało. A tak my se pómału przehóśtli do szóstego miesiónca, w kierym nóm zaczinała szniura letnich akci. Piyrszo z nich była wystómpiyni na „Sjezdu mládeže Severomoravského kraje na Pustevnách“. Czakali my od tego strasznie wielki krok do przodku. Jaki wszak było nasze zklamani, jak my po przijezdu zjiścili, że bedymy grać na wedlejszi scenie, kiero była od głównej isto kilometer daleko. Nawiyncej na polu uż od rana loło a na jakisi wybrani to nie wyglóndało wubec. Dostali my izbeczke na zkuszani a odewrzili piyrszóm flaszke. Kromie nas tam mieli eszcze grać Dropsacy a Rozkol. Do ostatni chwile se wszak nie wiedziało, jeśli se kóncert zwóli mało ludzi uskuteczni albo ni. To, że se uż uskuteczniuje my zjiścili aż wtedy, jak my se mylnie myśleli, że Rozkolacy zkuszajóm w pingpongowej hernie. Było nóm wyświetlóne, że to uż je jejich programowy blok. Jeśli se na nich prziszło podziwać 10 ludzi, tak na Dropsaków to uż było 20. Każdo grupa tak miała 45 minut. Także nóm nie zbywało, niż wyczerpać wszecki nasze pieśniczki. Mlok nas jako wdycki paradnie uwiód. Ludzi se zaczło schodzać na 30 a do kóńca naszigo koncertu by jich narachowoł kole 50. Grało se nóm ganc fajnie. Tlama mi jechała wiyncej niż Mlokowi a partyja se dość tak słósznie bawiła. Musieli my na kóniec przidać eszcze dwa kónski. Nieczakany uspiech, aj choć kiksów było morowo. Ale ludzie nóm to za nami wyprodukowanóm dobróm nalade przeboczili.

**MANDOLIN PARTY 88**

 Inaczi se mi za piónty miesiónc podarziło słożić przed manewrami pieśniczke Swojóm cestóm, kieróm my nieskorzi przemianowali na Reggae egoisty. Jarda Ledwóń z Cieszina założił nowóm bluegrassowóm skupine o obsadzyniu dwie gitary, banjo, harmónia, housle a basa. Chynyli se na zajimawy styl, kiery jim Choroš na Mandolin Party podle nahrawki ohodnocił na stary styl typicki pro rski a szkocki ludowe pieśniczki a nazywo se to Cajún. No a Jarda mi pojczoł kazete od Newgrass Revival, abych jim na to cosi otekstowoł. Mie se hned zapodoboł piyrszi ploużaczek a tak wznikła nowo pieśniczka, kieróm żech pomianowoł Setkání. A wubec tyn maj był wiyncej plodny na opuszczaki z manewrów a na tworbe. Eszcze mi przibyła do modrego zeszitu basniczka Knihovnická hádanka.

 Dalszo akce pro nas po Pustevnach było Mandolín Party. Hned rano se owierziła naszo schopność zynść se na konkretnym miejscu o urczitej dobie. Jo uż był w arealu Kamenitý o 9.00. Piškot z Timym a Zrzkym tam uż byli od wczora, tak my se do tej doby, niż se zeszeł Blaf do kupy aspóń kapke zagrali. Blaf se zeszeł isto tak. Buble prziszeł o 11.00 a Luboš z Kotasym aż kajsi o 12.30. No pakarna, ale zwykli my se zwóli takich wiecy uż nie żrać. Stejnie se tym yny zepsuje nalada a potym cały dziyń stoji za guwno. Godzine my se isto ladzili przi gospodzie nawyrchu a kapke nóm zbyło czasu aj na zagrani. Hned se kole nas zbiygło pore czumilów a było widzieć, że se jim to podobo. Jak my dorazili zpatki ku arealu, tak nóm oznómili, że grómy drudzy, tak aby my se uż przigotowali. Piyrszi groł Country Styl z Pragi. A że my na scene dorazili nieskorzi, prażacy musieli przidować, choć jich obecenstwo nie wyklaskało. A my za to dostali spierda od konferencyjera. Chwile trwało, niż my se uskłodali ku mikrofonóm. Spuścili my Tuberacki krzciny, za nimi ŚSP, Kovárne. Popiyrszi roz przed ludziami my zagrali Kolynde a nie wiym po kiere uż Werkowy Cug. Przidawek musioł być, tak my tam chynyli Rum - Śliwka.

 Po nas było strasznie moc skupin. Bedym mianowoł aspóń ty, kiere pamiyntóm. BG Album, Drops, Modřina, Tyrkys, Jumpers, Vodopád, Fragment, Nugget a polsko grupa Konwój. Mieli my suwerennie jako łóni nejwiynkszi poczet głosów, ale Drops zrobił wybierczóm kampań a brutalnim zpusobym wynucowoł na obecenstwu swoje głosy. Także to wygrali.

 Po naszim odegraniu jo se chytnył popijanio. Znómych było kupa. Z każdym było trzeba cosi przełknyć. A doszło aj ku sejsznowaniu. Tim zacznył grać z Shellinym z bywałego Tyrkysu a jo musioł samozrzejmie też na sebie upozornić a odewrził jo futral z huślami. To że jo groł ganc mimo, żech uż samozrzejmie nie słyszoł. Cały tyn wieczór mi przebiygoł we zmatku. Od zamiaru jechać wieczór do chaupy żech jaksi podwiedomie upuścił a w niedziele rano jo se wzbudził na ławce przikryty dekóm miyndzy Zrzkym a jego staróm z boleściami głowy. Całóm niedziele żech se dostowoł z kocowiny pómocóm piwa. O to gorszi były piyrszi dwa dni w nowym tydniu. Wtedy jo se zarzeknył, że uż to świnstwo wiyncej nie bedym spożiwoł a zacznył jo tworzić dziewiyncislokowóm basniczke Rak zgłupnył ze saponatu.

**PORTA 88**

**Strzoda**

 Konecznie prziszły Evóm dłógo oczekiwane feryje. Ty nas rozdzieliły aż na jedyn miesiónc. Óna miała piyrszi dwa tydnie soustrzeděni na fakulcie w Olomoucu. Miała se sice ósmego wrócić do Cieszina, ale jo wtedy w tym terminu mioł być w Plzniu na Porcie. A potym jóm czakała woda. Także nejbliższo szanca ku spotkaniu se była aż zaczóntkym sierpnia. Porta zaczinała 6.7. a trwała 4 dni. Jak żech był w Plzniu ostatni roz a to było eszcze z niebogim Elkym w 85 roku, tak żech se prawił - na Porte uż nie pojadym nigdy, jedynie żebych tam mioł grać. A to wtedy eszcze Blaf wubec nie egzystowoł. Także jak tak tóm naszóm czinność zjadym pozpatku, tak my za ty trzi roki zrobili piekny krok do przodku. A Plzeň to było podle mie maximum, co my mógli tu w tej sestawie dosióngnyć.

 Z Pawłym my uż delszóm dobe kuli pikle, że po Plzniu Lubošowi powiymy, aż se zbali manatki. Zbysio uż od zaczóntku roku twierdził, że beje grać też yny do dziesióntego miesiónca. Także jo jechoł na Porte z tym, że nóm to konecznie uż po ni zacznie szłapać. Do Bogumina my przijechali o dwie godziny wczasi a pochytali fleki w rychliku. Mieli my czas, tak my se naladzili a zaczli wypalować na peronie. Prziodoł se ku nóm z gitaróm trzyniecki multiinstrumentalista Kareł Gibiec. Do odjazdu rychliku my wyczerpali cały nasz repertuar. W kupeczku groł Luboš na gitare Zelenáče a podobne odrhowaczki.

 W plzniu my byli o 8.00 rano domordowani jak po szichcie. Na płocie u Výstaviště był plakat BLAF a na nim wzkaz, kaj mo Piškot stan. Tyn my naszli bez problemów a hned my se szli przigłosić. W seznamu pro ubytowani, strawe a przepłacyni jizdnego my nie byli. Eszcze dobre, że nóm aspóń dali ty účastenki, z kierymi my se mógli wolnie wszyndzi pohybować. Zbysio, Luboš, Rosťa a eszcze dwie dziełuchi z Gródku mieli stan. Jo a Buble był odkozany na Piškota. Ale szpekulowali my nad tym, że beje trzeba zegnać jakómsi strzeche nad głowe, bo loło jak z cebra. Szli my se mrknyć na Výstaviště. Naszli tam Country scéne, na kierej my mieli we cztwortek wystympować. Tam uż była Silence. Prziwitali my se z nióm a niechali my se poinformować o jutrzejszim graniu.

 Program mioł zacznyć o 10.50 a nazywoł se Humor v country. Majóm tam wystómpić Bican & spol, Blaf, Zimour a Bukasový Masív. Eszcze my na Silence zkusili wysomrować nocleg. Ta złoto osoba nóm go poskytła w szatnie. Sice na ziymi, ale głównie, że to było w suchu. Nakóniec mioł jo ze sebóm aj karimatke. Wieczór se ukozało, że nas tam spało kole dziesiynci a aji Silence. Po tych organizacznich wiecach my se zaszli najeść do gospody hned u Výstaviště. Tam uż rzadzili jabłónkowszczi burani Myšák, Kozel, Kura a dali se do spółku z podobnie pochybnymi indywiduami. Z pełnymi żołóndkami my se szli podziwać na Lochotín. Tam my wszak nic zajimawego nie naszli, tak my se wrócili zpatki.

 Na Výstavišťu uż był rozjechany program. W amfiteatru grali laureaci łóński Porty - Cop, Fleret, Kamelot, Blanket a Hop Trop z Poutníkami. My se wszak szli podziwać na Country scéne a zaścigli my prawie kóniec Katalogu, cały blok Blues Harpu a holandskóm skupine Kalis. Jak my naszli naszich synków, tak my se aj domówili na tym, że by my se aj kapeczke mógli zagrać. Słowo dało słowo a uż se jechało. Prziszło se aj mrknyć pore czumilów. Jedyn synek somrowoł po Lubošovi strune geczko. Tyn se mu wszak wymówioł, że jutro grajymy a co gdyby mu kiksło? Synek był uwziynty jak hróm, ale nakóniec se niechoł odbyć. Grani nóm nie było wubec na szkode. Aspóń my kapke rozruszali palce a wypełnili wolny czas, kiery nóm zbywoł ku zagajyniu Porty 88 na Lochotínski scenie. A tam uż było pieknie narwane. Podarziło se nóm wszak ze szczynścim urwać solidnigo fleka, także my se fajnie mógli dziwać na program. Jak my zasiedli, tak prawie śpiywała drugóm pieśniczke skupina Duo Potemník z Kdyně. No to była siła. Ludzie nad tekstami rzwali śmiychym. Instrumentalnie to też było dupne. Dalszi było Dětské Trio. Tata z trzóma cerkami grali a śpiywali lidówki w strasznie krasnym podaniu. Niczim na mie nie zapusobiła skupina Duo Cis. Zdało se mi, że to je taki „šedý průměr“. Mosty miały krasny wokal. Slávek Janoušek se jako host zacznył wygupiać ze swojimi cypowinami jako je Komár, Škoda 1000 MB albo Pochodové cvičení. Nejwiynkszo cypowina snad była ta pore godzin staro pieśniczka o tym, jak se piszóm gazety. Z nowóm akustyckóm muzykóm soutěžiła skupina Namol. Po nich był Kamelot, kolem kierego je pełno chwały a przi tym też ni ma o czim rzeczi robić.

 Prawidlo „závěr patří mistrům“ se tu wszak potwierdziło wystympym plzeňskigo Copu. To był odpich. Muzyka ta mo snad nejwiynkszi drajv z naszich bluegrassowych kapel. Mile mie syncy przekwapili. Samson Lenk. Nejpiyrw z Mákami a po pore pieśniczkach z Hop Tropym zawrzili piyrszi „soutěžní večerní klání“ a Lochotínski kotel se zacznył wypróźniać. Przi ceście zpatki my kapke pobłóndzili, także na Výstaviště my se dostali aż po północy. Chcieli my iść hned spać, ale nie szło to. Kaj my se yny mrkli, tam se sejsznowało. Jak u stanków, tak pod strómami. Zalegli my kajsi o 4.00 rano.

**Cztwortek**

 Obudził jo se o 8.00. Piškot z Bublym eszcze spali, tak żech ich zbantowoł. Szli my ku branie Výstaviště, kaj my mieli scuka ze zbytkym kapely na 9.00. Niż my tam dorazili, tak my pośniodali parki w rożku, na kiere my se aj poczciwie odstoli patnost minut raje. Syncy nas obczakowali aj z nastrojami, także nie zbywało nic inszigo, niż se kapke naladzić a w kóntku potrenować. O 9.00 zacznył na Country scéně program. Była to przehlidka zapadoczeskich skupin. Szedy pruměr. Voraři, Spektrum, Falton, ChBQ.

 O 10.30 zaczinoł blok, w kierym my mieli wystómpić a nazywoł se Humor w country. Jako piyrszo wystómpiła grupa Zimour z Brna z typickim brněnskim nářečím zwanym „hantec“. My uż byli prziprawióni w zakulisi. Prziszli my na to, że bedymy mieć co robić, aby my pobawili publikum do tego stopnia, jako ta partyja przed nami. Zimour był donucóny przidać jednóm pieśniczke a publikum fórt rzwało śmiychym. Pepa Prudil nas uwiód jako skupine, kiero sice nie przijechała ze zagranicy, ale beje na diwaków tak pusobić. Rozestawili my se za aparat a spuścili Tuberacki krzciny. Rytmicki aj inaczi nóm to szłapało dobrze, ale ku mojimu zdziwiyniu to ludzi ani nie roześmioło, ani ich to wubec nie dźwigło z ławek, na kierych siedzieli. Jako dalszóm pieśniczke jo uwiód Wróbla. Też to nie zabrało. Ludzie sice klaskali, ale było widzieć, że majóm daleko ku tymu, aby chapali, o co se jedno. Można że Werkowy cug na nich kapke wiyncej zapusobił. Zkusili my experyment a zagrali po czesku Kovárne. Przedem jo se omówił za szpatny przizwuk, że móm polski szkoły. Pieśniczka też nie zabrała. Ludzie tymu tak zaklaskali, jako gdyby to ni miała być ostatnio pieśniczka. A podle dohody to ostatnio być miała. Pepa Prudil nóm wszak doł znać, aby my dali eszcze jedyn kónsek. Konecznie nóm przi Beskidach zaczli ludzie klaskać do rytmu. Nasledowoł aj delszi potlesk po nich. A było po naszim piyrszim wystómpiyniu na Porcie w Plzniu.

 Człowiek se wdycki myśloł, że jak se tu dostanie, tak se beje wszecko kolem niego toczić a tu taki wielki guwno. To my zaś roz aspóń kapke dostali po łepie. Ale to je stejnie yny dobrze. Po nas była wymakano słowiacko kapela Bukasový Masív z Modré. To by człowiek nie powiedzioł, jaki sóm Słowiocy schopni stworzić paradni humor. Nalada se u obecenstwa zaś morowo powzniysła. W naszim programu Humor v country se wszak nejwiyncej spolił banjista Honza Bican, kiery chcioł roześmióc ludzi wiesiołymi instrumentalkami a nieskorzi debilnimi historkami z Dziwokigo Zapadu.

 Od 12.00 do 13.00 se dała Country scéna pauze a z nióm aj my. Jejóm delke my wyużili ku obiadu. Z pełnymi żołóndkami my wszak z miasta hónym śpiychali zpatki, bo uż se mieli gorować ku graniu Poutníci. Jejich blok był sice piekny, ale człowiek z jejich reprtuaru albo wszecko znoł, albo też mu zrobili radość z tradicznimi pieśniczkami w anglicztinie. Wiyncej niż óni se mi ale podoboł prażski Blanket. Młodzi syncy w naszim wieku mieli moc piekne wokaly. Też byli w ankecie wygłoszóni jako nejlepszo na wokaly country skupina u nas. A po nich jo mioł możność widzieć z bliska tyn plzeňski Cop, o kierym se uż narobiło tela chwałygodnych rzeczi. Móg jo se na własne oczi a uszi przekónać, że to nie było nadarmo. Kytarista Míša Leicht pry przeszeł ku bluegrassu od metalu a było to fest poznać jak w zagraniu, tak w jego głosowym projewu. Tayn drajv, to se u nich ceni nejwiyncej. Gorszi to uż je jak u nich, tak u Blanketu z tekstowóm strónkóm. Jedni śpiywajóm w każdej pieśniczce o dalkach, zedrzitych bótach, „obzoru a toulání“. No a ci drudzy zaś o cestach, asfaltu, autach a kołach. Jak jedni tak drudzy naśpiywali strasznie moc kilometrów. Copacy by nejlepi zrobili, gdyby śpiywali w oranżowych westach. Kromie tych kazów, żech był jejim wystympym abnormalnie nadszóny. A prawie tymu mie wubec nie chytło wystómpiyni budějowickigo SemTamu z nowóm młodóm zpiewaczkóm Pavlinóm Braunowóm.

 Na Výstavišťu program skóncził a trzabyło se brać na Lochotinskóm scene. Spojili my wszak przijymne z użitecznym a zebrali ze sebóm higienicki potrzeby. Staróm cestóm jako w 85 my se przesunyli ku zatopiónymu łómu. Nasz stanek, u kierego my tela krasnego zażili z Elkym, Pydychym, Jankym, Liborym, Leošym, Opicym, Naďóm a mojóm wtedy wywolónóm Marcelóm Flaškowóm był uż zruszóny a mie z tego było smutno. Łóm se wszak nie zmiynił wubec, ale zmiynił se jo, bo żech uż nie skocził z tej 14ści metrowej skały. Po higienie my wlyźli do pajzlu przi łómu a dali se po piwu. Nakóniec my se kupili plaskocza rumu.

 Na Lochotín my prziszli aż o 21.00 a program uż był w jednym kole a nie było wubec kaj siednyć. Stejnie tam w tyn wieczór nic takigo nie dowali. W „interpretační soutěži“ grali Kluci, Oáza, Notabene, Trumšajt, Někde Jinde, M+L, Klíč a Vizita. Z tego se mi wszak podobała yny ta Oáza a cieszińsko Vizita. Gdo by nie fandził naszim, no ni? No a z hostów se podobali holandzianie Kalis a Pavel Dobeš, po jegoż wystympu my uż z Bublym, Piškotym a Zrzkym stoli przi wchodu do szatni a na od nie wiym kogo pojczanóm gitare wypalowali z nadszenim Reggae egoisty. Hned se tam kolem nas zleciało pore organizatorów a ze śmiychym posłóchali, o co idzie. Ani my nie czakali na kóniec programu a uż my drzili zpatki na Výstaviště po nasze instrumenty a kapke se zasejsznować. Grali my asi do trzeci rana przed Bajkalym. Żodnych przizniwców my wszak tym naszim dobrym rożkym nie opili tak, aby przi nas wydrżeli deli niż dwie pieśniczki.

**Pióntek**

 9.30 zaczinoł na Country scéně blok Snídaně v modré trávě. Wystympowało tam Domino, Křesťan z Malinóm a Braunym jako nejlepszi banjiści. Potym Kapela hvězd, w kierej był zaś Křesťan jako śpiywok, Malina jako banjista, mandoliňak był z Blanketu a basak Martin Míšanec z Tyrkysu. Nejlepszo zpiewaczka była Pavlína Jíšová. Kytariste ani dobriste se nie pamiyntóm. Dalszi kapely były brněnski Vědro, kiere celkem niczim nie nadchło, Sběr, Modrotisk, Country Stylle, Oása, Telegraph, Ucho, Notabene. Pieknie zagrała Modřina pieśniczke o swojim basakowi Mít sílu to vzdát. O cosi miyni se mi podobali Vrtáci a Uhlák.

 Po tej Snídani se Buble spakowoł manatki a broł se ku cugu. Jo go szeł odkludzić. Dali my se eszcze po ceście w bufetu obiod a rozłónczili se ze słowami, że hned po przijezdu zrobimy porzóndek z Lubošym. Przi nawratu z banhofu mie napadło, że bych se móg stawić zaspóminać do gospody U námořníka, kaj my kiejsi siedzieli z niebogim Elkym a poznali se tam z Mikeškóm a Flaškowóm.

 A były to krasne spóminki. Realita je wszak silniejszo, bo przerusziła spóminani tym, żech tam naraził na jabłónkowiana Luboša z Bachratej a przi piwu my plotkowali o kajczim. Na taborziszczu u hrziszczo jo naszeł Zbysia z Lubošym a z Barrym, co je czlen naszigo fanklubu. Zwerbowoł żech ich, jako wczora Piškota z Lubošym na higiene do łómu. W gospodzie my se dali aj higiene duszewnióm. Było tego sice wiyncej niż wczora, ale snażili my se robić tak, aby my na Lochotín prziszli czim jak nejwczasi. Zaczinało to ostrawskim Tyrkysym. Synkóm to sice graje jak hróm, ale ty teksty - sama baba. Damiján - interpretacznie na wysoki urowni, ale abnormalnie to lyzło na nerwy. Blues G, Bárka, Condurango - „šedý průměr“. Folk-lór - krasne. Isto nejpiekniejszi z tego wieczora. Duel, Blues Harp - zaś niczim nie nadchło. Autorsko soutěž też tak bardzi wiyncej stoła za guwno. Hosté wszak byli wynikajici. Przi Palečkovi a Janíkovi 30 000 ludzi rzwało śmiychym. Przi Jahelkowi to ale nabrało taki grady, że łzy śmiychu sciykały ku pódiu a adwokat musioł czynsto gre przeruszować, zwóli abnormalnie silnych explozji śmiychu.

 Z Lochotína jo szeł na Výstaviště sóm. Tam jo se siednył do Bajkalu a zacznył pocucować piwa. Wedle mie siedzioł Janoušek z Nejezchlebym z bywałego Marsyasu a popijali fernet. Za chwile se przismycziła piekno koczka z dłógimi włosami. Mógło ji być tak 18 roków. Doł jo se z nióm do rzeczi a zjiścił, że to je Pavlína Braunová ze Sem Tamu, kiero śpiywo aj z Žalmanym. Dobrze my pokecali a też se u tego nalywali fernetami. Wtedy jo se piyrszi roz na tej Porcie nawalił.

**Sobota**

 Piyrszi co mi rano po obudzyniu wklejzło do uszi, była informace o wysledkach Porty. Interpretacznióm wygrali Někde Jinde, Folk-lór, Duel, Tyrkys, Damián a Střepy. Pasowoł mi tam akurat tyn Folk-lór z Tyrkysym. Autorskóm dostali Petr Rimský, Roman Horký, Štross a jakisi Matějů za pieśniczke Konvička. Jaromír Joo dostoł „čestné uznání za příkladnou výchovu k aktivní hudebnosti“. Zakryncił jo nad tym bolawóm głowóm a na to jo se wyszkroboł ze spacaku a szeł spachać osobnióm higiene. Po śniodaniu zaś na Country scéne. Ostatni dopołedni tam dowali nowóm akustyckóm muzyke. Były tam rozmaite experymenty. Nejwiynkszi zażitek z nich wszak był Choroš a Zdeno Vítek ze swojim Mondo-Mando. Choroš miynił instrumenty od nejwiynkszigo mandolincella aż po nejmiynszóm picollomandoline. To uż była fakt klasyka.

 Po skónczyniu Country scény jo se szeł przynść na miasto a głównie se kajsi słósznie naobiadwać a hónym zpatki na Výstaviště, bo se tam mioł każdóm chwile dostawić ku swojimu wystympu nejwiyncej oczekiwany Tony Trishka ze skupinóm Skyline z USA. Na Výstavišťu było narwane. A to pry pieknie dłógóm chwile grali Poutníci, kierzi aj zarowno mieli być jako przedkapela. Podarziło se mi z biydóm przeciść miyndzy uczinkujóncych, kierzi mieli fleka na ziymi ganc u podia. Przeważnie tam byli człónkowie tych nejlepszich bluegrassowych kapel, jako Blanket, Cop, Katalog a dalszich.

 Konecznie zaszumiała informace, że Trishka uż je tu. A naroz zaczło loć. Żodyn se wszak nie dźwigoł z miejsca, bo se boł, że go ztraci. Naszli se dokóńca aj dobracy, kierzi drugim poskytli róg swoji celty. Też jo patrził miyndzy tych szczynśliwców. Poutníci grali Telegraph Road. Jak dograli, tak se stoł cud - przestało padać. Ni że bych se tu w tej kapitole jaksi snażił osławić Trishke, kierego jo stejnie słyszoł popiyrszi, ale jak wylóz na scyne, tak wylazło aj słónko a toście mieli widzieć tyn łóm! Tyn jego koncert był fakt nejwiynkszi zażitek z całej Porty. Nieobadane sola na banjo, to jedno dziesiynciminutowe mie prziwiydło ganc do extaze a przebroł jo se z ni aż po jego ukónczyniu, jak zaczła pokrzikować a potleskami na niego reagować partyja. Skyline ukozali, że na nich - nie wiym jak po tekstowej strónce, ale po instrumentalni - fakt wubec ni miała żodno naszo kapela. Podziwoł jo se na Křesťana, kiery siedzioł wedle mie a naszeł jo w jego oczach łzy.

 Isto żech nigdy nie był a ani bluegrassakym nie bedym, jak mie to solo dokozało aj uspać. No ale jak se mo człowiek proci czymusi takimu brónić, jak je dobity jak po szesnostce. Konecznie to skóncziło. Nachwile odpoczinek a wio na dworane, kiero była zaś na Lochotíně. Narwane tam było abnormalnie. Popiyrszi żech ścigoł słyszeć aj Vlajke. Potym wystympowali „vítězové iterpretační a autorské soutěže“. Była tam celkem piekno nalada. Głównie ku tymu pasowało tych kupa świyczek. Cosi jak na wszeckich świyntych na kierchowie. Piekny był wystymp Vladimíra Merty. Wszecy klaskali z nadszynim o przidawek, jak gdyby przesnie wiedzieli, o czim jim śpiywoł. Jo go wszak nie pochopił. Ale na rozdziół od niego żech rozumioł tymu, co śpiywoł ruski pisniczkarz Saša Dolskij. A to mi nie musioł żodyn wyświetlować.

 Czymu se nikierzi chladajóm tak slożitóm ceste zdzielić ludzióm, co jim chcóm powiedzieć? Żeby skrz cenzury? Pieknóm pieśniczke a głównie uprzimnóm zaśpiywoł Kiďák Tomáško. Nazywała se Jen tak dál a do tej sobotni atmosfery siedła wieczór perfektnie. No a samozrzejmie tam ni móg chybieć ani Trishka ze Skyline, kiery prostrzednictwim nowinarzki a tlumocznice Silence powiedzioł, że se mu eszcze nigdy nie grało tak dobrze a uż wubec ni przed 30 000 ludziami. To uż je co powiedzieć!

 Do kóńca Dworany jo nie czakoł. Trzabyło se iść kapke aj wyspać. Stejnie to skóncziło katastrofalnie. Bajkal aż do rana, no a cesta w kocowinie z Porty, na kierej uczast jako uczinkujici jo wdycki poważowoł za wrchol swoji kariery. A co dali? No głównie beje trzeba porobić kadrowe zmiany a na rok to zkusić aż na Lochotín a pómału aj do zagraniczo. Myślim do Polski. Jak se mie jabłónkawianie pytali, jak było na Porcie, tak żech jim odpowiadoł:

 - Nic moc. Na hajzle raje, z misów kipiało a ludzie ponaszimu eszcze nie rozumieli. Ale za rok uż bedóm!

**25TKA**

**FOLKOWY WIECZÓR**

 We strzode po Porcie wyszeł o nas w Mladej Froncie czlanek. Napisała go Silence z Brna. Był asi o tym, że każdy, gdo jedzie na Porte, rachuje yny z tym, że usłyszi pieśniczki po czesku. Ale je na wielkim omylu. Upozorniuje w czlanku na rozmaite odnoże czeskigo jynzyka a inszi dialekty. Typickóm ukazkóm pry był jabłónkowski Blaf, „který zpívá ve slezském nářečí o úplně obyčejných jevech, jako je cesta v přeplněném vlaku, ekologické problémy v Beskydech, boj proti kouření a podobně…“ Jako dalszi uwiydła brněnski Zimour, krkonoszski Dětské Trio, ostrawskigo Pavla Dobeša, prażskigo Samsona Lenka a kupa inszich.

 Hned drugóm sobote po Plzniu był w arealu Sezskich dni w Łómnej folkový večer, na kierym miały grać trzi kapely. Vrtáci - účastníci národního finále Porty, Drops - karvinská kapela a Blaf - místní country kapela. Tydziyń przed nami groł na tym podiu Richard Müller ze swojóm skupinóm Banket swój program Po schodoch. Ludzi wszak na naszóm akce prziszło bez srandy wiyncej. Zaczło se z półgodzinowym spóźniynim wystómpiyni Vrtaków. Uwiód to Mlok, kiery mioł być konferancyjerym po cały wieczór. Vrtáci odegrali precyzyjnie wszeckich dwanost songów, na kierych była dohoda. Ludzi to wszak nijak extra nie nadchło. Podle mojigo a werzejności nazoru je to taki moc chłódne a nieprzistupne. Instrumentalnie ale ganc bez chyby - wokalnie też. Po nich byli Dropsacy. Zagrali o poznani gorzi, ale zaś do tego włożili taki tyn swój drajw. I choć to było przeburzóne, i choć śpiywali po anglicku, było widzieć, że to ludzi chytło kapke wiyncej, niż Vrtacy.

 A nejlepi to stejnie vyżrali my. Uż yny tymu, że my mieli zaczinać jako drudzy, ale byli my od Dropsu upytani, aby my jich puścili wczasi, bo jejich gitarzista se potrebowoł urwać na wiesieli. Jak my wylyźli na plac, tak uż była ćma. Mlok zaś nas bohowski uwodzoł a partyja uż przi jego słowie skandowała. Jo był po morowej opicy. Kocovina jak hróm. Cały jo se z nerwozity trzepoł, szpatnie mi to jaksi myślało. Uż przi zkuszce mi wypadowały teksty. To były powody mojich obaw a prawie tymu, żech uż zaś bił smyczcym do nóg. Mlok hned na to, że widzi, żech uż je nieciyrpliwy, aż mi przedo słowo a zacznył wspóminać, jak żech mu go wyrwoł na Pustevnach a do kóńca programu uż mu go nie wrócił. Tak samo my to zrobili aj teraz. A była sranda. Sukces jak byk. I choć mi sem tam wypadnył tekst a instrumentalnie my byli na nejniższi urowni. Partyja nas ani po dwóch przidawkach nie chciała puścić z podia. Zagrali my skoro wszecko. Beskidy, Cug, Koszarziaka, Wróbla, Pastewca, Garniec, Jozefa, Tuberaka, Kovárne, Kolynde, ŚSP a SPF. Jednacze dóma je dóma. A po tym Plzniu my ty kapki potrzebowali. Eszcze my fórt sice byli w starej klasycki sestawie, owszem bez Piškota, kiery był w tej dobie z rodzicami na chacie. Ale uż se przesłychało, że Lubosz na harcowie zagłosił, że ostatni roz z nami zagraje na Bluegrassu pod Ostrym. To same ale werzejnie powiedzioł Zbycho Kotas z tym, że jak bedymy potrzebować, tak nóm helfnie…

 Po koncercie my dostali wielki honorarz w podobie kapuśnicy z chlebym a pół litra wódki. Każdy chcioł zy mnóm wypić. I choć żech był na boso w sandałach, starych otarganych kraťasach a w wycióngniónym czyrwónym tryczku, przeca żech był gwiozdóm folkowego wieczora. Dwie nauczicielki z Nowsio mie pozwały ku swojimu stołu a zaczły mie nalywać winskym. Naroz mi gdosi wcis do rynki gitare a musioł jo grać aż kajsi do jednej w nocy. Nauczicielki mie chynyły autym do chaupy. O 5:30 jo uż był zaś w szatni a przewlykoł se do zahumuszónych mónterek. W rozhlasu jak kdyby prawie na wyśmiych puścili Werkowy cug. Tak asi wyglóndo proces przemiany umielca na łopate z TŽ VŘSR.

**LUČINA**

 Dalszi lipcowy wikend nas czakała trzidziynno szniura. W pióntek organizowało hawiyrzowski SSM „Čištění řeky Lučiny“. No a nas pozwali, aby my prziszli zagrać na 18:00 do kulturaku Petra Bezruče. Konkretnie do Loutkowego sálu, kaj żech uż dwa razy groł jako pisniczkarz. Kromie nas, organizatorów a dwaceci widzów tam było eszcze Mondo Mando. Óni wystómpili jako piyrszi. Jejich sztyryceciminutowy blok przerusził swojim bezwyznamnym dłógim kecanim jakisi funcyjonarz ČSOP, także Mondo Mando se jako urazilo a uż nie miniło dali pokraczować we grze. Jo se wszak ze Zdenym a Choroszym domówił, aby przijechali 5.8. do Jabłónkowa na Gorolgrass. Ślubili, że tam bedóm. Po dwaceciminutowej pauzie my zaczli. Dali my tyn sóm blok co na Folkowym wieczoru. A że my grali miyni ludzióm, tak był aj miynszi sukces. Za to ale kvalita była o poznani lepszo. Pómógła nóm najisto aj Piškotowo mandolina. Honorarz nie był żodyn. Pry mómy smołe, że ni mómy blok ze słowami:

- Dziynkować za co ni mómy, tak ahoj! - my se rozłónczili

 Przi ceście na nadrażi jo se spytoł Lubosza:

- Posłóchej, jo cosi zasłechnył, że żeś se na Harcowie zminił o tym, że z Blafym kóńczisz. Co je na tym prowdy?

 Powiedzioł, że wszecko a potuplowoł termin Bluegrassu pod Ostrym. Powiedzioł żech im obóm, żech doszeł ku tymu, że by było lepszi, kdyby se na to wykaszlali czim jak nejwczasi, aby my uż to mógli rozjechać po nowymu. Dostoł jo odpowiedzi, że o tym ni mogym rozhodować sóm, bo żech tóm grupe nie założił. A za drugi, że óni nie chcóm, aby jejich odchod nie wyglóndoł niedustojnie. Że se chcóm po ostatnim koncertu siednyć a kapke zaspóminać na to, jak my zaczinali. Naprzikład u wina a tak…

 Przi ceście do Trzyńca my se zagrali w cugu a z tego jo wylóz a szeł na nocznióm.

**ZLOT W BYSTRZICY**

 W Bystrzicy był w sobote Zlot Młodzieży PZKO. Tam my byli też pozwani. Przijechali my tam w kómpletu na 15:00. Dostali my szatne, tam se naladzili a czakali na zwukowóm zkuszke. Daxoni, kierzi nas mieli zwuczić, to moc nie zwladali. Pry jechali na dwa mixy. Jo mioł głównie lufta, że sie bedóm mścić za jednóm ceste z muzyki, przi kierej my se jim z Ciczym wmóntowali do avie a twardo ale prawym zarypowali do jejich namyślaności a muzyki. Ale chwałabogu se nic takigo nie stało.

 Na plac my wyszli jako piyrszi. Też to było aj nejrozumniejszi, bo po nas nastympowały same metalowe grupy. Odegrali my lepi niż wczora a z wiynkszim uspiechym. I choć to nazwuczyni pry nie było nejlepszi, bo Daxoni fakt nie ścigali. Po koncercie za nami prziszła jakosi baba, że pry je z polskigo radia. Pytala se nas, czi by my se niechali nawerbować na nagrowani. Dali my ji adrese. Ślubiła, że do kóńca roku to beje. To uż było w tym miesióncu podrugi. Przed tydniym na folkowym wieczoru za nami prziszeł dr. Gellnar ze swojóm babóm a doł nóm tóm samóm nabidke. Pry se mu to strasznie podobalo. Że to je krasnie spojóny folklor z dzisiejszimi problemami. Jak jo mu powiedzioł, że móm problemy ze schwalowanim tekstów, tak tymu nie chcioł wierzić a ślubowoł, że se móm wdycki z ciynżkościami obrócić na niego. A to uż było na kogo. Dyć ón je publicystóm skoro wszeckich naszich ludowych śpiywników!

**LEŚNO SZKOŁA**

 Hned z Bystrzice jo jechoł z Piškotym do Cieszina, kaj na mie miała czakać po miesióncu Eva. Z nióm my mieli iść na leśnóm szkołe, kaj mieli cieszińscy ochrancy przirody „soustředění“ spojóne z brygadóm. Eva wszak na nadrażu nie była. Zato na nas czakoł kapelnik grupy Stopy v písku, kiero tam miała być też. Hned po przijezdu do Mistrzowic jo se prziwitoł z Evóm, no a dziynki wieczerzi a dalszimu programu my uż na sebie ni mieli do północy wubec czas. Wyświetlały se diaki a potym se grało. O północy zaczła jakosi bojowo gra, kiero se stejnie nie wydarziła. Przi tej jo mioł możność se z Evóm kapke osamostatnić…

 No a po bojówce my se szli na chwile przynść. Nie było to wszak óno, jak jo se to przedstawowoł. Człowiek mioł pocit, jak kdyby my se za tyn miesiónc jedyn drugimu odcudzili. Ani do rzeczi nóm moc nie było, tak my se za chwile wrócili ku hajence. Evie se chciało spać, tak se szła legnyć a jo se przigotowoł spacak wedle ni a szeł jo eszcze za partyjóm przed chate. Tam my asi do pół trzeci wygrowali na gitare a popijali wódke. Kurził jo drugóm za trzecióm. Jak jo legnył wedle ni, tak mi włożiła rynke do moji, ale puse jo se ji raczi ani nie snażił dać. Była by mie gańba. Rano my kapke pośniodali a zrobili w lesie brygade. Oberzinali my smreki od olszin a inszich krzoków.

**GOROLGRASS**

 Od ostatnigo spotkanio z Evóm żech był dość tak nimocny. Napisoł żech jako reakce na tyn staw basniczke Chorobná žárlivost, kieróm żech nieskorzi przemianowoł na Zoufalóm a zrobił z ni pieśniczke. Roz my społu jechali na kołach ku Ropiczce a tam żech se ji wyloł ze swojich szpatnych pocitów. Uwiydli my to wszecko na prawóm miare a mieli se zaś radzi. Nad nami lotały bocóny. Wedle nas huczała gać.

 A to uż se pómału bliżiła akce, kieróm kulturak nazwoł Gorolgrass. Miała to być piyrszo naszo akcj w letnim Jabłónkowie. Konkretnie na hrziszczu na Białej. Na plagatu, kiery był yny jedyn w całym Jabłónkowie, były wypisane nazwy tych skupin. Blaf, Mondo Mando, Cent, Rozkol, Průvan a Stopy v písku. Cent a Rozkol grani odmówili. Z Průvanu przijechoł yny Zrzek, no a był tu jejich a nasz czlen Piškot. Tim pry prziwrził we dwiyrzach palce. Także zbywały yny trzi kapely. Břéťa z klubu mie pytoł, jeśli by my tam pro jejich kapele Debils Boys nie naszli jaki czas. Jo był praktycki dramaturgym, trak żech mu to pozwolił.

 Zrobili my kapke zkuszke na aparat. Jak dozkuszały Stopy v písku, kiere nie chciały grać za żodnóm cedne piyrszi, tak żech wylóz na plac, zdrżoł ich tam, zebroł mikrofon do rynki a prziwitoł wszeckich na piyrszim, nie dej Boże ostatnim Gorolgrassu. Wygłosił żech aj ankete o nejlepszóm skupine, śpiywoka a pieśniczke. Potym żech przedoł słowo kapelnikowi Stopów w písku. Syncy se snażili grać jak nejlepi a publikum to też jaksiepatrzi ocenilo. Miało to tyn sprawny odpich na zaczóntek. Ludzióm sie podobali a to znacziło, że musieli przidać.

 W zakulisi se prziprawowała skupina Debils Boys. Zrobił jo chybe, że żech im pozwolił grać też tóm samóm delke, jako ostatnim kapelóm. Po muzycznej a tekstowej strónce to było straszne, akurat głos Cygóna Milana Czecha był jakitaki. Przi piyrszi pieśniczce ludzie klaskali, potym to zaczło upadować. Publikum se miyndzy sebóm bawiło a nikierzi za mnóm chodili, abych ich uż raczi cióngnył z podia. Mie ich wszak było żol, tak żech z ciyrpliwościóm wyczkowoł kóńca jejich wystympu. O przidawku nie było ani rzeczi.

 Z nadszynim ludzie prziwitali zmiane, kieróm jim prezentowała nowo akustycko muzyka w podaniu Mondo Mando. Było to wszak dlo muzycznych laików moc naroczne a po sztyróch pieśniczkach se też zaczli nudzić. Także to znacziło, że tu trómf mogymy skludzić uż yny my. Do karet nóm zagrała aj ćma, kiero uż ganc ścigła pokryć areal na Białej. Mieli my takóm zestawe:

Zbysio Kotas - basa

Buble - gitara

jo - housle

Piškot - mandoszka

Choroš - mandoszka.

 Choroš groł z nami po piyrszi roz a chytoł se hned na 100%. To uż je fakt profik. Na tych 21 roków tego umiy aż aż. Zajimało by mie, jak beje grać w 60ci, jak uż je teraz trzeci nejlepszi mandoliniak w republice. Na nasze grani był asi taki ohlas, że my musieli dwa razy przidać. Roz Kolynde a podrugi mojóm nejwiyncej drzóm pieśniczke Rege egoisty. A to mie eszcze nie puścili, tak żech se pojczoł od Bublego gitare a zaśpiywoł Pod Jabłónkowskimi barabiznami. A eszcze żech musioł przidać Niewydarzónóm. Potym nasledowało wygłoszyni ankety a jo lutowoł, że nas wubec cosi takigo napadlo podnikać. Wygrała skupina Blaf, nejlepszo pieśniczka była Werkowy cug a o zpiewakowi raczi nie bedym mówić. Pieknie jo wszeckim podziynkowoł a ceny żech rozdoł miyndzy Stopy v písku a Mondo Mando.

 Potym nasledowoł blok ze Zrzkym. Zacznył sóm a przi trzeci pieśniczce pozwoł mie a Choroša. Zaczło nas przibywać a zrobili my finałowy sejszn, kiery my rozpuścili o 23:00. Wiynkszinie muzykantóm wszak cug jechoł aż o 2:00, tak my eszcze siedli do klubovny Spartaku a tam do 1:00 sejsznowali. A że se zy mnóm po koncertu Eva nie chciała przynść, tak jo se chycił kwitu. Óna zaś wygrowała nad inszimi w damie. *Štěstí ve hře, neštěstí v lásce*. A je fakt, że my eszcze nigdy nie zagrali tak dobrze, jak wtedy. Było to głównie dziynki Bublego gitarze a Chorošowej mandoszce. Jak se Piškot pytoł w Šumperku Choroša kaj mo iść grać czi ku Blafu albo valmezskimu Nugetu, tak mu Choroš odpowiedzioł:

- Samo, že k Nugetu. Blaf je hnědka!

 W cugu z Jabłónkowa mu wszak powiedzioł:

- Piškote, drž se Blafu! S těmi to někam dotáhneš!

**DOZWUKI**

 Rano jak żech se obudził, tak mi zaś było wszelijak. Naszi prawie odjyżdżali na urlop. Rozłónczili my se a szeł jo na rynek do budki domówić przez telefon z Evóm, że za nióm popołedniu przijadym na kole. Po telefónie mie wszak scióngła chynć na piwo do Stania. Tam żech wedrził dwa kónski a wspómnioł se, że je Libor sóm dóma. Za Chwile uż mój palec naciskoł knefel jego dzwónka. Pozwoł mie dali a puszczoł mi deski. Była ślina, tak my u tego scióngli aj z jego bratrańcym pół litra gorzoły. Prawił`ch im, że móm dóma kupa baraniny a trzeba to zkónzumować, aby se to nie zepsuło. Tak my u nas poobiadwali. Wyżrali my cały kastrol a flache wina. Przi posłóchaniu singlów niebogigo Schellingera nóm przijymnie uciyk czas. Po winu my krzyźwieli takim zpusobym, że my wypróżnili z ledniczki trzi litry mlyka. Libor mi spómnioł, że mi trzeba jechać do Cieszina, przi czim mi wszak tyn mój plan rozmówioł. Jo se był jisty, że jak pojadym na kole, tak wykrzyźwim. A jechoł jo jakotako rowno. Zdało se mi, że je wszecko w porzóndku. Przed Cieszinym se mi chciało na małóm. Jak jo zeslóz z koła, tak żech spadnył a powiedzioł se:

- Ty teda wyglóndosz!

 To same mi powiedziała po czesku Eva, jak widziała moje kalne oczi, kiere se na nióm z wymównym gestym dziwały. Ni miała wszak żodnego dóma, tak mie pozwała dali. Asi o 20:00 prziszeł jeji bracha z kina, tak my czuczeli do bedny. O 21:00 jo se z nióm na tydziyń rozłóncził a odjechoł na kole na nocznióm szichte o pojczany lodni pytel ciynżejszi.

**LUŽNICA**

 W niedziele wieczór my uż byli z Mirym u Piškota. Jego bracha Zajac se wszak eszcze z Hronu nie wrócił, tak my szli powieczerzać do porubskich gospód. Łódke my nafasovali aż o 23:00. Len tak tak my ścigli rychlik do Budějic. Wystómpili my we Veselí nad Lužnicí. Tam trzabyło jechać motorakym do Suchdolu. Wiynkszość wodaków startowała ze Suchdolu. Nafukli my boki łódki a zjiścili, że z dnym se nie dómy rady. Także ponor bedymy mieć bardzo głymboki. Piyrszi zabiery były katastroficki. Jeździli my od brzegu ku brzegu a każdymu zawadzali. Eszcze że se nóm wodacy yny śmioli a nie nadowali nóm. Ale stejnie my byli frajerzi, bo my urazili za tyn dziyń aż 25km. Nasz piyrszi port se nazywoł Rozvodí. Byli my z Mirym pyszni na to, że se z nas pómału stowajóm morscy wilcy.

 Rano my wyjechali po nowej rzece a w Hamerníku my narazili na piyrszi jez, kiery wszak nie był spławny. Zrobili my tam pauze a zaszli do miejscowego sklepu. Po obiedzie my wykraczowali dali. Uż my odkukali od inszich wodaków, co to je „kormidelník“, a co to je „háček“. Yny że se nóm to kapke myliło. Był jo w przodku a krziczoł na Mira:

- Hoď tam háček!

 Wszecy wodacy nas suwerennie przedjyżdżali. My z tym swojim wrakym musieli urobić piynć zabierów, aby my urazili delke jejich jednego zabieru. Także we stojatej wodzie zwanej „volej“, my se namakali jak idioci. Do planowanego portu my nie dojechali. Spali my na brzegu Nežárki. Była to sprawno busz. W bliskości nie było ani żiwej dusze. Zato kumorów se na nas hojnie pasło. A to aj przez repelent. Całóm strzode my padlowali „volejym“ do dziedziny Dráchov. Monotonnióm drzine nóm urozmaicały akurat jezy, kiere my wszak nie zjyżdżali z niedostatku wody, albo zkuszeności. Naszli se wszak borcy na laminaciokach, kierzi to zjyżdżali jak po maśle. Dziyń my zakóńczili w drachowski putyce, kaj my se zeznómili z ostrzylanymi wodakami. Aż do fajróntu se grało na gitary a śpiywało do umoru. Pokraczowało se przi stanach. Rano jo musioł od jednego wodaka całej rodzinie zagrać Werkowy cug. Dostoł jo za to ferneta a jechali my dali. Byli my zaś chytrzejsi o jakisi ty pojmy. Uż my znali „kormidlo, háček, gumáci, volej, šlajsna, vývařiště“. Jak nas ostrzylani wodacy z wczorajszka przedjyżdżali, tak na sebie ze śmiychym krziczeli:

- Hele, zas tady jsou ti dva cákalové s tou svoji ponorkou…

 No a w tyn dziyń se nóm aj podarziło krasnie zrobić. Nie chybiało moc a móg kierysi z nas zarzwać. Dojechali my aż do Sezimova Ústí. Postawili my stany a szli do knajpy na wieczerze. Po nawratu my se rozhodli, że se zrobimy nocznióm jazde. To była dziepro parada. Czuli my se jak indiani. Nad nami gwiozdki a my szpluchali pocichutku wiosłami. Po brzegu mieli rybiorzi porozświycane światełka a chytali rybska. Wszak każdóm chwile nóm jakosi szpluchła wedle łódki. A ku wszeckimu se do ucha donoszały z dalki akordy gitar a wodacki głosy śpiywały jednóm pieśniczke piekniejszóm niż drugóm. Tak tak my naszli poćmi nasz flek na prawym brzegu a przifarzili se też ku jednej grupce u ognia, kiero grała na gitare. Rano my se rozłónczili a kapke eszcze zdrzymli. Celym naszi wyprawy na Lužnicy była Harrachovka. Przed Táborym zaczinały fantastycki perzejki. Nabrali my rychłość a konecznie my se aj odważili spławować piyrszi jezy. To była dziepro jazda! Słyszeli my sice każdóm chwile nieprzijymne szkyrkani kamiyni o dno, ale nie robili my se z tego wubec ciynżkóm głowe. W Táboře my dali połedniajszóm pauze. No a po ni hurrá na Harrachovke!

 Na rzece nas zaścigło katastrofalni oberwani chmury. Schowali my se na chwile pod bechyńskim mostym a to nejgorszi przeczkali. A zaś paradni perzejki aż do doby, niż my uwidzieli motorest. Konecznie kóniec na 95km naszi plawby. Także my przeca yny cosi dokozali. Jak my wypuszczali luft z łódki, tak schodzała ku laminaciokóm jakosi grupka ludzi. Tyn jedyn synek se pytoł dziełuchi po swojim boku:

- Hele, je to on nebo ne?

- Jsi cug do werku?

- Jo, ale odkuď to znáš?

- Vždyť jsme před váma hrali na Portě. My jsme Zimour z Brna!

 No a to wiycie, że nastómpiła radość ze spotkanio na takim małym kónsku naszi republiki a wymiana adres. A to była kropka za naszimi piyrszimi kilometrami na wodzie. Gorszóm strónkóm kóńca wodackigo tahu wszak były dziury na dnie, kiere my nacióngli skoro na meter. Ale wulkanizer Janek ich załotoł na jedniczke.

**ROPICZKA**

 Do dómu my se wrócili w sobote na Gorola. Hned jo wołoł do Cieszina. Eva wszak dóma nie była. Pry je kajsi z wodakami na Ostrawicy. Dalszo pakarna! Podle tego dopadnył aj Gorol. W niedziele żech ji rano zadzwónił. Chwałabogu se uż wróciła. Domówili my se na 18:30 w Jabłónkowie. Na Gorola se ji nie chciało, tak my se przechodzali po Bocanowicach a planowali dowolenke, kieróm strowimy z pyndziałku na wtorek u rzeki Ropiczki, kaj lotajóm bocóny nad głowami. Na drugi dziyń my uż siedzieli nabalóni na banhofie a czakali na cug do Frydku. Na cug też czakoł ze swojóm babóm a dzieckami Jarek Nohavica. To se małokiedy stanie, aby dwie taki „hvězdy“ były na jednym nadrażu a nie znały se. Aspóń ón mie nie znoł. Konecznie cug przijechoł a my do niego nalyźli.

 Wystómpili my hned na trzeci zastawce a nasmierzowali to ku naszimu fleku. Naszli my go bez problemów. Rozcióngli my karimatki. Było 16:00. Domówili my se na tym, że bedymy czas zabijać tak: Eva se beje uczić ruszczine ku zkuszce a jo bedym dopisować tu oto tyn wymyseł. A tak my też zrobili aż do zećmiynio. Potym żech se snażił postawić stan z celty. Podarziło se mi to, ale był kapanek krziwy. Eva powiedziała, że to je straszne. Tak nic, skoczim aspóń na drzewo. Wszyndzi była yny świyżo wiyrbowina, yny sem tam cosi suchigo. Jakotako se mi podarziło cosi uzbiyrać. Jak jo prziszeł ku naszimu fleku, tak uż była ćma a Eva łómała mnóm nasmykane chrosty. Potym było wieczorne kómpani a wieczerza. A potym my pod gwiozdami grali na gitare a huśle. Ogiyń słożić też nie było nijak proste. Ani za Boga ta wiyrbowina nie chciała chytnyć. Społecznymi siłami se nóm to wszak podarziło, ale fórt nóm to gasło. Tak my se nakóniec na to wy… a mieli my se uż yny ku sebie. Ta krasno noc mie nainspirowała ku napisaniu pieśniczki Usynej. Stanyli my dość nieskoro. Hned my zbalili pinkle a namierzali se to ku Cieszinu. Ku cugu jo mioł eszcze godzine czas, tak mie Eva pozwała dali. Tam mie przedstawiła swoji mamie. A wubec to nie było taki straszne, jak jo se to wdycki przedstawowoł. Óna wiydła przeważnie debate z Evóm o dopisu od ruskich znómych a jo yny posłóchoł a sem tam cosi przichynył do rzeczi. Przeszła rzecz na jejich siostrzynice, kiero była kajsi na „soustředění“ przez badminton. Abych ukozoł, że też cosi umiym powiedzieć, tak żech se spytoł:

- Ono se i ten badminton hraje závodně?

- No teda pane Tomanek, vy ale máte mezery. Samozřejmě že jo!

 A jo se w duchu bawił. Tak asi przebiygło moje piyrszi spotkani ze „szwigermamóm“

**NAROZKI**

 Od Gorolgrassu my uż porzóndnej zkuszki ni mieli. Ostatni roz my mieli zagrać jako stary Blaf na Bluegrassu pod Ostrym. Tyn se wszak nie odbył. Także my se schodzali z Bublym sami. No a zaczli my pómału zaćwiczować nowego basaka Luboša, kierego przed rokym wyciepali Daxoni. Uż mi postupnie zaczło być jasne czymu. Aj Buble prawił, że tyn synek je baniaty jak hróm. Także dalszo starość na głowe, jak se go zbawić…

 Tak to wyglóndo, że na Slezskich bedymy grać yny we trójke. Jo, Buble a Piškot. Starych uż nie chcymy a z Timym nie wiymy, jaki to beje, bo se nie ozywo. Ostatni pióntek w sierpniu my byli z Evóm u Jardy na narozkach. Tam jo zjiścił, żech je duty jak poleno. Bawili se tam o zahradkarzyniu, instalaterzinie a podobnych praktyckich wszednich rzeczach, kiere majóm cosi do cziniynio z dómowym żiwotym. Yny jo milczoł jak piyń a robił se, że posłóchóm magicz.

 We wtorek po noczni my szli z Evóm od cugu. Przi zwlasztni szkole jo se ji spytoł:

- Evo, a pusu mi dáš?

- Ne!

- Ani dneska?

- Ani dneska.

- No dobře…

 Odpowiedzioł jo ji ze sklopiónóm głowóm, ale uśmiychnył jo se na nióm a dodoł:

- To tě ještě bude mrzet!

- Už se kaju!

 Odpowiedziała a jo se nie był jisty, jeśli ji to doszło, że móm dzisio 25, albo ni. O 14:00 my autym spolupracownika Vaša vyjechali na Słowioki na Mare. Całóm ceste skoro źniała moja kazeta, na kierej był nagrany nasz wystymp z Gorolgrassu. Auto my zaparkovali u kapliczki na brzegu przehrady. Vašo wycióngnył wyndki, jo gorzołke a zaczli my oslawować. Uczili my se z Mirym aj miyndzy tym zachybować a snażili se cosi chycić. Urwali my Vašovi dwa splawki. Jak jo dyrżoł wyndke w rynce a nawijakym natoczoł merglas, tak se mi zaś wyndka ognyła.

- Hej Vašo, jo zaś zahacził!

- Ty wole, siekej, dyć tam mosz rybe!

 No ale jo zaś nie wiedzioł, co to znaczi siekać, tak jo to fórt przimotowowoł ku sebie a naroz se przedy mnóm zacznył hóśtać na silonu zawieszóny okóń. To był teda podarunek na narozki. Piyrszo ryba w żiwocie a eszcze ku tymu taki macek. Miro bladnył ze zowiści a stejnie nie łapnył nic.

 Nechali my Vaša samego a szli na drzewo. Jak my se wrócili, tak uż była ćma. Vašowi se nie podarziło nic chytnyć, bo mu szczuka dorachała wyndke. Stargała z ni oka. Eszcze że se tam zjawił taki szikowny Polok, kiery nóm darowoł drugigo okónia. Wzniknył wszak problem. Zkiyl zebierymy szmolec? Nie napadlo nas nic lepszigo, niż chodzić somrować po chaupach. W tej nejbliższi se z nami ale żodyn nie chcioł bawić, tak my musieli iść aż do dalekigo hotela. Tam my szmolec sice wysomrowali, ale też my dobrze podkormili opice piwskami. O 23:00 my byli przi aucie nawalóni, jak sie patrzi na półkulaciny. Vašo se szeł zdrzymnyć do auta a my se z Mirym snażili słożić ogiyń. Jakosi nóm to nie szło, tak my go musieli obudzić. Za chwile byłkły płómiynie na kraju przikrego brzegu Liptowski Mary. Brzyg tworziły wielki ostre kamiynie. Zamiast ryb my opiykli knaki a odewrzili Vašowego praděda. Jo wycióngnył gitare a uż we strasznym stawu jo se snażił zagrać nejnowiejszóm pieśniczke Usynej. Jak jo dogroł, tak żech chcioł stanyć se wymoczić a stracił balanc. Zebrało mie to do zadku. Dopadnył żech na pody mnóm leżónce ostre kamiynie a kuloł se po nich nadół. Woda pocichu pluskała, jak żech napół przitómny leżoł na tym nejspodniejszim bałwanu a słyszoł:

- Vašo, poj tu hónym na dół. Toman je asi gotowy!

 Na niebie było pełno gwiozd. W dalce se rozklinkaly kościelne dzwóny, kiere ogłoszały północ. Tak żech skóncził swojich piyrszich piynćadwacet roków.

**SOBOTNIO IDYLKA**

 A po urodzinach żech se powiedzioł:

- Tak, a kónczim z chlastym. A teraz uż ważnie!

 Okolności mi grały do karet. Od 5.10. jo mioł jechać na szejść tydni do Podbrezowej. Było to szkolyni do „funkce operátora výběhového úseku pro kontilití“, kiere se stawio w trzynieckim werku. Przed odjazdym jo se z Evóm w sobote domówił scuka. Wyszli my pod Gróniczek. Zaczło se uż sćmiywać. Na łónce w bliskości starej kucze był stróm a pod nim ławeczka. A na tej my siedzieli a było nóm pod tymi gwiozdkami nad rozświycónym Jabłónkowym strasznie pieknie. Z dalki ku nóm semtam wiater doniós zbyteczki decibelów z muzyki, kiero była na Nowsiu. Z dalki isto 50m na nas tlemiło stadeczko saren. Jak my se do syta nabażili tej wieczornej beskidzki sobotni idylki, tak my prawili, że pudymy na dół. U nas dóma my se przioblykli, bo była kosa a vyrazili ku Nowsiu. Na hrziszczu my byli po 22:00. Siedli my ku Petrowi, kiery uż pół roku robił Bidonóm zwukarza. Bidoni parzili dobrze. Podobało se to aj Evce, pry ale nejwiyncej Stasiowe kecy miyndzy pieśniczkami. Jak nóm uż była moc zima, tak my se szli zatańcować. Przi ploużaku ku nóm prziszeł trzyniecki spisowatel Roman a spytoł se Evy:

- Wiysz gdo żeś je? Lesní panna!

 Runda skóncziła. Szli my ku Petrowi za mixpult. Za chwile se przismolił Grzibek z półkami. Nie szło nie chcieć wypić. Nieskorzi zaś nas naszeł Robatko. To same. Eszcze se tam aj ku wszeckimu prziplónt Milan, kiery tydziyń przedtym przejechoł nawalóny instruktora autoszkoły. Ani to go nie odradziło od tego, aby z chlastym sieknył. Był zaś nawalóny jak bómba. Ale człowiek se mu ni może moc dziwić. Jak se przedstawim jego piyncirocznóm kariere w kryminale, tak nie wiym, jeśli bych se nie dziyrgnył. Po półkach prziszła dalszo runda tańcowanio. A zaś mixpult. Aldar mie napadnył, żech je borok a że se zy mnóm nie beje bawić. Marnie jo spóminoł, jak jo mu kiedy ukrziwdził. A podle jego zachowanio to wyglóndało na strasznie wielkóm krziwde, kieróm nie idzie przeboczić. Nakóniec żech z niego wypacził, że se jedno o tyn czlanek, co wyszeł w Mladej Froncie o nas. Konkretnie mu szło o to, że se omówióm za to, że móm polski szkoły. Szpatnie to synek pochopił, bo jo se omówioł za szpatny akcent w czeski pieśniczce a zduwodniowoł jo to tym, że ty szkoły fakt taki móm. Na niego to ale zapusobiło, jak kdybych mu wyzabijoł wszecki króliki. Jak se Aldar wytracił, tak żech se spytoł jego baby:

- Ty, Renatko, czymu je tyn twój chłop taki zażrane poloczysko?

- Bo ón je Polok, synku, Polok! A takich tu uż je mało.

 Zabawa skóncziła. Odkludził jo Eve na banhof a doł jo ji puse ze słowami, że se uwidzimy za dwa tydnie na Slezskich. W niedziele jo mioł mieć odpołednia. Wybroł jo se wszak zetke z tym, że se ostatni roz zdrzónzgóm.

**Z VODOPADYM**

 V Podbrezovej jo se czinił dobrze. Partyja po szichcie chodziła po putykach albo aj popijała na pokojach. Jo se ubytowoł z dwóma solidnimi synkami, z kierymi my we wolnym czasu zpoczóntku chodzili na grziby, albo gónić. Przi tym jo pilnie trenowoł na huśle. A to nie było wszecko. Zjiścił jo, że na elektryckim piecu robi zámočníka Vlado Kalický - mandolinista brezňanskej bluegrassovej skupiny Vodopád. Domówił jo se z nim na zkuszke jejich kapely. A od tej doby żech każdy wtorek a czwortek, pokiyl żech nie był dóma, z nimi wygrowoł w dome ROH. Jejich repertuar se mi kromie tradicionalów śpiywanych w anglicztinie podoboł. Nejwiyncej dwie lyricki pieśniczki Mama a Tulák vietor. Im se zaś podobały hóśle, kierymi jo podbarwowoł wokaly śpiywoczki Euky a mandoliniaka Vlada. Napisoł mi Buble, że se z basakym pore razy na zkuszce domówił, tyn wszak se pokażde omówił, że mu to „akurat“ nie wychodzo. A Slezski dni se bliżiły…

 Piyrszi dwa tydnie w Podbrezowerj uciykły jak woda w Hronu. Bliżiła se aj radość ze spotkanio z Evóm a starość o to, jak odegrajymy swój blok na Slezskich. Zbywali my uż yny jo, Piškot a Buble. Zbycho nóm sice ślubił, że pómoże, ale uż ostatni roz. Luboš - tyn uż powiesił gitare na gwóźdź. Do Jabłónkowa żech se po tych sztyrności dniach wracoł pyszny, że jo poczciwie wydrżoł abstynować.

**SLEZSKI II**

 W sobote dopołednia my mieli domówiónóm prube. Zeszli my se yny jo, Buble a Piškot. Tyn ze sebóm przismycził Zrzka a jego staróm. Jakotako se nóm pruba darziła. Jak my skónczili, tak se nóm Zrzek nabidnył, że tu je praktycki yny zwóli tego, jeśli by nóm móg pómóc na gitare. Kapke my na tym porozmyślali a powiedzieli, że mu w nejbliższi dobie dómy wiedzieć. A że my mu ale nie dali szance zagrać se dzisio na Slezskich, tak se rozłóncził a pojechoł do Ostrawy.

 Do arealu my przijechali o 15:00. Spotkali my se tam ze Stopami v písku, kierym my pómógli dostać se do arealu też. Z nimi tam była aj Evka. Program mioł być taki: Do 19:00 mioł być na podiu Lomňanka przeglónd folkloru. Od 20:00 mieli Vrtáci zagajić Folkový večer. Bardzo se wszak nie darziło. Za piyrszi było szkarednie a za drugi był dość ważny problem z aparaturóm - także pruser.

 Zaczóntek se odsunył aż na 21:00. Borocy Vrtáci. Typicko smolarzsko kapela. Wdycki odegrajóm stoprocentnie, ale sukces skoro żodyn. Po nich mieli grać my. Zeszli my se w kompletni zestawie. Jo, Buble, Piškot, Zbycho a Luboš, kiery był ale bez gitary a grać nie chcioł. Mieli my z niego radość. Spotkali my se tam aj z Lubošym - adeptym na basaka. I choć my ni mieli eszcze żodnóm nahrade, namówili my mu, że my se uż zegnali spolegliwiejszigo. Ón był tymu też yny rod. Pry mu to tak wiyncej pasuje. Niż my nastómpili na plac, tak nas przepadnył dr. Gellnar ohlednie tego nagrowanio. Ślubił, że do kóńca tego roku to beje. Yny że mu musimy posłać teksty…

 Vrtáci skónczili. Nieciyrpliwo partyja se nas konecznie doczkała. Zrobili my hned ze zaczóntku piekne szou. Partyje my rozhecowali do tej miary, że nóm skokali po podiu. Muzyka szłapała przibliżnie stejnie dobrze, jak na Gorolgrassu. Było to aj tymu, że nóm jako brygadnik wypómogoł Choroš z Tyrkysu, kiery wystympowoł po Stopach v písku. Wystymp Stop było dość dziwny. Sóm syncy dobrzi muzykanci, ale je widzieć ta jejich niewygraność a trema. Wyglóndajóm na podiu strasznie moc wypłoszónie a to nie robi dobrze.

 Profesionalnie wyźnieli Tyrkysacy. Co uż wszak ale nie wyźniało, tak eksperyment złónczić do kupy jejich wystymp z Hradišťanym. Wubec cały tyn program był dość nieszczynśliwie naplanowany. Country skupiny by tam tak siedły yny jako „kulturní vložka“, co też ludzie czakali, że też aj tak beje. A ni jak to nareżirowali główni organizatorzi, że zamiast rockowej muzyki zrobióm folkowy wieczór.

 Po ukóńczyniu programu my zalyźli za podium a tam sejsznowali aż do rana. Byli tam Váňa z Rozkolu, Choroš, Kareł z bywałego Uragánu, jo, Chroust a Kolda ze Stopów aj ze Spejsym a kupa czumilów. Czumilów aj muzykantów ubywało, tak my nakóniec zostali yny jo, Kareł, Choroš a Váňa. Skónczili my aż o czwortej rano. Z Karłym jo mioł ceste aż do Jabłónkowa a zacznył jo go przemówiać, aby nóm helfnył na gitare. Ón wszak mioł rozjechany plan ze Stopami. Yny że to by stejnie nie było dobre, bo by wycis Jarde od gitary a to by nie chcioł. Zdało se mi, że by to było pro nas a pro Stopy nejlepszi. A nawiyncej by my zyskali aj aparature, bo by my mógli iść grać pod SD.

 Tydziyń po Slezskich my mieli grać na Karwinskim Totemu. Kareł ślubił że nóm tam helfnie. Ale o tej nabidce natrwało eszcze porozmyślo a za tydziyń mi powiy.

 W niedziele jo se domówił, że zóndymy na Slezski. Tam my potkali tydziyń żónatego Robatka, kiery nas pozwoł na półke. Trzabyło to otoczić. Eva wyniechowała, jo ni. Rozłónczili my se z Robatkym a potkali my Petra - prezesa cieszinskigo ČSOP. Zaś to same. Zabalandrzili my we winarnie a popijali śliwowice. Natankowany jo Evie wystrzelił trzi rużiczki. Też jo za to uwalił przez dwacet korón. Przi ceście ku banhofu se mi plantały nogi. Rzeczi, żech całe dwa tydnie na Słowiokach nie wypił, i choć były prawdziwe, musiały wyglóndać śmiysznie. Przezto żech ale drżoł post na Słowiokach aż do pióntku.

**KARWINSKI TOTEM**

 Dalszi nawrat żech mioł planowany aż za dwa tydnie. Yny że se mi podarziło zrobić czornóm jazde. Tak żech uż był we strzode dóma. We cztwortek rano żech poczkoł na Eve, jak szła do szkoły a powiedzioł ji, żech praktycki yny przijechoł skrz tego, bo mie strasznie mierzi ta niedziela. Randke my se domówili na pióntek o 20:30 po zkuszce. Tóm my uż mieli w SD w Trzyńcu. Wszecki styki z Jabłónkowym uż Buble zrusził, bo Kareł se rozhodnył, że to z nami sprubuje. Zegnoł aj basaka. Tyn se nazywo Láďa. Niż se Uragan rozpadnył, tak u nich ścigoł robić kariere zwukarza a nieskorzi kontrabasisty.

 Na piyrszi prubie my naćwiczowali Śpiyw starych pachołów, Kolynde a Usynej. Jakotako to szło pozlepować, tak my se urozmyślali, że ty trzi kónski zagrajymy na karwinskim Totemu. W sobote dopołednia se żynił kolega Zbysio, tak my szli z partyjóm na gmine powiynszować. No a potym do Bulawy na piwo za piwym. Do Podbrezowej jo jechoł zmóntowany jak mónter. Tam żech se zaś cały tydziyń na chlast ani nie spómnioł. Robota, huśle, ksiónżki, Vodopád, tworba a zaś robota. Konecznie prziszeł pióntek a z nim cesta do chaupy a hned zkuszka. Tam se jako gość ukozoł aji Franta z Uragánu. Opierdolił mie, jak mogym grać na taki huśle a doł mi rady, jak se jich móm sprawić. Trzi przigotowane kónski na Totem my wypiłowali a ku nim przibrali Werkowy cug.

 Rano o 9:00 jo wyjechoł z listkym do Karwinej. Na banhofie była Eva z ochrancami, kierzi urzóndzali Beskidzki Miech. Domówił jo se z nióm na niedziele na kopce. W Trzyńcu nalóz zbytek kapele. W Karwinej my se spotkali z Piškotym. Jak nas uwidzieli przi prezentacji w nowej zestawie, tak powiedzieli:

- Aaa… Blaf je tady!

 Dali nóm placki, miejsce na prube a wygnali nas na zwukowóm zkuszke. Po tej my chcieli iść pojeść do nejbliższi knajpy. Yny że nas przedbiygli jacysi Poutníci a obsadzili ostatni wolne miejsca. Tak my musieli iść o kilometer dali. Jak my se wrócili do kulturaku, tak uż były przigotowania w pełnym próndzie. Potym grali Poutníci. Kapel było tym razym strasznie moc. Z bluegrassu tam była elita Północnej Morawy: Tyrkys, Modřina, Blendgrass, Vrtáci a my. Eszcze dobrze, że nas dali po jakichsi folkaczach. Aspóń my nie wyźnieli tak strasznie. Uspiech stejnie nie był taki, jaki my oczekiwali. Było to tremóm a szpatnie zwolónym repertuarym. Praktycki my zagrali trzi pómałe wiecy. Kromie tych mianowanych kapel tam były z tych, co eszcze pamiyntóm tu łoto ty: BG Album, Mosty, FM Band, Vizita, Kopr, nahónym zestawióny 4.dech, Lokálka a kupa dalszich a dalszich. Była tam krasno atmosfera. Też to był ostatní rocznik karwinskigo Totemu. Na kóniec mioł swój recital Vojta Kiďák Tomáško. Do tej doby mie nie zajimoł, ale w Karwinej mie osłowił swojim uprzimnym podanim pieśniczek. Z Totemym se Karwina rozłóncziła przi pieśniczce, w kierej se śpiywo:

*Světýlka svíček a jedno veliký přání*

*Jen tak dál, dál, dál, jen tak dál…*

 W niedziele jo stanył o dziewióntej a szeł czakać na Eve ku cugu. Na banhofie żech se dowiedzioł, że se w Kónski zderziły dwa cugi. Fire naklaďaku pry zabiło. Wołoł jo Evie, aby przijechała autobusym, bo z cugami to wyglóndo tak, że uż było 10:00 a eszcze nie przijechali ani chłopi z noczni. Zrobili my se krasnóm wycieczke na Filipke, kaj my miyndzy strómeczkami w psinie strowili dwie piekne godziny pod słónkym. Mój napad, że pujdymy dali przez Stożek na Bagiyniec, Eva nie przijnyła. Pry je to daleko. Raczi zyndymy ze Stożka do Jabłónkowa. Tak ja. Yny że se mi to jaksi pomiyrwiło a nakóniec my stejnie przistali na Bagiyncu. Eva se wyśmioła mojimu „orientačnímu smyslu“. A jo se zaś dokozoł, że jak uż se wytyczim jakisi tyn cyl, tak i gdybych od niego upuścił, tak se ku niymu stejnie, trzeba i za cene omylu, dostanym.

**VIVAT VITA**

 Z Podbrezowej jo przijechoł uż 9.10. po ranu. Tych 10 dni co‘ch tam był, se mi celkem darziło. Wznikła dokóńca aj nowo pieśniczka zrobióno na styl punkrocku a nazywo se Amnestyja. Wieczór my mieli w SD zkuszke a nahónym my przigotowali repertuar na jutrzejszi festival upośledzónych pisniczkarzi, kaj my mieli wystympować chwałabogu yny jako goście.

 Dostali my szatne na zkuszani a tam trenowali a rozszyrzali repertuar. Kromie nas se tam motały aj dwie znóme popularni postawy. Pavel Novák, tyn nóm robił przedskokana a Pepa Streichl jako ostrawski pisniczkarz, kiery nóm nabidnył przed wystómpiynim po Petře a ukozoł nóm piekny kónsek, jak se wykłymbuje ramióna. Pozwali my go, aby jechoł z nami na dalszóm dzisiejszóm akce, kiero nas czakała w Kocobyndzu. Odmówił a prawił:

- Stará by mě už asi sežrala!

 Tak se nóm w kóńcu wydarziło, że my za zagrani iwalidóm kromie zaklaskanio nie dostali ani ślubowanóm wieczerze.

**BLUEGRASS SESSION**

 Do Kocobyndza my przijechali autobusym. Byli my wszak na opacznej strónie dziedziny. Organizowali jóm Stopy v písku z ochrancami. Wlyźli my do putyki, kiero była hned u zastawki a kupili se całóm flaszke utopenców, bochnik chleba a ku tymu my flagli po jednym piwu. To był wszecek kwit, kiery jo za całóm sobote wypił. Eszcze że se przi przesunu na drugi kóniec dziedziny wiater zdrowo opiyroł do basy, kiero była każdóm chwile na inszich plecach. Także nas to hónym przifukowało jak plachetnice ku gospodzie, z kierej se uż ozywały dźwiynki banja a inszich nastrojów. A że to była akce organizowano na czorno, tak nie była plagatowano. Ni mógli my se dziwić tymu, że tam je tak mało ludzi. Był to fakt stratowy podnik, ale przezto my dostali gulasz, piwo a po zagraniu liter rumu. Grało se nóm fajnie. Nie byli my ani kapke zwiónzani. Tych pore ludzi, co nas posłóchało, nas fakt żrało. Popiyrszi jo tam zagroł Evce pieśniczke, kiero była o nas dwóch. Óna tam była jednóm z organizatorek. Miała na starości bufet. Po odegraniu my zeslyźli pod scene a tam se z Vrtákami a Stopami popijali rumeczki. Aż do północy był sejszn a mie se nalada ladziła czim dali tym wiyncej do fałeszna. Po północy na salu zgasło a poćmi se śpiywało znóme a miyni znóme pieśniczki. Było to wszecko piekne, aż na mie. Jo musioł być czim dali tym szpatniejszi a nejwiyncej w oczach Evy. Krygel żech mioł przed sebóm strasznie moc razy pełny a prózny. Na huśle jo se wszak snażił grać do ostatni chwile, kiero nastała wtedy, jak se Eva ze Spejsym a brachóm Dawidym dźwigli, że uż pojadóm. Odskocził jo za nióm a chcioł se z nióm pomówić. Odbyła mie wszak rzeczóm:

- Já se s tebou nemám o čem bavit. Běž si tam mezi ně a hrej!

- Evo, ale já jsem opravdu celou dobu na Slovensku nepil. Až tady.

- To už jsem někde slyšela… Čau!

 A odeszła. A jo czuł, że to je fajrónt. Ukozać se ji w takim świetle, no to je straszne. Wlóz jo zpatki do salu a zpił se do niemoty. Miała recht z tym, abych szeł miyndzy nich. Beztak uż tam wisieli aż na wyjimki wszecy w takim stawu, jako żech był jo. O szóstej rano żech se obudził na stanowiszczu w Trzyńcu. Było mi strasznie. Jak po fyzicki, tak po psychicki strónce. O pół siódmej jo jechoł cugym do Jabłónkowa. Akurat jechała prawie naszo szichta z noczni. Spolupracownik Jozef mie werbowoł zagrać na wiesielu jego synowi. Nie zbywało, niż ślubować. Jak mie widzioł Miro, tak powiedzioł:

- Ty wyglóndosz…

 A to mi żodyn nie widzioł do dusze. Tam by widzioł asi yny porwóz, bo na niego była sytuacyj jak stworzóno. U Stania jo se doł kawe a szeł se do chaupy wyspać. Piyrszi co było, jak jo se obudził, tak hónym ku telefónu a toczim:

- Eva

- Čau, Tomáš. Ty Evo, já se tě chci na něco zeptat…

- Na co?

- Dáváš mi ještě nějakou šanci?

- No asi… (tuu tuuu tuuu). Automat był popsuty.

 Szczynśliwy, że „no asi jo…“ żech se rozlecioł ku chaupie, zbalił se pinkle a rozjechoł se na ostatni tydziyń do Podbrezowej.

**ZNAMIYNI**

 Jak jo tak nad tym wszeckim zacznył rozmyślać, tak żech se strasznie moc nad tym tropił. Abnormalni wyczitki sumiynio wywołały gorónczke, aż mi na wardze wyskocził opar. Szeł jo ku doktorce. Ta mi namierziła gorónczke a prawiła mi, abych se rozjechoł ku swojimu doktorowi do Trzyńca, bo óna mi maródke dać ni może. W tyn dziyń, a to było we wtorek, żech uż był na wieczór nadobrze dóma. Ku swoji doktorce żech wszak rano nie szeł, bo na ciepłomierzu nie było rtrynć skoro ani widać. Tak żech se to gasił do roboty nagłosić dwa dni łorlapu z tym, że se bedym kuryrowoł dóma. A że była strzoda a we strzody bywo na pasowym urzyndowy dziyń, tak se prawim, że se wyrzóndzim pas. Bo co gdyby my naroz mieli jechać kajsi za granice? Tam wszak urzyndowali aż od 9:00 a było przed siódmóm. Szeł żech se ostrzigać a autobusym se rozjechoł za Evóm do Cieszina, kiero miała na tyn tydziyń naprogramowanóm maródke. Na zadzwóniyni mi prziszła odewrzić.

- Čau Tome, kde se tu bereš? - spytała se.

- Ale trochu jsem onemocněl, tak jsem přijel dřív. Tady jsem ti koupil hrozno. Vitamíny, aby ses rychleji uzdravila.

 Pozwała mie dali. Kecali my chwile o wszeckim możnym, chwile o niczim, aż my ni mieli o czim. Przipadało mi to kapke w nieporzóndku. Cosi tu chybiało. Cosi se straciło. Dostoł jo strach. Przesto jo se ji spytoł:

- Ty Evo, z naší roboty dělají za týden gulášovku a já bych tě tam chtěl pozvat.

 Ani żech to nie domówił a óna uż kategorycki:

- Ne Tome! Na žádnou gulášovku s tebou nejdu. Co bych tam prosím tě dělala!?

 Żodne dalszi przemówiani nie pómógło. Zkusił żech cosi inszigo.

- Pamatuješ, jak jsme byli před rokem na tom country bálu, co pořádali Piškot se Zajacem v Hnojníku? Tak letos ho pořádají také, ale už za týden po té gulášovce. To bys už doufám šla, ne?

 Schytoł jo za to odpowiedź stejnego charakteru. Robiło sie mi słabo. Dźwigoł se mi tlak a czumioł jo fórt po zygarku. Eszcze że mi za chwile jechoł cug na Trzyniec. Przi rozłónczyniu jo nie dostoł ani puse. Ucieszowoł jo se tym, że za to może ta angina.

**KRZIŻOWO CESTA**

 W niedziele żech o 15:00 czakoł na Eve na banhofie w Bystrzicy. Kapke my obo zazmatkowali, tak my se zeszli o godzine nieskorzi. Tóm godzine my wypełniowali jazdóm cugami, autobusami, pieszo a chladanim se nawzajem. Ty dalszi godziny, co my byli społu, przebiygły isto tak. Eszcze roz jo se ji spytoł, jeśli je ochotno zy mnóm iść na tyn country bal, albo gulaszówke. Odpowiedź „ni“ mie przibliżiła ku tymu, abych se spytoł:

- Řekni mi, chceš se mnou vůbec ještě chodit, nebo ne?

- Ty chceš o tom Tome vážně dneska mluvit?

- Jo, vážně, protože mě už to začíná štvát!

 To jak żech powiedzioł, tak żech wyczuł, żech sóm nad sebóm wyniós sónd, z kierym se nigdy w żiwocie nie wyrownóm. Bo odpowiedź miała źnieć, że uż zy mnóm chodzić nie chce. Nejraczi bych całóm tóm debate zebroł zpatki, ale uż było nieskoro. Co nie było wysłowióne, to mi doszło. W tyn moment jo był jak oparzóny. Nie chcioł jo se tóm myszlenke puścić na ciało. Zostoł żech jak oparzóny. Dyć to była wdycki moja nejwiynkszo radość. A teraz jóm móm stracić? Wdycki jo se mówił, że gdyby ku czymusi takimu doszło, tak se cosi zrobim. Snażił żech se przed nióm nie rozbeczeć. Zaczli my to całe rozebiyrać. Wyszło z ni asi toto. Jak mie poznała, tak naleciała głównie na ty huśle a na to, żech je poeta. Czasym mie wszak zaczła poznować. Szpatnych rzeczi przibywało a tak se zbiyrało, aż przebrało. A ku tymu doszło pry na tym Bluegrass Sessionu. W Kocobyndzu.

- Tys to už stejně asi Tome pociťoval dřív, že se rozejdeme, viď?

- Jo, ale podle čeho tak soudíš?

- Podle té písníčky, jak tam zpíváš o té hvězdě. Jinak byla ale velmi hezká…“

- Já mám ještě jednu a ta je ještě přesnější pro tuto situaci. To se už asi člověk psychicky předem připravuje na to, co ho čeká. Evo, to je strašné! Hoďme to všecko zpátky!

- Co? Teď, když jsem se k tomu odhodlala? Ne! Víš co mě to stálo námahy a přemýšlení dojít k tomu závěru?“

 Wylazło z ni, że uż mie ni mo rada. Na taki nieprzijymne tema my se bawili całóm ceste z Bystrzice do Trzyńca przez Karpyntnóm a Oldrzichowice. Jo se wszak z tym nie poradził wyrownać za żodnóm cene a fórt jo do ni klawiyrowoł jak małe dziecko. Jak to je naiwni. Somrować po kimsi, aby go mioł rod…

 Kaj żech doł rozum? Tyn ale wtedy nie fungowoł. Tym mojim prymitywnim szkemranim se mi podarziło wysomrować aspóń to, że se bedymy społu dali schodzać a niechómy to tak. Coż stejnie znacziło, że jo ji bedym do niekonieczna wylywoł swoje serce a óna se tymu beje do niekonieczna brónić. Jo bedym tyn, kiery dolazuje. Óna beje ta, za kieróm se dolazuje. To wszecko jo dobrze wiedzioł. Eszcze wiyncej jo se był wszak wiedómy skuteczności że… No fakt móm jóm rod a nie wiym, co dali.

**GULASZÓWKA**

 Prziszły na mie nejchmurniejszi chwilki w mojim krótkim żiwocie. Dokóńca se mi aj zdało, że aj jak umrził Elek, tak se z tym człowiek wczasi wyrownoł, bo tam uż inszi możności nie było. Było mi tak strasznie, że bych nejraczi nie był. Nejkrasniejszi były ciynżki spanki bez snów, z kierych jak żech se wzbudził, tak żech był nasrany na to, że se ku mie głosi realita. Jedynymi jasnymi bodami w tej moji ćmie była muzyka. Na zkuszki jo se ciesził jak mały synek. Dóma jo intenzywnieji trenowoł. Do muzyki żech se morowo obuł. Jak ale zkuszka wypadła, tak żech se Bublemu wypłakoł na ramiyniu. Gdybych aspóń z tym chlastym nie sieknył, tak zaś by szło tyn ból jakosi uciszić. Ale od Bluegrass Sessionu jo był wierny swojimu planu, że z chlastym kóniec. Tymu jo też aj odmówił gulaszówke z naszigo BSP. Wszecy byli na mie fest nasztwani, ale mie to było wolne. Zkuszka je przedniejszo, niż jakosi ożyraczka. Stejnie to nakóniec dopadło tak, że harmónikarz, kiery im ślubowoł muzyke, nie przijechoł. Także se po nas do SD przijechoł majster z žigulikym. Zpoczóntku my jim tam zjechali nasz gorolgrassowy reposz, kiery my strzidali z instrumentalkami. Niewszeckim to tam sice wóniało, ale musieli se z tym wyrownać, albo nas tamstyl wychynyć. A że nóm ale też zależało na tym, aby nas żodyn nie wychybowoł, tak my po wieczerzi przeszli na ludówki, a tak my se zrobili generalke na niedzielne wiesieli. Nastupy były straszne, wokaly fałsziwe. I choć my byli krzyźwi, grali my to jak nawalóni. Nie było se tu wszak ale wubec czymu dziwić. Dyć my to społu grali po piyrszi roz. Wdycki ale przi dalszich zwrotkach my se rozjechali a potym eszcze roz całe znowu. A uż to było jakitaki. Nejwiynkszi gol był, jak my rozjyżdżali Sedí sokol na javori. Każdy w inszi toninie a fórt my ni mógli ty głosy zladzić. Janusz, nasz przedak, se tak na nas chwile dziwnie dziwoł a prawił:

- Syncy dość. Eszcze roz a pieknie!

 Było to przesne. Partyja se bawiła a my se bawili też. Nawiyncej my se przi tym ścigli jako tako nauczić 30 lidowek zwóli kierych odeszeł Vašo a Rosťa, zwóli kierych Zbycha a Luboša bolała wdycki głowa. Za tóm szumarzine my dostali po stówce. Piškot yny 50, bo uż o 20:00 musioł ku cugu. Nejkrasniejszi zażitek stejnie był, jak wysokopiecorzi tańcowali na Szkubni ze swojimi babami Kolynde, jak jakisi menuet kajsi na zamku.

**WESTERN BAL**

 Piškot se urwoł wczasi tymu, bo o 20:15 mioł we Wyndryni czakać jako spojka na partyje, kiero uż se zaczinała zjyżdżdać na sobotni Western Bal. My na Szkubni skóńczili o 22:00. Żónatego Bublego my odwiyźli do chaupy a my dwo swobodni, jo nieszczynśliwie a Kareł szczynśliwie, ujechali za dobrodrużstwim. Dobrodrużstwi my naszli w Hajence wyndryński, jak se konały przigotowania na jutrzejszi szou. Wlastnie było uż po nich. Grupka kamaradów siedziała u ognia. Kareł wycióngnył gitare a zacznył na nióm brnkać piekne pieśniczki, kierych mo ogrómnóm zasobe. Nic wszak ze swoji głowy. Jo se mu snażił prziszmidlować na huśle. Była wszak zima. Smyczec na zlodowaciałych huślach jaksi nie chcioł zabiyrać, tak żech ich pro jistote schowoł do futralu. Pieśniczki my strzidali z psychogrami, kiere były fakt psycho. Tak my wydrżeli siedzieć aż do trzeci rana. O 19:00 my tam byli zaś. Owszem uż w kompletni zestawie.

 Country bal uż był w pełnym próndu. Stopy v písku prawie wypalowały jednóm ze swojich houslowych instrumentalek. Country szaszcy zaś grali samozrzejmie kukiełki a tańcowali wyzoblykani jak na dziwokim zapadzie. Po tańcowaczce se obczerstwowali u baru niechutnymi niealkoholickimi dryjakami za wymyślóne finance, kierym mówili Goldeny. Wyużili my bloku Stopów ku tymu, aby my se kapanek naladzili a przezkuszali cosi z reposza. Stopy pry uż miały delszóm dobe pauze, tak my wlyźli na sal. Grali my yny tak na sucho, bez aparatury. Countryowcy tańcowali jak urwani z lancucha. Isto my jich szotali 40 minut w kónsku. Cosi fórt krziczeli o pauzie, albo o pómałych pieśniczkach. Ale my samozrzejmie nie słyszeli aż do tej doby, niż nóm jich zaczło być luto. O pauzie, ku kierej chwałabogu doszło, nas Zajac z Piškotym nacióngoł, aby my słożili po 20 korón. Jo hned na niego wyrukowoł z tym, że dobrze, ale my bedymy chcieć po 50 korón za grani. A tym żech go odzbrojił. Nakóniec my z niego wytrzaskali aspóń wieczerze. Country szaszcy grali kromie divadla karty a inszi hazardni gry. Pomału se bliżił hrzeb wieczora. Miało to być pry przekwapiyni, o kierym uż wszecy do przodku wiedzieli. Dwo kowboji przismyczili pod flintami złodzieja kóni. Sturkali do niego a przi tym go aj kopali. Posadzili go na stołek a fórt po nim rzwali. Rzwali przi tym aj po ostatnich. Zganiali soudce. Ni mógli go nónść. Był namlety jak rzić a naszli go przi baru. Tak go przismyczili ku obżałowanymu, na kierym mioł wyniyść ortel. Samozrzejmie to ni mógło skónczić inaczi, niż powieszynim. Publikum se ze saloonu zmiyniónego w soudnióm síň wykludziło do pola, kaj na tramu oświycónym reflektorym wisiała opratka. Pod nióm był stołek, na kiery obżalowany musioł wylyźć a nasukali mu maszle na kark. Z magicza se zaczły ozywać cióngłe tóny harmoniki z filmu Tenkrát na západě, coż tymu kapanek zrobiło atmosfere. Piškot przewleczóny za farorza cosi przedczitoł z Bible a zpowiadoł na śmierć skozanego. My w tej szaszkarnie mieli tóm role, że my musieli zagrać Pověste ho vejš! Po pieśniczce prziszła otazka na ostatni przani. Kandydat na śmierć im na to odpowiedzioł:

- Vlezte mi na hřbet, vy ubožáci! a podkopli mu stołek.

 Szkubło z nim a już sie hóśtoł na popruhach. Zajimawe było, że mu żodyn z tych boroków na grzbiet nie wylóz. Akurat Zajac powiedzioł:

- No tak to už je konec. Můžete se přemístit zpátky do saloonu.

 Tam my odegrali pomiyszani ze Stopami eszcze jednóm dłógóm runde, kiero trwała przez godzine aż do północy. Rozłónczili my se ze Zajacym, kiery se ustaranie pytoł, jaki to było. Nie chcieli my mu powiedzieć, że dziecki, naiwni a ku wszeckimu nasilne. Tak my mu scyganili, że to było dobre a każdopadnie lepszi niż łóni.

**AKATY**

 W niedziele nas uż od 10:00 czakoł dalszi business. Spolupracownik mie pytoł, jeśli by my nie szli zagrać na wiesieli jego synowi. Po delszim wykryncaniu jo na to przistómpił a partyje żech z problemami przemówił. Po ceście trabantym do Łómnej żech se spytoł Bublego:

- Ty Paweł, mosz ty lidówki?

- Jej, jo ich zapómnioł dóma.

Kareł zastawił auto.

- Tak to aby my se po nich wracali.

 My buchli do śmiychu, bo to miała być yny zagrano finta na Karła a Láďe, kiero była doprzodku domówióno a jejo wiarygodność se stawiała na Bublego sklerozie. Pod Akatami my dostali pojeść. Wiesielowi nas uż nieciyrpliwie wyczakowali. Bawili my ich isto tak, że my wdycki zagrali trzi pieśniczki z naszigo reposza a jednóm instrumentalke. Jak my to wszecko wyczerpali, tak my se chcieli przigotować piyrszóm runde lidówek. Buble znerwoznioł:

- Kurnik, kaj jo doł taszke?

- Jakóm?

- No, takóm czornóm z lidovkami.

Zaczli my chladać. Nigdzi nic. Ani w aucie.

- Jo jóm asi zapómnioł u was dóma.

- No to snad ni ma możne!

 Całóm ceste do Jabłónkowa w traboszu my z Karłym rzwali śmiychym. Taszka z lidówkami wisiała fakt u nas w dzieckim na stołku. Za chwile my byli zpatki na miejscu a zaczli grać do tańca pieśniczki uporzóndkowane podle abecedy. O 13:00 A já sám. O 20:00 my grali Vysoký jalovec. Wiesielowi u niego tańcowali we wlaczku a tak krziżowali po całym hotelu. Po wyczerpaniu mojigo głosowego fondu a przijniyncio hojnego zarobku my se siedli miyndzy wiesielowych a przeszli na folkowy, trampski a country repertuar, kiery cióngnył Kareł aż do fajróntu.

**JEN TAK DÁL**

 W połówce tydnia my z Mirym a Kolárikym, coż je namakany horolezec, wyrazili na skały do Porubki. Była to szpica. Po piyrszi w żiwocie jo poznoł na własnóm skure, co to je przibliżnie horolezectwi. Dokóńca jo jako prvolezec zwladnył Devčenskóm skałe, z niż se Miro hned przed mojim pokusym zesypoł. Tam mi buliło też pieknie. Nie chybialo moc, abych lecioł z 6m na dół. Dziepro wtedy mi doszło, jak sóm ty moje myszki o braniu se żivota debilni. Dyć żech na tej skale robił wszecko pro to, abych móg żić aj z tymi chmurnymi myślami kupa dalszich dni. Prosto z Porubki jo jechoł za Evóm do Cieszina. Naszo schuzka była isto tako, że my se cały czas starali mówić o czimsi inszim, yny nie narazić na problemowy temat. Także to mie nainspirowało ku napisaniu pieśniczki Sentimentální myšlenky. Abych to wszak wywożił wiesielszóm naladóm, tak żech aj napisoł pieśniczke we slowenczinie Závislosť. Sóm to poznatki z Podbrezowskigo werku. Z Evóm my se schodzali roz za tydziyń. Było to wszak wszecko strasznie chłódne a napiynte. Jak żech se snażił przibliżić ku zakozanymu tematu, był żech odpalkowany. Dyć mi starcziło yny tak mało. Aspóń iskierkie nadzieje. A tóm se mi podarziło prawie na wszeckich świyntych dosłowa wysomrować. Jak my se wracali z kierchowa, tak jo se wduchu śpiywoł:

 …s*větýlka svíček a jedno veliký přání - jen tak dál, dál dál, jen tak dál…*

 Nadzieja uż wtedy była, ale na wztahu nie zmiyniła wubec nic. Schodzali my se dali, ale to główne miyndzy nami chybiało. A to trzabyło znowu stworzić. Stare wrócić zpatki uż nie szło. Zaczli my ganc odnowa.

**ATLANTIC CLUB**

 Hned piyrszi pióntek w listopadu se w ostrawskim Atlantic Clubu konało Posezení v modré trávě. Wystympować tam mieli Mondo Mando, Modřina a Blaf. Modřina wszak skrz nimocy nie przijechała. Z ostrawski bluegrassowej smetanki byli jako diwacy, kromie inszich Tyrkysacy. Ludzi było kole trzicatki. Po 40ci minutach bloku Mondo Manda nas wywołali na sal. Grali my yny tak na sucho bez aparatu. Miyndzy pieśniczkami żech recytowoł swoje basniczki, kiere skludzały abnormalni aplaus. Asi tymu, że były na rozdziół od pieśniczek w czeszczinie. Po piyrszi roz my na werzejności zagrali przepracowanego Izidora. Też był nad oczekiwani chytlawy. Ostrawski koncert se teda wydarził. Syncy z kapely odjechali. Jo ze Zrzkym, Šárkóm, Chorošym a Hankóm, kiero se na mie zaczła lepić, szli zegnać jakisi flaszki wina a zamierzili to do Zrzka na kwartyr, kaj my grali aż do trzeci rana. Hanke nakóniec zbalił Choroš, bo jo se ku niczymu ni mioł. Tak my z muzykóm skónczili a szli spać, każdy kaj se dało.

**NYDEK**

 W Nydku postawili przez Głuchówke jakómsi strasznie dłógóm ławke. Jeji otworzyni spojili ze statnim świyntym 28.10. a popytali nas o godzinowy program. Pry nóm z tego aj cosi kapnie. Tak to ja. W piekle my se naladzili a porzóndnie rozegrali. Wystrzidali my Góroli z Mostów, kierzi se przed tydniym wrócili z Francyje. Jejich wystymp w Nydku był wszak jakisi biydny. Danka, szefka KMH, nas pieknie uwiódła. Sal był napraskany ludziami od 6 do 80 roków. Dali my prube bez aparatury. Podle słów organizatorów nóm wszak nie było rozumieć. Tak my postawili aparat. Wszecki nasze pieśniczki miały abnormalni aplaus. Tak dobrze se nóm uż fakt dłógo nigdzi nie grało. Jednacze nasi ludzie sóm nasi ludzie a ta muzyka isto fakt mimo nasz region nie zabiere. Viz Plzeň 88. Naschwol my powiedzieli:

- Ostatni kónsek, z kierym se z wami rozłónczimy se nazywo Izidor Kopecki.

Odegrali my a odeszli. Ludzie rzwali:

- Cug do werku! Cug do werku!

 My go schwalnie wyniechali. Organizatorzi nas pytali, aż im to idymy zagrać. My, że ni.

- Jeśli to zagrocie, tak wóm przidómy stówke.

- No tak dobrze.

 Po Cugu my musieli eszcze przidać Beskidy. Na chwile my eszcze w piekle posejsznowali a o 22:00 my se rozjechali ku chaupie.

**PIŠKOT**

 W kapeli wzniknył problem. Był to Piškot. Nie pasowoł Karłowi a Láďovi. A to tymu, że je ostrawiok a ni może jeździć na każdóm zkuszke. Za drugi je młody a mo kupa zajmów, jako trzeba fuzbal, mature a podobnie. Skutecznie w nim Kareł z Láďóm widzieli brzde. My wszak z Bublym mieli ku tymu kapke inszi postoj. Jednacze my byli wdycki nejzdrowiejszi jadro starej zestawy a byli my (a sóm do szisio) fest dobrzi koledzy. Wykopnyć Piškota se nóm zdała swiniarna. Yny że Kareł uż mioł w merku nahradnika. Jura Mannheim zwany Kubeš mioł podle Karłowego planu zebrać gitare, no a Kareł mandoszke. Piškotovi o planach dalszi historie Blafu Kareł prawił aż na zkuszce, na kieróm był uż aj pozwany Kubeš. Jo se snażił Piškota brónić, jak to nejwiyncej szło. Yny że ón chyboł klacki sóm sebie pod nogi twierdzynim, że wiyncej niż roz za tydziyń na zkuszke przijyżdżać nie beje.

 Buble se na tej zkuszce ku wiecy nie wyjadrzowoł, i choć było widzieć, że go to smoli. Nie zbywało, niż głosować. Jo był pro. Kareł z Laďóm dźwigli rynce a Buble nakóniec też. Kubeš móg doteraz yny pozorować a było mu strasznie trapnie. Wubec se mu nie dziwim. Zawalił to Kareł. Tak doszło ku tymu, że se Piškot z nami zagroł na prubie ostatni roz cały repertuar a eszcze se mioł zagrać na dwóch akcjach. Na Podzimnim folkowym wieczoru w Ostrawie a eszcze se mioł zagrać w grudniu w Polsce. Tóm Polske nóm załatwił Milan Kaplan, pracownik KKS w Ostrawie. No to by była szpica. Piyrszi zagraniczny koncert. Nie chciało se nóm tymu wierzić. Jak Piškot odchodzoł z małego divadla, tak se z nami ani nie łóncził, bo mioł łzy w oczach. Wtedy żech był z tego też ganc namiynko, choć żech był eszcze psychicki na dnie. Tak jo zaś ztracił jednego kamosza.

**VŠB CLUB**

 Do Ostrawy my przijechali aj z Kubešym. Jak my wylyźli z auta, tak hned u nas była Hanka, kiero po mie jechała u Zrzka, niż jóm zbalił Choroš. Zakludziła nas ku prezentaci. Tam my dostali placki a miejsce na zkuszani. Program my se mieli przigotować na 30 minut. Pieknie my naladzili a przeszli ku scenie. Na tym hołdamaszu wystympowali ganc solidni interpreci. Betula Pendula, Pavel Dobeš, Honza Nedvěd, Pepa Streichl, Mondo Mando. Nie wiym, kaj tam prziszli na nas. Wystómpili my po Chorošovi ze Zdenkym. Uwiód nas Milan Kaplan. Rozjechali my swój blok Beskidami. Kopali my to, aż to piekne nie było. Pauzy żech wypełniowoł basniczkami. Ty miały aplaus. Wiynkszi niż dalszi pieśniczki jako ŚSP, Kolynda, Usynej, Wróbel a Werkowy cug. W szatni my kryncili głowami a nie chcieli tymu wierzić, że my to tak skopali. Piyrszi nas zdrboł Kubeš, kiery eszcze dzisio posłóchoł. Prziszeł Kaplan:

- Ježišmarjá hoši, co děláte? Vždyť já jsem vás tak hrozně ještě nikdy neslyšel zahrát. To bylo rozházené jako hrom. A taky tomu chyběl odvaz…

 Ukozoł na mie:

- Zatím ty úspěchy stojí všechny na tobě, ale ty s tím svým zpěvem taky nedržíš rytmus. Jestli chcete jet do toho Polska, tak aspoň každý den pořádně makat!

 A tak se z nami Piškot zagroł ostatni roz. Tydziyń przed Polskóm my se dowiedzieli, że tam sóm pozastawióne skrz strajków wszecki „imprezy kulturalne“, także nejrychli se tam dostanymy aż w lutym, a to se eszcze uwidzi.

**ZMIANA**

 Z Evóm żech bywoł tak roz za tydziyń. Fórt żech pływoł daleko od brzegu. Były to uż skoro dwa miesiónce a zwyknyć se na to nie szło. Fakt, gdyby nie było tej muzyki, w kierej se też tak nie darziło, tak se upijym ku śmierci, albo z tego zgupnym. Ale chlast pro mie przestoł egzystować. Ze swojich nieszczynśliwych citów jo se wyspowiadoł w basniczkach Těšínská Vědma, Rvačka a *Kluziště*. Kromie tego jo napisoł basniczke *Zánět močových cest*, coż je po naszimu rzezok. Dostoł jo go ku tym wszeckim problemóm zwóli zimnego piwa a głównie czundrów w zimie pod szirakym. Strasznie smutnie było wtedy. Eva, Piškot, rzezok, zruszóno Polska, nastup kolegi do basy. A nejgorszi ze wszeckigo było isto to, że Pepe, bywałego człónka konzumentów beczkowej dziesióntki na Pastuszce, posturzoł cug a po dwóch tydniach na ARO umrził. Mioł 23 roków, pieknóm babe a półrocznego synka. Dalszi kolega w prdeli. Je to wszecko na guwno! To uż ni ma normalni. Uż tego je na mie moc. Tu uż musi przijść ku jakisi zmianie. Bo inaczi to człowiek fakt nie uniesie. A doszło. Kroczali my z Evóm Cieszinym koło Olzy.

- Evo, můżu ti říct nějaké básníčky?

- Radši ne Tome…

- Prosím, jenom tři. A neber to tak, že tě chci nimi nějak ovlivnit.

- Tak dobře.

 Spuścił jo Zánět močových cest, po nim doł Těšínskóm Věďme. U Kluziště mi powiedziała, że se to nie rymuje. Przi czimż se samozrzejmie myliła. Na Rvačke zareagowała tak, że to oznacziła za „poetické“. Szli my milczki dali. Asi po piynci minutach:

- Evo, můžu se tě na něco zeptat? Ty někoho máš?

 Zamiast odpowiedzi se uśmiychła stylym - to sóm otazki. Zaś pore minut cicho a moja otazka - snażim se zbytecznie?

 Bez odpowiedzi. Kupa minut cicha. Czumioł jo do ziymie a głowóm mi chodziły ty nejchmurniejszi myszlenki. Beznadziej a marność. Skryncili my od Olzy. Jak my byli u sauny, tak doszło ku nieczakanej zmianie. Ciałym mi przeszeł mróz aj tyn nejwiynkszi hyc naroz. Mówił jo se, tymu synku nie wierz. To je beztak yny sen, z kierego se za chwile przebieresz. Ale tego snu jo se użiwoł a to czim jak nejwiyncej. A po nim jo Evie powiedzioł:

- Ještě jeden doušek a pro dnešek dost. Od jisté doby se neopijím.

**PAMPÓNI A KUŻELKI**

 Dwa tydnie przed Wilijóm my mieli iść grać na uczniowski strzedisko do Nydku. Było to na objednajwke financznigo namiestka werku. Zebrali my to, bo my czuli, że z tego cosi kapnie. Był to dziyń, w kierym jo zażił nejwiynkszi kontrast za swojich 25 roków. Dopołednia jo smucił na Pepowym pogrzbu, no a wieczór trzabyło chybać maske a uśmiychać se na papalaszów, kierych człowiek od serca nienawidzi a ku tymu jich bawić. Ale żivot je stejnie sympatycko świnia. Uż yny przi ceście do Nydku Karłowym trabantym my rzwali śmiychym. A to aj wtedy, jak my po zafujanej ceście musieli każdóm chwile ciść trabanta do abnormalnie dłógigo kopca. Jak uż to fakt nie szło, tak to Kareł otocził, my z Bublym siedli na kapote od motoru a asi kilometer my wóz za jazdy zaciynżowali. Był to sprawny odwaz. Cosi jako „jízda králů“. Także my na strzedisko przijechali we stawu wyśmiotym.

 Dostali my królewskóm wieczerze, bańke wina dowieziónego dzisio z  Morawy a czas na to, aby my se naladzili. Po tej czinności my wtargli do salu, w kierym my mieli pobawić tych, na kierych by trzabyło Jánošíka. Nasz reposz my odegrali na jedniczke. Akurat my miyndzy jednotliwymi kónskami dłógo ladzili. Głównie Buble, kierego uż to było fakt trzeba odnauczić. Ty dłógi pauzy wyźnióm potym strasznie! O pauzie my scióngli dalszóm bańke wybornego wina a przigotowali se runde instrumentalek, jako Black Berry, Devil´s dream apod. U piyrszi rundy se pampónie bawili, bo to były nasze stoprocentni hity. U tych instrumentalek se też bawili, ale nagłos miyndzy sebóm. Nejlepszo wszak była trzecio runda. A to lidówki. Ty Buble samozrzejmie zapómnioł zaś dóma. Także z głowy. Interpretace straszno. W piyrszi zwrotce my se wdycki chytali jedyn drugigo. Drugo uż była lepszo, no a tak to szło z każdóm pieśniczkóm. Byli my radzi, jak uż se schylowało ku kóńcu. Siedli my do foae, nafasovali dalszóm bańke a yny tak my sejsznowali. Prziszeł ku nóm nejmłodszi z papalaszi a werbowoł nas, aby my szli zagrać namiestkowej babie do uszka. Zaś jakisi zasrany rozmar.

- Pój Buble, idymy.

 Było nas tam yny pore. Przibliżili my se ku stołu pani namiestkowej a do ucha my ji zaczli rzwać Androverdan, O Poštaris a inszi cygański wypalowaki. Moc spokojónie se sice nie twarziła, ale stejnie my od namiestka nakóniec wytrzaskali piynć stówek z tym, że uż od tych kretenów bedymy mieć na wdycki pokój.

 A co s načatým večerem? Doł jo nawrh, że w Jabłónkowie dzisio Špina graje kużelki a że by my se tam mógli iść zagrać. Bedymy tam witani. Wszecy kromie żónatego Bublego byli pro, tak my se z nim rozłónczili a za pół godziny my uż wypalowali nasze pieśniczki we spartakowski klubownie na Białej a to aż do Bożigo rana.

**HOHE TATRA**

 W niedziele, dwa tydnie przed świyntami, my wyrazili z Karłym, naszim teraźniejszim mandoliniakym, do Tater na skije. Naszim celym była chata Babeta w Nowym Smokowcu, kaj uż miała nasz przijazd oczekiwać partyja z Jabłónkowa w obsadzyniu Miro, Janek, Peter, Digital a Bogdan z KKO. Hned w pyndziałek my z nadszenim wyrazili na Hrebienok. Poma wszak nie fachcziła, tak my cały dziyń zjyżdżali do Smokowca cestóm kole zubaczki. Hned piyrszi dziyń a uż dobro pakarna. Zato wieczór my u gitary, rumu, piwa a huśli wydrżeli siedzieć aż kajsi do 2:00. A to jo eszcze Karłowi czitoł swoje powidki z wiaróm, że ich posłócho. Yny że jak se mi rano prziznoł, tak wiynkszość uż nie słyszoł, bo społ a to z odewrzitymi oczami. Krasny je na niego przi tym pohled. Jak na trupa.

 Wtorek a strzode my strowili na Solisku. Perfektnie my se zajeździli. Raje skoro żodne. Pomy śpiychały, jak gdyby z nas chciały wytrzaskać czim jak nejwiyncej pyniyz. Ale my po zkuszenościach z nimi wycykali a kupili se całodziynnóm pernamentke. Jeździło se perfektnie, bo śniega było dość a to ku wszeckimu świyżo nahulónego. Także człowiek jak ze sebóm rómbnył, tak jak do pierzin. We strzode była tak silno fujawica, że tyn, kiery ni mioł bryli, to wzdowoł. Śniyg tak walił do oczi, że to aż bolało. Nakóniec to wzdali aj wlekarzi.

 Wieczór my czumieli na Basniki, jak przichodzajóm o swoje iluze. A do tej 2:00 my zaś wypalowali na instrumenty z Karłowych śpiywników Žalmana, Palečka z Janíkym, Plavców, Zelenáčów, Brontosaurów a kupa dalszich a dalszich. Na cymrze my se po zgaśniynciu tak rozkecali, że my z hruzóm zjiścili, że uż je szejść rano a było by dobre zdrzymnyć. Kareł wszak uż o ósmej bantowoł a z Digim, Petrym a Jankym wyrazili ku Solisku. Jo z Mirym a Bogdanym wyjechoł aż o 10:00. Na miejscu my se kupili całodziynnóm. Poma wszak nie fachcziła. Yny sedaczkowo a uż tam były lagi abnormalnie dłógi a ku wszeckimu byli uprzednostniowani ci krypli w przilbach, co skoczóm z tych mustków. Nie zbywało, niż to iść zkusić na Hrebienok. Tam to wyglóndało zpoczóntku nadziejnie. Yny że po ośmi mojich jazdach wypli sztróm. Także fertig.

 Po wieczerzi my wyrazili z Jankym, Petrym a Karłym do barhotelu. Zeszli my po schodach dołu do winarny a tam zabańczeli zaś aż kajsi do 2:00. Rano se nóm uż wszeckim na skije nie chciało, tak my se zrobili z Mirym, Digim a Jankym wycieczke na Skalnate pleso. Z Lomnice my se wywiyźli kabinkowóm lanówkóm. Była krasno pogoda. Piyrszi dziyń słóneczno. Z kabinki my sie dziwali, jak by se nóm do Lomnice perfektnie jechało ze Skalnatego plesa na skijach, kiere my ze sebóm samozrzejmie ni mieli. Było nóm do płaczu nad rozlotym mlykym. Tak my to chcieli aspóń zkusić pieszo na Hrebienok. Yny że cesta nie była przeszłapnióno. Digi zrobił pokus a za każdym krokym se zapadnył po pas do śniegu. Także kromie tego, że my mógli podziwiać Lomnicki, Slavkovski a inszi szczity, był dziyń w hajzlu. Przi ukludzaniu chaty se Kareł z Petrym a Bogdanym ni mógli wynachwolić, jak se fajnie zajeździli na Hrebienku. Rozłónczili my se z Babetóm a nejbliższim rychlikym my to strugli ku chaupie.

**WILIJA 88**

 Wilija mi tego roku wyszła perfektnie. Prziszeł jo do chaupy po drugi dziynni. Po ceście z roboty jo potkoł Anioła z mamóm, jak szli z kierchowa. Tak my se pogratulovali. Do szóstej my czumieli na televize a czakali tak na wieczór. U stołu my wydrżeli siedzieć aż do ósmej. Kaj sóm ty czasy, jak nas u stołu bywało siedym. Było to eszcze przed trzóma rokami. Potym zacznył chybieć starzik, po nim ciotka Hilda z Tübingen. No a segra uż je drugim rokym wydano na Mostach. Także yny we czwórke. Zamiast dwaności kaprów uż kupujymy yny dwa a nie przikłodómy stół w obywaku. Uż to ni ma, co bywało. Po rozdzielyniu darków my se dziwali na pohadke, kiero je każdym rokym inszo a przi tym mo człowiek pocit, jak gdyby se fórt dziwoł na jednóm a tóm samóm. Po pohadce szli naszi spać, segra też.

 Naroz gdosi piskoł pod oknami. Jak kiejsi za roków, kiere zaczinały na jedniczke. Nakuknył jo z okna a tam Anioł z Petrym. Werbowali mie, jeśli nie idym na jutrznie. Tak to była szpica. Nejwiynkszi przekwapiyni wieczora. Także rozłónczóno bywało nierozłónczno trójka se dzisio zrobiła scuka. Szli my do Petra. Tam my odewrzili po piwsku a posłóchali magicz. Kecali my o muzyce, babach a spóminali na tych pore roków, co były za nami. Jak my to cióngli do kupy. Jak my u naszigo starzika pili trzicet piw z lawora, w kierym se ón po wieczorach moczoł nogi we wodzie z hypermanganym. Jak se twarziła kelnerka u Rumcajza, jak my ji to chynyli pod pipe. Jak se na nas dziwali ludzie w ancugach, kierzi szli prawie z teatru a my syczeli z boleści, bo hrana lawora se nóm silno zarzezowała do palców. A spóminali my na dalszi a dalszi wiecy, aż my zaczli mówić o swoji prziszłości. Z Anioła wylazło, że se beje w maju żynić z Kajóm z Banski Bystrice, coż je zpiewaczka a miała aj „umístění ve Zlatém Slavíku“.

 Po ceście ku kościołu my scióngli liter Aniołowego dómowego wina. U kościoła my prziszli na to, że ta Wilija uż fakt ni ma to, co to bywało. Anioł przegłosił, że podle niego by to wubec nie musiało być. A jo na to, że uż isto dłógo żijymy, że nóm taki dni, jako je tyn dzisiejszi, zaczinajóm przipadać czim dali tym obyczejniejszi. A wszecy my, kierzi se tam z naszi generacyje na wyrchu spotkali, tak my se we skrytu dusze cieszili na Sylwestra, bo my czakali, że nóm prziniesie cosi inszigo, niż ta ganc szaro Wilija. Libor mioł jechać na Vysočine, Pydych mioł iść na Slavíč, Peter dóma, Bruder też dóma, jego młodszi bracha na wojnie. Anioł mioł strowić Sylwestra ze swojóm miłóm w Nitrze. No a jo też ze swojóm miłóm, ale eszcze żech nie wiedzioł kaj.

**SLAWICZ**

 31.12. jo se urwoł wczasi z roboty a o pół dwanostej my uż z Evóm siedzieli w cugu do Čadce. Tamstyl my mieli jechać na Vychylovke no a potym podle mapki do gór na bude, kaj uż miała czakać partyja z Trzyńca, z kierej jo znoł yny Karła a Kubeša z naszi kapely. Yny że jo zaś to samozrzejmie zawalił. W tych dniach, jak jo eszcze nie wiedzioł, kaj prziwitóm Nowy rok, żech somrowoł po Ciczowi a Pydychowi, jeśli by mie jakim zpusobym nie dostali na Slawicz. Jak jo im dziyń przedtym powiedzioł, że z tego asi rezygnujym, tak se skoro nasrali. A teraz problem. Iść na Slawicz, kaj to beje wyłożóno chlastaczka, ale jak tam nie pujdym tak bedym wyglóndoł tyn nejwiynkszi hajzel uż yny zwóli tego, że mie tam dostali przez swoje mrtwole, albo jechać na Vychylovke, kaj beje Sylwester najisto szpica, bo se tam beje grać od wieczora do rana, ale chlastu tam beje nieprzimoumiernie zabawie? Toć że mie to rwało na Vychylovke. A eszcze w cugu żech se rozhodowoł. Nakóniec wygroł charakter a wystómpili my na Bocónowicach. Pieszo my szli aż do Łómnej a tamstyl nawyrch. Zapadowali my se po pas do śniegu. Potkali my Lucke ze swojim Januszym prawie jak my szli po zmarzłej stopie, jak Chrystus po morzu. Óni byli w tym momencie w morzu po pas.

- Czau Lucka, to je tyn twój sławny horolezec?

- Czau - zaczła se tymu śmioć.

- Tak mu powiydz, niech se nejpiyrw nauczi chodzić po górach a potym dziepro rozmyślo o skałach.

 Pry żech go tym dobrze sparził, jak se mi na chacie wieczór prziznoł. Ale broł to synek z humorym. Jabłónkowsko partyja doraziła na Slawicz zmordowano jako byk. Też podle tego tyn Sylwester wyglóndoł. Fórt sie chlastało. Aż na mie a Eve. Jo se snażił grać przed nióm abstinenta a tak jo se wubec nie bawił. Óna też swetrym nad głowóm nie tocziła przi tym, jak jo se snażił bawić napite publikum swojimi pieśniczkami. A tak jaksi my se przebónckali do północy a potym uż to miało spad, bo wiynkszość miała tego tak dość, że usynali za stołami. No a my zaszli na pokój nr. 13 a dobranoc! Chwile społu, potym jo na wrchu a óna na dole. Rano zaś obo na dole.

**ANIOŁ**

Po noczni my se stawili do Stania.

- Toman, słyszołś to o tym Aniołowi?

- Co?

- Że je v Nitře na ARO?

- Howno, co se zaś stało?

 Miro zacznył opowiadać, co słyszoł a jo czumioł a posłóchoł. W Nitře na banhofie szła Kaja na zachod. Ón jóm czakoł na polu a zakurził se. Jak wyszła do pola, tak Anioł leżoł na ziymi nieprzitómny. Kole niego pore ludzi. Od tej doby je na ARO a nie wiy o sebie. Straszne. A to pry je uż szósty dziyń. Ostatnim czasym pry na niego przichodzały mdloby. A doktorzi nie wiedzieli, że to było zwóli silnej cukrówki, kieróm mu wczasi nie diagnostikovali. Ty mdloby prawie na niego prziszły w tyn Nowy Rok, a jak spadnył, tak nieszikownie naraził głowóm o betón a było to. Pry mo silnie poranióny mozek. Czakajóm, aż se mu zlepszi staw, aby go mógli wrtulnikym przewiyźć do Bratislawy. Tam by go snad mógli zachrónić. Staw se ale nie zlepsził. W pyndziałek za mnóm prziszeł do kómpielki Ciczo prawie jak jo był pod sprchóm.

- Tomasz, pój tu…

 To se mi uż nie podobało, co może po mie Ciczo tak ważnego chcieć, że mie wycióngo ze sprchi.

- Peter umrził…

 Nie chcioł jo tymu uwierzić. Jak żech uż zostoł ganc sóm u kaslika, tak żech se rozpłakoł. Aż mie samego przekwapiło, że to eszcze umiym. Po piyrszi po rozchodu z Evóm, żech se u Bulawy zdrzónzgoł.

 W pióntek my Aniołowi prziniyśli do kościoła winiec z napisym “Poslední sbohem od kamarádů“ a położili go ku tymu od rodiczów, spolupracowników, albo też snúbenice. Na kierchowie w silnej fujawicy my se z nim rozłónczili. Kóniec tego dnia był zaś u Bulawy. Pydych przegłosił:

- Partyjo a co tak dać uż tymu pokój a nie schodzać se tu fórt w tych czornych ancugach. Dyć uż tego było kapke moc.“

 Jak uż było cosi w lampie, tak żech se spómnioł na naszóm dohode, co my uzmówiali z Aniołym a Petrym w siedymności. Gdo se beje piyrszi żynić, tak stawio beke Radegastu. Prawim:

- Peter posłóchej, ale tyn Anioł z nami wybabroł. Nie musi stawiać beke.

 Peter na to:

- Beje z tym trzeba też jaksi wybabrać!

**FOFRY**

 Ty dni, to była wubec straszno pakarna. We cztwortek żech o 15:00 ze Stopami v písku jechoł na wypomoc do Frydku. Grali na jakimsi country balu a pry ni mieli mieć fidlera, kierego nakóniec mieli. Mieli wszak mało repertuaru, tak żech im musioł wypómóc z naszim. Tamstyl żech drził na nocznióm. Z noczni bez spanio na pogrzyb. Po funusu pijatyka a zaś na nocznióm. Dopołednia w sobote zdrzymka. O jednej cugym a busym do Nydku, kaj my mieli dwoudenni soustrzeděni przed natoczanim w rozhlasu. Perfektnie my se zagrali a przi tym jo synkóm aż do czwortej rana czitoł powidki a żiwotopis u jegoż pisanio ście mie prawie nachytali. Do 10:00 my zdrzymli a zaś se chytli nanowo granio a żranio. Pić uż nie było co. O 17:00 jo był dóma. O 18:00 jo jechoł cugym za Evóm do Cieszina a był żech fantastycki przeciynżóny. Przisiyngóm Bogu, że mie z tych fofrów pichało u serca. O 22.00 jo uż był dóma a hónym se snażił zalegnyć, bo mi trzabyło o 4:15 stować do roboty. Prosto z ni jo uż walił z huślami do Bublego. No a tamstyl my jechali Karłowym trabantym do ostrawskigo rozhlasu nagrować szejść kónsków.

**ROZHLAS**

 Szichta nóm zaczinała o 18:30. Reżiser nóm prawi:

- Tak se hoši pojďte trochu naladit a rozehrát.

 Siednył se za warhany znaczki Yamaha a udoł nóm aczko. Rozestawili my se za mikrofony a zkuszali instrumenty a śpiywy. Chcieli po nas, aż nejpiyrw wyzkuszómy pieśniczke, kiero je nejwiyncej postawióno na wokalach. Zkusili my Kolynde

- No tak to stočíme jako první kousek. Červená!

 Asi ze szejść razy my to zagrali, niż se z tlampacza ozwało:

- Tak hoši, kupujem! Běžte si to poslechnout do foae…

 Siedli my do krzeseł a zakurzili se. Dr. Gellnar z manżelkóm nóm twierdzili, że my sóm strasznie ztremowani a zwiónzani. Wycióngli z taszki siódmiczke borowiczki. Pry na uwolniyni…

- Pít se tady nesmí, tak nejsou štamprle. Musíme to cucat z krku do krku.

 Tak my se cwakli a rejża nas wyzwoł ku dalszimu kónsku, kierym był Werkowy cug. A po każdym dalszim do foae a eszcze wiyncej se odwiónzać uż u naszi półlitrówki rumu. Przez Garniec pyniyz, Tuberacki krzciny a Śmiergustowóm my se przekopali ku Koszarziskóm, o czim świadczi aj nagrówka. Także rozhlas wyszeł. O jednej w nocy my byli dóma. Eszcze żech se wymiynił szichte a zamiast na dziyń szeł aż na odpołednia. Bo bych fakt inaczi isto dostoł infarkt.

**NIEDERE TATRA**

 Po tych narocznych dniach było eszcze jaksi trzeba wydyrżeć do soboty a w niedziele rano wio do Niskich Tater na skije z Petrym. A to na cały tydziyń. Byli my ubytowani w Janski Dolinie pod Chopkom. Piyrszi dziyń była na spodku abnormalnio mgła. Ale jak my wydrzili lanówkóm ganc nawyrch, co je kole 2000m, tak na nas wyblyskło słónko, kiere se perfektnie uśmiychało nad mgłóm a nad tymi skijorzami, co nie wiedzieli, że tam je. Z poczóntku żech mioł z tego jeżdżynio lufta. Przeca yny na wrchu to był sóm kamiyń, no a niżi to zaś było ganc zlodowaciałe. Ale inaczi to była pohadka. Sjezdowki dłógi 4-6km. Jiżni a sewerni swah a na każdym takich 6 możności, kaj se puścić. Czi do Jasnej, czi do Zahrádek, czi na pome, albo na sedaczkowóm lanówke. Piyrszi trzi rana żech ni móg stanyć z łóżka. W bazynie z termalnióm wodóm, kiero miała chynć przigrzotej budiszski mineralki, żech se wszak wdycki rozruszoł. Nogi wszak ztwardły a zwykły se. No a uż to potym jeździło samo. Sóm Peter uż mioł tego pełne zymby a dziwił se tymu, że jo je do tego taki uwalóny. Jo se tymu też dziwił, bo żech mioł skoro wdycki z tego sportu hruze, i choć jo go uznowoł, ale z rozumym.

 Z Tater my odjyżdżali spokojóni a z tym, że se uż tu tóm zime tak nie zajeździmy jak na tej w cudzysłowie zagranicznej rekreacyji. U stołu my na strzedisku siedzieli z jugoslawcami. Jak my stoli na pome, tak z jednej stróny madziar, z drugi rumun a semtam nas przedbiegnył bulhar albo Niymiec. Słowioków my słyszeli yny w kasach a to eszcze z dziwnym akcentym. Także człowiek pochopił, że otazka “Komu patria tatry?“ ni ma zbyteczno.

**PIOSECZNO**

 Z Tater prosto na country bal, kiery uż był drugim rokym na Piosecznej. Przismycził jo tam ze sebóm kazete, kiero na mie czakała dóma. Były na ni nagrówki z rozhlasu. W tyn sóm dziyń był aj na Ostrawie trziceciminutowy program Prameny, kiery był o nas a komentowoł go ostrawski herec Leoš Janáček. Byli my z tym wszecy abnormalnie spokojóni a przijimali my gratulacje od Stopów w písku, a Rozkolaków, kierzi se też z nami zeszli na Piosecznej. Prziszeł aji Piškot z Chorošym a ze Zrzkym.

 Partyja se pómału zaczła zjyżdżać. Latoś pro porzóndek puszczali yny we stylowym. O 19:00 uż było narwane. Zaczli my grać o pół ósmej. Po nas nastómpili Rozkolacy, po nich Stopy a fórt tak dookoła. Eva była ze swojóm partyjóm a dobrze se bawiła. Jo o wolnych chwilach miyndzy nich chodził, ale jak jo se z nióm chcioł wiyncej zbliżić, tak żech narażoł na jakómsi ściane, kieróm żech ni móg widzieć. Semtam my zaszli zatańcować a to było asi wszecko. Mioł żech po naladzie. A nejwiyncej mie dożrało, jak se ku ni siednył Kareł a zaczli kecać. A tak se krasnie rozumieli, że jo zacznył żarlić. A tak żech se koniecznie dozwiedzioł, co to znaczi. A było mi to strasznie nieprzijymne. Doraziła to poznamka Nadě, segry Koldy od Stopów a láski Váně z Rozkolu:

- Tomáš, co děláš? Ty to nevidíš? Vždyť ona je do Karla úplně zamilovaná…

 Wszecy se bawili dobrze, yny jo se tropił. Podle łóńska miała ta akce stoprocentni sukces. O 20:00 uż było beznadziejnie wyprzedane. Pry pełny autobus ludzi z Jabłónkowa marnie czakoł przed kulturakym. Bal skóncził o drugi w nocy. Rozłóncził jo se z Evóm a prziznoł se ji ku swojimu żarliwymu stawu. Óna se tymu swojim zpusobym zaśmioła. Domówili my se, że tam jutro przijadym a że se to wyświetlimy. Była sama dóma. Bracha był na bruslach a mama u babiny. Problem my jakżtakż wyrzeszili a odłożili go zaś na jakisi miesiónc na bok.

**JAK JO ZANIEWRZIŁ NA PORTE**

 Na oblastni koło Porty w Hawiyrzowie my byli latoś namakani jak pierón. Repertuar był silny. ŚSP, Rege egoisty a Izidor Kopecki. Był tu akurat miynszi problem. Kareł był na manewrach a Kubeš w Rumunsku na skijach. Także my mieli dwóch nahradników. Piškota na mandoline a Choroša na gitare. Dziyń zacznył perfektnie. Przi ceście na banhof mi pod nosym zastawił favorit. Z niego wykuknył kolega, kiery inaczi dobrze popijo a prawi mi:

- Tak co, jedziesz, albo ni?

 Jo był z tego gupi, skiyl na to nabroł, tak żech mu bez odpowiedzi wlóz do wozu, z kierego żech był wychynióny aż w Trzyńcu, kaj uż czakoł na cug Buble z Laďóm. W Hawiyrzowie wiater, kiery był uż od wczorajszka silny, roztrzaskoł wielkóm szibe na banhofie a tak my byli zwiedawi, co nóm prziniesie. Laďa zagłosił:

- Střepy přinášejí štěstí!

 Piškot nas uż czakoł w Bezručáku, Choroša wszak nie było. A to nas organizatorzi gónili na zwukowóm zkuszke. No nic, tak musimy bez niego. Stoli my uż za mikrofonami, jak Chorosz doraził. Ani roz to z nami przedtym nie prubowoł a był to schopny zagrać z fleku aj ze solami, kaj miały być. Mlok nas pochwolił, że to mo szczawe. Ty kapely przed nami pry ni miały „úroveň“. Sóm bity folk. Nuda. Zeszli my do szatny a tam to makali tak, aby se to obo wżili na 100%. No a my aby se to zopakli a porzóndnie w tej zestawie chytnyli tóm rutyne. Po obiedzie jo se szeł jako każdym rokym do konkursu pisniczkarzów. Był żech na raji trzinosty. Przedymnóm wszecko nicmoc. Pojczoł jo se gitare a kapik a zkusił żech zaśpiywać Łóńskóm, kieróm jo słożił po nowym roku za pore dni, jak Anioł leżoł na ARO. Uspiech Łóński był eszcze wiynkszi niż przedłóni, kiedy żech skoro wygroł. A był najisto nejwiynkszi ze wszeckich pisniczkarzów. Przezto żech skóncził drugi.

 Zaczón samotny konkurs. Nas wybrali jako dziewióntych. Można że to beje ody mnie źnieć trapnie, ale u kapel, kiere grały przed nami, ludzie spali. Także nasz wystymp źnioł jak bómba. Odegrali my stoprocentnie. Na żodnej Porcie przed tym my nie skludzili taki aplaus. To człowiek wyczuje. Byli my se jiści postupym. Jo dokóńca piyrszim aż trzecim miejscym. Aj sama Eva, kiero mi wdycki mówiła, że gdo wysoko loce, tyn nisko spadnie, przegłosiła, że mi tyn sen asi wyndzie. Drugo połówka była straszno nuda a sal se wypróźniowoł. Akurat tyn kóniec był szpicowy. Vrtáci a po nich Modřina. Po soutěži za Mlokym prziszli Šmoulové. Mrzout przegłosił:

- Nemám rád Portu!

 A to żech eszcze nie trufoł, że po wygłoszyniu wysledków jóm też nie bedym mioł rod. Nie byli my ani w piyrszi siódmiczce. Także my nie postómpili. Kromie Modřiny a Vrtáków pojadóm do Šumperka kapely, u kierych ludzie spali a po kierych my jich obudzili. Obudzili my isto aj porote a ta nóm to nie darowała. U diwaków my skónczili drudzy. Też nie wiym z jaki przicziny, ale na Porte mie uż żodyn nie dostanie. Snad aż se wyrzeszim, dlo kogo wlastnie grać? Dlo diwaków, albo pro porote? Uż w tym zaczinóm mieć jasno. Uż!

**Z BAGNA NAD MROKI**

**ZBYCHOWE PRZEPIJANI SWOBODY**

 Tak żech se po roczni pauzie opisowanio memoarów rozhodnył, że bedym pokraczowoł dali. Co wszecko se zatóm dobe zmiyniło, to je aż nieuwierzitelne. A to starczi yny rok. Pokiyl mie pamiynć nie myli, tak ostatnio kapitola kóńcziła tam, jak my w Hawiyrzowie z grupóm Blaf zaniewrzili na tóm Porte. No nejwiyncej snad jo. A dłógo my se z tego ni mógli spamiyntać. Bywały basak Zbycho przepijoł swobode a tak mie a Bublego pozwoł na tóm akcje do PZKO na Gródku. No co to mógło być inszigo, niż pijatyka jak cyp? Pardon. Aj choć my tam przijechali po prubie, to znaczi o 20:30, niechali nóm przezto w kastrolu gulasz, kiery był wyborny a też nóm nabidli obłożóne misy. Gorzołki, piwa a cygaretli było wpysk. O winu uż nie wiym. Zbyszek pozwoł yny mie a Bublego, aby se mógli z Lubošym zaspóminać na stare czasy a zagrać se tam z nami. Jako gesto to było od niego piekne, ale muzyka to odsrała abnormalnie strasznie. Aż mie była za sebie gańba, że se tam wubec z czimsi takim ukazujymy. To teda musim prziznać, że Brygada odegrała na tutej akcji stoprocentnie lepi. Ale też se człowiek ni może dziwić. Dyć Luboš od tej doby, jak od nas odeszeł, do strun nie grabnył a Zbysio, tyn se zostoł yny u bymbnów. Tak my po premierze z Bublikym siedli sami dwo do kónta, grali se tam instrumentalki a śpiywali jak urwani. A jak nie było żodnych bab, tak my butylkowali a wiym, że jak żech se obudził, tak uż tam były yny troski. Zbalił żech huśle a wyraził na stopa. Były trzi godziny w nocy a zastawił mi jakisi Madziar a wychynył mie aż na rynku. Eszcze dobrze, żech nie zaspoł a nie zajechoł z nim aż ku granicóm do Komárna.

**U MŁYNA**

 W jednóm słónecznóm niedziele żech zaszeł do Petra z prośbóm, czi by nas w Cieszinie u Młyna nie nazwucził. Tym padym nóm aj pómóg z przewozym aparatury. A tak my na miejsce uż przijechali o dwie godziny wczasi a to dwóma trabantami. O 17:00 był salek pełny cieszinioków a my mógli wesoło zacznyć. A było to piekne. Zaczli my starym repertuarym a pieśniczki żech przekłodoł basniczkami, kiere miały sukces jak byk. Piyrszóm połówke my ukónczili Kolyndóm a zamiast aby my se o tej pauzie spoczli, tak my musieli przijimać oferty na dalszi imprezy, podpisować se do cancaków a rozmaitych dziynniczków. Jedna wszak pro nas plodno nabidka była od dyrektora KKS z Karwinej. Doł nóm możność w kierykolwiek wikend se domówić a nagrać piynć demosnimków w jejich studiu. Zaroz my to prziklepli.

 Drugóm połówke zacznył Jura z repertuarym jego bywałej kapely o nazwu Kobylky. Super pieśniczki, kiere pisoł jejich niegrajóncy kapelnik Péťa Urbanec. Jura swojim sametowie niskim głosym zaśpiywoł tak dobrze, że se mi aż nie chciało wierzić. Nasze pieśniczki uż były nowiejszi a partyja ich mało znała. To uż nie był dziwoki gorolgrass. Bardzi romantycki, pómałe, zaśnióne. Wierszyki też podobnego zabarwiynio. Abnormalnio pohodiczka. Całóm dobe jo wszak czumioł do reflektoru. Pieśniczka Łóńsko zicher zaruszała z kupa zainteresowanymi ludziami. Nejwiyncej wszak isto z Evóm. Musieli my dwa razy przidować. Toć że Werkowy cug no a nejwiynkszóm pakarne Amnestyje. Aj to miało sukces. Ale nóm sie też śpiychało. Naprzikład yny na to piwo, albo na cosi podobnego. Tak my zaszli do Slezanu. Evka, Močál, Janusz, Vašek, Anička (swobodno matka). Każdy mi tam gratulowoł. Żrali mie, mazali mi miód kolem gymby, a jo se uświadomowioł, że żech je frajer, yny żech to nie chcioł dać po sebie poznać. Wtedy żech se był aj jisty, że muzyka je instrument, kierym idzie dosióngnyć skoro wszecko. Że nióm idzie aj przikłónić city człowieka, kierego mómy radzi, na swojóm stróne. A tak to aj wtedy wyglóndało. Mioł żech pocit, że Eva je na mie hrdo, że uż je ganc moja a że se mie uż teraz nie wzdo. Że tu po tej strónce uż to je jasne. Ale mylił jo se.

 Z banhofu do chaupy na mie świyciły dziesióntki zielónych lamp. Zielóne światła miały auta. Zielóny był miesiónczek. Zielóne były gwiozdy. Moc dłógo żech se dziwoł do reflektora.

**WIELKANOC**

 Na Wielkanoc my mieli być u Evy dóma. Jejo mamina miała być na chacie no a bracha David mioł ze Stopami w Písku grać na Zajacowej akci Rýžování zlata w Łómnej na Dolinkach. Yny że mamina nakóniec nigdzi nie szła, tak nóm zbyło to Rýžování albo Vychylovka. Tam miała jechać naszo grupa a partyja z Trzyńca a Karwinej. Rozhodli my se tak, że nejpiyrw zóndymy na ty Dolinki a jak to beje stoć za prd, tak hrrr na Vychylovke. Na Dolinki była celkem pakarnicko cesta. Borok Spejs. Tak fuczoł pod harmónikóm, żech mu doł raczi swojóm krosne a smycził żech mu jóm aż ku chacie. Chata na polance a pod nióm potok. Yny że zaś ta Zajacowo najiwnie puberťacko partyja. Od samego zaczóntku było widzieć, że tam tyn odwaz nie beje ani nahodóm. Przemówiali my z Evkóm Spejsa, aż idzie z nami, ale nie chcioł. Mioł tego dość, aby se eszcze kajsi szkroboł na Vychylovke a isto se myśloł, że miyndzy tych szaszków zapadnie. Tak my z Evóm wyrazili w połednie z gór ku Akatóm. Tam my chynyli kapanek żwaniec no a na banhof do Bocónowic. W cugu my naszli rozegranego Karła z Juróm. Laďa tyn se na nich móg yny dziwać. No a trzi dziełuchi. Iva, Iveta a Květa, kiere se isto chcóm wydać. Typujym, że nejrychli se to podarzi Ivě. W Čadcy my nasiedli do autobusu a tyn nas zawióz kajsi aż do psi…, w kierej była gospoda. Tam my dali po dwa piwa, zakurzili a szli do eszcze wiynkszi psi…, z kierej my se puścili do wielkigo kopca a dropali se ku chacie asi godzine. Była to drzina nie z tej ziymi. Śniega miejscami nad kolana. Jura klnył jak pogan. Isto to było na miejscu, bo se tymu chlamała aj Eva. Stejnie ale, gdybych klnył jo, tak se za mie gańbi. Wszecy my se jako tako starali nie nadować a jedyn drugimu pómóc. Aż se nóm to konecznie podarziło. Uzrzili my światełko jak w bajce o piernikowej chałupce a byli my po tej krziżowej ceście tam na miejscu witani karwiniokami, kierzi uż tam byli od wczora. Rozbalyni wiecy na górce. Przigotowani noclegu na sianie. Pół litra rumu ze sebóm na dół a grać a śpiywać a popijać. Jedna butylka, drugo a … Wiycie co, aby my uż jutro nie popijali, tak to uż zpracujymy dzisio a beje pokój. Samo, że to było z moji głowy. A tak my scióngli ganc wszecko. Eva se uż na mie asi ni mógła dziwać, tak szła raczi spać. A jo czuł, że je cosi w hajzlu. Tak se eszcze doprać do niemoty. Uż se obudziła a wyrusziła nas swojóm przitómnościóm prawie w momentu, jak my se bawili o tym, że my sóm nejlepszi, że na nas ni ma, bo to co robimy my, nie robi na całym świecie fakt żodyn. A hned, że zagrejmy Evie tóm pieśniczke Łóńskóm. To isto tymu, abych jóm zaś kapanek zyskoł. Ale żech musioł wyglóndać fakt śmiysznie, jak se mi motoł jynzyk a wypadowoł tekst. A tak żech po prubie o śpiyw szeł raczi chrapać.

 Jak żech se obudził, tak żech słyszoł Evin a Karłów głos ze spodku. Akurat żech nie rozumioł, o czim se tam bawióm. Spacak wedle mie prózny. Inaczi eszcze wszecy drzymali. Drugi obudzyni isto aż w połednie. Uż jo leżoł na górce sóm. Mioł żech wyczitki, tak żech zebroł kartaczek na zymby a szeł ze sebóm robić porzóndek ku studziynce. Eva se mi jaksi wygibała. Cosi my poobiadwali a wyrazili se podziwać sie po okolicy. Chcioł żech se pomówić z Evóm, ale kategorycki nie chciała. Wieczór na chacie. W piecu praskało jak w starej chałupie. Gitara, huśle, mandolina, śpiyw. Kareł śpiywoł staróm klasyke. Eva na niego czumi jak na pómbóczka. Na mie ani kóntkym oka. Nie dała se ani chycić za rynke. A tak mi było dusno. Nejradszi bych wystrzelił do lasa a uż se zpatki nie wracoł. Jak w tej pieśniczce, że by mie tam naszli na drugi dziyń wisieć na gałynzi wielkigo smreku. Ale ni mioł żech ani czas tyn napad realizować, bo mie zaczli nabiyrać ku tymu, aby żech czitoł memoary. Tak żech ich bawił aż kajsi do 1:00. Óni postupnie zaczli odchodzać. Odeszła Eva, karwiniocy, Kareł a jo szeł asi aż tak za godzine. Nasukoł jo se do spacaku, naszeł Evinóm rynke a doł ji puse na dobranoc. Jeśli jóm uż wtedy za drugóm rynke nie drżoł Kareł, to do dzisia nie wiym.

 Rano śmiergust, woda, wyprask, odmiana, opalowaczka, bejsbol, sranda, obiod, zbalyni, cesta do dziedziny, na piwo. W Čadcy my se zagrali na banhofie a grali my aj w cugu do Jabla. Eva mie pozorowała takim dziwnym pohledym a popiyrszi żech se wszimnył, że śpiywała aj moje pieśniczki.

**KOPY**

 We wtorek telefón.

- Čau Evi tak jak se ti líbily Velikonoce? Ten konec měl špicový spád, ne?

 Jaksi nijak z tego nie była nadszóno. Ani se ji nie dziwim. Domówili my se na strzode jako wdycki o 17:30 u ni dóma. Dziynnóm szichte jo znieużił ku tymu, żech z bytowym dotaznikym obiegnył wszecki urzyndy od kierych były trzeba sztymple a oddoł to na ZV ROH. To aby mie zarzadzili do porzadniku z tym, że tam była Eva zapisano jako moja snoubenka. W Cieszinie z cugu na zachod, ku Sikoraku, po schodach na piyrszi piyntro, dzwónek napisany na jejigo tate, kiery uż tam isto osiym miesiyncy nie bywoł. We dwiyrzach Evka. Počkej na chvíli a wyszli my do pola smierym ku polskim granicóm. U sauny, jak mi skocziła ostatni roz kolem karku, żech i to powiedzioł o tym kwartyru. Raczi mi na to nic nie powiedziała. U Olzy żech se ji spytoł, jaki mo pocity z Vychylovki. Prawiła, że smíšené. Jaki to je smíšené?

 Prziszła na mie prawie tako ponuro nalada, jakóm móm teraz, bo mo dzisio przijechać Hana a je to skoro ganc na tej samej urowni a tak se chcym na wszecko nejgorszi prziprawić tym, że bedym popisowanim tu tej sytuacyje przeżiwoł nejhruzniejszi chwilki, abych to nie przeżiwoł przed Hanóm a głównie ni dłógo. Zdało se mi, że tym kóńczi świat, jak mi powiedziała, że wtedy, jak żech se ji po Piosecznej pytoł, jeśli je zamiłowano do Karła, tak mi mówiła prowde, że ni. Ale teraz by mi uż musiała cyganić. A że nad tym trzi noce rozmyślała a wubec nie spała. Doszła ku tymu, że my dwo musimy skóńczić. Óna potrzebuje wedle sebie chłopa a ni chłapca. Aż se pry nóndym jakómsi dziełuche a to o kupa młodszóm. Szli my prawie kole kierchowa. Wylazło z ni, że mo głównie straszny strach, abych se cosi nie zrobił. Jo ji na to powiedzioł, że to by była ta nejwiynkszo cypowina, co by mie mógła napadnyć. Bo z tym bych tak maximalnie dokozoł to, że by jóm to zpoczóntku kapanek srało a potym by stejnie zapómniała. Złómany żech z tego był ale tak, że zy mie skoro nie szło wydusić żodnego słowa. Trudnomyślność jak cyp. A człowiek wiedzioł, że tu uż nic nie zmiyni. A tak my skoro milczki doszli ku nadrażu a tam se ostatni roz podziwali do oczi a Eva powiedziała:

- Tak ahoj Tome a měj se hezky!

 Jo ji ze zoufalstwi powiedzioł:

- Ty také a promiň, že jsem tě vůbec poznal.

 Abych se przed nióm nie rozbeczoł, tak żech se obrócił a uganioł ku cugu. Tyn przijechoł za chwile a mie góniły po głowie cypowe myszlenki, jak jo słyszoł dunieć ty kolca po kolejach. Ale przeca żech ni ma jakosi Anna Karenina. Ani żech do niego nie nalóz. Niechoł żech go ujechać a podchodym zpatki na banhof a wkurził żech do sebie dwa piwska a czumioł ubeczany do powału. Mój społustołownik se isto mojigo stawu wszimnył a pro jistote se mie raczi na nic nie pytoł. A tak zaczło półroczne obdobi moji psychicki kryze. Gdybyście znali wszecki przicziny tego, czymu my se rozeszli, tak mi uwierzicie, że wiyncej na dnie uż snad ani nie idzie być. Aż za tego pół roku żech se wlastnie uwiedomił, że wszecko złe je na cosi dobre. A było moc a stoło to za to.

**NAPOSLEDY**

 Był żech z tego maród. Zaczinała wiosna a tu taki morbidni myszlenki. Po noczni jo zwerbowoł Mira a Petra z pieca na tramp. Tak my wyrazili smierym ku Nowinie. Tamstyl na Kozubke otestować nowóm chate. No a Slawicz a smier Ropiczka. Spuścili my se dołu ku Moravce. Zawrzili my putyke a szli spać do próznego kempu w bliskości potoka. Gitare jo mioł ze sebóm, tak żech zabrzynczoł nejnowiejszi pieśniczki jako Zapóminaczka, Prózne cicho a dalszi. Peter usnył, tak żech se wypłakoł Mirowi na ramiyniu a przi tej przileżitości mu aj zarecytowoł *Szpatny sygnał, Apatyckóm* a Wztahowóm rownice o trzóch znómych. Rano do sklepu. Śniodani, piwo a na grzebiynie. Kotarz, Prasziwo. Na każdej chacie po piwu. Na Prasziwej nas dokóńca wylynkoł wyćpany niedźwiydź z latarnióm w rynce, jak wachuje wstymp do chaty. No a potym wegeteczek aż kajsi do 15:00 przed kościółkym. Opalowaczka do barew prosióntka. Do ganc czyrwóna. Cieszin jak na dłóni a jo uż tam praktycki ni móm co pochladować. Ni! Nie śmiym to yny tak niechać. Eszcze ganc jedyn, jedyny pokus. Naprowde ostatni. Do Dobratic na cug. Do Cieszina a czau partyjo. Jo teda za nióm idym. Po schodach na piyrszi piyntro. Zwónek. Eva.

- Čau Tome.

- Čau Evo. Máš prosím tě na chvíli čas?

- Jo? Tak pojď ven. Můžu si tu nechat krosnu?

Na polu:

- Jseš si opravdu jistá, že ses rozhodla správně?

- Určitě!

- Víš, já jsem jako myslel, že to nebude marné ještě to naposledy zkusit a těsně než jsem k vám dorazil, tak jsem potkal Aničku a ona mi řekla, ať jdu, že tím nemůžu nic zkazit. Tak jsem tady. Ale když určitě, tak určitě!

 Zaszli my zpatki po krosne. Rozłóncził jo se z jejóm mamóm. Półprziślepło babiczka se nagłos przedymnóm spytała:

- To je Karel, nebo Tomáš?

 Nie czakoł jo, aż gdosi odpowiy. Czyrwióny od słónka jo se to szmarowoł ostatni roz po schodach. Banhof, cug, Staniek, dudómu. A pamiyntać se z tego. Nie niechać se za żodnóm cene słożić. Aj choć jo uż słożóny był.

**PIAST**

 Country bal w Piastu był w sobote. Dupny pocit. Eszcze że Kareł mo tóm siłe a nie odeszeł z grupy. Powiedzioł żech mu, aż na to kaszle. Jaksi se z tym wyrownómy. Ale tyn Cieszin. Mieli tam być wszecy znómi. Aj Eva z brachóm a ze segróm. Całe bywałe zazemi. Grupy jako Vrtáci, Stopy v písku, my, no a Mlok. Był żech tam jak na nożach. Odegrali my dobrze, cóż o to, ale ta atmosfera. Dlo ostatnich prowda wyborno, ale w grupie - no tragedyja. Choć se człowiek snażił sebewiyncej, fórt mioł pogrzebowóm nalade a nejraczi by kómusi rozbił pyszczisko. A wiedzioł przesnie kómu. Country bal skóncził po północy. Także cugi nóm ujechały. Piyrszi jechoł aż rano 5:15 a co do tej doby? Nakupili my flaszowych a do Sikorowego parku. A tam my se snażili parzić, i choć nóm to nie szło, aż do Bożigo rana.

**BAGIYNIEC**

 Żynił se Roman K. Cosi tocził, jeśli bedym we cztwortek dóma, że se po mie stawi. Dzwónek. Ón jako żynich w ancugu.

- Pój, jadymy!

- Ale jo ni ma przewleczóny.

- Ser na to! Bier gitare a jedź w tych ryflach.

 Były połotane. Tóż dobre. A uż my to we szkodówce gasili do nadmorskich wyszek wyszi położónych. Tam mi dali pojeść a wypić a dziwali se na mie jak na wetrzelca. Diskżokej L. tam zaś puścił cosi ku tańcowaniua a jo se ladził a rozegrowoł na polu. Po wieczerzi mie czakało extempore. No siła. Ludziska nacióngali ku mie karki, klaskali, śmioli se a ci, co to znali, tak śpiywali. Paradox był w tym, że se wydowała cerka od policajta, o kierym śpiywóm w Śmiergustowej a prawie tymu jo jóm musioł nejwiyncej razy grać. No a w rozhlasu my musieli zamiynić jego miano za Jan Rozpusta. Uspiech żech mioł niesamowity. Tak żech do dalszi zabawy zapadnył miyndzy wiesielowych, aj choć żech był w ryflach, tryczku a teniskach. Fajnie se mi tam tańcowało z pani policajtowóm, z kieróm my se skamaradzili a chodzili społu kurzić na pole. Zabawa trwała do nocy, yny że jak do chaupy? Bejesz tu spać.

 Dostoł jo od żynicha klucze od pokoja. Godzina po północy a my u stołu. Śpiywali my pieśniczki przi gitarze. Diskżokej uż mioł aparat pobalóny do noczni polohi a stoł u niego jak trómba. Szeł jo na zachod a spytoł se go, jak se mu darzi. Prawił, że by uż chcioł iść spać, ale pry nie wiy jak, bo mu nie dali klucze. Tak żech se spytoł Romanowej mamy a óna:

- Jej, dyć my ganc na tego muzykanta zapómnieli. Tomaszu, nie zebroł by żeś go ku sebie na pokój?

- Jasne! Tak jo uż idym też spać.

 Śniodani, gry, gitara, show, obiod, rozłónczyni a pieszo do chaupy isto szejść km.

**PRZEHRAWKI**

 Konecznie my se doczkali tego, że nóm SD umożniło zrobić se przehrawki. Zeszli my se na 16:00 w SD. Jako mistnost pro prziprawe my mieli małe diwadlo. W estradnim salu se uż to hemżiło włosatymi aj inszimi muzykantami, aparaturóm a metalistami, rockerami, tanecznimi grupami, szumarzami, Daxonami, Panterami no a wszeckim możnym. Porzóndnie my se naladzili a dowiedzieli se, że mómy przijść na raje jako piyrszi. Tak my rozklepani przedstómpili na trzi kroki przed porote, kiero nóm wybrała trzi pieśniczki z trziceci. Ty my mieli napisane w repertuaru. Były to Werkwy cug, Slunce, práce a flakáči a Młodzi a starzi. Pruser jak cyp. Wierzcie albo ni, ale to były prawie ty dwie ostatni, co my nie umieli. Tak my jim to uprzimnie prziznali. Pry aż se wybierymy sami. Tak my ich zamiynili na Kolynde a Izidora. Coż my uż mieli namakane. W porocie siedzioł Mikl - dyrektor OKS, Eda - dyrektor LŠU Trzyniec a eszcze jakisi floutek. Posłóchali, ogryzali prupiski, kiwali sem tam uznale głowami, publikum nas brało. Uspiech. A to my grali yny na akustyke. Po odegraniu był w małym diwadle pohowor z każdóm kapelóm. Tej uż było przedem powiedziane, że je dobre pro porote przigotować pogoszczyni. Straszno wsziwarnia. Kupili my jim po chlebiczku a flaszke bechera. Było nóm wytknióne to, że my mieli taki nieorażóny przistup. Wubec my pry nie uwiydli żodnóm pieśniczke a podobnie. Pry my se też zwyhodnili reprezentace tym, że my grali na akustyke. No a eszcze niewywożóne wokaly. Inaczi same klady. Snad sem tam niepatrne rytmicki zakolisani. No my se myśleli, że beje trójka jisto. We srownaniu z ostatnimi kapelami zicher. Można tyn Daxon mioł też na trójke. Ci szumarzi a metaliści, no celkem tragedyja. Marcel z Motoru se kryncił u sola jak opica a wubec nie był nazwuczóny. Było to bez rozumu przehulóne a porota se ocziwidnie twarziła niespokojnie.

 Isto za dwa tydnie jo był we winarnie a tam jo se zeznómił z jakómsi dziełuchóm. Ta mi mówiła, że my sóm jedyno grupa z przehrawek, co mo szance na trójke.

- A zkiyl to wiysz?

 Dłógo mi nie chciała powiedzieć, ale wypacził żech to z ni. Stejnie żech uż dłógo pozorowoł klawesaka z Tandemu, kiery se na mie uśmiychoł a był mi z kiylsi powiedomy. Aż mi to doszło. Eda z poroty. Dali my se do rzeczi. Mówił mi to same, co jego baba. Mómy jedyni szance na trójke. Asi tymu, żech mu nic nie kupił, my dostali dwójke. Ale Daxon pry se też nie polepsził. Panteróm pry ani trzide nie prziznali. Kromie nas se pry na tych przehrawkach o żodnej trójce nie uważowało.

**COUNTRY SALOON IV**

 Była tu roz jedna tako akce. Wlastnie z taki akce żech nigdy ni mioł dobry pocit. Mama pazuruje w DPM a pytała mie, czi by my ji z kapelóm nie zagrali w sali gimnastycznej w Jabłónkowie. Co by człowiek nie zrobił dlo dziecek a co ni dlo mamy. Zaporniejszo je uż ta politycko strónka. Ale zaś były praszule. Także jedno z drugim. Franta nóm prziwióz aparat ze swojóm 1203kóm. Postawili my go, jak to szło nejakuratnieji, yny że akustyka była tak mizerno, że nie było bezmali rozumieć ani jednego słowa. Też se ni ma czymu dziwić. Dyć w takim salu to źni jak w zawrzónym plechowym garcu. Także akce nic moc. Raczi minusowo.

 No óno to tak ku mojimu psychickimu stawu akurat tak pasowało. Snad tyn Country saloon se jako tako wydarził. Był to mój w koleji czworty, na kierym jo był. W tyn dziyń żech był jaksi fest złómany. Zamiast abych se z błota wyszkroboł, tak żech se w nim placoł bez jakikolwiek snahi se z niego wymotać. Akce se konała w klubu. Yny mi szło głównie o to, jak to tam wydrżim, bo tam beje Eva. Nie było ji. Pytóm se Karła, czymu nie prziszła. Czi tymu, aby mi to nie robiła ciynżejszi? Prawił że ni. Jechała do Polski. Kapanek ulewa. Ale nalada stejnie pod psa. Pić se mi nie chciało. Kurzić też ni. Także jedynie se dzisio kapke babrać we muzyce a każdymu płakać na ramiyniu. Nie wiym, jakóm żech w tym chladoł ulewe, ale było to eszcze wiynkszi żgani do rany.

 Skupiny: Rozkol, Drops, Vodopád, Blaf. Dzisio my chwałabogu nie soutěżili po ostatnich dwóch rocznikach, bo to fakt ni miało cyny. Dyć my sóm dómowi. Zagrali my wiecy z nejnowiejszigo repertuaru. Były bardzi do smutna. Łóńsko, Młodzi a starzi, Trudka. Ani my se nie zasłóżili przidawek. Wielki uspiech tam mioł Vodopád. Dostoł piyrszóm cene. No a potym sejszny a tańcowani. Każdy mie ucieszowoł, bo żech ocziwidnie chodził jak bez dusze. Náďa od Váně:

- Tomáš, hlavu vzhůru! Vždyť je tolik jiných holek.

- Hmm, to je, ale Eva je jen jedna!

 Ucieszowoł mie Zrzek, jego Šárka, Močál. Każdy, gdo mie lepi znoł. Każdy gdo wiedzioł, jak żech na tym je. A była uż aj jakosi ta półka. O 3:00 bal skóncził a jo se odwlyk do kómpielki we Werku a tam se nacióngnył na ławe. Zdrzymka do 6:00 a za majstrym, czi by mi nie doł na dzisio zetke. Wubec se mi nie chciało cypować niewyspanymu na graniku.

**VOJTĚCHOV**

 A tak se to bónckało ze dnia na dziyń, z godziny na godzine a fórt to stoło za prd. Z tworbóm se też jaksi moc nie darziło. Pieśniczka pomianowano Branecko ni ma w naszim repertuaru do dzisia. Akce też bardzi bezwyznamne. Każdym rokym organizujóm hutnicki werki Trzyniec, Vítkovice, NHKG a Košice akce Strom života. Je to cosi jako wypomoc hutników lasóm. Przedłóni to było w Slovenskim raju. Tego żech se zuczastnił. Szło o wyłożónóm chlastaczke. Łóni żech był na manewrach, tak nic z tego. Teraz to organizowoł Trzyniec a było to na Vojtěchově w Jabłónkowie. Tak my tam dorazili. Partyja uż była dobrze zrómbano, aj choć se ku sadzyniu strómków sikiyrek nie poużiwo. Jako tacy werkowcy. Chcieli po nas, aż grajymy we wielkim salu. Owszem byli my bez aparatury a wedle był taki utulny bareczek. Tam my se wmóntowali a podarziło se nóm zrobić pohodiczke. Miyndzy pieśniczkami jakómsi tóm basniczke. No w kónsku isto 3 godziny produkce. Też aj zarobek był słószny. 600 Kč na rynke.

**SAMSON**

 Zrzek mi pisoł, że je w Ostrawie Samson. Pry z nim mówił a ón je ochotny mi pómóc. Znómy ale Zrzka. Jego powage, jak umiy wszyndzi wlyźć a podchlybować se a przi tym nie zarzóndzi nic. Było to w jakimsi klubu w Porubie. Je widzieć, że nas ludzie znajóm. Uż u wstympnego żech se wszimnył, że mie z Juróm gdosi zarzadził do Blafu. Samson tam nie był sóm. Byli tam Janoušek, Redl, Čobaň z AG Fleku, Javůrek a Dáša Samsonová-Lenková. Porzad se nazywoł Zůstali jsme doma a uż to dokóńca aj latoś wyszło na desce. Na okraju - Nohavica, Plíhal a Dobeš założili z recese we Wiydniu sdružení Nezůstali jsme venku. Nie było to szpatne. Raczi tak. Samsonoviny a Janouškoviny nic moc. Redloviny mie nadchły. Citliwe, jymne, krzehki. Aj sóm Redl se mi podoboł. Abnormalnie skrómny sympaťak. Zacznył mi wóniać. Křupky, Letadlo, Smutná, Zase nic, Ještě chvilku mi zpívej. Krasny był kóniec. Po dwóch przidawkach to wyrzeszili tak, że se z nami domówili, że teda przidajóm eszcze roz, ale dośpiywómy tóm pieśniczke sami a uż nie bedymy klaskać. Tak my zaczli wszecy Galanečke a po drugi sloce se wszecy muzykanci dźwigli a odeszli pocichu ze salu. My dośpiywali trzecióm sloke a fajrónt. Sztyry razy se mi za Samsonym nie chciało. Jaksi to ni ma mój styl. Zrzek mie tam ale dokopoł a zkontaktowoł mie z nim. Jo ani dokupy nie wiedzioł, co móm po nim chcieć. Nakóniec żech to wymyśloł tak, jeśli by my ni mógli z nim dokupy zrobić jakisi tyn wystymp. Prawił, że ja. Zebroł se adrese a że se ozwie. Pry tu zaś majóm być w Ostrawie kajsi w dziesióntym miesióncu, tak by my to jaksi mógli dać dokupy. No dobre.

 A co z naczniónym wieczorym? Wlyźli my do baru. Tam my szpekulowali, jak nóm rano jadóm cugi. To aby my ścigali na szichte. Jak my tamstyl odchodzali, tak my eszcze chynyli pokec ze Samsonym, jeśli kaj nie idóm parzić. Pry że ni, bo tego majóm dość za ostatnióm dobe. Pytoł żech se go, kiela tak majóm kszeftów. Zrowna to pry ni ma tak straszne. Tych 28 aż 30 za miesiónc. A to bywały doby, co ich miywali aj przez 40. No, to uż se człowiek ani nie umiy przedstawić. O Samsonovi je znóme, że taki fofry mo rod. A że uż to roz aj jego serce odskokało infarktym. Naskoczili my do szaliny a wio ku Zrzkowi. Przedbiygali nas u jednej zastawki Samson ze swojóm Samsonkóm a Zrzek jak urwany lecioł ku szibie a zacznył jim mawać o żiwot. Samson mu też zakiwoł, ale taki zpusobym, że mu ukozoł kornuta (parohacza). U Zrzka my eszcze brzinczeli do drugi na jego Martenke, kieróm kupił za 17 000 Kčs. To uż je tako jego manija. Fórt kupować nowe gitary a co nowszóm, to droższóm.

**STUDIO KARVINÁ**

 Na 8:00 w jednóm wiosynnóm sobote my byli domówióni na karwinski OKS sporzóndzić pore nahrawek. Jo jechoł cugym no a zbytek z Trzyńca Karłowym traboszym. U studia my se zeszli przesnie we stanowiónóm dobe. Tam se prziwitali ze zwukarzym panym G. Niż syncy naladzili, tak żech hopnył do sklepu po pół litra rumu a jakisi ty kofoly. Pan G. nie chcioł, że aż po pracowni dobie. A mioł recht, bo to je dość zodpowiedno robota, porzóndzić na wysoki urowni demosnimki taki kapely, jako sóm my. Tak co dómy jako piyrszi kónsek? Żeby Usynej? Tak dobre. Po piyrszi roz se to nie godziło. Po drugi tym tuplym. Zagrali my to bez śpiywu isto jedynost razy a potym dziepro my usóndzili, że to je jaki taki. Dobre, przyndymy na dalszóm instrumentalke. Tóm był Izidor Kopecki. To miało kule. Podobało se to aj nóm, aj mistrowi zwuku. Wiyncej niż sztyry razy my to urczicie nie grali. ŚSP, Grazli, Rege… No drzina. Jak my to wszecko stoczili, tak nóm pan zwukarz powiedzioł:

- A víte co hoši? Zkuste si tu první ještě jednou. Teď jste tak krásně rozehraní. Ono to určitě vyjde líp.

 A wyszło. Było 12:00. Pauza na dwie godziny. Pozwali my mistra zwuku na obiod, piwo a tak. Był to pohodowy człowiek. Szpicowo my pokecali, zaśmioli my se a wio zpatki do studia. Od drugi do szóstej my do tych natoczónych instrumentalek naśpiywali wokaly a tak dowali jednotliwym pieśniczkóm finalni twarze. Był to aj taki profesionalni pocit, mieć ty sluchatka na uszach a zwyjać do tego mikrofonu, jak to człowiek widuje na obalkach desek przi nagrowaniu ze studia. Pan G. nas pozwoł za szkło, aby my se tyn nasz wytwór posłechli. No, dało by se powiedzieć, aż na tych pore kiksów, że super - szpica! Ale co, to pozno tak maxymalnie kierysi z nas. Pieknie my se to nagrali na kazety. Eszcze pieknieji my mu podziynkowali a domówili se na tym, że jeśli to kiedy wyndzie, tak by my to mógli zkusić zaś.

**WÓJTOWO**

 Na ceście zpatki był uż trabant narwany piynci ludziami. W Trzyńcu wysiednył Buble, kiery je fórt samozrzejmie żónaty a Hanka mu moc nie toleruje noczni tahi. No a Jura, kiery był asi tydziyń przepuszczóny ze szpitola po operacyji na kile. Karłowi z Laďóm se sice moc nie chciało, ale uż to było roz ślubowane. Osada Scarborro robiła uż asi 4. Wyroczni ogiyń. Każdym rokym kajsi indzi. Latoś to było na Gróniczku. Konkretnieji na Wójtowej. Także Kareł yny zajechoł do dómu po gitare. U Zbycha my se byli pojczać kontrabas a wio do kopców. Nadmorsko wyszka 892m. Szpicowe prostrzedi jakosi ni mógło pohlcić tego wetrzelca - trabanta, kiery tam nie pasowoł. Ale musiało se zwyknyć. Od wozu to było dobry 1km ku ogniu. Partyja uż tam była celkem regulernie zformowano. Tym nie myślim napito. Ale kónały se tu uż wszecki możne prziprawy ku zagajyniu obrzadu, jako warzyni gulaszu, nabijani beczki a tak. Zapalte oheň, Vlajka, veselé vyprávění, zpěv… No zaś ta pakarna. Całe se to odgrywało na łónce pod chatóm, kiero była majóntkym niejakigo Jozefa, fusato-włosatego typka z Piosecznej, kiery nejspisz społ na tej swoji chacie zrzóndzóny pod obraz Bożi. Także kole północy, jak trampi zbożnie siedzieli kole poswatnego ognia a śmioli se oplzlym wtipkóm kecajóncych wrhaczi wtipów a po naszich pieśniczkach krziczeli „umííí“ a nie pluli do ognia a oslowowali se kamaráde a zawidzieli jedyn drugimu, że prawie tyn mówi wtip a mo wiynkszi uspiech niż tyn, co domówił a nie chce puścić mie zrowna ku słowu. Także kole tej północy jakosi chlupato obluda se naroz ocitła w poswatnym kruhu, rozkopała ogiyń a zaczła go zalywać wodóm z kibla ze słowami:

- Kurwa, uż móm tego tak akurat dość!

 A leciała po dalszi kibel a loła do ognia H2O a kurwowała u tego coroz wiyncej. A jo pysk odewrzóny z użasu a sóm sebie se pytóm - żeby to była scenka? Dyć to je aji dlo trampów uż kapke moc silno kawa. To ni może być. Szerif Švejk, pozorujym, chce hasiczowi zabrónić a tyn mu wyhrożuje, niech dyrżi pysk, bo mu go inaczi zmasakruje. No szpica! Ni scenka, ale fakt. Tak to tu eszcze nie było. Konecznie zaś cosi nowego.

- Na naszi łónce se taki bordel robić nie beje a kóniec! Mazejcie se tam kajsi do Karwinej, jeśli wóm to tam bedóm tolerować, wy szpatne kurwy trampski! Ale tu ni!

 A gdyby był indian, tak powiy *howgh*! Nie przemówił go żodyn. Zkusił to jo.

- Jozef, co gupniesz? Dyć tu żodyn nic złego nie robi. Pieknie tu siedzimy, śpiywómy, mówimy se wtipy a śmiejymy se jim. Popijómy u tego piwo a ty na nas tak. Dyć pój miyndzy nas, tu mosz piwo a uwidzisz że nic złego nie robimy a że ci beje z nami dobrze. Na, pij!

- Co?

- No piwo!

- Aha piwo. Ukoż, mmh, to je dobre!

Na chwile go zaraziło, zamyśloł se:

- Kurwa hoszi, jo je taki cyp! Jo zrobił takóm cypowine. Jo se to snad do śmierci nie odpuścim. Możecie mi to przeboczić? Dyć to snad ani nie pujdzie. Kurwa, mie to teraz tak sere!

 Tak mimochcodym, aby zaś go nie napadło robić bordel, tak mu było trzeba fórt czepować piwo a posłóchać go, że ón to tak nie myśloł, że je w jadru dobry człowiek, ale nie wiy, czymu mu jebło, albo co sie to stało. A tak fórt dokoła aż do trzeci rana. Zaś my se spuścili trabantym dołu na Jabłónków. Było pół czwortej a na rynku eszcze żiwo. Ciczo, Janek, Liba z Janóm. Nie chciało se im iść po winarnie do chaupy, tak żech z nimi na rynku bańczoł aż kajsi do pióntej.

**VALMEZ**

 Akce zorganizowano przez skupine Nuget była we Valmezu a nazywała se Country večer se skupinou Blaf a Nuget. Przijechali my tam dwóma autami. Trabantym a Bublego szkodówkóm. Grać my mieli na takim małym zameczku. Przijechali my na 17:00. Aparat był rozestawióny. Zaczinać to miało o 18:00 a kromie nas, Nugetów a dwóch organizatorów tam nie było żodnego. Także my robili diwaków dómowej grupie a óni zaś nóm. Byli dobrzi a nóm prawili to same. Tak my odegrali ganc piyrszóm akce na blok a zpatki ku chaupie. Po ceście sranda z Bublego sklerozóm a z nerwoznióm szoferkóm Hankóm no i dobranoc.

**MANDOLIN PARTY**

 Tam żech doraził jako wdycki piyrszi. No a tam uż byli Piškot, Zrzek, Šárka, no jednodusze ostrawiocy. A za chwile Buble, Jura. Láďa z Karłym ganc ostatni. Pry im kiksło auto. Jarda L. se mie pytoł na to, jak se zwykóm bez Evy. Prawim, że nic moc. Fórt krasnie na dnie. A jak pry wychodzóm z Karłym? Snażimy se czim jak nejlepi. Stejnie Jarda prawił, że jedyn z nas z tóm kapelóm sieknie. Pry to ni ma możne, aby my se w grupie poradzili nawzajem tolerować. No wida a idzie to! Ni ma to sice ganc óno, ale do se to. Skupin było kupa. Vodopád, Modřina, Drops, Tyrkys uż nie groł, Blanket, Vabank, asi dwanost. My odegrali dość tak dobrze. Izidor, Usynej, Grazli, Rege. No a ku stankóm a po piwku. Tam my se rozkecali o muzyce ze zpiewakym z Blendgrassu. Szłapie im to dobrze. Też sóm proficy. A głównie sympaťacy. A z tworbóm, z tóm udajnie starości ni majóm. Banjista Milan Žourek udajnie za ostatni miesiónc wychrlił ze sebie 15 pieśniczek. No to bych teda też potrzebowoł. Soutěž dopadła isto tak. Wygrali my a za to dostali obłożónóm mise. Szónka, uherak, papryka. Bo przeca jak ni ma szónka, tak je aj uherak dobry. A tak my to rozdali miyndzy głodnóm hołote a pómogali se ku chaupie.

**U TYRKI**

 W pióntek rano po drugi noczni my mieli z roboty akce. Był to turnaj miyndzy trzóma wysokimi piecami a zamecznickóm udrżbóm we wolejbalu. Samozrzejmie my skónczili jako 5. VP na drugim miejscu za ślosorzami. Była beczka piwa, kupa gorzołki, gitara, na kieróm żech tam groł yny jo a to skoro same smutne pieśniczki. Jak prawił rzek Bandys:

- Jednou se rozejde s holkou a málem ho musíme v robotě furt hlídat, aby se nepověsil. Pak ještě vymyslí o tom deset pisníček.

 No, dziesiynć ich nie było, ale dokupy z basniczkami można aji ja. W zielónym zeszicie mi przibyły dwie nowe: Meditace smutného básníka před spánkem, *Rozmary a potrzeby*. Wznikła aj pieśniczka Ujechane gymby - tekst o ludziach, kierzi cyganióm aż se tym żiwióm. Trzeba aj kómuniści. Pieśniczka je zagrano w pankowym rytmu. Ze smutnej noty jo przeladzowoł pieśniczki na wesołóm, aż to granicziło z szou. Hned wedle hrziszczo ciykła Tyrka a była zimno jak lód. Gdosi wymyśloł sazke, że tyn, kiery tam wydrżi deli niż trzi minuty, tak wygraje pół litra. Jedyn ślosorz tam yny namoczoł nogi a hned se pómogoł. Pry straszne. Zkuszali dalszi. Dziesiynć sekund. Było aj trzicet sekund. Musim to sprubować. 1min 10sek. Wylóz jako tak ztwardły, że se mi zdało, że uż se nigdy nie rozruszóm. Wyrchni szlakorz Jaro M., zwykły na abnormalni hyc, tam ztwardnył na sztyry minuty. Uż był ganc modry a chcioł to zrobić na piynć. Modry je słabe słowo. Siny. Ale za tóm barwe a wydrż se mu tyn półliter patrził. Myślim, że to mógło być aji do Guinessowej ksiónżki rekordów. Je to cosi inszigo niż otużowani. W tym potoku se praktycki nie dało ani ruszać. Wubec całe to sportowni dopołedni było uwalóne. Peter Kantor z Bandysym, inaczi narużiwi cykliści, se nasadzili na hnaty kosze a rozjechali se po ukónczyniu akce ku swojim trzynieckim panelakóm. U Tesle na krziżowatce se zastawił tyn grek Bandys a zapómnioł na ty upiónte w koszach nogi a kant. Kant zrobił aj za nim jadóncy Peter. Jo jechoł autobusym. Ale jak jo kiedy przesiadoł, to bych z głowy nie wyłowił.

**OKS FM**

 15:00 żech se ocitnył przed SD. Był tam uż Láďa. Jak mie widzioł, tak mi starcził powiedzieć wczasi, niż żech ze sebie wysukoł, żech je nawalóny:

- No ty vypadáš!

 Snażił jo se zdrzymnyć na ławce. Aji se mi jaksi mimorzadnie darziło. Ale to uż tu był za chwile zbytek kapely. Jura, Buble a Kareł. Też nie byli zy mie moc nadszóni. Jaksi my se napakowali do aut a na Frydek. A co to było za akce? No każdopadnie pro papalaszów. Były to jakisi dni kultury naszigo okresu dlo kulturnich pracowników całej republiki, ale yny wybranych. Także zasranych pampóni a kómunistów. Pry uż se to cióngło trzeci dziyń w kónsku, także ty howada uż były przeżrane jak kulturóm, tak aj żradłym, chlastym a sexym. Niewdziynczny kszeft. Rozestawili my aparat a dowiedzieli se, że mómy grać na strzidaczke z Janym M., bywałym dyrektorym jabłónkowskigo kulturaku a dzisio diskżokejym na wolnej nodze. Cosi my se wyzkuszali w pokoju, kiery nóm przidzielili, kaj były aji obłożóne misy. Tak my z nich potajnu ujodali, bo nóm to oficyjalnie żodyn nie pozwolił. Jo aj pomału krziźwioł. Z poczóntku nas ludzie jako tako brali. Drugóm runde nóm uż klaskoł yny pan G. zwukarz z karwinskigo studia. Dostoł se tam pry yny tymu, że tam mómy być my. No a potym my uż grali yny pro niego. Zato Jano M. mioł uspiech. To by jedyn nie uwierził. Przi nas klid a przi nim szou. Wszecy tańcowali, yny pan G. ze swojim synym ni. Tako akce. Teda kłobuk dołu. Ale to sóm schopni zrobić jedynie kómuniści. Yny że ty howada nóm zaś były schopne abnormalnie dobrze zapłacić. Wyfasowali my za tóm niewydarzónóm akce cosi przez tysiónc korón. Podrugi ale raczi cosi takigo wubec nie brać.

**FOTOPRODUKCYJ**

 Na zkuszke prziszły ty dwie dziełuchi, co z nami (zy mnóm a Juróm) majóm jechać do Turecka. Tak my se z nimi domówili co a jak o zajezdu, niż my se szli focić na naszóm kazete, kierej my se dłógo ni mógli doczkać. Tak my chynyli taki kapanek pokec, w kierym se mi abnormalnie zacznył zamówiać taki milutki bobeczek Hanka. Ale o tym beje wiyncej w cestopisu Hyje na Turka. Marcel K. na nas wyfocił dwa filmy. Pozowali my jak se yny dało. Kolem SD, na Hoteláku. No zabiery szpicowe, ale widzieli my jich aż za rok. Po fotoprodukcji my se ku zkuszaniu kupili butylke. Było mało, tak eszcze po dziesiynć. A potym do Slovanu na jedno. A z krosnóm nawalóny jak bómba do rachoty. Pry jak mie widzieli, tak se zaczli żegnać a nie chcieli mie puścić na granik. Ale jo jeździł. A to móm okno. Jak mie zbudzili nad ranym a posłali mie tam podrugi, tak żech ni móg pochopić, jak mi mówili:

- Synku, ty jeździsz lepi nawalóny niż krzyźwy!

 Dziepro po delszim wyświetlyniu mi doszło, żech uż tam biehem szichty musioł być roz. No nic. Stanie se. Ale oby to nie było czynsto. Raczi wubec.

**STRÁŽNICE**

 O 4.00 do kómpielki, cosi zjeść na zchacharowany żołóndek a hónym przez glajzy na banhof. Tam uż czakoł Jura. Kupili my rychlik do Veselí na Moravě a tamstyl do Strážnice na folklórní festival. Po ceście my w Suchdolu nad Odrou przibrali zymbatóm zpiewaczke z bywałych Kobylek. Był krasny czas. We Strážnicy nas uż na banhofie prziwitała dechówka. Wszecko tam żiło. Na rynku kupa ludzi a prawie wystympowoł jakisi francuski soubor. Ty barwy. To uż było wszecko czuć takim krasnym latym. No dyć uż był zaczóntek czerwca. Ciepło. Ta atmosfera. Cosi takigo człowiek potrzebuje. Pełno turystów z foťakami a naroz:

- Ahoj kluci, tak co, jak se máme?

- Ale dobře.

 Była to Silence z Brna. Dobro wila bluegrassowej muzyki a poznała nas. Akurat nas jaksi ale z Juróm ni mógła dać do kupy. Znała nas każdego z inszigo kóńca. Mie ze starego Blafu a Jure z brnienskich Kobylek. Pytała se nas, kaj bedymy wieczór grać. A my, że yny tam, kaj se zadarzi. W arealu, jak se to całe odegrywało, my se kupili bilety na verbuňk. Jihomorawacy skokali po jednym solo na parketu za doprowodu cimbalówki a bili se rynkami do nóg a po rzici a przed tym wykonym jeszcze cosi odśpiywali a twarzili se u tego jak jacysi nieobadani haurzi a przi tym wypadali jak kumedyjanci albo papugi. Aspóń nikierzi. Ci z tymi barewnymi piórami. A porota ich hodnociła. Nakóniec skóncził jako král verbuňku jakisi Martin. Nejwiynkszi cyp wubec ze wszeckich tych cypów. A my se biehem dziwanio popijali wino a libowali se we zwuku cimbalówki. A wina było czim dali tym wiyncej. Aż człowiek zacznył tymu wierzić, że tam czujesz tyn napoj w lufcie, że go dychosz. A bab że tam je tela, że muszóm wylazować aż na strómy. Savignon a dalszi a dalszi wineczka. Cosi zjeść a snaha se iść wykómpać. Potkali my zaś Silence, tak my se ji spytali, jak było w Ameryce, bo żech z nióm oto słyszoł interview w radioporcie. Prawiła, że vynikající. Także dalszi decki. No a o 20:00 zaczinało cosi jako galakoncert. Cosi, jako je w Plzniu Dvorana. No tóm raje na ty wstupenki gdybyście widzieli, tak nie uwierzicie. Tak na godzine czakanio. Tak se zy mie musiała stać na piynć minut świnia a wszeckich żech przedbiegnył. Chłopa, co stoł tiesnie u pokladny żech popytoł, czi by mi nie zebroł trzi listki. Był ochotny a żodyn mie nie zabił. Jura z Janóm czumieli z odewrzitymi gymbami a zawrzili jich aż potym, jak my se uż w amfiteatru, czi skoro w koloseu napili wina. A óno je dobrze tóm gymbe po napiciu se zawrzić, aby to wino z ni nie wyciykło zpatki do ziymie, skiyl ta winno rewa wyrosto.

 Soubory. Nikiere super, nikiere słabszi. Szpicowy był Dobeš. Zaczinoł mi pasować czim dali tym wiyncej. No a goście. Zagraniczni też. Podobała se mi aj Jarmila Šuláková, ku kierej a jeszcze aj ku Jožkovi Severínovi naszóm skupine przirownuje pan dr. Gellnar. Pod nami siedzieli Górole z Mostów a dali nóm nalepki, kiere mieli jako wizytke do Francie, skiyl przed niedownym przijechali. *Le Groupe Folklorique De Tcheslovaquie Górole*.

 Po skónczyniu programu my z Juróm wycióngli instrumenty a zagrali pore naszich pieśniczek. Ludzie zostali siedzieć a klaskali. Isto se jim to podobało. No a co ze zbytkym wieczora? Ku stankóm a na wino. Uż go człowiek mioł coroz wiyncej. A tam jedna partyja z gitarami, tak ku ni. Hipisacy a Večernice.

- Ty jsi dobrý! Zkuste něco. Třeba to!

 Tak my zkusili.

- A půjč mě tu kytaru.

 A brali Jurowi z rynk Yamahe za dziesiynć byków a Jura z tego nerwozni a mie uż to było jedno. Głównie jak se mi zdało, że mi to dobrze graje. Jurowi doszła ciyrpieliwość a prawił, że uż z Janulóm jedzie do dómu.

- Už toho mám tady pro dnešek dost.

- Mie tustyl ale żodyn nie dostanie. Także zustowóm. Dalszi wino.

 Zkiylsi se ozywała muzyka. Cygóni. Wybornie. Okno! A naroz żech se opamiyntoł u jakigosi chłopa, kiery wypalowoł na huśliska sola jak cyp a normalnie u tego śpiywoł. A fórt mi mówił:

- Zahraj dačo!

 A jo na niego, że nic nie umiym. Teda cosi umiym, ale ganc cosi inszigo, niż se ón myśli. A tak żech go raczi yny posłóchoł. Było uż rano a tam wszecki stanki fórt odewrzóne a fórt se śpiywało a piło. Prziszli ku nóm policajci. Nie chcieli żodne obczanki. Chytli nas kolem karku a śpiywali z nami Sedí sokol na javori. Tak żech tego jednego popytoł:

- A kámo, prosím tě, nemáš náhodou cigaretku? - a dostoł jo Marske. Okno! Po oknu zygarek. Co? To uż je trzisztwierci na trzi? Kurnik, dyć mi jutro trzeba iść na dziynnóm szichte. Hónym ku cugu. Podarziło se mi tam jako tako dobónckać. Akurat z tymi godzinami mi to przipadało jakisi dziwne. Było dziepro przed dziesióntóm. Wyjaśniło se mi w głowie. Poplót żech se ryncziczki a zamiast 9:15 żech widzioł 15:45. We Veselí mie obudzili na konecznej. Dóma żech był o szóstej wieczór. Do Stania, do Bullawy a na Piosecznóm na zabawe.

**ZLOT 89**

 Z tworbóm to było czim dali tym dziwniejszi. Wszak też było lato. Z robotki na bazynek. Wieczór bieg. Dobrych 10km a meta u Niesłanika pod gacióm, kaj żech kóncził zamiernie, bo se tam chodziły kómpać prawidelnie ty młode koczki z New Yorku (w Jabłónkowie). A tak żech strzidoł bazynek z biegym a kołym a piwym a zabawami a z robotóm a z granim. Yny żech mało pisoł a baby nie strzidoł wubec. Ani jednóm z żodnóm. Jakosi żech był fórt nasrany na cały świat a tego wyplodym była pieśniczka nazwano Dudraczka z chytlawym refrenym - mój ty smutku.

 A co akce? Jaksi mało na to latośni lato. Porta nie wyszła, za to nas ale Polocy pozwali na Zlot do Bystrzice. Zebrali my to. Byli my uż tam o 14:00. Kapanek my zesztelowali aparat z ostrawskimi zwukarzami no a do zakulisi. Nie wiym czymu. Ale wiym. Było to akurat po tym zakazu, co wyszeł 1.7.1989 o przedowaniu alkoholu na banhofach a spoleczenskich akcjach. A to była mladeżnicko akce. Także durch prohibice. No mizeryja. Je sice fakt, że my jakisi to piwo na czorno dostali, ale nic moc. Prziszła naszo chwila. Mieli my pocit, że my odegrali dobrze, ale ta atmosfera nic moc. Cosi nie było w porzóndku. Po nas wystympowoł pry najpopularniejszy zespół Tilt. Pank. Nie było to szpatne. Ale też nic ekstra. Instrumentalnie pod psa. Jak se człowiek uwiedomi, że solowy gitarzista groł z trzóma urwanymi strunami asi trzi pieśniczki a wubec mu to nie wadziło, tak to je obrozek. A eszcze mioł u tego w tlamie żwaro. Ale pezetkaowcy ich brali. Szaleli jak zfanatyzowani. A po wszeckim zaczli śpiywać polskóm hymne. Co ku tymu dodać?

**BEŁKO**

 SSM z Gródku podnikało w jedyn letni pióntek w Bełku Country wieczór. Posomrowali my na Frantowi, czi by nas tam nie odwióz z aparaturóm a przi jednym aj nie nazwucził. Był szikowny aj ochotny. Jaksi mi zacznył pasować. Żodyn namyślóny frajer, jak jo se o nim wdycki myśloł. Ale swojim zposobym format. Także ty wystrzelki, za kiere go człowiek odsóndzoł, mu prawym patrziły. O 18:00 my mieli zacznyć. Było siedym precz a tam skoro yny organizatorzi. Smutne. No nic. Trzeba zacznyć. Jak na złość przed podiym nie były skoro żodne ławki. To beje dobry trapas. A też aj był. Piyrszóm połówke my odegrali skoro ganc do wiatru. Drugóm my zaczli aż kajsi o 21:00. Ludzi se przizbiyrało a uż było sem tam słyszeć aj jakisi to klaskani. Partyjka isto dziesiynć synków zaczła wywrzaskować przed podiym. Byli to jacysi metaliści, ale myśleli to uprzimnie. Śpiywali z nami teksty a my byli tymu radzi. Nie obeszło se to bez przidawków. Nakóniec to dopadło jako tako, ale bywały aj lepszi czasy. Żeby niewdziynk Gródku, że my z grupy wyprali bywałych człónków a przekludzili se nejpiyrw do Jabłónkowa a potym do Trzyńca? Wszecko możne.

 Jasio, stary gródczan, mioł po nas dyskoteke a prostory przed podiym były dosłowa narwane tanecznikami. Zatańcowoł żech se też. Z kamoszkóm Zuzanóm. Chcioł żech jóm zbalić, ale jaksi mi to nie wyszło. Zato se na nas zawiesił obywatel z Polski Rysiek Superwak. Mówił o sebie, że je impresario. Cosi jako manażer. Uż pry aj zarzóndził gródecki kapeli Brygadzie jakisi koncerty w Jastrzymbiu. Ale óni teraz majóm pauze, tak potrzebuje cosi inszigo. No a my mu pry pasujymy. Był żech nadszóny. Je to możne? Żeby wyszła jeszcze latoś Polska? Konecznie se nóm spełni nasz sen. Prawił żech to synkóm. Też mieli z tego radość. Domówili my se z Ryśkym na Gorola. Tam uż mogymy przebrać jakisi datum. Tak my to prziklepli i cześć.

**GOROL 89**

 Do Gorola mi to uciykło. Mama była z pionierami na taborze w Jasyniu, tak my tam byli z Bublym a Juróm zagrać. Samozrzejmie za prachi. Zacznył jo ich mieć tak rod, żech se niechoł grani przepłacić aj od własnej mamy. Owszem nie szło to z jeji kapsy. Pionieróm my grali eszcze roz a to w arealu slezskich dni w Łómnej. Konkretnieji w Manesowej klubowni. Tym razym to było dlo cieszinioków. Była to parada. Nie bedym cyganić jak powiym, że jedna mało dziełuszka se z nami śpiywała ganc wszecki teksty a eszcze za nami na fajrónt prziszła, czi bych ji nie doł ty Ujechane gymby z tego papiyra, co jo to z tego śpiywoł.

 No a co Gorol? W sobote skoro prohibice. Roz jo se kapke wienowoł wiyncej jednej Joli z Łómnej a uż żech jóm mioł na karku. Nejgorszi na tym było, że se tam na mie zaczła lepić aj w niedziele, jak jo prziszeł ze szichty. Zrobił jo z nióm krótki proces:

- Pyteczki, dej mi dzisio pokój, jo tu móm kupa zarzóndzanio.

 Zabrało to, ale też jo ji ganc nie cyganił. Był tu Rysiek Superwak a hned na mie wyrukowoł z datumami aspóń na trzi koncerty. Coż o to, wyglóndało to fajnie, ale wszecko w terminu zajezdu do Turecka. Także nic konkretniejszigo my nie domówili. Akurat żech mu musioł aj z jego kómpanijóm kupić ze dwa razy po piwku a eszcze mioł chynć aj na półke. Domówili my se na tym, że za tydziyń przijedzie na naszóm prube a tam to wszecko przebierymy a uż domówimy na 100%. No a wnucił se mi, abych go potym przenocowoł. Zaczinoł mi nie wóniać. Był żech rod, jak jo se go uż konecznie strzepoł. A tak żech se bónckoł od budy ku budzie aż żech zaslechnył gitare. Był to młody Daniel. Bratraniec od Stacha z Bidonów. Dało by se powiedzieć, że nadzieja jabłónkowski muzyki. Na girate umioł dobrze improwizować Knopflera a na huśle był też lepszi niż jo. Talent. Ale ty teksty. No skrómne. To se zaś człowiek musi umieć narodzić. Skocził jo do chaupy po huśle a kapanek my zasejsznowali. Kolem nas ludzi wpysk. Ze Sztadwaldu nas wygnali, tak eszcze do PZKO a parzba aż kajsi do rana. Kapke se wyspać a wio na bazyn.

**SUPERKWAK**

 Na prube jo jechoł z nadziejóm, że se tam nie dostawi tyn pierónski Rysiek. O 16:00 go nie było. O 17:00 też nic. O szóstej gdosi z ryszawym fusym stoji we dwiyrzach, uśmiycho se na mie a kiwie.

- Cześć Tomek, przyjechałem!

 No kurwa, prawim se w duchu. To je radość. Tak żech go wszeckim przedstawił a powiedzioł mu, aż se siednie. Musimy moc a moc zkuszać na aparature, bo nóm trzeba jechać na Flore do Olomouca. Tak nas chwile posłóchoł a hróm wiy, czi se mu to podobało, bo fórt kajsi odchodzoł. Skónczili my. Prawi se:

- Chodźmy chłopaki do restauracji i tam to wszystko omówimy. Mam z wami dużo spraw do załatwienia.

 Dali my se po piwie. Rysiek je bardzo brzydki chłopiec. Rzodki dłógi włosy aż kajsi po ramióna, rapate pyszczisko isto z ospy a taki szkaredy ryszawy rzodki fus pod nosym. Jego chowani se snażi być strasznie moc dyplomatycki. No a jak se tak napił tego piwa, tak mu na ryszawych szczotkach została piana a było to przeszkarede. Buble go na to upozornił:

- Zbysiek, mosz piane pod nosym.

A ón na to:

- A właśnie tak lubię!

 Był niechutny. Tak z nami zacznył przebiyrać ty sprawy do załatwienia. Termin po przijazdu z Turcje. Miejsce beje nejlepszi w Jastrzymbiu. Financznie pry nic moc. Doprawa swojimi autami. No a reklama, kust a nocleg. To by tak asi było wszecko, ale babrali my se z tym kajsi do pół jedynostej. Zeżroł a wypił tego dobytek skoro tak jak my, ale płacić nie beje. Pry ni mo pyniyz. A eszcze nóm ku wszeckimu wnucowoł swoje deski a był tak nieodbytyny, że kromie Bublego od niego kupił każdy skoro dwie.

 Autobusym z odpołedni my se dostali do Jabłónkowa. Chcioł eszcze aj nasze nahrawki. Tak żech musioł w letnim kinie nónść Pydycha a somrować po nim, czi nie beje ochotny to zy mnóm u nas stoczić. Napijany był, ale jak jo kupił butle wina, tak był aj ochotny. Tymu polskimu pierónowi jo musioł obietować aj kazete. Mioł zaś głód. Uż mi lóz na nerwy. Pry by se doł aj herbatke. W czajniku było na dnie. Zegrzoł jo to a aby mioł do gorka, tak żech mu to doloł ciepłóm wodóm. Kanapki żech mu zrobił isto taki, żech mu ukroł hrube skibki chleba a postrasził ich ciynkim filmym rybi pomazanki. Zaduś se... Czaj mu jaksi nie szmakowoł. Ani se mu nie dziwim. Ryby z mojóm pómocóm aj z Pydychowóm zfrygoł. Nagrali my to a dobranoc. Rysiek mi eszcze chcioł wnucić jakómsi tóm płyte, tak mi prawił, aż jóm puścim. A fórt se mie pytoł, czi se mi to podobo. Jo uż mu mioł strach powiedzieć, że ja, bo bych zaś musioł wysolić 50 kuli. Ale ón na to:

- Wiesz Tomuś, u mie jest taki zwyczaj, że kiedy u kogoś śpię, to mu zawsze na pamiontkę daruję płytę.

- Jej Ryśku, jo ci bardzo dziynkujym.

 A w duchu jo se myśloł: uż cie tu widzim ostatni roz.

 Rano my se obudzili uż kajsi o 9:00. Dalszi zwyczaj. Przed śniadaniem lubię wypić szklanke czystej grzanej wody. Tak żech mu jóm prziniós. Dziwóm se, cosi tam łowi w tej fifce żelaznóm łyżkóm.

- A co tam mosz, jakigo raka, czi co?

- O tak, nie lubię raki!

 W duchu jo se musioł chlamać. Dostowoł po tlamie aj niechcyncy. To co ón zrobił z parkym, to żech widzioł popiyrszi. Jo go samozrzejmie chycił do palców, ponorził do horzczice a gamłoł, ale ón:

- Czy mogę poprosić widelca i noża?

- Ale ja..

- Dziękuję.

 Tyn porek rozpitwoł tak, że go z tej skury ganc zewlyk a z odporym jóm położił na kraj talyrza. Uż aby my wypadli z chaupy. Czuł jo, jak mi jego przitómność nie pasuje. Ganc mi omezowała osobnióm swobode. Człowiek se mu musioł fórt wienować a to´ch jeszcze nie wiedzioł jego dalszi program. Pry nejpiyrw zajdziemy do jego kolegi Wieśka. Hmm, prawim se, tak to je dobrze. Yny aby se zebroł wszecki manatki. Niż my odeszli aj z jego taszkami, tak se mu podarziło mojim ojcóm wnucić aspóń ze trzi ksiónżki. Owszem ni zadarmo. U Wieśka go też żodyn jakosi ekstra nie witoł. Akurat Wieśkowo mama se jaż takż uśmiychała:

- Wiesiek, masz tu gościa!

 Dobrych piynć minut trwało, niż Wiesiek zeslóz dołu po schodach a jak Ryśka uwidzioł, tak go nejpiyrw zaraziło a potym z nim tak mówił, jak gdyby wubec nie chcioł…

 Ej Ryśku, tyś je dziwny patron. Uż cie móm dość tak przeczitanego. Impresario. Tyś je fakt Superkwak. Cosi se zaś tam haszterzili skyrz jakichsi desek. Rysiek ich tam mioł u niego zasobe na biznis, ale wylazło z niego, że jedzie do Pragi tak mu jich zbalił, bo tóż za co w tej Pradze bedzie żić. Dojechali my do Trzyńca. Fórt uważowoł, czi jechać do tej Pragi, czi też ni. Jeśli se rozhodnie nie jechać, tak go móm na karku dalszi dwa dni.

- Tomek, kup mi bilet.

- Ja ty chytroku, ale dej mi pyniyze.

 Z nieochotóm wycióngnył 72 Kčs. Isto rachowoł z tym, że mu aj to zapłacim. Była eszcze godzina czasu.

- Chodźmy na piwko.

 Doł jo se zwikłać, bo mie pierónym po wczorajszku piykło. Yny że ón wycióngnył notes a zacznył se spóminać na wszecko, co potrzebuje zegnać. W hudebninach, abych se mu spytoł na bici Amati, fletny a saxofony a zacznył łowić w pamiynci, co by my wszecko mieli do tej Polski prziwiyźć, jak tam bedymy grać. Dwie skrzynki piwa, kiełbaski, szyneczke, papryczki, ser wędzony. To isto tymu, aby my se tam mógli ze swojigo powieczerzać a ón se prziżiwić też. A że mo córke a ta mo noge 2i½. A dla niej, żebym kupił tenisówki. A jej kuzynka ma nr. 3 i dla niej też. Wszecko jo se to niechoł napisać na kartke a eszcze mi tam aj przipisoł, abych dla tej jego córy przibroł w Turecku małe ryfliczki. Że mi to wszecko przepłaci. Cwaknył jo uczet a szli my na cug, kiery momentalnie ogłosili.

- Wiesz Tomek, ja źle zrobiłem, że dziś jadę. Ja miałem zostać u ciebie i dopiero jutro pojechać.

- No ale teraz już nie zrobimy z tym nic. Bilet uż mosz kupióny a to cie nie puści.

 Zcyganił jo mu, bo pokiyl se nie mylim, tak to płaci dwa dni.

No i Rysiek chwałabogu pojechoł a pry mu tam w Pradze dobrze buliło. Malem tam nachytoł z demonstrantami pendrekym od policajtów. Było prawie 21. sierpnia 1989.

**NA BAZYNIE**

 A to eszcze ni ma o nim wszecko. Doł jo se na zaczóntku lata taki zawazek, że latoś odleżim na naszim jabłónkowskim bazynie sto godzin. Ale moc se mi nie darziło. Tak jaksi akurat przed Floróm wszak zaś zaczło być pieknie. Tak żech se tam wybroł. Było tam prózno. Akurat plawczik Andrzej, klawesak od bywałej Brygady a teraz aktualni w ostrawski Petardzie a w trzynieckim Servisu se tam wywalowoł a ucził se na dece jakómsi obczanskóm nauke. Tak żech se ku niymu prziparził. Z muzyki se jaksi debata stocziła na Superkwaka, z kierym też mieli swoje zkuszeności z Brygadóm, bo z nim grali w Polsce. Strasznie se chlamoł wszeckim mojim postrzehóm a twierdził, że sóm przesne. Popisowoł mi, jak dopadli w tej Polsce. No hruza! Naporyncził jim, aby każdy ze sebóm zebroł skrzynke piw a potym jich rozdowoł znómym. Też twierdził, że propagacja jest świetna. Wszystko jest bardzo wspaniale załatwione. Całe Jastrzębie przyjdzie. A dopadło to tak, że w tyn dziyń, kiedy tam przijechali, tak musieli z nim syncy eszcze chodzić ganc przed koncertym a lepić plagaty po całym mieście, aby wubec gdo prziszeł. A stejnie nakóniec nie prziszeł skoro żodyn. Tak tam musieli nagnać jakichsi uczni z internatu.

- A dostaliście za to jakisi aspóń prachi?

 Pry nic, akurat prziszli o ty piwa. No, mie uż było ganc jasne, kiero bije. Ale co z tym teraz człowiek narobi? Tóm jednóm domówiónóm Polske uż jaksi wydrżimy, no a dali uwidzimy. Yny że gorszi beje, jak se nóm tyn Rysiek przilepi na kark a beje tu chcioł każdy tydziyń jeździć. Normalnie jo se uż tego zaczinoł boć. A to mi Andrzej opowiadoł, jak trzeba do Bogusia z Brygady o 22:00 dzwónił dzwónek. Boguś wylóz z okna a tam wyśmioty szkaredy Rysiek:

- Cześć Boguś. Przyjechałem! A nie jestem sam. Mam ze sobą całą ekipę.

No pry przismycził ze sebóm sztyrzóch ludzi. Za to bych zabijoł.

**FLORA 89**

 Okres FM był latoś powierzóny tym, że beje na Floře robił kulturni program. Także my byli wybrani za Trzyniec. A eszcze z tanecznióm skupinóm Elán. Odjazd autobusym. Franta nóm nabidnył, teda był nami popytany, czi by nas tam nie nazwucził. Po ceście było dobre szou. Flaszka ferneta a muzyka. Ón mioł ze sebóm swoje huśle a jo tak yny czumioł. Óno fakt było na co. Ty improwizace, Montygo czardasz atd. no szło mi nad sebóm do płaczu. Był abnormalni hyc. Flora. Tam żech nie był, jako za dziecka. Snad w dziesiynci rokach. Dowiedzieli my se, że mómy rozestawić aparature przed frydeckóm dechówkóm a strzidać se z nimi po pół godzinie. Grało se dobrze. Moc dobrze. Szkoda że my ale ni mieli ze sebóm plawki. Tyn hyc. Ludzie, kierzi kolem nas chodzili, zastawowali, zaposłóchowali se a zostowali. Jakisi dziełuchi, były to asi tanecznice z folklornigo souboru Ostravice, se tam przed nami roztańcowały. Franta był zwukarz na jedniczke. O pauzach my chodzili na wystawe. No było tam kajco. Orchideje, kaktusy, tulipany, ruże. Nic mie tak ale nie zaujnyło jak bonsaje. Jo to widzioł praktycki ganc popiyrszi w żiwocie. Taki sprawny miniaturni strómeczek. A zaś hónym za mikrofony a grać jak proficy. Głównie wszak ale dziynki Frantowi. Prziszła za nami jakosi baba a przedstawiła se nóm jako inspektorka z OKS. A że nóm ślubuje, że za tyn dzisiejszek dostanymy do kóńca miesiónca trójke. Z Flory żech se na pamióntke prziwióz mały kaktusek. Tyn mi tu tyrczi dóma za oknym do dzisio.

**HYJE NA TURKA**

 Tak prziszła konecznie mnóm dłógo oczekiwano dowolenka do Turecka. Popiszym wóm to we zkratce. Gdo mo zajem, tak se może w knihownie pojczać cestopis pod nazwym Hyje na Turka. Także asi tak. 26.8. odjazd cugym do Popradu. Autobusym do madziarski Gyulle. Tam nocleg. A potym na jedyn zatah z pore półgodzinowymi przestawkami przez Rumunsko, Bulharsko do Turecka. Piyrszo noc na Dardanelach w Gelibolu. Tam żech zbalił swojóm w porzadi drugóm nejwiynkszóm laske - Hanke, jak jóm znómy od SD. Teda możne je, że óna zbaliła mie. Każdopadnie mie wylycziła od zdechłej żiwotni apatyje skiyrz Evy. No a potym Troja, Pergamon a perfektni nocleg u Egejskigo Morza w Afacam kempu. Przez Izmir my dojechali do Kusandasi. Krasne przistawni miasteczko u Egeja a tamstyl do Efezu. W efezskim koloseu my z Juróm zażili koncert ślepego kytaristy José Feliciana. Nieuwierzitelny zażitek. Atmosfera miyndzy Turkami skoro jak miyndzy swojimi. Muzyka nieuwierzitelnie zbliżuje narody.

 Dalszi dziyń w Pamukalle. Bawełniany zamek. Spotkani z czeskóm emigrantkóm. Było tam krasnie. Biołe wapiyncowe kaskady przipóminały lodowe krapniki. No a potym przez wnitrozemi do Istambulu. Wielki bazar, Ayasofya, Modro Meszita, Bospor. Tam żech uż był do Hanki zażrany. Strasznie moc my se na sebie zwykli w Bulharsku. Morze, dyskoteki, chatki, Nesebr, Sozopol, Burgas. No a cesta ku chaupie. Kaj było moje odhodlani przed Tureckym, zustać w Istambulu? Co mie przimiało ku tymu, abych tam nie zustoł? No asi to, że mie ta Eva przestała boleć totalnie a jo se podrugi narodził skyrz Hanki. No a óna tam zostać nie chciała.

**SLEZSKI**

 Przijechoł żech w pióntek o 22:00. Dóma byli aj radzi. U Pydycha w garażi było szou. Tak żech tam zapadnył miyndzy tóm zpraskanóm uż kapke bande, no a z winarnóm se to nacióngło aż kajsi do rana. Mieli my grać ze skupinóm pry na Slezskich. Yny że Buble wydowoł cerke a Láďa segre. Tak my to nakóniec odmówili. Gdo ale móg, tak tam doraził z nastrojym. Jura, jo, Váňa, Kolda, Spejs a Piškot. Kareł z Evóm tam byli też. Ale Kareł se uż nie zebroł mandoline a nawiyncej nóm oznómił, że z nami kónczi. Jako prziczine uwiód rodzinne duwody. Jakoże nie ścigo a podobnie. Jo se o tym sice myśloł swoje a prawie tymu mie sztwało, że to zrobił w tyn moment, jak mi uż to je wszecko ganc putnia. Uż żech se dokóńca aj ganc w w klidu poradził bawić z Evóm. Jako za młoda. Cosi se aj wypiło a nie wiym jak, ale naroz żech był przi Libie a óna przi mie…

 Drugi dziyń dopołednia żech tam wyraził zpatki. Siedli my z Renym, co graje w Mionší na huśle Pod Akaty a dowali se piwko za piwkym. Szmakowało. Prawim se, do jednej a dość, bo trzeba iść na nocznióm. Je sice fakt, że jo doł potym asi dwie godziny pauze, ale czi to pómógło, jak jo zaś o 16:00 zacznył z kamoszami półkować? Było 20:30 a jo uż pod obraz. Hónym na stopa. Jakisi dobrak mi zastawił. Do Stania a na bahno. 21:00 na dalszigo stopa. Zastawił mi jakisi Poloczysko a zawióz mie yny ku Zobawie. To było mało. A żodyn inszi pierón ci nie zastawi a basta. Jechoł autobus. Teraz albo nigdy! Klynknył jo na ziym, złożił rynce a zacznył bić głowóm o ceste ukłóny jak w turecki meszicie. Autobus aby mie nie przejechoł, tak musioł zastawić. Ale nie chcioł mi odewrzić. Tak żech mu wpalił rynce do szpary od zawrzitych dwiyrzi a snażił se jich siłóm rozcióngnyć. Rozjechoł se a smycził mie za sebóm. Nogi mi uż nie starcziły. Widzioł asi, że by mie doharatoł na śmierć, tak zastawił a puścił mie do postrzodka. Wynadoł jo mu do hajzlów kómunistyckich a ón na to zareagowoł isto tak, że mie zawióz rowno przed policajtów. Ci se mie uż tamstyl brali. Zebrali mi obczanke a pry aż czakóm. Pół jedynostej a jo zamiast w robocie, tak na policajtach. Konecznie prziszeł taki młody wyśmioty fizel, doł mi obczanke a prawi:

- Tu mosz a migej ku chaupie!

- Do roboty musim!

- No to mi raczi ani nie mów.

- Ty wiysz co? Jo by se cie chcioł na cosi spytać. Powiydz mi, co to je za reżim, jak jo dzisio widzioł dwóch policajtów a tyn jedyn prawił tymu drugimu - ci skurwióni kómuniści. Co to je za reżim, jak na niego aj kómuniści nadowajóm?

 Ón se na mie yny uśmiychnył a a eszcze roz mi powiedzioł:

- Mazej!

 W robocie żech zrobił szou. Wszeckim kómunistóm żech wynadoł a doporucził jim, aż se tam jadóm na tyn zapad podziwać. Ci nejduleżiciejszi mi zaczli wygrożować jakimsi zawodnim wyborym ROH. Zrobić żech nie był schopny nic. Na granik wylyźć to uż wubec. Tak akurat tóm ósmiczke popijać a roz zónść do kantynie. Rano w kómpielce prziszła na mie tako kryza, żech se nie był schopny ani pozewlykać z mónterek a usnył żech na ławie. Cosi se mi śniło o palmach, meszitach, Egeju a tak. Gdosi po mie wrzeszczi:

- Co tu robicie?

 Odewrził jo oczi. Nie wiedzioł żech, kaj żech je. Miyndzy jakimisi kaslikami stoji czorny turek a mówi na mie po naszimu. To uż je moc. Doszło mi to.

- Ale, móm po noczni.

- Co gdyby was tu gdo nachytoł? Umyjcie se a szmarujcie ku chaupie.

 Konecznie żech pochopił, żech uż je dóma a ni fórt w świecie a dostoł żech aj lufta z tego zawodnigo wyboru, kierym mi było wczora wygrożowane.

**POLSKA**

 Po Slezskich jedna pruba. Isto uż we wtorek. A na tej jo dostoł papiyr jako *žádost o udělení tří dnů neplaceného volna z důvodu koncertu skupiny BLAF, jejíž jsem členem, v PLR*. Rysiek Superkwak nóm tam dobrze pozprzekryncoł miana. Z Láďe Kunza zrobił Kune no a zy mie Tomasza Tomaneua. Nejwiynkszóm radość z tej Polski żech mioł jo a Jura. Óno trzi tydnie nie być dóma, przijechać a za trzi dni zaś w nogi, to uż ni ma sranda. Rekord. W jednym miesióncu żech był w szejści statach. Eszcze że mie to bawi. We czwortek był Rysiek u SD. Ale my nie byli gotowi. Franta z Bublym oprawowali 1203ke a to se jim jóm podarziło dać do kupy aż chwilke przed ósmóm. Tak hónym eszcze do weczerki na nakup.

- A to tylko bierzecie po jednej skrzynce piwa? Ale to przecież mało.

 Kaszlali my na jego gupi poznamki a wszecy my se bardzi od tego niechutnego Poloka snażili drżeć odstymp. Na granicach cieszinskich raja ze trzi kilometry. Czakani na sztyry godziny. Wycióngli my nastroje a kapke my se zamuzycyrowali. Konecznie. Yny że Franta, Jura, Buble a Láďa ni mieli wymiynióne prachi. Tak ich teraz nie puszczóm. Pry aż rano otwiyrajóm Čedok o 8:00. Tak aspóń jo, Kareł a Rysiek. Także hónym przestup do trabanta a do Jastrzębia. Nocleg u Ryśka. Rano do jego kolegi Tomka Falona, kapelnika pankowego zespołu Psy Wojny. Od niego pojczać jakisi ty wideokazety a na dalnice, kaj my mieli czakać na naszich. Z tymi my se potkali o 10:00 a jazda do Sosnowca na obiod do Ryśkowej mamy. Tam my se dowiedzieli dalszi plan. Rysiek rozbalił mape a ukozoł nóm nasz dzisiejszi cil. Ostrowiec Świętokrzyski. Szok. Skoro aż u ruskich granic tak asi na urowni Warszawy. Dyć to ni możymy przeca do wieczora zwladnyć. A tak hónym pojeść bigosu, napić se żurku a do 18:00 w autach. Przijazd ku Kawiarni Kryształowej, na kierej wisioł plakat Country wieczór ze znanym i popularnym czechosłowackim zespołem BALAF z Ostrawy, który między innymi był też uczestnikiem Festywalu Mrągowo 88. To same było aj w sobotnich gazetach.

 Grać my zaczli o 20:00. Dało by se powiedzieć, że zpoczóntku nic moc. Dwa tabory. Aj choć nas Franta wycióngoł jak móg. Aż jak była pokroczóno godzina, tak se to jaksi kapanek rozjechało. Ale to se nóm uż do muzyki zacznył móntować polski gitarzysta, kiery se myśloł, że tam je nejlepszi a upozorniowoł yny na sebie. Nie był z tego wieczora nejlepszi pocit. Snad aż na to porno, co ukazowali na wideu.

 Skónczili my po północy. Totalnie wyczerpani cestóm, granim a niespanim. A u Ryśkowych krewnych nas nie puścili spać, yny hned ku stołu. A jeść a pić. A fórt dookoła. Podarziło se mi zalegnyć tak o czwortej rano. O ósmej nas uż bantowali, że jeśli chcymy co kupić, tak aż uż stowómy, bo bazar jest otwarty tylko do obiadu. Taki wybrakowany bazar jo eszcze nie widzioł. Ale fórt lepszi niż nic. Jakisi ryfle tam były, piekne swetry też. Tak jo se za złote, kiere my dostali za grani, kupił sweter. Moc piekny. No a każdy cosi. Obiod a do kawiarni. Kapke se naladzić, rozegrać. Prziszli tam Cygóni. Tyn tłósty był gitarzysta. Typicki cygański styl. Ty jejich akordy. No Jure hned naucził, jak se sprawnie graje Androverdan a O poštaris. Tyn chudy zaś perfektnie śpiywoł a stepowoł. A jechali jak cygański wiecy, tak światowe hity. Nauczili my se dokóńca aj od nich akord CH7. Wieczorny program był bardzi tak wiyncej reprezentatywny. Natoczali nas aj na wideo. Musieli my aj zagrać kapanek szaszeczków. Ale było o moc miynszi szou niż wczora. Nauczili my se czeskóm pieśniczke Já mám malovanou vestu, vestičku mám. A eszcze jednóm, z kierej se snażili zrobić hit - Mery, Mery.

 Po północy my zbalili pinkle, rozłónczili se z Polokami, z Ryśkym a z tym, aby my se uż tam nigdy nie dostali, my przez Polske uganiali ku chaupie. Syncy pry czakali na granicach osiym godzin. Jo szeł pieszo a czakoł żech godzine. Jaksi mi szeł o godzine mimo zygarek. Aż na dotazy, kiela je, mi odpowiadali, że była w nocy przemiana z letnigo czasu na normalni. Także po srandzie aj po Polsce. Piwa z kiśnie rozdane tak, jak to prawił Andrzej. Za grani a base piw akurat tyn sweter. Wszecy na tym dopadli tak samo. Także wloł - wyloł.

**GOROLGRASS II**

 Ledwo my przijechali z Polski, tak hned we strzode my grali w jednej gospódce, kiero se prawie otwiyrała a nazywała se Těšínský dvůr. Jako piyrszi żech tam doraził jo a Jura. Syncy mieli spuźniyni. Tak my wyużili tego czasu ku tymu, że Jura wybalił propagaczni materyjał a zacznył robić przednaszke o Turecku. Na każdóm otazke:

- …že Tomáši?

Żech odpowiadoł:

- Já nevím, já jsem spal právě v autobuse.

 A to miało wiynkszi uspiech, niż cało przednaszka. Ale snad ni, niż koncert, na kierym my uż popiyrszi grali Hyje na Turka.

 W sobote drugi Gorolgrass. Przichodzóm ku chaupie a tata mi cosi ukazuje rynkami. Pochopił jo. Aha - baba. Hanys. To je w prdeli. Tak przijechała. To snad ni ma możne. Radość jak błozyn. Pieszo na Piosecznóm. Tam uż były kapely jako Drops, Rozkol, zrenowowane Stopy v písku pod nazwym TBC, Vrtáci a my. Kapeczke moc, jak na mój wkus. Ale aspóń żech se mioł z Hanyskym kapke wiyncej czasu zatańcować. Praktycki my przetańcowali cały wieczór a eszcze lepszi żech mioł pocit, jak żech zjiścił, że zabroł Turek. Hit nr 1. W niedziele na odpołednia. Rozłóncził żech se z Hanyskym na banhofie. A czau za dwa tydnie. Snad naszi mieli jakisi przipitómiałe poznamki ohlednie tego, że my spali w obywaku, ale musioł żech jim wyćmawić, aby se na taki wiecy zwykali.

**BESKIDSKI MIECH**

 No to był dziyń. Zaczinało to wiesielim. Rano my wypalili do Karwinej po niewiaste mojigo bratrańca Danka. No a z nióm w Petrowicach na gmine a w Jabłónkowie do kościoła. Do focioków. Tam było zdrżyni, tak żech se to gasił do chaupeczki po huśle, bo żech mioł napytanych synków, aby prziszli młodym zagrać a potym popakujymy na Beskidski miech. Yny że człowiek prziszeł na Vojtěchov a tam jakosi krzeczowicie smutno nalada. Za chwile żech se dowiedzioł czymu. Pry děde od Šárki odwiyzła zachranka do szpitola na infarkt. Pieknie smutne. A teraz sie ludzie radujcie.

 A muzykantów też nie było. Tak se jadło a sem tam cosi wypiło. Telegramy. A konecznie muzykanci z Ostrawy. Tyn jedyn jak hobel. Na nogach skoro ni móg stoć. Ale jak potym zacznył śpiywać - no nadhera, Kája amater oproci niymu. Ale ta wizaż. Jak gdyby wypadnył za jazdy z Bobra. Przijechali naszi syncy. Zagrali my młodym asi 6 pieśniczek. Jo se hónym przewlyk do ciwilu. Nasiedli my do trabanta a hyje na Łómnóm, kaj uż czakali ČSOPouci. Też my rachowali z tym, że tam beje narwane, że tam bedymy rozcióngać na scyne aparat. Yny że kaj też tam. Padało. Tak my wszecy wlyźli aj z obecenstwym do jednej budy. Także to było taki rodzinne. Atmiczka perfisz. No szpica. Obie stróny spokojne. Grali my isto dwie godziny wkónsku a popijali eszcze wiesielówki. A tak moc, że mi uż w niedziele na wiesielu nie brało. Tak żech yny tańcowoł ze segrami, siostrzynicami, z mamóm a Bóg wiy z kim jeszcze.

**BEZWYZNAMNE AKCE**

 Była wtedy tako raja bezwyznamnych akci. Jako trzeba dziełuchi z ekonomicki szkoły z Karwinej miały wycieczke na Girowóm z noclegym w Bukowcu. A tak se nas tam pozwały zagrać do PZKO. Pohodiczka. Óne siedziały na ziymi, miejscami aj leżały a my jim grali. Samozrzejmie za przedem domówióny bakszisz.

 Hned na drugi dziyń wystymp w cieszinskim pioniyraku. Tam zaś my zrobili takóm pohode, że jak Jura opowiadoł o jakimsi zażitku z Turecka, tak my se wszecy ku tymu legli a posłóchali go. Poznamki miyndzy pieśniczkami były tak trefne, że nikierzi ludzie myśleli, że to mómy naćwiczóne. Był tam aj nasz bywały spoluhracz Piškot ze swojóm Jolóm, kiero kiejsi usiłowała o mie. Zabuchany był do ni aż po uszi a chcioł se miyndzy nas wmóntować. My go nie chcieli a ón se borok kłod podminki. Musimy pry naćwiczić z Jolóm, jako ze śpiywoczkóm jakisi ty numerka. Kapke my go z tego przebrali. Uż by móg z tej puberty pómału wylyźć.

 Tydziyń na to Dolno Łómno. Jakosi chata od hawiyrzi, czi co. Baby z cieszinskigo pioniyraku. Werbowały nas, aby my zostali na noc. A tego wina co tam było. No zicher by był bengal. Pry wideo a podobnie.

 Dalszo akce w SD. Odporne estrady. Poużiwali nas tam jako wypełniowani mezer miyndzy tanecznikami z Elánu. Taki niedonoszóny Ein Kessel Buntes. Odegrali my to we formie brygady. To znaczi, że żodne prachi, ale pro zrzizowatele. No a tydziyń na to trzynieckim papalaszóm w Rzyce. Howada bezcharakterni kómunistycki nas wubec nie brały ważnie. Chlastali, nagłos se bawili, śmioli se a nóm pozorności kromie jednego stołu nie wienowali żodnej. Uż aby na nich doszło, na żebraków. Ale zaś pieróni płaciłli a ni mało. A tak my ryżowali czim dali tym wiyncej. Dyć my uż też mieli trójke - nejwyższóm amaterskóm klase.

**BLUEGRASS SESSION**

 Hana napisała libesbrif, że w pióntek przijedzie na zkuszke. Yny że my jóm zruszili. Tak czakóm u SD od 16:00 aż do19:30. Czumioł jo przez szklanne dwiyrze na Elán, jak jim to tańcowani idzie. Widzioł jo jóm w odrazu. Zaklepała na mie. A jo yny kiwnył rynkóm, jak gdybych muche odganioł a prawim ji - poczkej. Ani żech se nie obrócił. Grała urażónóm a uciykła do pola. Tak żech jóm musioł chycić a zasmyczić ku autobusu. A dudómu. Hoří má panenko a Vinárna. Raczi miyni chlastać a wiyncej tańcować, bo rano mi trzeba iść do Piosku rozwożać gnój na ziymioki. Dostali my totiż ku obgospodarowaniu wielki kyns poliska. Tak se zy mie stoł polny gospodarz. Hana tymu sama nie wierziła. Wieczór na szpacyr, bo gospody ji jaksi nie pasowały. No a potym na wideo do Petra. Puścił nóm tam jakisi film. Cosi jako antycki Rambo. Hónym spać. Aż kajsi po północy a rano na szichte. Z roboty żech se urwoł do chaupy wczasi. Ani żech jóm nie nachytoł in flagranti. Spała sama. Naszi uż byli na Mostach u segry. Także zaś tam na nawszczewe. Potym zabawka w Sokolownie. Housenkowo draha, wystrzelóne rużiczki. O 22:00 cugym ku chaupie a wytrzaskać z nocy co se do. Rano Hanysek odjyżdżoł zy mnóm na szichte a pokraczowoł w ceście dali aż do Opawki. Wtedy żech był szczynśliwy. Świat mi leżoł u nóg. Przijechała zaś. Isto tak za dwa tydnie. A ni sama. Przismycziła ze sebóm kamoszke Jane. A jo se przinejgorszim twarził tak, jako że mi to aspóń nie wadzi.

- A co bys dělal, kdybychom nepřijely?

- Co? Nic. Aspoň by mi zůstalo víc polévky.

 Akce Bluegrass session była w Kocobyncu w tej samej gospodzie jako łóni. Jura Kubeš przismycził ze sebóm mame. Szpica. Mie by to nigdy nie napadło. Perfektni wztah. Drops, Vrtáci, TBC a my. Fórt eszcze moc kapel. Kareł groł z nami ostatni roz. Pry uż mu udajnie nie zbywo czasu. Był tam aj Piškot. Ale nie brać. Jencek tam też był. Widzioł jo go asi po dwóch rokach. Pry je na wojnie. Pies, stary wilczok mu zustoł, ale Křeček, ta jego dziełucha, co my jim grali ze Zrzkym na trampskim wiesielu na Ostrym, tak ta mu odeszła. Żeby był tyn pies fakt przeca yny nejwierniejszi przijaciel człowieka? Tu był jedyn dukaz. Country taneczki, nowe znómości. Z Hyje na Turka se stowo coroz wiynkszi hit. Kole czwortej rano odjazd a dziepro o szóstej dóma.

**HK1**

 Kapke my podrzymali. O pół jedynostej my wyrazili do Bulousza. Rozum, co? O 12:00 obiod. No a a do Hradca. A jak? Nejłacniejszim zpusobym. Stop. Niż my doszli ku banhofu, tak nóm zastawiła sanitka. Luboš G. Hanke se zebroł do przodku a mie chynył za sebie ku pacientowi. Był to mały synek, kierymu se podarziło dzisio siednyć na nóż a tak se go wbił do dupy. We Wyndryni nas wychynył, bo sanitka odboczowała ku Sosnie. Asi pół godziny my drepsili ceste pieszo. Aż na kopcu, jak my se bliżili ku Burianowi a jo uż to chcioł wzdać, tak nóm zastawiła lesacko dodawka. Znaczka Banská Bystrica.

- Prosím vás, jedete do Frýdku?

- Do Frýdku neviem, ale do Hradca.

 Z radości my wypiskli.

- A prosím vás, vemete nás?

- No tak si nastúpte…

 Yny że postupnie zjiszczowoł, że aż do Hradca nie potrzebuje, tak nas wychynył we Vysokim Mýtu a odbocził se to z naszi cesty. Co my dali? Obiod my mu kretenowi kupili a ón nas niecho na ceście 50km przed kóncym. No nic. Stopujymy dali. A wyszło to. Ospały pražák nas przibroł a rachowoł z tym, że go bedymy rozptylować rzeczami a prziwiedymy go na inszi myszlenki, niż na łóżko. Ale my na tym byli ganc podobnie jak ón. A tak se też moc nie przebroł. Wychynył nas w Hradcu a my pich przez ceste a uż my byli u koleji. Tam żech dostoł instrukce, kieryndy przez płot. Mioł żech kapanek bobanki, bo od wojny żech to nie robił. Trefić do wchodu D. wyjechać na szóste piyntro a wlyźć na byt 21, kiery był kromie nas ganc prózny. Akurat o 18:00 se z chaupy dobelhała Hanczino kamoszka Markéta z Děčína, ale tej trzabyło iść stejnie na nocznióm do piekarnie. Teda po piynci rokach być zaś w Hradcu, to by trzabyło wyrazić do ulic. Dyć żech tu nie był, jak mie z wojny puścili. Pardon. Pół roku potym w marcu 85 my se byli eszcze z Mirym podziwać w kasinu na kamoszów. To też był tah. A tak my wystrzelili z koleji. Jo samozrzejmie zaś przez płot. Na autobus a smier banhof. Tam zjiścić, jako mi pojadóm jutro w nocy cugi no a kajsi na wieczerze. Kolem hotelu Černigov, prioru, ku Grandhotelu Bystrica. Nawrch na Žižkovo náměstí a że my mieli głód, tak do Černého koně na wieczerze. Kapr na másle, hradecki piwo a na koleje. Tam było království č. 21 yny pro nas. Hanys rano stowoł o 7:15, bo musioł iść do szkoły. Jo samozrzejmie wyraził z nióm. Do szkoły żech ale na przednaszki ni móg. Tak żech se plónt całe dopołedni po mieście. Jednodusze sklepy, gospody a podobnie. Fajnie se mi siedziało Na růžku. Kaj se czkowiek podziwoł, tak mu to miejsce cosi przipóminało. Jakisi przijymny zażitek, albo zadyrżyni litaczkóm, czi inszi szou, czi pruser. W tej putyce żech dzisio dokóńca aj zesmolił sztyry basniczki. *Vzkazy*, Cesta za milou, Zákazy a Panák. Ja a eszcze Menze. Wszak uż było też na czasie. Dyć od Hyje na Turke se mi kromie Nenapsanej nie podarziło ze sebie wymyndzić nic. A stejnie to były cypowiny.

 O 11:00 żech wyraził chladać fakulte. Tak żech se wypytowoł, aż żech se zamiast u farmaceutycki ocitnył u medycki. Szli prawie tamstyl dwo wojocy. Jak se jim tam tym sztudakóm mówi? Ja, bordelacy! A tak mi powiedzieli, że zrowna smierzujóm też w tamty stróny. Świat je mały. A gor naszo republika. Tyn jedyn chodził normalnie z Piškotym do klasy na gimpel. A tak żech se ocitnył przed tóm chytróm budowóm, z kierej miała Hana za dwa roki wylyźć jako gotowo magistra. Sklenik. To isto beje ta spojowaco chodba miyndzy tymi dwóma budowami. Je to tam same szkło. Trefił jo se. Hanke jo tam sice nie widzioł, bo było eszcze przed połedniym, ale potkoł jo tam Inke. Tak my zaspóminali na inszi kontynent. Hanka wylazła w biołym płaszczu a prawiła, że im to nacióngli aż do drugi. A to bez przestawki. Inaczi by to miała do 16:00. Tak żech na nióm poczkoł a potym do menzy na obiadek, posmykać se kapke po Hradcu, przez płot na koleje a o 21:00 odjazd z miasta, kiere z chlapců dělá chlapy do Pardubic. Tamstyl rychlikym do Hranic, no a o pióntej człowiek wylóz w Trzyńcu, w mieście, kiere z ludzi robi robotników a przimo na szichte. A wtedy był człowiek tak wyradowany ze żiwota, że se ni móg soustrzedzić ani na tyn graniczek a tak zrobił rekord a trzi razy urwoł kabel od drapaka. Coż se mu inaczi darziło yny tak roz za miesiónc.

**UKRAINKA**

 Zaś pore dni stereotyp. Zkuszki, jakisi bezwyznamne akce w SD, u kierych nas zastympca dyrektora wyuczóny zamecznik, kiery mo VUML, uwodzoł jako popularnióm skupine spolupracující s rozhlasem a televizí a zarzadzowoł nas do programu miyndzy taneczników skupiny Elán. A my grali zadara, bo to było pro zrzizowatela. Gdyby nie było tych dopisów od Hany, tak to je wszecko stejnie na prd. A człowiek zaś zaczinoł być zawisły. A moc se od tego ślubowoł a przi tym chcioł być świynty a zjiścił, że gdyby to wiedzioł wczasi, tak by stejnie nie był. Na jednóm naszóm prube przismycził Jura Anje. Pieknóm malutkóm kocziczke z ukrainskigo Dnieproděrżinska. Skurzano mini, ty nóżki, pluceczka. No akurat. Celkem było miłe to wschodni stworzyni. A tak posłóchała nasze pieśniczki. Podobały se ji, bo nóm wdycki zaklaskała a pytała se nas oczim to je? A my ji łómanóm ruszczinóm, kieróm my se kiejsi downo we szkole uczili, snażili wyświetlić Cug do werku, Młodzi a starzi a podobnie. Także czkowiek zjiścił, że nakóniec aj ta ruszczina była na cosi dobro. Partyja miała jechać na wikend na Vychylovke. Kruca a mie wyszły noczni. To by se człowiek nejraczi do dupy nakopoł. W SD jo se pytoł Anji:

- Jest u tebja kakoj nibud molodec?

- Počemu ty sprašivaješ?

- Potomu što eto menja interesujet.

 Anja inaczi kurziła jak fabryka a piwo ji też szmakowało. Dalszóm prube my mieli za tydziyń we czwortek. Jura Anje przismycził zaś. Po zkuszce my siedli do SD. Jo z Anjóm siedzioł u jednego rogu. Uż na zkuszce żech cosi wietrził. U stołu szła zabawa normalnie. Akurat pod stołym nie była situace uprzimno ku situaci nad stołym. A tak żech musioł wypuścić wiete:

- Hoši, já už půjdu. Anja mě půjde doprovodit k autobusu. Juro, počkáš tady na ni?

 Wszeckich zaraziło. Jure nejwiyncej. Aż mie to doprdele żrało. Dyć było widzieć, że po ni jedzie. Ale uż jo tam był jak na ciyrniu. Wyszli my do pola.

- Anja, ale u menja jest devočka.

 Dała mi ukazowaczek przed wargi a powiedziała po naszimu pssst. Chynyła se mi kolem karku a czkowiek był słaby na to, aby jóm ze sebie ztrzepoł, zfackoł a tak, tak jak to uczinił mój świynty patron Tomasz Agfinski.

- Počemu ty ne byl na dače?

- Mne bylo nużno rabotať.

- Počemu ty mne ne skazal, što u tebja v ponedelnik svobodnoje vremja?

- Kak ja mog tebe skazať? Počemu ty ob etom negovorila Jurovi? My by tak čerez nego dogovorilis.

- On ne chočel mi dať tvoj numer telefona.

 Aha! Uż mi to było jasne. Ale Jurowi se to musi przeboczić. Nakóniec eszcze dobrze. Tak se człowiek aspóń nie musi robić wyczitki sumiynio. Aspóń ni taki wielki. Yny od pasu nawrch. A z tego dzisiejszka dziynki autobusu, kiery mi jedzie uż za 30 minut, też uż moc nie wytrzaskóm. Domówili my se na tym, że se bedymy pisać. Jak basniczki, tak dopiski. Mało sexu a wielko pusa na eszcze wiynkszi rozłónczyni. Jeśli my dwo se eszcze kiedy uwidzimy, tak to nie beje nic inszigo niż nahoda.

**OPAVKA 1**

 W niedziele rano żech o 4:30 stanył a jechoł szichtowym aż do Poruby. Tam se kupił jizdenke aż do Opavki a że przekwapim Hanyska. Od nadrażo kolem blazinca do kopieczka. Przez zamrziżowane okno gdosi na mie wrzeszczoł a mawoł. Czumim. Jakisi imbecilek.

- He kámo, máš hezky baťůžek!

- Já vím!

- Víš jakou má barvu? Že ne? Přece zelenou!

- Jo, dík a ahoj!

 Po wiynkszich problemach se mi tyn barak podarziło nónść. Było kolem pół dziewióntej. Zadzwónił żech na miano Václav Z. Przesnie aj tyn dotyczny człowiek mi otworził.

- Dobrý den. Já jsem nějaký Tomanek a byl jsem s vaší Hankou v tom Turecku. Prosím vás, je doma?

 Podoł mi rynke a prawił mi:

- Vy jste ale odvážní vy pazgřivci jedni. No nic. Pojď dál.

 Musioł jóm dziepro obudzić. Hanys moc z tego szokowany nie był. Pry z tym rachowoł. A Venca nas podezrzywoł, że my se domówili a nic mu o tym nie powiedzieli. Tak se yny spytoł Hanki, jeśli mi mówiła o mamie. Wiedzioł żech wszecko. Ciynżko choroba. Dali mi pośniodać. Prziwitoł jo se aj z pani Z. Obo se mi jewili sympatyccy a brali mie. Ukazowoł jo jim diaczki a pohlednice z Turecka. Aby widzieli, kaj my to tam z tóm poblblinóm małóm byli. Aby żech poznoł kapke Opavke, tak my wyrazili do miasta se rozkuknyć a snad cosi kupić do weczerki, bo była niedziela. Obiod, telewiza, Pilsner urquell. O 18:00 jo se zbiyroł ku chaupie a Venca przi łónczyniu zagłosił:

- Padej, padej, ať uż tě tu nevidím!

 Śmioł jo se tymu. Prawim se, dobro ironie. Hanys mie odkludził ku cugu. Pusinka a na nocznióm szichetke.

**MODŘINOVINY**

 W pióntek my mieli w SD zaś jedyn Ein Kessel Buntes. Zaś my wypełniowali mezery miyndzy taneczkami. A to żech mioł ku wszeckimu krasny głos. Ganc mi wypadnył. A chrapczoł jo jak - no, ni ma przirownanio. Fakt nikiedy zy mie nie wyszeł ani głosek. Eszcze że przijechoł Hanys. A tak żech se z nióm szeł wieczór poszpacyrować do Sztadwaldu no a do winarniczki na swarzaczka. Tam my zawrzili. Żeby se mi głos jaksi zlepsził se też nie do moc powiedzieć. Ale rano był tyn pocit, że snad ja. O 14:00 my wyjechali cugym na Modřinoviny. Normalnie nas ostrawiocy pozwali. No yny że my zawalili sytuace. Do Poruby my przijechali o godzine nieskorzi. Eszcze dobrze, że my tam zaścigli Jane, Hanczinóm kamoszke, proci kierej jo eszcze wtedy tak moc nic ni mioł. Kapely se uż prziprawowały, także se czakało yny na nas. Oddychli se, jak nas uwidzieli, ale stejnie żech ich moc nie pociesził z tym swojim głosowym fondym. Odzkuszali my a wystómpili jako piyrszi. ŚSP, Hyje na Turka, Łóńsko, Ragtime Annie. Po nas tam był Hot Grass. Celkem nadziejno kapela wiynkszościóm obsadzóno babami. BG Album z Blavy. Też szpica, ale kapke grali moc dłógo. A po ni grupa snad nejmłodszigo obsadzynio. Vabank z Pragi. Nactiletí. Syncy a instrumentaliści jak hróm. Wokaly to same. No nieuwierzitelne. Najisto wygnani na prószkach. No a nakóniec Modřina. Tak my se w klidu posłóchali muzyke a wubec nie tuszili, co se dzisio a wczora robiło w Pradze. Akurat tata cosi rano tocził, że wczora, tj 17. listopadu, była na Waclawaku wielko demonstracyj a udajnie twardy zasah bezpecznostnich slożek. To ale mioł ze Swobodnej Europy…

 Sejszn był asi taki. Grali yny młodzi z Vabanku a my na nich wszecy czumieli a boli se chycić nastroje do rynki. A tak my raczi kupili flaszke rumu a rzedzili to kolóm. Jak to zmizło, tak nas pozwoł Zrzek do sebie na nawszczewe. Uż jo był u niego po trzeci a zaś na inszim kwartyru. A tam wineczko, muzyczka, łóżeczko a w niedziele na odpołednióm. Hanka jakosi nasrano na mie odjechała do chaupy.

**REWOLUCYJ**

 A uż to zaczło. W niedziele wieczór piyrszi informacje w telewizi o tym, że demonstrowali pankaczi a „různé kriminální živly“. O tym, że je nezwiestny student Martin Šmíd, tak to pry je fama ze zapadu. Wszecko je pry w naprostym porzóndku. Yny że w pyndziałek uż demonstrowało 300 000 a każdy dziyń tego przibywało. Na tóm telewize se była radość dziwać. Człowiek by tam był nejraczi z nimi. Studenci to drżeli w rynkach a prażacy stoli za nimi. We strzode doraziła Hanka. A to uż se zaczinały przidować wszecki wiynkszi miasta ku studentóm. Bratislava, Budějice, Plzeň, Brno. Dokóńca aj Hradecko fakulta. Yny ta ostuda. W tych samych telewiznich nowinach zagłosili, że „třinečtí oceláři nesouhlasí s požadavky studentů“. Tyn zločin, to uż było moc. Normalnie jo se przed Hankóm wstydzioł. Na drugi dziyń my wyrazili do kopców. Śniega wpysk. Aniołki, Tetřev, Skałka, czaj z rumym, srandiczki a ku chałpce. Zprawy. ČKD a Štěpánův projew:

- Přece nám nebudou dělat politiku nějaké děti!

 A reakce čekaďaków:

- Nejsme malé děti!

 A zaś ty masowe demonstrace. W pióntek Jakeš podoł demise a my mieli trapny wystymp w SD. Jakisi debilni kwiz o TŻ VŘSR, kaj my robili kulturnióm wlożke. W sobote masowe demonstrace na Letnej. Na 800 000 ludzi. Przijechoł aj Hutka. W niedziele to same. A w poniedziałek generalnio stawka. Na odpołedni szichcie żech napisoł nowóm pieśniczke WC na GS. A tóm my zagrali przed SD. Tam uż była też atmosfera jak w Pradze. Atmosfera była wrzawo. Kómuniustóm uż było dzwónióne. Uż my jich mieli dość za tych sztyrycet roków aj choć my mieli nikierzi przed trzicatkóm. Wielki uspiech miało Hyje na Turka. Ludzie śpiywali z nami a chybali na nas viktorki. Hanka uż od pióntku była w tahu. Jechała do Opavy a do Hradce. Na szkole nie śmiała chybieć. Prostě złoci studenci. Do śmierci jim bedym wdziynczny za tóm rewoluce a eszcze za cosi inszigo. Dało by se powiedzieć, nejkrasniejszi rok w mojim żiwocie. Stawkóm se dosióngło tego, że se do 3.12. miała ustanowić nowo wlada. Wypadało to nadziejnie.

**DEMONSTRACZNI AKCE**

 A zaczła szniura demonstracznich akcji. We strzode za nami na zkuszke prziszeł Kareł, że mu mówił kolega, że na Nowsiu se pry dzisio w sokolownie zakłodo OF (Občanské fórum). A my pry jeśli by my jim tam nie zaszli zagrać. Na to, że był na banhofie w Nowsiu wywieszóny plagat, tam prziszło mało ludzi. Ale głównie że se to uż formuje. A w Trzyńcu uż OF pracowało celkem na pełne kule. No a Kareł a Jura w tym celkem byli schopnie zapojóni. Tak jim tam w diskusi dowali rady, jak majóm postympować a podobnie. No a miyndzy tym pieśniczki a też aj kibel piwa. Dóma sledowani telewize. Wiym, że aj przez tydziyń mieli kómuniści miting przed SD. Ale było ich tam mizernie. Pry we werku jedyn drugimu mówili:

- Ty, ale abyś tam dzisio fakt prziszeł!

 No prostě Jura to wystihnył:

- Komunisté mají dožínky!

 W pióntek my grali w SD zaś eszcze teslakóm. Dokóńca pry nas aj toczili na video. A przi jednym my ścigli zagrać w małym diwadle wiedcóm. Spisz jakimsi wysłóżiłym. No nieobadany uspiech. A normalnie po nas chcieli, aby my zabrzinczeli Hyje na Turka. Także to nakóniec beje rewoluczni hit. W niedziele po szichcie hónym ku SD, jak my zaś chcieli cosi brzinknyć na mitingu a tamstyl hónym upalować do Jabłónkowa. Yny że tam uż był Pepa Streichl. Tak hónym trabantym do Jabłónkowa, bo tam nas było trzeba wiyncej. Ale my byli w Jablu mile przekwapióni. Ludzi przed kulturakym pełno a mluwczich też tak moc, że mioł każdy słowo yny trzi minuty. Była zima jak cyp, ale co, jaksi to odkryncimy. Dali my to, co na GS w Trzyńcu. WC na GS a Hyje na Turka. Zaś proslowy a eszcze jedyn wstymp. U Beskidów my powiedzieli, że w refrenu se śpiywo:

- Tyn je czyrwióny od słónka, tyn zaś od złości. Ci, co sóm czyrwióni od słónka, to je sprawne. A ci co sóm od złości, ci sie bedóm musieć zwyknyć!

 Uspiech. Trabant. Do Cieszina. Yny sami dwo z Juróm. Miting w diwadle. Zaś Pepa Streichl. Tak my mu wykurzowali tradicznie Petry. Dłógi czakani na wystymp. Konecznie. Uspiech i choć my grali moc ztremowanie a ku chaupie.

**OPAVKA 2**

 Na tej demonstracyji w Jabłónkowie przed kulturakym prziszeł za mnóm student z VŠB Ostrava. Pry czi by my nie byli ochotni we czwortek zagrać we V Klubu na jejich szkole. Co by wtedy człowiek nie zrobił pro studentów od serca że? Zpoczóntku ludzi nic moc, ale po dwaceci minutach se to tak napełniło, że musieli sztudacy aj stoć. Nowy Cug na GS ocziwidnie zabroł, bo my go musieli po koncertu aj nagrować. Zabrała aj basniczka Opožděná reakce, kieróm żech poużiwoł na każdej demonstracyji. No o Turkowi ani nie mówim. Przi zpateczni ceście cugym żech jako trómf wycióngnył nowóm pieśniczke, kiero se nazywała Opica. U synków zabrała. Yny jóm kapke uprawili po muzykancki strónce, bo ni miała B part. Buble go wymyśloł hned. A tak my jóm naćwiczili z tym, że jóm w niedziele zagrajymy na ostro we sportowni hali w Trzyńcu. Tam mioł być miting a dialog z wedenim zawodu.

 Hned na drugi dziyń żech zaś wylóz z cugu w Porubie a piynć minut czakoł na Hanysa. Prziszeł. A dokóńca z trikoloróm. A eszcze se mie pytoł, kaj jóm móm jo. Tak żech ji ukozoł na szniurki od bótów. Jeji tata mioł iść na jakisi szou z potapieczami, tak Hanka miała być dóma przi mamie. Tak mie pozwała, niech przijadym. Po ceście z Poruby my potkali jejóm kamoszke z gimpla. Tak se wymiyniły nawzajem kupa rewolucznigo materyjału na wylepowani. Ostatnie mie Hanys zasypoł też dobrze plagatami, tak my roz z Jankym zrobili akce a potapetowali Jabłónków. Na Opavke my wszak zdaleka ni mieli. A to my eszcze wiynkszość tego, co miała Hanka w rubzaku, zaniyśli na miejscowe OF. U Hanki cicho domacnost jako wdycki. Ni ale we szpatnym słowa smyslu. Dostoł jo papu, plzeň a na Mikołaja jo ji a jeji mamie doł czekuladowe figurki, no a tatowi sedme niedźwiedzi krwie, kieróm żech z nim u telewize scióngnył. Venca szeł ku potapieczóm. Nejraczi by my z Hankóm szli z nim, ale trzabyło zostać przi mamie. A tak żech uż potrzeci czumioł na Pokání. Zaczinoł żech zaś być dobrze nachcypany. Hanka ułożiła mame a niż my zalegli, tak mi z nogi wycióngła cyntimetrowóm drzizge, kieróm żech se przed tydniym wraził, jak żech se obracoł w robocie na ławie.

 Rano na nakup. Obiod, plzeň, szpacyrek. Poczitać potapetowanóm Opave heslami a zpatki do chaupy. Zaczinało krasnie fujać. Ryma uż była tako, żech ni móg skoro mówić. A nie chciała powolić. Tak żech szeł spać uż wczasi, hned po zprawach. Hanys prziszeł asi godzine po mie. O trzeci rano mi jechoł cug. Tak żech stanył o pół godziny wczasi. Pośniodoł a dokóńca aj dostoł swaczinke a po śniegowym zogłówku żech se to palił kolem blazinca ku cugu. W Porubie jo potkoł Marcela z trzynieckigo OF, jak se to jechoł z Pragi a był nadszóny tym, że se z Havlym podoł rynke. A wubec, że je w Pradze perfektnio atmosfera. A aż dzisio teda przijdymy zagrać do tej hale. A też my aj po szichcie zaszli a podobało se nóm, jak se ludzie dobiyrali werkowóm szlechte. Jak ich niszczili otazkami, na kiere se fórt snażili odpowiadać omaczkóm a nie mówić prosto ku wiecy. Potym my zagrali tóm Opice a skludzili u tego uspiech jak byk.

**SYLWESTER 89**

 Tóż tak my zaczli ze dnia na dziyń żić we swobodnej ziymi. Kómuniści ustawili nowóm wlade. Patnost kómunistów ku piynci nestranikóm. Ludzióm se to nie podobało. Dalszi demonstrace. A tak my jich wypiskali. Dokóńca my se aj zwolili prezidenta disidenta pana Václava Havla a cieszili se na Wilije. Był to nejkrasniejszi darek, jaki my mógli dostać pod strómek. A w Ewropie to wrzało. Bulharzi, NDR. Nejgorzi na tym byli Rumuni. Masakry jak cyp. Zaczło to w Temešváru. Przeszło to do Bukurešti. Abnormalni demonstrace. A Čaučesku, to howado dyktatorski, posyłoł proci ludzióm wojoków. Yny że ci se dali dokupy z ludym a tak se zjiściło, że ón mo strasznóm siłe estebaków zwanych securitate. Normalnie obczansko wojna. Pry na siedymdziesiónt tysiyncy mortwych. Uż żech mioł aj bobki z tego, że przijdzie powolawak. Jednodusze Warszawsko smlouwa. Ale wyszło to. Wygrało dobro nad złym. Čaučeska aj z jego babóm zastrzelili. A tak se zdać, że je klid.

 Hanys mi zrobił wielkóm radość z dareczkym. Mikina a straszidło, kiere wisi doteraz na lampie a fórt mi wierce w głowie, choć uż z Hanysym miesiónc tutowie nic ni móm. No a szichetki a czakani na Sylwestra. Tyn se po financzni strónce wydarził. W robocie paragraf, boch mioł iść na nocznióm. No a mimo to my za prachi grali w SD. Tam jechała zy mnóm Hanka. Tak my se popiyrszi roz widzieli we spoleczenskich hadrach. A jak my zrowna nie grali, tak żech z nióm kmitoł tańcować. Szaty miała bez ramión a tak ji fórt spadowały. O 22:00 my odjechali na czornóm bokówke kajsi do śmiłowickigo PZKO. Ale tam se nóm grało perfektnie. Jedyneczno atmosfera. Polocy z nami śpiywali. My z Polokami. Do SD my dorazili ganc przed północóm. Hana uż była zlinkowano pod obraz. Musim podotknyć, że ku mojimu przekwapiyniu. Dokóńca aj kurziła. A była ku mie celkem niewszimawo. A tak my se pogratulowali a musioł żech se w duchu powiedzieć: *ale se mi jaksi ty Sylwestry seróm*. Łóni Slawicz, latoś to tu. A tak my siedli z Laďóm ku baru, jechali kole za kolóm a narzykali na to, jak ty baby z nami orzóm. Nachytoł nas u tego Franta Wawrzacz a powiedzioł nóm, że my dwo mómy taki notury, że ty baby bedóm z nami orać fórt. A tak jak my to rozebiyrali a popijali, tak se Hanka kajsi bawiła niezawisle a wubec my se nie chybieli. Aspóń se mi zdało, że jo ji nie chybim. Aż to było piekne jak doraziła eszcze wiyncej zlinkowano, niż pod obraz a twierdziła mi, że mie uż pół godziny chlado. A tak my se zaś szli na chwile wienować sami sebie…

 O 4:00 my wypadli z SD. Pieszo na banhof, dokóńca aj przez werk. Na banhofie my zaspali dwa cugi, no a ku chaupie. Spali my aż kajsi do obiadu. Po nim my zagrali pinczes a wieczór na szpacyr. Zaś nieprzijymny zasah z jeji stróny. Pry jeśli by mi moc wadziło, gdyby jechała z Janóm, Ivošym a Viktorym do Tater na skije. Tak żech se ji pytoł, gdo to je Viktor? Pry tyn synek, kiery z nimi jeździł w dobie rewoluce jako szofer agitować po okolnich dziedzinach Hradca. Pry idzie cziście yny o kamaradskóm zależitość a tak. Moc se mi to teda nie podobało. Bo kómu by se to podobało że? A tak żech ji powiedzioł, że tu w tej strónce ji ni mogym nic zakazować. Aż se zrobi co chce, albo co uzno za whodne. Ale może se być wiedomo, że se z radości nie bedym wytargowoł zbytki włosów głowy. No a nalada była posrano cały szpacyr. Wieczerza, łóżeczko. Soukromi aż do obiadu a na stopa do Hradce.

**HK2**

 Piyncima autami se nóm podarziło dostać do Frydku. Tam my na wypadowce kiwali isto godzine. A jak my uż to wzdali, tak my z cypowiny kiwli eszcze roz a zastawiła nóm avia. W ni młody synek a że jedzie do Pragi. Tak nas wychynył w Hradcu. Przez płot na koleje. Wchod D byt 21. Holki uż tam były. Tak my wypadli na wieczerze do Černého koně, kaj se uż to hemżiło amnestowanymi. Jedyn nóm kurził u żradła. Tak żech mu to słósznie zaraził. Wieczór radowanki, bo se Jana diskretnie przekludziła do wedlejszigo pokoja. No weget. Dopołedni żech strowił na kolejkach przepisowanim cestopisu Hyje na Turka. Odpołednia żech zaszeł z Hanysym do fakulty na przednaszke. Po ni my se zaszli podziwać na wideozaznamy z 17. listopadu a film The Wall, kiery hradeczci studenci natoczili w dobie rewoluce. No a czim żech se jo zapisoł w Hradcu? Tym, że uż tam nie stoji Klement Gottwald, u kierego żech mioł jako wojok spełnić wojenskóm przisahe. Podpisowo akce za zbulani sochi Klemy Gottwalda ni miała chyby. Wietszina ludzi, u kierych my dzwónili, podpisowała z nadszynim. Naszli se wszak aj tacy, kierzi nas gnali świnskim krokym, albo puszczali na nas psy. Jedyn nóm powiedzioł:

- Počkejte chvilku!

 Prziniós nóm ukozać dokóńca aj estebacki prukaz. A tak szeł człowiek spać z pocitym, że zrobił cosi użitecznego, bo to było ostatni roz, co tam tóm soche zażił. Rano my stowali dość tak wczas a Ostravanym upalowali ku chaupie. W kupé:

- A Hanko, máš mě ráda?

- Ne.

- A lžeš mi?

- Jo.

**CB III PIOSECZNO**

 Z tworbóm se mi uż delszóm dobóm nie darziło. Za to Buble mioł kupa hudebnich napadów. Tak mi ich nagroł na kazetke, no a jo se ku nim snażił naszkrobać tekst. A tak wznikła pieśniczka, kiero se całym nazwym nazywo Powzdech żónatego we swobodnej ziymi.

 Było to kóńcym stycznia co KM w Jabłónkowie porzadoł III. CB na Piosecznej. Czakóm na Hane. Nic. Przijechała aż kajsi o pół szóstej a bal mioł zaczinać o 19:00.

- Víš jak jsem se tu dostala?

- Jo, stopem.

- A víš kdo mě přivezl?

- Viktor?

- Jo.

 Nalada pod psa. Przestowo se mi to podobać. Raczi na to nie myśleć a upalować nawrch. Tam uż było bandy nazbiyranej dość. Aparat był rozestawióny. Na szczynści, że se to zarzóndziło tak, że tam grali yny my. Aspóń beje jakisi tyn buziness. A tak trzeba nie pić. Tańcować też nie pujdzie. Beje to zajimawe. Ale szło to. Dokóńca nas aj natoczali na wideo. Była tam aj Marcela, kierej żech se oto wyloł na plesu z tego, co mie tropi. Perfektnie my se rozumieli a dobrze se nóm aj tańcowało. Dokóńca my se aj nauczili polke po schodach z otoczanim. Ze dwóch plesów żech jóm odkludzoł ku chaupie. Ty mosz Viktora, tak też bych mioł mieć jakisi tyn trómf. Tak my se tam na sebie yny pore razy uśmiychli, bo stejnie nie było moc czasu chynyć społecznóm rzecz. Hanka kromie tego, że tańcowała, tak se aj ocziwidnie nudziła. Skónczili my o jednej. Ludzie eszcze chcieli aż grajymy, tak po nas rzwali:

- Borocy! Borocy!

 Ale organizatorzi nie puścili. Także wygnać wszeckich do pola a sejšn. Tyn był uż miyni wydarzóny, niż na ostatnim Gorolgrassu. Ale był dobry. Ożralec Jaro społ po siedzóncku na stole u pieca a naroz żuch! Spadnył na ziym a chrapoł dali. My z Juróm ku niymu prziszli a zaczli my mu grać do ucha Hajej můj princi a spi. Jego to zbudziło boroka, postawił se na wszecki sztyry a żałosnym pohledym masorskigo psa se na nas smutnie dziwoł. Niechapoł nic a tak se zaś legnył a społ dali. My uż też popijali czim dali tym wiyncej. A tak Hanka zaległa za scene na gaucz a jo przewracoł do sebie półki a hóśtoł se na stołku. A eszcze ku tymu na kraju wywyszónego stupinka. Aż se stało to, że jak żech zakłónił głowe u kónzumacyje półki, tak jo lecioł za sebie. Bleskowo spóminka na wojne, parakotoul a nic se mi nie stało. Ani huślóm. Asi o 4:00 my byli dóma.

**KMH - KONCERT**

 Spanek do skoroobiadu. A na szichte. Hanka została u nas. Przijechoł jo aż o 23:00. Fajny pocit. Baba czako w łózku, yny powieczerzać. A tak my mieli prostory radować se miyndzy sebóm pod strómeczkym aż do połednia dalszigo dnia. To mie inspirowało ku napisaniu pieśniczki Perverzní Vánoce. No a na drugóm odpołednióm. Pusa. Pa Hanys. A přijeď na ty koně v únoru.

 W pióntek my mieli koncert w KMH. Ludzi nic moc. Ale prózno też nie było. Aby se nóm lepi grało, tak my se kupili sedme luhačovicki a sparty. Dali my nejpiyrw staróm czynść a po ni nowóm. Samo że miyndzy tym sem tam basniczki. Wtedy żech mioł rekord. Za cały koncert mi isto dziesiynć razy wypadnył tekst. A przisiyngóm, że to nie było z chlastu. Asi to beje tym, jak prawił Franta. Że uż tego mómy strasznie moc w repertuaru. Mieli pry by my z tego grać kapke miyni a wiyncej mówić. Yny że to je naszo słabo strónka. Dalszo krytyka. Rosťa Kluz se mie pytoł, czymu wszecko grajymy tak hónym. Pry to ani niestarczim kiela razy wysłowować. Tak żech mu na to odpowiedzioł, że tymu, bo mómy na wszecko strasznie mało czasu.

**KÓNIE**

 To był jedyn ze zdrowych ostatnich tahów z Hanysym. Przijechała w pióntek wieczór. Na chwile do winarny a spać, bo rano trzabyło stować o siódmej a wybiyrać se do Ameryki, jak uż mieli być syncy z grupy a mój prziszły szwager Richard, kiery był w jezdeckim klubie w JZD Jabłónków. Tam my dostali każdy swojigo kónia. Musieli my se go wykartaczować a osiodłać. Celkem jo se nie boł. Dostoł jo kobyłe Rine. Hanys kónia Filipa. Jura z Láďóm też po jakimsi anonymnim kónsku. Jak nóm Tomáš ukazowoł, jak se kónia siodło, tak go kobyła tak ugryzła w brzuch, że tam zostoł flek a prawił:

- Tak to se ani Monika nie dowoli.

- To je też jako kobyła? - Pytóm se.

- Ni, to je moja dziełucha.

 Óna stoła a borok za nami a robiła se raczi, że nie słyszi. Wyjechali my ku Girowej. Nejpiyrw polym Pod Zielónóm. Potym lasym aż na Płóniawóm. Jedyny z nas, kiery uż jeździł kromie instruktorów, Richarda a Moniki, był pry Jura. Samozrzejmie że se ale nie chowoł jako profik. Nie chcioł ani klusać. A myślim se że ani jego kóń. Dyć se ni ma czymu dziwić. Na fotkach se tak ogibo, że brzuchym szmyro skoro po ziymi. Ale tyn poklusek przez las, to była parada. Siedzieli my na tych kóńskich grzbietach skoro dwie godziny. Moje ixówki uż mie pieknie bolały. Isto to je ale prowda, że na świat je nejpiekniejszi pohled z grzbietu kónia. Zażił jo go uż sice aj z wrtulniku a zpod wrchliku padaku, ale je to cosi inszigo a niesrownatelnego. Nehoda nie była żodno. Akurat Hanys roz zlecioł z Filipa, ale nic sie na szczynści nie stało. Sem tam se nikiery płosził. Nejwiyncej Láďów. Aspóń była sranda. Po przejażdżce my zaszli z nastrojami do Ameryki a wypalowali do 20:00 pieśniczke za pieśniczkóm a ty przekłodali kolami z rumym. Było ich isto osiym. Pieśniczek tak trzicet. Synkóm ujechoł autobus, tak my eszcze u nas zagrali pinczes a potym szli na chwile do winarny. Rano na szichte. Wieczór na bazyn. Hanys narzykoł, że je jakisi nascypany. A to´ch jóm eszcze z mokróm głowóm, jo cyp, gnoł przez Trzyniec pieszo ku cugu.

 Dalszo dziynnio. Pyndziałek. Hanka se mi sice nie skarżiła, ale pry uż była dość nascypano. A jo jóm gnoł ku pinczesu. Też mi to mógło dónść, że ni ma w porzóndku, jak zy mnóm przegrowała set za setym. Snad że my szli do tego kina, tak żech to tak nie przegnoł. Atrakce švédského zájezdu. Ukozali Istambul. Wielki bazar, Zlatý roh, Bosporski most. Dyć tam to wszecko zaczinało. A człowiek se ani u tego nie uwiedomił, że tu o tym nacióngniónym wikendu dóndzie ku kluczowymu momentu, od kierego to wszecko pieknie zacznie odumiyrać. Hanka mi sice rano mówiła, że ji je moc niewyraźnie, ale jo jak gdyby to nie słyszoł. Jak gdybych se dziwoł yny na sebie. A tak żech to wszecko posroł, jak se uż snad wiyncej ani nie dało. Jak przijechała do chaupy, tak gorónczka nad 40°C. Zwracała, dwa razy ztraciła wiedomi a to wszecko mojóm winóm. A tak żech dostoł dwa dopiski. Jedyn od ni a jedyn od jejigo taty. W nim nóm zakazowoł wzajemny styk na dobe minimalnie jednego miesiónca. Duwody były taki, że my sóm „potřeštění dobrodruzi“, kierzi hazardujóm ze zdrowim. Że bych mioł mieć rozum. Że taki wypadek na jedyn miesiónc Hance wubec nie pómoże ze szkołóm, bo se w takim stawu ni może uczić. A mamie moc zależi na tym, aby szkołe ukóncziła. A jymu zaś zależi na tym, aby se mama tego dożiła. A mioł ganc zdrowóm prowde. A jo mu na to ni móg nic inszigo odpowiedzieć, żech se je tego wiedomy, żech to dodrboł. Prziznoł jo swoje chyby, ale na drugi strónie żech mu zaś wytknył co mi na nim wadzi. A tak my se wymiynili ty dopiski a nic wiyncej. Zakaz my praktycki dodrżeli aj choć go chcioł Hanys poruszić a jechać tajnie do Krkonosz zy mnóm na skije. Ale nóm trzabyło moc makać na oblastni koło Porty a za drugi nierod robim cosi drugim za plecami. Także bez skiji.

**PRACHI**

 Jurowo mama miała 50tke. Tak o szóstej z roboty a do Dělnickigo dómu. Tam my byli wszecy. Dokóńca aj Kareł z mandolinóm. Zabawa była wyborno. Szou od zaczóntku do kóńca. Jak nie grali my, tak zaś śpiywali naucziciele, kierzi mie kiejsi uczili na Kanadzie za hutnika operatora. Żradło jedniczkowe. Zawiereczno u Jurowej mamy. No bez chyby. Z chybami, owszem zaś za pyniyze były dalszi akce. Trzeba taki sportowni ples w Palkovicach. My czakali, że spisz pujdzie o jakisi country bal. A tu normalnie dziedziniorski bal, kiery organizowali wolejbaliści. Akustyka straszno. Ni mógli my ludzi wubec roztańcować. Ganc na nas chybali salam. Co runda tak do próznego salu. Ani jo se jim wszak bardzo nie dziwił. Ale jak do pauzy spuścił diskżokej, tak sal momentalnie pełny. Było to dość trapne. Ale głównie że były szikowne prachi. Za tóm ostude dostoł każdy z nas po sztyry stówki. Zaś se owierziło, że czim cypowiejszo akce, tym wiyncej pyniyz. To se nóm podarziło aj tydziyń na to w SD. Jezedowcy tam organizowali jakómsi szou akce. A tak nas tam też pozwali. Obdobno sytuacyj. Jezedowcy na nasze wykony wubec nie reagowali. Ale na jejich kapele Gazda - okamżicie, bo tam śpiywoł aj jejich przedseda. Balik był wszak zaś szikowny. Nejszikowniejszi był isto na wiesielu od Honzy w Jabłónkowskim PZKO. Parzili my tam uż od 14:00 a było moc dobrze. Chytlawe tak, że my se ani nie uwiedomili, kiela je godzin. A to uż była jedna po północy a Kareł uż na nas czakoł z trabantym. Kozali my se 16 stówek, podziynkowali a zbogym.

**HAWIYRZÓW**

 Było to jakosi kóńcym lutego. Oblastni koło. Było tam 20 kapel. Latoś to uprawili tak, że były w kraju trzi oblastni koła. Możne że tym padym beje wiynkszo szanca na postymp. Namakani my byli celkem słósznie. Prózne cicho, Opica a Hyje na Turka. Trema? Nic moc. Byli my dość sebewiedomi. Postup jisty. Przi Collinsowi (Prózne cicho) było fakt tak cicho, że by człowiek słyszoł spadnyć szpyndlik. U Opice se ludzie śmioli a postawiło to dokóńca aj ze stołka porotce Jiřího Moravského Vrabce. Człowiek widzioł jak rozchybuje rynkami, jako że to je dobre. Turek roześpiywoł cały sal. Także w kapsie. U poroty piyrszi. U ludzi drudzy. Przi przebiyraniu ceny żech fusatymu Vrabcowi doł puse.

 Sejšn był w Szumbarku U Jelynia. Tam my se dowiedzieli, gdo wlastnie był w porocie. Dyrektor OKS Karviná - Honza Kaleta, bywały gitarzista Duo Pasu - René Sas, no a tyn Jirka Moravský Vrabec. Siedli my jim do nuty wszeckim. Do nuty my aj siedli Milanovi Kopřivíkovi z prażskigo Mikrofóra. Chcioł po mie, aż mu poszlym nahrawki, że by jich puścił do eteru. A co go na nas zaujnyło? Pry to, jak nas wszecy z napiyncim posłóchali. Pry my sóm dobrze swoji. Jednodusze - je to originalni. Aby nóm ale powiedzioł prowde, tak nóm pry nie rozumioł ani jedno słowo. Po Porcie my se hned w pióntek zopakowali cały repertuar w pionyraku, jak mioł Svaz žen jakómsi wyrocznióm schuze. Wszeckim se to podobało. Przi przedstawowaniu se jedna mie powiedomo baba normalnie postawiła a wykrzikła:

- Jezusmaryja, dyć jo go pamiyncym eszcze z jesli!

 Była to urzyndnie moja piyrszo nadrzóndzóno osoba. W jeslach se ji mówiło Teta.

**HK 3**

 Kapke wczasi z noczni a do Hradca za Hanysym. O pół jedynostej żech uż był tam. Teda uż na fakulcie. Zjiścił żech, że szkołe ni majóm. Także telefón, na koleje przez płot a tak dali. Wieczór my wyrazili do ulic. Malšovice, Stříbrňák. Kapke pospóminać na wojynski czasy a wlyźć do jednej knajpy na bira a parek. Z kapke ważniejszigo rozhoworu żech z Hanysa wycióngnył, że mo rada Viktora. Perfektni. Po naladzie. Pry ale aj mie. A je teraz w takim stadiu, że nie wiy, co wlastnie chce. Smołe majóm w tym przipadku ci, co to wiedzóm aż moc dobrze. Także zaś pakarna. Na koleje a snażić se przetwarzować, że na to nie myślimy. Sami sebie cyganić aj w łóżku…

 Rano. Hanys do szkoły. Jo ku kasarnóm. Plastycki spóminki na wojne. Hospa U pilota zawrzóno. Pokec ze strażakym na szpaku a potym do pouchowski gospody na obiod a piwo. Na szpacyr z Hanyskym ku soutoku Labe a Orlice. Łabyndzie. Dobrze jo jich dostoł. Chynył żech jim mały patyczek a óne se o niego biły w domnieni, że to je chlyb. Jak to zjiściły, tak se na mie z wyczitkami podziwały. Jo se snażił zaś o to, abych se naopak nie dziwoł z wyczitkami na Hanysa. Ale beztak to nie szło. A tak my se zaczli placać w problemu a w nim my se aj placali u Biřički. U rybnika - tam jak my jako wojocy robili nouzowe przeżici pilotóm a żrali kury a pili plzeň jak na zamku. Jo eszcze ku tymu flagnióny do goła. A normalnie, jak żech tak na to spóminoł, tak mie napadło, że to nie były szpatne roki. Nic człowieka nie dożyrało akurat to, że se tyn ciwil tak pómału przibliżuje. A toch uż mioł minimalnie za 60. A kaj też tam, aby egzystowały taki problemy jako dzisio. No jednodusze holka mie miała o połówke miyni rada. Zaczinało to krasnie odumiyrać. Na koleje, ku cugu a na cały świat nasmolóny żech dojechoł na dziynnóm szichte. Zaś jak ciało bez dusze. A to mie prziwiydło ku napisaniu pieśniczki Rozchod. Tak my zaczli na ni kapanek makać.

 A co muzyka? W pióntek wystymp w Ligotce Kameralnej w gospodzie. Sal pełny. Koncert isto dwie a pół godziny. Uspiech nieobadany. Zaś moc wielko radość z muzyki, jak ni ze żiwota.

**WNITRZNI SEX**

 Czili takzwano cystoskopie. Boł jo se tego jak czert krziża. Do ostatni chwile jo wierził, że to nie beje nutne. Uż mie delszóm dobe pichało w pacharzinie. Nakóniec jo naszeł tóm odwage a zaszeł do doktora. Tamstyl mie posłali na poliklinike. No a tam se mie uż zawrzili. Strzoda krewni obraz. Czwortek RTG nyrek. No a nic nie naszli. A pichać pichało fórt. Tak mi na poniedziałek naprogramowali tóm cystoskopie. W pióntek była wielko wizita. Prziszeł primarz z doktorami a ze siostrami. Jo na niego:

- Panie primarz, móg by żech dostać na sobote a niedziele dowolenke?

- Czymu?

- Bo mi mo przijechać dziełucha z Hradce Králové a jo słyszoł, że po tej cystoskopii to je wszelijaki.

 Wszecy wybuchli do śmiychu a ón na to:

- Synku, jo ci radzim dobrze. Strzeż sie bab!

 Sobota rano a jo dóma. Koło. Sałajka a zpatki. Czakóm na Hanysa, kiery mioł kolem połednia przijechać. Yny że przijechoł aż o 17:00. Także se kapke nafutrować a hónym na Country bal do KMH. Drops, TBC, Rozkol, Modřina a my. Dobro tancowaczka aż kajsi do trzeci do rana. Wiyncej jo tam wszak przetańcowoł z Aniczkóm z Cieszina, kiero je swobodno matka. Prawił żech ji, że gdybych tu ni mioł Hanysa, tak ani chwilki nie wahóm. O szóstej rano my byli dziepro dóma. O 16:00 odjyżdżała Hana a to asi z tym, że uż tu nigdy nie przijedzie. Było to uż katastrofalnie nagniónte. Zdało se, że uż to gorszi ni może być. Ale to se yny zdało. Do Petra. Ameryka. Isto ze siedym piw. Pas a wkladnio ksiónżka. Program. Żodyn szpitol. Brno. Zmiynić prachi. Rakusko. Letenka do Australie. Stejnie żech se o 21:00 zagłosił we szpitolu. Na pokój ku kamoszóm a szou. Od beznogigo kolegi żech parził na berli Cug, Turka a podobnie. A tak był z tego taki krawal, że mi musieli cystoskopie przełożić aż na wtorek. W pyndziałek żech zawołoł Hance a prawił żech ji, że se ji tak hónym nie wzdóm. Prawiła mi, że prawie przijechała ze skiji z Krkonosz. Z kim tam była, to mi ani nie musiała wyświetlować…

 Rano kontrastnio latka do żiły. Wózek a na sal. Tam mi powiedzieli aż se pozewlykóm galaty. A tak żech tam przed dwóma siostrami a jakimsi łapiduchym siedzioł yny w bluzie jak cyp. Eszcze szczynści, żech mioł z tej kozy taki strach, że mie nic ni mógło wzruszić. Za patnost minut przilóz primarz a pry aż lygóm na koze. Nogi mi zawrzili do takich lapaków, zadek ganc na kraj nad takóm miske, bo pry przi tym z moczowych cest wszecko wyciecze. Ani se nie dziwim. Dyć tyn szlauch co jo tam widzioł, je hrubszi niż mały palec. Zacwicził jo rynkóm a dostoł do ni narkoze. Siostra se pytała primarza, czi mo przigotować aj klyszce. Ón se nawlykoł prawie ty gumowe rynkawice a jo jich pytoł, aby mie raczi zebrali przez głowe jakimsi patykym. No a tyn łapiduch mi eszcze starcził powiedzieć:

- Nie bój se! Uż spisz.

 A fajrónt. Przebroł jo se aż na pokoju. Pry jo jim fórt stowoł z łóżka, że musim iść na zachod, bo my przepijali swobode a jo wypił kupa piw. Nejgorszi było piyrszi wymoczyni. Boleść jak diabli. Człowiek se boł chodzić na zachod. Ale uż jo se w tyn dziyń doł aj piwo a zakurził se u gitary w parku, jak żech był obklopióny pacoszami posluchaczami. Hanka mi w telefónu powiedziała, aż teda na tyn ples, jak mie puszczóm, niech przijedym. A żepry z Viktorym uż se rozeszła definitywnie, aj choć z nim nie chodziła. Bo se u ni maksymalnie cosi pognojił. Zacznył pry stawiać mur na tym symym miejscu, co kiejsi jo. A tym padym pry go buroł miyndzy nami. Także zaś jakisi kapki do żiwota. Akurat wyszetrzyni mie moc nie pociesziło. Pry na wnitrzni strónie pacharziny naszli dwa fleki o wielkości 2cm a 1,5cm. Pry obyczejne prziznaki zanietu. Ale jo tymu moc nie wierził. Strasziła mie rakowina.

**FARMAUCETYCKI PLES**

 Tak żech wyraził po czworte do Hradce. W pióntek o 10.00 rychlikym z Jabłónkowa. Fajnie jo se użił w kupeczku z polskóm hołotóm, kiero przisiedła w Cieszinie a robiła brajgel aż do Pardubic, kaj żech chwałabogu wystómpił. Na kolejach jo był genau o 18:00. Oblek poskrczany, tak mi go musioł Hanys kapke wybiglować. O 20:00 my byli w ROH na plesu, kaj my se aj spotkali z Ivošym, kamoszym od Viktora, kiery chodzi z Janóm. Atmosfera nic moc. Ani moc pić, bo tóż jako po cystoskopii. Rozhowor celkem u naszego stołu stagnowoł. Tak akurat tańcować, albo z Ivošym odskoczić na bahno. Było to na mój wkus całe jakisi naszkróbióne. Ni móg jo se za żodnóm cene odwiónzać. Atmosfera strasznie niezdrowo. Widzioł żech, że tam absolutnie nie patrzim. Przi ceście na koleje o drugi w nocy my se z Hanóm tak topili w problemu, że my se uż do rana raczi wubec nie bawili.

 Rano my pośniodali. Schwalnie żech pozorowoł Ivoša z Janóm, jakóm mieli ze sebie radość. Prostě tyn Ivoš - ón tam patrził a jo ni. A uż jo se był jisty, że tam do tego Hradce pasuje aj wiyncej tyn Viktor. A Jana se go tej Hani snażiła wsugerować. Szli my na szpacyr. Pod zamek na kawe no a kole Orlice zaś aż ku soutoku z Labe. Wiosna uż była tu. Tak żech se zaś spómnioł, że mi to roczni obdobi jakosi moc nie świadczi. Łóni Vychylovka. Tak my to zaś rozebiyrali a było nóm z tego krasnie gupie. Uż żech se był jisty, że z tym sieknym. Zóndym na koleje pro bagel a ku chaupie. A tak prawim tyn napad Hanie a dźwigli my se z ławki. Ale to je eszcze stejnie wczas. Hana mie popytała, abych ji powiedzioł eszcze roz tyn tekst tej pieśniczki, kiero se nazywo Rozchod. Tak żech ji to odrecytowoł a domówili my se na tym, że to społu pocióngnymy dali, ale nie śmiymy se na to tema wiyncej społu bawić.

 Powieczerzali my na kolejach a posłóchali na chwile hokej z radia. Było prawie mistrowstwi. Pryndzi żech chcioł zostać w Hradcu aż do poniedziałku. Yny że jak my byli sami dwo na pokoju, tak jo w jedyn moment chytnył takigo nerwa, żech ji powiedzioł, że uż tu grajym strasznie dłógo cypa a deli uż go grać nie chcym. Zebroł jo pinkel. Hana szła za mnóm. Pry co mi je? Jechała aż ku nadrażu. Tam jo zjiścił cug. Hana se mie spytała, czi mi jako ubliżiła? Że jeśli ja, tak abych ji to odpuścił. Cug mi jechoł aż za godzine, tak żech z nióm szeł ku Avionu. Pojczowała se tam od jakigosi diskżokeja kazety a u cugu mi powiedziała, że pry mie a Viktora wymiyniła za ty kazety. Tak na dnie żech eszcze nie był przi żodnym odjezdu a prawim se, że to je kóniec. Uż se nie ozwiym piyrszi ani za nic. Nieegzystuje. Rano żech był dóma. Nachwile zdrzymka a do kopców. Przi makaczce żech wdycki poczuł pichani w pacharzinie. Zaczło padać, ale jo czuł, że mi to robi dobrze. Że se uż ze wszeckim wyrownujym. A że mi beje nejlepi, jak to uż beje wyrzeszóne ganc.

**FLAMY**

 Zaczło to w pióntek. Kozaa dwo Petrowie organizowali na Piosecznej videoteke. Prziszli my tam z Jankym ganc krzyźwi. Kole północy my uż byli tak upółkowani, że my se na balkónie zahoczili nogami o gelandre a wisieli głowami nadół jak nietopiyrze. Diskoteke musieli zwóli nas pore razy przeruszić a my nadowali, bo my se chcieli swijać w rytmu pieśniczek. Jozef jak to widzioł, tak chcioł zaperlić, skocził z balkóna a wykryncił se noge. Siglanie go musieli odsmyczić do chaupy. Rano kocowina a pry musim do ziymioków poskować grzóndki. Kapeczke z tego człowiek wykrzyźwioł. Yny że popołedniu hned trzabyło jechać do Trzyńca na wiesieli. Żynił se horolezec Libor a mioł to w Hokejce na stadionu. Gorzołka se loła do decoków. Kónczili my z granim aż kajsi po północy. Z chlastym wszak ni. Pamiyntóm se, że my siedzieli w jakimsi kwartyru na ziymi a dopijali gorzołke przimo z flaszki. Rano:

- Tome, ty jsi měl vstávat na šichtu!

- Jo? A kolik je hodin?

- Půl osmé!

- Bože, tak já běžím! A u koho to vlastně jsem?

 Ta dziełucha mi odpowiedziała:

- Je to nejvyšší věžák v Třinci a jmenuje se Dům lásky.

 Zjechoł jo z ósmego piyntra a wyraził smierym ku werku. Na welinie żech legnył na ławe a chrnioł aż do doby, jak mie przedak Jozef budził:

- Hónym Tomasz, pój nóm pómóc gasić, gore buda!

- Ja, a kiela je godzin?

- 13:15

 Zamiast abych szeł gasić, tak do kómpielki, umyć se a ku cugu. W Jabłónkowie zamiast do chaupy, tak do Stania. A tam aż do 22:00. Wystrzidoł jo tam wszecki stoły. Dokucził kaj kómu. Jak jo doraził dodómu, tak żech dostoł krasnie wywrzeszczane od naszich. Pry żech je alkoholik a baraba a podobnie. Aż na drugi dziyń żech se dowiedzioł, że wieczór groł film o protialkoholce Dobří holubi se vracejí. Na szichte żech prziszeł tak rozklepany, żech musioł majstra popytać o zetke na spamiyntani. A trwało mi eszcze dwa dni, niż żech dostoł organizmus do normalnigo stawu.

**CB ŚIBICA**

 A zaś jo se powiedzioł kóniec z chlastym. Jak uż od 1.3. nie kurzim, czymu by to nie szło zrobić aj z tym alkoholym? W Sibicy był country bal. Uż yny z jednego duwodu żech se na niego ciesził. A to skrz Anički - swobodnej matki z Cieszina. Zaczinać to miało o 19:00. No ale przecióngło se to na dwacatóm. My zaś to samozrzejmie zagajowali. Ragtime Annie no a country tanieczek organizujóncej spolecznosti Suzanne. Pore naszich pieśniczek a zrobić prostor Dropsakóm a TBC. Także człowiek mioł czas na tańcowani a pokec. Jaksi my se mieli z Aničkóm moc ku sebie. Magnet. Nóm było krasnie, ale typek, o kierym jo se myśloł, że z nióm chodzi, pił, choć jo go nigdy w żiwocie napitego nie widzioł. Ale o tym chodzyniu mi też powykłodała swoje. Aj to, że ón je strasznie szikowny ku ni a ku cerzi. Że se snażi a usiłuje o nich. Yny że óna go nie chce. Chapoł jo to. Asi tak. Jo isto robim takigo typka Hanie. O północy my nasadzili dalszóm runde. Isto tak godzinowóm. Jak my dograli, tak typek uż mioł głowe na stole. Mioł tam ale aj partyje. Tak my se pocichu wyparzili. Padało. Szli my wedle sebie każdy pod swojim parazolym. Były dwie godziny. Cug mi jechoł aż 5:20. Nie wiedzioł jo, co beje dali, ale jakosi szanca tu była. A wyszło to. Pozwała mie na kawe. Cerka była u starki. Usłała mi w jejim pokoju a szła se legnyć do dzieckigo. Eszcze jo szłyszoł syczeć sprche. Jak wychodzała z kómpielki, tak żech uż stoł za dwiyrzami a wystrzelił za nióm.

- Ty Ančo, já nevím, ale mě to k tobě nějak táhne. Pojď si ke mně lehnout.

 A tak my se jedyn drugimu wyloli dusze aż do dna. A Hana? Poczkóm aż se ozwie piyrszo.

**JOZEF**

 Ja, yny to by żech musioł być gdosi inszi. Stejnie żech uż to we wtorek nie wydrżoł a z nejbliższi budki u naszigo panelaku żech wytocził numero xxx. Zebrała to Iva.

- Čau, je tam někde Hanka?

- Hanýsek? Ten tady není.

- Aha, tak nic, že zavolám.

- Čau.

 Na drugi dziyń se mie Jasio pytoł, czi żech to słyszoł o tym Jozefowi. Pry mioł iść jako elektrykorz wycziścić jakisi kobki a wypnył ganc inszóm, niż na kierej zacznył robić. Schytoł 6000 voltów. Przewożali go wrtulnikym do Ostrawy. Do jakisi olejowej laznie go tam dali. Popolóny z 70%...

 Szwager mioł narozki. Tak żech mu po szichcie jechoł na Mosty pogratulować. Jak żech se przi ceście zpatki stawił do Bullawy, tak pry uż Jozef nie był miyndzy żiwymi. Była to fama. Wołoł jo Hanie we strode. Pry jeśli prijedzie na ty Wielkanoce. Że by my jechali na Lietave z grupóm.

- No a ty mě tam budeš mlátit, co?

- Neboj se, nebudu a ani to nikomu nedovolím.

 A uż zaś radość a dopiski a tak. W sobote przed nocznióm żech se dowiedzioł, że Jozef je po śmierci. Dalszi kamosz w prdeli. Od piyrszi do pióntej klasy my byli fórt społu. Potym mie sice szibli do ceczka, ale byli my skoro społu każdy dziyń. Społu na uczniak. Potym se cesty jaksi rozlazły. Wojna, każdy inszi zajmy. Sem tam my se ale spotkali U Stania. Oto eszcze przed kinym a ón na mie wołoł:

- Tomasz, my eszcze musimy społu siednyć, bo my cosi nie domówili…

 No, teraz uż to nie dorzeszimy wczasi, niż tam kajsi nad mrokami. Uż se jich tam nazbiyrało za ostatni dwa roki morowo. Elek, Pepa, Anioł, Jozef. Sedma do krziża, hercki, cyp, maryjasz. Aspóń uż tam je jakosi partyja. Gdo też je dalszi na raji? Raczi nie wiedzieć.

**HRADECKI ŚMIERGUST**

 Zmiana. Hana mi zawołała do roboty, że za mnóm nie przijedzie. Jeśli bych teda ni móg przijechać jo. Moc mi to nie wóniało, ale co, nie urwie mie. Także na piyrszi świynto wczasi z noczni. Rychlik Přerov - Pardubice. Osobak Hradec. Trolejbus. Płot. D21 a 6. piyntro. Dzwónek. Darek ku narozkóm. Pohory. Miyndzy tym wyuka anglicztiny. Cosi zjeść a do Černigova na kawe. A snażić se czim jak nejmiyni myśleć na to, co beje. A wychodzać z tego, że nóm je prawie teraz krasnie. Na chwilke na szpacyr. A do Grandu, bo Avion był zawrzity. Tam my tańcowali aż do drugi w nocy. A na koleje. Rano luch na nióm wode a wyprask poskym. Anglicztina. Obiod. A problemy. Wołoł kamosz od Viktora. Jeśli by pry nie jechała na Pastviny.

- Ne, já jsem mu říkala, że chci být na svátky sama.

 A strzeliła mu telefónym. A tak z ni zaś wylazło, że z nim chodzi. A uż były na stole kromie żradła aj problemy, kiere jo nie umioł przeglóndać, jak to chciała Hana. Tak na szpacyr. Fotki. Mimochodym, jak zrownujym ty fotki z tymi nejstarszimi z Turecka a głównie potym z listopadu, jak my byli na górach, tak na tych hradeckich je Hanysek strasznie ustarany. Też to asi w tym rozhodowaniu se ni miała lehki. Po szpacyru a gorzkich rozmówach na słodki pohar do Burgasu. Na koleji powieczerzać. Ostatni roz widzieć Ive a Jane, kiero tam ubekowała, że ji Ivoš nie prziszeł naproci ku cugu. Jak ji wołoł od koleji a jo mu chcioł zakiwać, tak Hana zrobiła ganc zy mie cypa a przed babami mi powiedziała:

- Neukazuj se v tom okně. Nemusí to přece každý vědět, že tady jsi.

 Nejraczi bych ji w tyn moment doł banie. Ale zdrżoł jo se. Lutujym tego. U cugu my se rozłónczili z tym, że nie wiymy, jak to beje dali. Gdyby mioł człowiek tóm siłe se na to wykaszlać, albo gdyby óna mi powiedziała, że na mie kaszle, tak to je jasne. Ale tak! Sytuacyj na maszle. Móm rod we wszeckim jasno.

**POGRZYB**

 Eszcze w tym tydniu, jak żech se wrócił z Hradca, tak my aj pochowali Jozefa. Na tróhle nalepka, że je zakozane jóm otwiyrać. Kościół. Same żwasty o wiecznym żiwocie. Kaj my byli przed tym, niż my se narodzili? Kierchów. Pieknie zagrali a zaśpiywali Górole z Mostów. Akurat żodyn nie tańcowoł. Ani Jozef. Choć był tak dobry tanecznik, że z nimi był aj we Francyji. Staniek. Chlast ze smutna do wesoła. Spóminki na szkołe. Winarna. A nakóniec nas Wiluś werbowoł do chaupy na porno. Nic takigo. Dzisio my pochowali kamosza a w tyn sóm dziyń se dziwać na porno? Ale taki je przeca żiwot. Uż na kupa wiecy jo se dziwoł z odstympym. Isto to je rokami a opakowynymi stratami.

**BREZNO**

 Zaprašené cesty. Autobusym o 6:30 do Banski Bystrice. Tamstyl smier Brezno przez Podbrezowóm, kaj jo przed rokym a pół makoł na kontiliti. Potkali my nejpiyrw menedżera Vodopádu, kiery nóm doł strawenki za 120 korón. Hned my to szli przeżrać a przepić do gospody. Konkurs był v Dome ROH, kaj jo jeździł wtedy za Vodopádym na pruby. Grupy były mizerne. Folk lepszi niż country. Z bluegrassu był podle mie nejlepszi Vodopád a potym Vagón z młodziutkim gitarystóm. A na pohled była zajimawo grupa A je to. Celkowie wszak mizeryja. Goście wszak stoli za to. Zagrali my we srownaniu ze słowiokami jak proficy. Wynikajici wszak byli dwo Polocy. Robert a Darek. Grali Donovana, Dylana, Simona z Garfunkelym a podobne citówki. Super był sejszn. W każdym kóntku se śpiywało, piło, kurziło. No mój żiwel. Stary słowiacki indian Maťo debatowoł z Juróm pry o tym, że se mu na nas podobo, jak my sóm tacy swoji. Że se nic o sebie nie myślimy a tak. A jo prawie w tyn moment prziszeł a zacznył se tam przedwodzać. Rano my se spamiyntali u Ondra w kwartyru na ziymi. Pała bolała jak hróm. Ale śliwowice żech se nie niechoł unść. A uż zaś zaczinało być fajnie. Pry pójmy grać do jakisi pajty. Pieszo przez całe Brezno. Piwo. Muzyka. Sejszn z Polokami. Wtipy. Sranda. Uzawierka. Naszi syncy uż odjechali. A jo parził z Cirym a z Polokami dali. Syncy nakupili piw a my jim to wszecko wyżrali, bo była ślina.

 Jak my se z Robertym a Darkym rozłónczili, tak mie Ciro pytoł, abych szeł do niego spać, że tak aspóń nie beje mioł pruser, że nie był na noc dóma. Tak ja. A eszcze my buchli do rana pół litra. Całe dopołedni żech przeleżoł ganc mortwy. Ciro też. Ale jego Evka nas obudziła akurat przed obiadym, bo ón musioł iść na szichte. A tak żech naskocził z nim na piyrszi autobus do Brezna. Tamstyl do Banski a o 18:00 żech uż był chwałabogu dóma. A zaś se prawim, że to było ostatni roz, co żech pił.

**HRCZAWA**

 Dopisy od Hany chodziły coroz rzodzi. Dało by se powiedzieć, że skoro wubec. Yny jo, jak żech mioł słabóm chwilke, tak żech ji cosi szkrobnył. Trzeba jak żijym, albo co se nóm oto przigodziło. Siedzieli my z Jankym we winarnie, aż my jóm zawrzili. Przed winarnóm stoły dwie dziełuchi. Tak żech se jich spytoł, czi nie chcóm odwiyźć. Że ja. Janek skocził pro wóz a uż my se wiyźli na Hrczawóm. Wypite my mieli dość, tak my se z nich robili cypa, że my sóm kouzelnicy. Wdycki jak jechało naproci jakisi auto, tak żech Jankowi zakrywoł oczi tak, aby przez moje palce widzioł. A ty dwie piszczały ze strachu. Nieskorzi my zaczli śpiywać. A óne:

- Jezusmaryja, dyć wy ście sóm „cug do werku“ że ja?

- Co, jaki cug?

 A zapiyrali my. Na zataczkach przed Hrczawóm my zastawili, że by nie było marne cosi wypić. A óne, jak gdyby próntkym szwihnył, wycióngły flaszke z gorzołkóm. Tak my se jóm podowali a scióngali aji z szoferym. A jazda serpentynami do 10km daleki Hrczawy, kiero leżi na granicach Słowiok, Severu Moravy a Polski. Jo se wienowoł tej w zadku a przi tym sledowoł Janka, jak kłóci a wygupio se w przodku z tóm drugóm. Naroz: Mlask, pusa, bac, rana! Auto niebezpiecznie nachylóne.

- Ty wole, my narazili isto do jakigosi supka.

 Szło wylyźć yny lewóm strónóm. Prawo była ganc nalepióno na patniku. A to, że my se nie zesypali do dwacecimetrowej dziury, my zawdziynczali lanóm, kiere były nacióngnióne w ostrych zataczkach miyndzy patnikami. Nejgorszi był na tym blatnik. Też aj to, że se nie szło tamstyl wyszkrobać. Trwało nóm dobrej pół godziny, niż se nóm auto podarziło wysmyczić za doprowodu rzeczi:

- Co? To że je jako hawarka? Do kóńca tydnia nafasujymy nowe auto a zaś mogymy robić cypowiny.

 Ty dziełuchi nie wierziły. W taki sytuacji a eszcze se z tego robić cypa. Nieskuteczne. Na Hrczawóm uż Janek dojechoł w klidu. Przi zpateczni ceście ale zacznył stynkać:

- Ku… co powiym dóma tatowi? To je pruser jak cyp. Dyć ón mie przizabije!

**MAJALES**

 W sobote był w jabłónkowskim Sztadwaldu Majales. Nic moc. Teda moc półek. Do roboty żech jechoł nawalóny jak bómba a zrzigoł żech wagón. Je mie za to gańba. W pyndziałek na 1. maja my grali przed SD. Tam żech po dłógi dobie potkoł Marcele, kiero była dwa razy zy mnóm na balu. Inaczi piyrszo kromie Hanysa w mojim żebrziczku bab. Dalszo była jedna dziełucha od nowsianski przehrady. Trzecio swobodno matka Anička. No a czworto Liba z Mostów. Zagrać se nóm podarziło perfektnie. Ludzie to brali a tym padym my musieli przidować. A to dwa razy. W tyn dziyń my mieli grać aj w Cieszinie. Ale zruszili my to, bo jo uż mioł być w szpitolu. Yny że tam mie odłożili aż na 2. maja. Tak żech zwerbowoł Jure z gitaróm a Marcele z Adrianóm, aby my tam jechali. Ciesziniocy to mieli w Sikoraku. Prawie zaczinała swój koncert jakosi metalowo grupa Arakain. Zpoczóntku żech był z tego nadszóny, ale potym mie to jaksi popuszczało. Aż mi ta monotonność od sebie nierozeznatelnych skladeb zaczła lyźć na mozek. A ni yny mi. Aj Jurowi aj holkóm. Tak my raczi szli a kupili se u stanku chlyb z wóntrobóm. Potym na piwo do przepełniónej hospy. A jak my z ni wylyźli, tak my widzieli pod strómami siedzieć u stołu TBCaków bez nastrojów. Wołali nas, aż idymy ku nim zaparzić. Tak my tam skoro do północy wypalowali wszecko możne. Cystoskopie se bliżiła a jo zamiast abych na nióm gotowoł organizmus, tak żech go o to wiyncej hóntowoł winskym a piwskym. Mioł jo pocit, że to sleduje aj Marcela. A to nie był piekny wstup do można nowego wztahu. Przi łónczyniu se z nimi w Jabłónkowie żech jim prawił, czi by za mnóm nie przijechały na poliklinike. Pry że możne aji ja.

**WNITRZNI SEX II**

 We szpitolu nic inszigo, niż nuda. Czakani na nawszczewy a na ortel. A słabe chwilki. W nich pisani dopisów Hanyskowi, kierego jo mioł, czim wiyncej se mi wzdalowoł, tym wiyncej rod. Prziszeł dziyń ortelu. Inekcyj z kontrastnióm latkóm. Łóżko na kółkach. Prawim siostrziczce:

- Dejcie, jo wóm go zebierym - a óna

- Tak co, jak tam Hradec?

- Jezusku, a skiyl wy co wiycie?

- No, jak ście to mówił wtedy na wizicie.

- Aha, to uż je beztak za mnóm.

- Tu oto do tego wytahu.

- A wlezymy se tam?

 Zacis jo wózek do zadku a uchylił se na bok, aby se tam wlazła.

- Jeej, jak se mie boji! - normalnie se mi wyśmioła.

 Wystraszóne przirodzyni żech zaś wystawowoł siostrziczkóm a asystentowi, niż prziszeł primarz. Narkoza. Kocowina na pokoju. Boleść przi moczyniu. Nic mi uż nie naszli. Pry zagojóne. Dalszi dziyń była sobota. Somrowoł jo orlap. Dali mi go. Yny ta siostra przi wypisowaniu listku miała pindy, że pry se fórt cosi wymyślóm.

- Ale siostrziczko, dyć je maj!

- Je to możne, tak wczora mioł takóm rułe w przirodzyniu a dzisio uż mówi o maju.

**KLUB MAJKA**

 A co Hanka? Napisała mi snad yny jedyn dopis a jo miyndzy jego rzóndkami wyczitoł, że to pisze tak jako znómo znómymu. Dziyń przed Portóm my grali w karwinskim klubu Majka. Miało to być cosi jako Country večer. Przed wystympym miało słowo video. Syncy z Karwinej byli we Zlínie na koncertu mandolinisty z Newgrass Revivalu, kiery se nazywoł Bush. Była to siła se na to dziwać. Fakt pani muzykanci. Tyn odwaz, ta pohoda, no gotowo Ameryka. Bedymy mieć co robić, aby my tu tych ludzi dzisio zaujnyli. Mieli my przedskokanów. Gitarzista z Karwinej a jego kolega z Bratislavy. Grali folk. Można piekne, ale moc mortwe. Nie chytało to moc u serca. Dlo nas yny dobrze. Także my zrobili jedno wielki szou. Grali my od 20:00 aż do 23:00 a karwiniocy nóm nie chcieli powolić skónczić. Wszecki cugi ujechały, tak my tam musieli zustać na noc. Szłapali my pieszo aż do jednej po północy przez całóm Karwinóm a spali my u tych folkarzi.

**KRAJSKO PORTA 90**

 Rano o 6:00 stować a hónym na autobus. Było mizernie po wczorajszku. W Hawiyrzowie nejpiyrw pośniodać do Lučiny a potym dziepro se zaprezentować. Szatnia. Zwukowo zkuszka a poznamka technika, że „na postup to není“. O 10:00 my mieli grać przed Budoucností. Miała tam być jakosi przednaszka o jakości potrawin. Zjiścili my, że tam najisto do tej sytuacje nie zapadnymy a tak my szli pokupić jakisi alkoholicki prowiant. Po ceście my potkali Billa z Tyrkysaków. Pry aż z nim idym na piwo. Syncy mie warowali. Ale yny jedno. Jo ich tam kopnył asi sztyry a tym aj przepisknył rozhowor z nowinarzym, od kierego se po mie syncy wracali zpatki. Przisiedli se ku nóm a dali też po bahnu. Wszecki kapely w kulturaku se urputnie prziprawowały na konkurs, yny my chlastali w putyce a bawili se o tym, jaki to je pocit grać na Lochotíně, jak gdyby to uż było do przodku jasne.

- Dość! - prawi se Buble.

- Dopić a idymy!

 Ni mieli my se jako zagrać, bo my ni mieli komba. Soutěž uż jechała. Jo pił kawe na spamiyntani a pozorowoł grupy. Zaposłóchoł jo se do skupiny Růžen. Óni se na mie dziwali jak na jakigosi burana, kiery stejnie niczymu nie rozumiy.

- Můžu vám na to říct kritiku?

 Pozwolili mi to.

- Je to moc dobré, ale takové nějaké soutěžní.

 Bo praktycki jak człowiek w czimsi ni może nónść chyby, stejnie tych muzykantów musi jakosi opierdolić. Prziszeł jo do naszi szatnie a szok. Hana!

- Čau, tys přijela?

- Jo, přijela jsem se na vás podívat.

- Jo, na nás?

 To znacziło na Jure, Láďe, Bublego a mie. A głównie na Porte.

- Hanko, prosím tě, můžeš jít se mnou na chvilku ven?

 Wiedziała isto co beje dali, ale że ja. Świyciło słónko. Bliżiła se drugo połówka soutěže. Szli my se siednyć na taki murek wedle kulturaku.

- Tak co, budeme spolu ještě chodit, nebo jo?

 Milczała.

- Ty někoho máš?

 Odpowiedziała mi, że rachowała z takimi otazkami, ale że óna o tym nie chciała teraz mówić. Praktycki wubec a nigdy. Jak z chlupatej deki żech z ni wytrzaskoł, że uż asi dwa miesiónce spowo z Viktorym. Stejnie żech se uż to myśloł, ale przez to jo to ciynżko niós. Uż je to tak. Viktor. Jakisi krótki proces musiała uż przeca zrobić. Ni ma to pry lehki. Pry je na tym psychicki gorzi niż jo. Bo ubliżuje kómusi, kogo mo rada - mie.. Viktora pry rada ni mo. Ale uż tyn jego psychicki napor nie wydrżała.

- A víš co budeme dnes hrát? Powzdech, Rozchod a Hyje na Turka.

 *A słowo ciałem się stało i zostało mięndzy nami*. Taki je tekst w jednej kolyndzie. U Powzdechu to szło. Rozchod jo zwladnył ze zawrzónymi oczami. Przechod do Turka my zagrali na drumle tak, aby ludzie nie starczili miyndzy pieśniczkami klaskać. Ale u Turka jo mioł co robić, abych se nie rozpłakoł jak mały synek. Dyć to tam wszecko zaczło. A jak to dopadło? Trzi razy żech szeł na scene po diplom. Za „autorský přístup“. Po drugi miejsce w „ceně diváka“ a po piyrszi miejsce od poroty. Plzeň gotowo. Za wszecko może plastyczność przeżicio.

**PSYCHO**

 Na sejszn żech doraził sóm. Nawalóny jak hobel. Hanka uż tam była a też chycóno. Przemówioł żech jóm, aż to nie robi. Ale nieobłómno. Chlastoł jo piwo za piwym. Siedzioł przi stole u cieszinioków a óni se asi wszimli tego, jak móm mokry łep od łez. To musiały być potoki. Hanka tam siedziała też. Yny mie wszecy lutujcie! Stejnie nie wiycie, jak mi je źle! A porwoł jo do połówki upity sztuc z piwym a dup z nim o ziym wedle repraków. Hónym jo se postawił a abych od kogosi nie nachytoł do mordy, tak wio przez sal do pola. Tam żech czakoł asi pół godziny pod strómym, że za mnóm Hana przijdzie a jak ni óna, tak aspóń jakisi uciesziciel. Ale jak też tam! Zaczła mi być kosa. Dźiwgnył jo se z trowy a zpatki jak zbity na sal. Hana tańcowała, jak gdyby se nie chumeliło. To yny mie grabało w glacy. A to teda dziepro zaczło rozjyżdżać.

 Pamiyntóm se chwile z cieszinskigo banhofu, jak żech lecioł za cugym, do kierego óna nalyzła a bił do niego huślami. Tymu pry przedbiygały taki akce, żech ji pry fórt wyhrożowoł, że jóm zabijym. A Jura pry mioł co robić, aby se mi to nie podarziło uskutecznić. Albo żech pry wytargowoł kwiotka z kwietinacza aj z glinóm a klynkoł przed nióm na peronu a somrowoł o rynke. To uż teda moc ale nie pamiyntóm. Ale spóminóm se, że mie przed Porubóm o pół pióntej, jak mi dóma dzwónił budzik na szichte, obudziła pruwodczo a jo był bez listka. Za ostatni prachi żech kupił Opave a przesiednył na motorak. Tam se prziparził ku jakimsi flamendróm, co mieli liter wina. Tacy młodzi hasziszacy aj hasziszaczka. Roz mi dali napić. Podrugi uż nie chcieli. Pytoł jo jich skoro na kolanach, żech je na tym strasznie mizernie. Że se też można roz dostanóm do taki situace a bedóm potrzebować, aby jim gdosi pómóg. A óni nic. Tak żech jim porwoł tóm flaszke a uciekoł do dalszich wagónów. Chycili mie a chcieli mie zbić. Pruwodczo to ale zmercziła, tak ku tymu nie doszło. Chwałabogu my prawie przijyżdżali do Opavy. O szóstej zamiast w robocie, tak przechodzóm koło blazinca a bliżim se ku Hanczinymu baraku. Słóneczko se krasnie opiyrało o chodnik. Co tam bedym tak wczas robić? Poczkóm do dziewióntej, abych jich nie obudził. Było mi z tego słónka fajnie ciepło. Huśle pod głowe a dobranoc! Ludzie kole mie chodzili do kościoła. Przesnie o dziewióntej dzwónim na jejich barak.

- Dobrý den, je Hanka doma?

- Ty jsi ožralý, viď?

- Jak dělo!

- Počkej tady chvilku. Já tě dovnitř v takovém stavu nepustím. Máme tady příbuzné z Brna a Hanku ti stejně ještě nevzbudím. Taky přijela nějak ve tři ráno…

 Posadził mie za chaupóm ku takimu kulatymu stołu a niż prziniós kawe aj sebie, tak żech se tam kapke zabrnkoł na huśle. Tam my rozebiyrali nasze dopisowani. Też mi radził, że jeśli chcym mieć klidny żiwot, tak z Hanóm to nie beje. Że jóm zno dobrze a jejo mama a babina, że to je ganc to same. Prostě to co mówi mie, to mu radził aj jego szwiger. Musim uznać, żech ni mioł duwod mu nie wierzić. Wdycki żech z nim mówił uprzimnie a ón ni mioł duwod mi cyganić. Kolem dziesióntej mi jóm przikludził.

- Tak tady ho máš Hanko. Jestli si máte ještě něco říct, tak si to řekněte. Já jdu vařit.

- Já jsem tě Hanko tady původně přijel zabít, ale víš, ono se mi už nějak nechce. Tvůj táta řekl, že když si ještě máme co říct, ať si to řekneme. Prosím tě, nepůjčila bys mi půl kila na cestu?

 Za chwile mi prziniysła dokóńca 70 korón. Rozłóncził jo se ze słowami:

- Dík a malá smrt!

 Kupił żech jizdenke a zbytek przepijoł w Opavě z wychodniarami, w Porubě z popielorzami, kierzi też mieli niedziele a w Boguminie z Cygónami. W Jabłónkowie żech se uż prziżiwowoł u kamoszów. A wtedy mi wubec nie doszło, że taki stawy, jaki zażiwóm jo, ni mo możność przeżić każdy. Porta. Rozchod. Nad mrokami. Na dnie.

**ZACHRANCY**

 Yny tak pro srownani. Z młodym Bruderym my se wracali ze zabawy w Piosku. Kole nas przejechoł jakisi synek na mustangu. Prało to z nim od kraja ku kraju. Naroz kant a ćma. Ze zataczki wyjechało auto a oświyciło ceste. Motorka nigdzi. Rozlecieli my se tam w ty stróny a naszli go w szkarpie przipuczónego motorkóm. Wycióngli my go. Dusił se. Dłógo my se mu przez zymby dobywali ku jynzyku, kiery mioł zapadły w karku. Podarziło se nóm go wycióngnyć. Dychoł. Położili my go na kupe piosku a zganiali po chałpach auto, albo telefón. Ni mómy auto ani telefón. Zkuście u sómsiada, można że óni majóm.

 Asi aż we czwortej chaupie my narazili na telefón. Trwało godzine, niż sanitka przijechała a aji policajci. Nałożili go a odjazd. Zamyśloł żech se nad tym. Tak przed tydniym żech chcioł dziełuche, kieróm żech mioł a móm rod, zabić, a dzisio ratujym żiwot synkowi, kierego wubec nie znóm. Isto po miesióncu żech se dowiedzioł, że nóm je wdziynczny za to, że skóncził na zachytce a prziszeł o papiyry. Ale co móg człowiek inszigo zrobić, jak se do przijezdu sanitki nie przebroł? Myślim se, że by tak zrobił każdy.

**VÁŇA SE ŻYNI**

 W sobote jo se obudził po noczni, chynył se do ancugu a autobusym do Cieszina. Váňa mioł wiesieli. Bywały banjista z Rozkolu. Żrani dobre a gorzołka też, muzyka. Tóm my zpoczóntku robili. Potym se nóm to jaksi wymkło z rónk. Asi tymu, że se chcieli zagrać aj wiesielowi. Były tam całe bywałe Kobylki, czynść Rozkolaków a jacysi jihomorawiocy. Także my tej muzyce moc nie dali. Aż po wszeckim my sejsznowali dwie godziny w kónsku, niż nas odwiyźli do Trzyńca a mie do chaupy.

 SD nóm dochynyło jakómsi akce we Frydku. Do ostatni chwile my nie wiedzieli, co to je a mieli my strach, aby to nie było niedejboże jakisi kómunistycki. Było przed wolbami a niechać se nachytać, to by nie była pro nas moc dobro wizitka. Przed tym kulturakym, jak nas dowióz z Trzyńca autobus, grała jakosi dechówka a były tam aj prziprawióne mażoretki. Moc okate. Raczi my se nienapadnie informowali. Tak pry to z kómunistami ni mo nic spolecznego. Jakosi wystawa ksiónżki czi co. Miało to być całe w ludowym duchu. Ostravica, Jarmila Šuláková, Blaf, taneční soubor Elán a eszcze jacysi jihomorawiocy. Nie zagrali my szpatnie, ale nie było to dóma, ani na Porcie. Raczi z takimi akcjami ni mieć nic społecznego.

**SWOBODNE WOLBY**

 Przed nimi wznikła basniczka Pzedwolebni. Na Pifie my odwolili z mamóm a tatóm 3x3x7. Na drugi dziyń w niedziele my se domówili z Juróm a Láďóm, że zóndymy na Kozubke. Buble tam za nami przijdzie. Od rana padało. Láďa zaspoł. Także sami dwo z Juróm. Chate otwiyrali aż o 10:00. Tak my tam na chwile czakali a uczili se z moji ksiónżki po anglicku. Buble samozrzejmie w deszczu nie prziszeł. Tak my pili na OF sami dwo. Potym obiod, czaj z rumym a isto jedynost piw. Gitara, huśle. Przez Nowine do Jabłónkowa. Gnoł jo Jure jak na wojnie. Nie ścigoł, fórt spadowoł, rozerwoł ryfle a był zbabrany był jak świnia. Na Nowinie żodyn znómy. Tak dołu do Maryny. Po piwu. Jo u niego usnył. Jura mie musioł obudzić. Przesun do Stańka. Tam my zawrzili. Na viktorke OF żech postawił liter rumu a szli my na Letisko. Chlastaczka do północy. Grali my a wrzeszczeli: *Ať żije Jiří Dinstbier! Ať żije Havel!*

 Szli my kole policajtów a napadło nas zónść jim zagrać. Dzwónimy.

- Gdo tam?

- No my! Jo, ón, ón a ón.

- A co chcecie?

- My wóm prziszli zagrać.

 Odewrził dwiyrze a my mu wciśli flaszke pod nos.

- Ni, jo je we słóżbie.

- Tak aspóń kapke!

- Pójcie dali.

- Jej, jo tu kiejsi siedzioł u wyslechu u tego stołu a wasz kolega mi świycił do tlamy.

- Tyś tu też był? A czymu?

- Ale, bo jo w kinie szczekoł na filmu Pes.

- W kierym to było roku?

- W 82.

- Tak to se na to musimy podziwać.

 Normalnie to naszeł w archiwu protokolów a chlamali my se u tego czitanio, aż jo se naroz pozwracoł. Janek musioł wysomrować hadre a wytrził to za mie.

- Panie policajt, pyty zawrzicie nas!

- Czymu, dyć ście nic nie zrobili.

- No prawie tymu. Pyty!?

- Ni chłapcy, idźcie se uż!

 A normalnie nas wychybowoł ze dwiyrzi, aż se mu to podarziło. Jura zaczinoł być jakisi krokaty. Nie chcioł iść do mie spać. Zacznył se szpanować przed barakym a strasznie wrzeszczeć. Nie szło go do nas dostać ani za nic a uklidnić też ni. A ón wył jak tur. Nieludzki rzew. Obudził se w nim jakisi zwiyrz a nie szło go uspać. Zaczły se otwiyrać okna. Ludzie po nas rzwali. Dyć było pół drugi. Ale ón fórt rzwoł a jo go ni móg uciszić. Rozświyciło se na naszi chodbie a gdosi na nas wylecioł. Jo dostoł lufta a uciyk. Pry mie do czwortej rana chladali. Obudził mie tata aż na stanowiszczu, jak żech społ miyndzy pulyrami na ławce a wrzeszczoł po mie, żech je bandyta, że tam niechóm leżeć tego barabe na schodach przed panelakym a jo kajsi uciekym. Wynadoł mi do żebraków żebraczich a jo se czuł jak świnia. Szeł jo ku chaupie, ale Jure jo stejnie do bytu nie dostoł. Aż o 6:00. Dosturzoł jo go do kómpielki a oblyk do mojich teplaków. Ón cyp chcioł eszcze czakać na mojigo tate a pomówić z nim po anglicku. Tata by go asi przizabił.

**WIANKI**

 Bywajóm w Jabłónkowie każdym rokym. Latoś to było przi Łómniance na Białej. Je to stary ludowy zwyk, że dziełuchi puszczajóm wianki próndym rzeki a syncy jich majóm chytać. A kiery chyci, tóm dziełuche se zebiere. Mie by uż też tam na taki cypowiny nie nachytoł żodyn. Ale napytali nas z grupóm, czi by my tam nie zagrali. Czymu ni, za prachi? Partyji to sice moc nie wóniało, ale na kóniec żech jich ukecoł. Krómie nas tam grała grupa Gazda z mistnigo JZD. Wiesielowi. Tak my jich wystrzidali. Problem. Ludzie se nie odwiónzali, bo jabłónkowszczi skini zaczli skokać po binie z czuczym. Sóm sice nieszkodni, ale było jasne że ku nim żodyn inszi tańcować nie pujdzie. Potlesk był jaki taki. Tak my docióngli piyrszóm połówke do kóńca. Pauza. Pojeść, cosi wypić a o 22:00 dali. Uż to było lepszi. Skinów nie było, tak se ludzie zaczli aj ku nóm schodzać a dokóńca aj tańcowali. Dostali my po stówce a pytali se, czymu my nie szli chytać wianki? Na co? Stejnie to dopadło tak, że jo w tym nejwiynkszim lijaku z jednóm holkóm tamstyl uciyk a we Sztadwaldu pod krytym podiym to szło pieknie aj bez wianku.

**MANDOLIN PARTY**

 Szkaredy czas jako wdycki. Eszcze wiyncej znómych niż łóni. Zawazek, że tam latoś nie bedym pić. Jak my odegrali? Celkem trapas. Padało a ku tymu Jurowi praskła struna. Chcioł po mie, abych pry kecoł. O czim? Powiedzioł żech jednóm trapnóm basniczke a żodyn śmiych a ni potlesk. Dalsz kónski my odegrali bez oklasków. No a potym piwo a za nim dalszi. Miyndzy tym gdosi czynstowoł rumym. Była tam aj Aniczka ze swojóm cerkóm. Tak żech z nióm ani bardzo ni móg pomówić. Chciała przijechać aj Hana. Wołała mi do telefónu skrz fotek a że przijedzie na MP. Tak żech ji to zaraził a strzelił telefónym. Koza jedna drzo! A tak to człowieka jaksi fórt drżało…

 Przi ciesziniokach siedziała u stołu holka z USA. To było samozrzejmie cosi pro Jure. Jo se też snażił zapojić do debaty a sem tam żech se aj chytnył. Tym rokym my nie wygrali żodnóm cene. Aj choć to na wideu nie było nejgorszi. Láďa odjechoł. Bublego nachytała Hanka z jednóm z jego szkaredych bokówek, jak se kludzili za rynce. Tyn debil mo takóm skleroze, że je schopny zapómnieć o kierej mu mo przijechać baba a robi taki cypowiny. Widzieli my to czornie. To je fajrónt. Ta uż go grać nigdzi nie puści. A jeśli ja, tak ni samego. Policajt na karku. Jakosi jo se oderwoł od Jury. Najisto jo chcioł zbalić jakómsi babe. Ale w takim stawu? Dyć żech se tam zaś potuplowoł jako ożralec. Widzioł jo tam tóm Ameryczanke. Fórt żech za nióm dolazowoł a mówił do ni po anglicku. Nie bawiła se zy mnóm krowa namyślano. Rano żech se obudził na ławkach przikryty celtóm. W głowie chaos. Także na piwo. Bez pyniyz. Jura lepił. W raji stoła aj wczorajszo Ameryczanka a mówiła po czesku na jakigosi typka, kierymu mówiła „vole“. To zaś był przehmat. Kapke pośniodać z kónzerwy a z Dropsakami na dół do hospy. Tam żech pił piwo a ni móg naladzić za nic huśle podle gitary. Gdosi mi prawił, że jedzie autobus do Cieszina, aż se z nimi zwiezym. W Cieszinie mie wychynynyli na banhofie. Obudził jo se w cugu na jakimsi nadrażu. Zjiścił´ech, że w Žilině. Wypadnył jo z wagónu do czekarny. Zdrzymka na twardo. Po czasie.

- Ku… dyć mi trzeba iść na nocznióm.

 Wystrzelił żech jak raketa na perón. Przed nosym se mi aj rozjechoł pantograf. A je żeś w hajzlu. Spóminoł jo, skiyl żech je, jak se nazywóm. Idym na stopa. To żech se naucził od Hany. Na Budatín.

- Do prdele, dyć mi cosi chybi. Ale co? Skiyl idym? Z mandolin party? Huśle, dyć jo ni móm huśle!

 Zpatki na banhof. Chcioł jo to nagłosić, ale prawie jechoł rychlik. Tak hop do niego bez jizdenki. Góniła mie pruwodczo. Pich na hajzel. Jak żech wylóz, tak tam eszcze stoła. Hónym żech zareagowoł a to tak, żech ji ukozoł hajzelpapiyr a zabuchnył se nanowo. Aż cug zastawił w Cieszine, tak żech odewrził. Odstrcził żech jóm na bok a gnoł rowno za osożakym a nagłosił mu ztrate huśli za diesiynć litrów. Prawili, aż godzine poczkóm. Zaszeł żech do Evy a zawołoł od ni do roboty, że przijdym o godzine nieskorzi. Od osożaków żech se nic pocieszujóncego nie dowiedzioł. Tak do rachoty. Rano se tam eszcze miała zónść spytać Eva. W Jabłónkowie żech jóm widzioł wyśmiotóm u cugu. Było mi to jasne. Huśle se naszły uż podrugi. Wróciły se mi zpatki. Ja gdyby to tak było aji z babami. Popołedniu żech jechoł do Bogumina. Ta baba co mi jich wydała, była piyrszo Cygónka w mojim żiwocie, kierej żech kupił bómbóniere a doł puse.

**MARCELKA**

 Bliżiły se pómału feryje. Był krasny hyceczek. Chodziło se ku splawu. Kaja mie popytoł ku stawbie na brygade. Czymu ni? Cosi se zmakło, cosi aj wypiło. Na kole ku gaci se okómpać a zpatki przez Sztadwald. Samozrzejmie nasadzóne tempo, mijani kałuże a szkwara mi szkaredzie zedrziła prawe kolano. Ale muzyka je muzyka. A eszcze ku tymu w Piosku. Obwaz a pieszo. Było tam kupa partyje, ale jo se jim nie wienowoł zwóli ganc czegosi inszigo. Zwóli czegosi, co uż było dłógo na piyrszim miejscu w mojim żebrziczku. Każdopadnie Hana uż tam nie była absolutnie. Drugo była jedna holka z Bocónowic. Trzecio swobodno matka Anča a miyndzy czwortym a sztyrycatym była Liba. Na piyrszim była Marcelka, jak jóm można nikierzi pamiyncecie z Country balu a z dwóch plesów, co jo z nióm przetańcowoł. Ja a z Majalesu. Siedziała u stołu. Prziszeł jo ku ni. Uż jo tamstyl nie odeszeł. Teda yny tańcować. Z tóm odrzitóm chrómóm nogóm. Tej nocy żech jóm aj odkludził ku chaupie. A kolano płakało krwióm. Ryfle żech musioł dóma stargować. Ale jaksi to nie bolało, bo człowieka zaś cosi po czasie zaczło grzoć u serca a nie była to gorzołka.

 Na drugi dziyń żech uciyk wczasi z odpołedni a wio na zabawe, kiero była na Białej. Skrz czego tak asi? Yny że Marcelka tam nie była. Pry je kajsi na nocznim pochodu z patyczkorzami, coż sóm pry jabłónkowszczi bejsbolowcy. Spómniało se mi, że mi o tym wczora mówiła a hned za chwile żech jóm widzioł uż smarkać. Mo sennóm ryme a moc dłógi czorne włosy, kiere zwiónzuje do copu. Najisto by mi jóm każdy strasznie zowiścioł. Yny jóm dostać. Tym żech nie myśloł łóżko…

 Zabawa pómału kónczi. Wszecy odeszli. Jo Marcele też odkludził ku chaupie. Teda ku panelaku. Tam my se do rana łónczili na ławeczce. Óna uż o 4:00 miała jechać rychlikym do Pragi a potym do Karlowych Varów. Tam miała robić cosi jako recepcznióm na filmowym festiwalu. My zaś we wtorek w nocy wyjyżdżali do Plznia z grupóm na Porte. Tak żech se z nióm domówił, że jóm w pióntek nawszcziwim w połednie z Jankym we Varach po ceście, jak pojadymy na czunder do Francyje. A z eszcze wiynkszim szou w sercu żech se to drepsił ku swojimu panelaku a kolano fórt mokwało. Akurat że dzisio do tesilek. Konecznie se mi zaś zaczinało robić we wszeckim jasno. Uż nie bedym we słabych chwilkach robić nadzieje Libie a na drugi dziyń mie nic nie beje mierzieć. Zaś je konkretnieji czymu dychać.

**PORTA 90**

**Strzoda**

 Do Pragi my wyrazili o 7:00. Jura a Buble cosi zganiali w tuzexowych hudebninach, tak my se tam rozjechali. Człowiek był po piyrszi w Pradze po rewolucy a óno to było czuć. Jako tóm swobode. Václavák gotowy zapad. Same reklamy na striptiz a tak. Niż my doszli ku Pinkasóm, tak my w prujezdu narazili na dwóch Poloków, jak cosi nakłodajóm na naklaďak a strasznie po sebie wrzeszczóm. Janek tymu jednymu prawi:

-Nie wpadaj w panikę, to tylko mistrz idzie!

 A ci czumieli jak pucy. U Pinkasów bagno dobre. Na Hlavnim my przeszli kolem pankaczów, kierzi se też asi chystali na Porte a wyzwedli my se bagle ze skrziniek. Mój mioł 19kg. Też żech tam mioł naładowanego żradła na cały miesiónc. Wyszło nóm to. Do Plznia se nóm podarziło siednyć. Przez plzeński rynek my przeszli k Výstavišti a tam se zaprezentovali na recepcyji:

- Kolik vás je?

- Pět. Máme tady sebou i zvukaře.

- Tak si ho tam dopište!

 I już był Janek zarachowany miyndzy nas jako czlen kapely. Dostoł za dara dwa noclegi a aj mu przepłacili jizdne. Tak my to podzielili na poły z Bublego Hankóm, aby na tym nie byli ztratni. Dwójkóm szalinóm my se rozjechali ku ubytownie na Slovany. Kapanek se ubytować, zdrzymnyć a na Rychte. Obiod wyborny, jakisi miynso zapieczóne w stryku. A Gambrinus eszcze lepszi. Potym my se celkem rozprchli. Nikierzi szli na ubytowne a my z Jankym mrknyć na Lochotín. A co tam? Dokupy nic zajimawego. Dzisio była przehlidka folku. Bezmali to nejlepszi. Słyszoł żech tam kónsek Míly Zíchovej a inaczi mi to tak zpłynyło do szara. Ty Klíče, Vrásky, Folk Tria, Panenky my wzdali a pómogali se na ubytowne. Jak my wylyźli z tramwaja, tak my potkali skupinke Cygónów a prawimy: - Točkolotoč.

 Óni se zastawili a szkaredzie se na nas dłógo dziwali. Aż na drugi dziyń my zjiścili, że to byli Therne Čhave. Cosi jako młodzi kolotoczi. Na ubytownie żech chcioł za każdóm cene, aby my zkuszali. Syncy byli ale dobici. Wycióngli my flaszke wineczka a przejechali pore pieśniczek. Jura u tego społ, tak żech go opierdolił. Ón odłożił gitare a prawił:

- Dost! Já končím. Na odpočinek mám svoje nezadatelné právo.

**Czwortek**

 Kole dziesióntej my stanyli a zaszli na nakup do bliskigo sklepu. Jak my wychodzali, tak mi Janek prawi, że mie wołajóm jacysi syncy. Byli to dwo muzykanci z Ledové Petardy a z Naší Věci. Obo grajóm w obóch kapelach. Kapanek my se zakecali o wczorajszim wieczoru a óni se nas pytali, co prawimy na tyn wczorajszi wystymp ze skinheadami. My samozrzejmie nic nie wiedzieli. Dowiedzieli my se, że jak zaczli grać Therne Čhave, tak skini zaczli dzwónić na lańcuchach a piskać. Pry uż to wyglóndało dość nagniónte. Moderator Prudil pry ale hónym zasahnył a wyzwoł wszeckich, aby przekrziczeli skinów a tym jim ukozali, jak ich tam je mało. Pry to miało obrowski uczinek. Gołe lebki zcichły.

 Kapke my dopołednia pograli uż z wiynkszim elanym niż wczora a hura na Rychte na stryka a Gambrinus. Výstaviště. Na country scenie groł zrowna słowiacki BG Album. Dlo mie nic zajimawego. Tak my to yny przeszli. Ale zato z wedlejszigo pavilonu R se ozywoł hukot a Redlów głos. A kua, AG Flek. Nabite jak autobus ku cugu na szichte. Ale wryli my se tam. A stoło to za to. Kdo to je? Znómo twarz. No ja, Pastrňák. Bywały z Duo Pasu. A walił z Flekami na elektryke. No ta muzyka. Bómba! Bigbit jak prase. Co pieśniczka, to wiynkszi wypalowak. Flecy odeszli. Prziszeł René Sas a zagrali s Pastrňákym diMeole, Laughlina, Santane a pore dalszich kónsków. Zpatki Flek. A zaś zmiana. Pastrňák z ulecianym bubenikym Kroczkym grali eszcze ulecianiejszi ale zdrowe pieśniczki z jejich psychogrupy Buty. Szpica. Nieuwierzitelno szou. Zawier. AG Flek z Blankóm Táborskóm. Moc se mi to wszecko podobało. To był zatah na trzi godziny w kónsku. Ludzie se z pawilonu rozeszli. Zaczło padać. Potkali my se z Piškotym. A dostali od niego kozani. Prostě synek se fórt ni może wyrownać, że musioł od nas odynść a szłapie nóm to lepi, niż z nim. Je to eszcze młodziok. Wyczitoł nóm taki cypowiny, że se chciało płakać. Nejlepszi mu było przikiwować...

 Fórt padało. Schowali my se do jednego płóciannego stanku a rozbalili nastroje. Nahrawka č.2, Cystoskopie. Prziszeł René Sas z Pastrňákym a Kroczkym. Pry aż zagrómy Collinsa. Prózne cicho. Podobało se. Wiym, że tacy ludzie sóm uprzimni. Susziło. Zaszli my na groga. Janek wszyndzi chodził jako nasz manażer a nawiónzowoł znómości. Isto se mu to podobało, bo za chwile był we swojim żiwlu. Yny że u tych stanków, jak my chlastali a żrali parki, było pełno. Grała tam aj kapela, tak my se przekludzili wedle. Na kraj Výstaviště ku stankóm u płotu, jak były prózne stoły. Rozbalili my tam wercajg a jechali po piwach. Pieśniczki my grali nasze, czeski, anglicki... Ludzi se kolem zaś celkem zeszło. Prziszła tam aj jakosi partyja a pytała nas, aż pojczómy tymu jednymu gitare, że pry to je Kanadzian. Jura wystrzelił jak raketa a hned mu jóm wcis do rynki. Tyn zacznył śpiywać a spisz hóczeć. Tym tekstóm nie było wubec rozumieć. Zacznył żech pochybować o jego puwodu a powiedzioł żech to Jurowi. Ón uż też tymu moc nie wierził, ale mylili my se. Nie znoł akurat moc teksty. Anglicztine wszak walił perfektnie. A tak my pili, grali a snażilil se kecać po anglicku, aż my naroz byli pod strzechóm Balkanski restaurace. Buble z Hankóm a Láďóm uż byli na ubytownie a mie z Juróm musioł Janek rwać od gorzoły a przipóminać nóm, że dzisio o jednej grómy na country scenie a wieczór na Lochotíně.

**Pióntek**

 Zaspali my. Obudzyni aż 12:30. Hónym na tramwaj. Výstaviště - country scéna. Silence nas prziwitała a spytała se, co se dómy. Po kawie. Kapke se naladzić, nazwuczić a koncert. Sal był ku mojimu przekwapiyniu pełny. Strasznie moc znómych łepów. Człowiek był eszcze kapanek hóknióny a tak pozdrowił kamaradów - dobré ráno. Roześmioli se, także uwod dobry. Pieśniczki jechały jak po maśle. Dwa razy my przidowali. Silence nas pytała, aż uż pómału kónczimy. Po nas grało Vědro. Cesta na Lochotín była zwóli zwukowej zkuszki. Tam my se potkali na podiu z AG Flekym, kiery tam był też skrz tego. Na drugi aparaturze se gotowała estonsko grupa A-Fond. Technicy se nóm na nich skarżili, że to sóm straszni frajerzi. Moc se pry wymyślajóm. Z nas mieli celkem radość. Byli my bezproblemowi. Był to zajimawy pocit - grać przed próznym Lochotínym. A też Buble przed tóm zkuszkóm dobrze otużił nerwy, jak jo se do ostatni chwile ni móg rozhodnyć, co bedymy grać a fórt miynił pieśniczki. Partyja jechała na Rychte. Jo był tak tuhi, żech musioł iść wytuhnyć eszcze wiyncej. Naszeł jo naszóm szatnie. Ułożił do raje sztyry stołki a dobranoc. Obudziła mie muzyka. Nakludziło se nóm tam BG Album a trenowało. Jak se wyparzili, tak zaczła zkuszać Ztuha z celkem mizernóm houslistkóm. spytoł jo se jich, czi se możym z nimi zagrać. Pry że ja. Czuł żech se przed tóm dziełuchóm na kóniu. Szłapoł żech lepi niż óna. Dali mi napić wina. Prziszeł za mnóm Pepa Prudil - moderator. Spisali my co a jak a podobnie. Zaczli gónić organizatorzi, że se mómy rychtować. Klidnie, ale był żech sóm. Syncy byli asi eszcze na Rychcie. Chladoł żech ich. Nic. Prziszli aż za pół godziny. Uż żech był nerwozni jak cyp, ale zbytecznie. Eszcze groł plzeňski Petrus z perfektnióm houslistkóm.

 Była nóm zima. Tańcowali my w zakulisi pod maskaczowóm strzechóm kolem halogenki, aby my se zagrzoli. Blanka Táborská a Markytán se tymu śmioli, tak my jim dali napić naszigo ruma, kierego prziniós Janek. Przi muzyce estonskigo A Fondu nas toczili na video. Musiało to wyglóndać zajimawie w tych kraťasach nad kolana ze spuszczónóm koszulóm a z kłobukym Australia na moji myśliwnie. Prziszła na nas raja. Prudil nas dobrze uwiód. My se uwiydli każdóm pieśniczke extra.

- V Rozchodu se zpívá o tom, že člověk radši na ty všechny krásné věci zapomene, aby mu z toho nebylo úplně nanic. Hyje na Turka je o cestování a o něčem víc.

 Ty dwie my zagrali dokupy. Spojke zrobiło drumle. Także miyndzy nimi bez potlesku. Zato po Turkowi był tuplowany.

- Písnička Werkowy cug znamená ve volném překladu Vlak do TŽ VŘSR.

 A zabrało to całe fest. Człowiek aż tymu ni móg uwierzić, że rozklaskoł a rozwrzeszczoł cały Lochotín. 25 000 ludzi. No siła. A jistota, że to był krok do przodku. Na rok tu bedymy najisto zaś. A co teraz? No przeca na Výstaviště. Tam nónść Dropsaków a parzić z nimi u ruma aż do rana. No tam to było szalóne. Pamiyntóm se, jak żech Mirkovi wyświetlowoł rzezy a rany na mojim futralu a huślach a ón rzwoł śmiychym. Sem tam żech chynył ulet a zamiyszoł se grog smyczcym. Wrchol pry był, jak my grali Izidora a jo wylóz na stół a u słów “baba, co by mu dała“ znazorniowoł ty kopulaczni pohyby. Było tam kole nas pełno czumilów a ni ledajakich. Doszło aż na skoro striptiz. Teda isto tak. Scióngnył żech teplaki, ale trenki zostały na miejscu. Bo móm charakter. Honza Nedvěd z Brontosaurów pry tak rzwoł śmiychym, że musioł uciyrać bryle od łez a ogiboł se aż ku ziymi.

 Okiynko a przebrani se na tramwajowej zastawce. Był tam aj Pastrňák z Kroczkym z AG Fleku a jakisi jejich momentalni fanynki. Rozbalili my gitare a zaczli tam wypalować. W szalinie, w kierej nie było mało Cygónów, my hulakali Androverdan a O poštaris, aż se po nas szkaredzie dziwali a na ostatnióm chwile se nóm eszcze zdrowym podarziło wyskoczić u naszi ubytowny. Człowiek jak je napity, tak lezie lepszim muzykantóm do prdele a potym je go za to strasznie gańba. A tak jo se chcioł za każdóm cene przedwodzać przed tymi dwóma a doszło to tak daleko, że jo se ku nim wmóntowoł na pokój a stynkoł tam na gitare a tym jim zawadzoł w jejich możnych radowankach. Eszcze że tam był Janek a broł mie ku moji cymrze.

**Sobota**

 Zjiścili my o 14:00, że my se dziepro obudzili a to my uż mieli być dwie godziny w Karlovych Varach za Marcelkóm. Dupne! Sranda! Teraz uż mogymy na to tak akurat chynyć bobek. Zkusimy nónść jakómsi tóm słósznóm putyke a dobrze se naobiadwać. Yny że problem. Wszecko pozawiyrane. Se mi zdać, że było jakisi to świynto. Hus, albo Cyril z Metodějym. Także nic z tego. Stawili my se w kościele. Naroz se zacznył rozlygać prostorym nadherny wokal. Nejpiyrw żech se myśloł, że reprodukowany, ale wszimnył żech se tam małej grupki, kiero otwiyro gymby. Był to klasycki amerycki gospel. Jak dośpiywali, tak żech se jich spytoł, czi nie sóm nahodou Mosty. Że ni, ale sóm jejich konkurence. Tak my posłóchli eszcze jedyn gospel a gnali na Výstaviště.

 Podarziło se nóm każdymu kupić pół kury a bahno. Z okiyn bufetu my widzieli na Lojzo prawie grajónce, kiere se mi przed piyncima rokami tak podobało a teraz uż skoro wubec. Janek prawił że je dobity a tym padym idzie spać. Potkowoł jo znómych a pytali se mie, co na to prawim, jak my dopadli? Jo o niczim nie wiedzioł, tak mi wciśli Portýra. Skónczili my trzeci w diwacki scenie. Piyrszi był Modrotisk, drugi Petrus. Dość tak chwałabogu. A krytyka? *Jediná kapela s vlastní tváří. První, kteří chtěli něco nejen zahrát, ale i říct, leč cizojazyčně*. Także by se dało powiedzieć, że w powiedomi republiki my se zapisali celkem dobrze. Lída z Trzyńca mi prawiła, że Kubeš a Láďa bedóm nejspisz na fusbalu Morawy proci Czechóm a byli tam. Láďa groł dokóńca za Morawe a wygrali my nie wiym kiela. Fusbaliści skoro wszecy muzykanci. Samson, Dobeš, Redl, Janoušek a same taki esa. Wieczór na Dvorane. Máci, Hop Trop, Folk Tým, Roháči (kierzi uż Porte wygrali), Jahelka, Dobeš (kiery mie kapanek zkłamoł, bo móm pocit, że stoji na miejscu), Nedvěd... Był tam aj tyn Vojta Kiďák, co łóni przegłosił, „že Porta je zkažená“ a ón na ni tym padym nie chce grać. Ale też tam był yny jako diwak. Jirka Moravský Brabec go nakóniec ale przemówił za pómocy aj ludzi, kierzi go wyklaskali a zagroł pieśniczke o wykludzyniu ruskich wojsk Dosvidanja a mile przekwapił.

 Ze Samsonym jo se domówił ohlednie naszigo singla. Pry by my mógli natoczać w jego studiu Wenkow. A yny to by nas wyszło na minimalnie 7000 kčs. Dalszich 13000 by nas stoło wylisowani. Celkem drogi szpas. Jako sponzora mi doporucził Matice Slezskóm. Pry by mógli być napomocni tej regionalni zależitości. Ku rozhoworu se prziplónt Láďa Kučera a pochwolił nas:

- Ty vole, to bylo dobré jak hrom. To je fakt v country něco úplně novýho. Jenže jsem ti nerozuměl ani slovo. Ale Láďa Straka - ten řval smíchy…

 Wieczór eszcze na Výstaviště. Dzisio bez alkoholu. Uż tam nie było moc co chlastać. Z Vikinóm żech szusnył asi dwa fernety a chcioł jo iść ku ubytownie. Yny żech był upozornióny, abych nie opuszczoł areal, pokiyl nie skónczi Lochotín. We mieście pry je niebezpieczno. Skini pry zabili uż jakigosi Turka w domiynce, że to je Cygón a pry se po ulicach bíjóm. Przeczkoł żech do drugi rana a z dawym kroczoł ku noclegowisku. Tam my se z Jankym na pokoju zamkli a w nocy se mi góniły głowóm sny, jak Cygóni gónióm po chodbach a wyłómujóm dwiyrze pokojów a zabijajóm każdego, gdo mo miyni włosów. Tak żech se pro jistote nasadził kłobuk z Australie.

**KARLSBADEN**

 Rano my uż stanyli o ósmej. Buble, Jura a Láďa uż w nocy odjechali. Tak otazka zda brać, czi nie brać ze sebóm huśle se wyrzesziła tym, że mi jich zebrali. Zbalili my pinkle a na plzeňski banhof. Cug do Varów nóm jechoł aż o 11:00. Zaszli my na banhofie do hospy na gulasz a kawe. W Mariankach my przelyźli do motoraku na Vary. Genau o 14:00 żech wołoł Marceli do bytu od autobusaku.

- Čau Marcelko, ale jsme přesní, co? Zrovna je 14:00, ale o den později. Tak přijď a jestli bys nám chtěla pomoct, tak přines nějaké větší papíry, fixku a hlavně chleba. My totiž chleba nikde nemůžeme sehnat…

 Do 15 minut była przi nas a dziwiła se, skiyl my nabrali numero. Jo ji prawił, że to było dziesiynciokym wyszkrobane na automatu, tak żech wyzkuszoł, czi to ni ma óno. A pasowało. Szła se tam podziwać a fakt że ja. Też żech go tam ścignył wyszkrobać. Z tym żech se ji uż ale nie pochwolił. Były asi 3 godziny. Zaszli my na banhof a zjiścili, że nóm to na Cheb jedzie aż o 19:00. Tak do putyki a kapke se najeść. Yny że jedyn czisznik to mioł ganc w trenkach a tyn drugi zaś nie ścigoł. Po godzinie czakanio my go opierdolili a ón se nóm omówił, że na nas ganc zapómnioł. Ani chleba my tam nie zegnali. Kiwli my rynkóm a wypadli tamstyl. Chodzili my od jednej gospody do drugi, do hotelów, po bufetach, po weczerkach. Nic. Chleba nie zeżyniesz po całej republice. Ni ma se czymu dziwić. Dwa świynta plus sobota a niedziela. No co? Mómy suchary a haferfloki. W nejgorszi biydzie kupimy chleba za mary albo franki. Przeszli my miastym. Vary se mi fakt podobały. Powiedzioł bych, że jedno z nejpiekniejszich miast w republice. Kaszny, fontany, kolonada, Vřídlo, hotylki, bazynek z przeźroczistóm wodóm, muzykanci grali Mozarta. No klasyka. Czeski zapadeczek. Jak my se wracali z miasta, tak kolem jednego leczebnego praminku był wiynkszi hlouczek ludzi soustrzedzóny kolem folkacza Pepy Nosa. Tyn groł na gitare jakómsi pieśniczke, jejimuż tekstu nie było rozumieć. Ale to nie było podstatne. To była yny kulisa ku diwadlu, kiere robili jego dwo kumpli przewleczóni za Arabów a bili szablami o bedne, kiero stoła wedle nich. Naroz z tej bedny wylazła piekno dziełucha nawyrchu bez a zaczła tańcować. Ci zostali oniemióni stoć. A aj my. Do tej doby niż naszli arabi dalszóm motiwace se łotać. A tóm prziczinóm była ta holka. Jak to zjiściła, tak momentalnie skocziła do bedny. Tyn jedyn z nich za nióm. Tyn drugi zacznył po zawrzónej uż bednie walić maczetóm, aż se rozpłakako jakisi dziecko, kiere isto pochopiło, że ci dwo bandyci sleczne isto zabili. Głód był coroz to wiynkszi, tak nas Marcelka zakludziła do gospody, kaj my se aj smażaka doczkali. Siedzieli z nami u stołu jacysi powiedomi angliczanie. Zrzejmie znómi z jakigosi filmu. Beztak hercy. Dyć tam był we Varach zrowna tyn filmfest. A tak se nóm napełnił czas. U cugu żech se przi łónczyniu Marcelce prziznoł, że móm z tej cesty kapaneczek strach. Bo człowiek nie wiy, co go czako. A też żech se ji prziznoł, że se jóm uż uczim mieć rod a że mi to aj celkem idzie.